
CARTIERUL 
INTERZIS 


Cartierul Interzis este un fel de ghid prin faimosul 
şi încă enigmaticul cartier al „Epocii de Aur“ cunoscut 
drept Cartierul Primăverii. În lucrare sunt pezentaţi 
unii dintre cei mai cunoscuţi locatari care au făcut 
parte din nomenclatura de partid din România de la 
venirea la putere a Partidului Comunist. Aflăm astfel, 
printre altele, unde locuiau şi unde lucrau Gheorghe 
Gheorghiu-Dej şi Nicolae Ceaușescu, unde se relaxau 
aceştia, ce demnitari mai locuiau în apropiere, cum 
se înțelegeau unii cu alţii şi la ce festivități (oficiale şi 
neoficiale) participau, unde erau primiţi şefii de stat 
de prim rang (regi, regine, sultani, preşedinţii marilor 
state ale lumii) şi cei de rangul doi (din lumea a treia). 
De asemenea, pot fi parcurse scurte biografii ale celor 
prezentaţi în carte şi să pătrundem în culisele vieţii şi 
activităţii lor, detalii care, probabil, nu sunt cunoscute 
marelui public. 

Acelaşi interes s-a manifestat şi după evenimentele 
din decembrie 1989 din partea noilor conducători: 
preşedinţii Ion Iliescu, Traian Băsescu şi Klaus Verner 
Iohannis. 


Aprecieri despre carte: 


Dragă Marius, chinezii au avut un 

oraș interzis de monarhie timp de 
circa 500 de ani, de la Dinastia Ming până 
la sfârșitul Dinastiei King. Am avut și noi, 
românii, cartierul nostru interzis de către 
așa-zișii comuniști, timp de vreo 40 de ani, 
de la Gheorghe Gheorghiu-Dej până la sfârșitul epocii Ceaușescu. 
Cartea voastră cuprinde o istorie nescrisă până acum...“ 


Ștefan Andrei, ministrul Afacerilor Externe în Guvernul RSR 
în perioada 1978-1985 și viceprim-ministru între anii 1987-1989 
Snagov, 1 august 2014 


Cartea aceasta este o premieră, o 

mărturie despre Cartierul Primăverii, 
supranumit «Cartierul Roșu» și «Cartierul 
Interzis». Se știe că zona descrisă era centrul de 
decizie, de control al conducătorilor Gheorghe 
Gheorghiu-Dej și Ceaușescu. Cartierul a fost și 
iubit, dar și urât. Astăzi, mai toţi șefii de stat îl 
îndrăgesc într-atât, încât s-au mutat în el. Numai din acest volum se 
poate afla adevărul istoric. Felicitări autorilor!“ 


Florea Dumitrescu, ministru de Finanţe în perioada 1969-1978, 
Ambasadorul extraordinar al RSR în China în perioada 1978-1983 
și Guvernatorul Băncii Naţionale a RSR între 1984-1989 
București, 28 octombrie 2015 


Prefaţă 


În cuprinsul cărţii se fac referiri şi la cei care au reprezentat 
conducerea sistemului comunist şi care au locuit în Cartierul 
Primăverii. Nici până acum, după 65 de ani, nu se cunoaşte cine 
a hotărât, dintre cei cu puteri de decizie în anii 1948-1950, ca în 
această zonă să fie grupaţi principalii activişti de partid. Probabil că 
îndepărtarea de privirile multora devenise necesară într-o perioadă 
cu multă sărăcie. Nivelul de trai de care se bucurau noii conducători 
era diferit de restul lumii. În același timp, li se asigura şi o protecție 
mai bună față de reacții necunoscute sau neașteptate. 

Se va reţine şi faptul că unii dintre activiştii principali nu 
cunoşteau decât puţine cuvinte ale limbii române. Mulţi dintre 
noii locatari ai cartierului fuseseră trimiși din URSS în România, 
într-o grabă sesizabilă, după 23 August 1944, cu misiunea ca, 
împreună cu consilierii sovietici care urmau să se afle în număr 
mare în toate domeniile de activitate, să instaureze un comunism 
de tip moscovit. Datorită faptului că proveneau din URSS, unde 
urmaseră diferite activități şi cursuri de propagandă, aceştia afişau 
concepţii şi atitudini de superioritate, din care nu lipseau duritatea 
şi aroganţa, în raport cu majoritatea populaţiei. 

Condiţiile deosebite care li s-au oferit în noul cartier, începând 
cu 1949, îi determinau pe toţi ca să-şi îndeplinească sarcinile politice 
cu mai mult interes. Altfel, ştiau că ar fi pierdut totul. Inclusiv vila. 

După puţini ani de stat în acest cartier, începând dintre 1953, 
unii din aceşti importanți activişti au fost daţi afară din partid. Li 
s-a spus oficial, şi chiar a apărut şi în presă, că erau deviaţionișşti. 


Adică se abătuseră de la linia partidului, prin desfășurarea de 
activităţi făcute după bunul plac. În realitate, motivele erau cu totul 
altele: aveau etnie evreiască sau fuseseră luptători comunişti în 
Războiul Civil din Spania. Stalin, fiindcă de la el plecau directivele, 
îi suspecta că făcuseră parte din rețelele de informaţii ale statelor 
occidentale sau că erau în continuare adivi. 

Prin pierderea calităţii de membru de partid şi a funcţiilor 
trebuia ca, de urgenţă, să părăsească vila. Se şi supărau din cauza 
somaţiilor de evacuare emise. Ca urmare, foarte mulți copii ai 
acestor foşti activişti, după ce-şi terminau studiile universitare, 
cereau în mod oficial ca să plece din ţară pentru a se stabili definitiv 
într-o altă ţară occidentală. Își motivau etnia. Apoi, după câţiva 
ani, solicitau să plece şi părinţii lor, cei care blestemaseră sistemul 
de viaţă capitalist. Ca să-şi reîntregească familia. Spuneau, înainte de 
plecare, celor pe care-i cunoşteau că au vrut să facă bine poporului 
român, dar din cauza altora le-a ieşit totul pe dos. Uitau, de fiecare 
dată, să vorbească de spiritul bolșevic care i-a stăpânit, dar și de 
comportamentul pe care l-au avut în relaţia cu interesele țării. 

Autorii i-au mai spus acestei zone speciale de locuit și „Cartierul 
interzis“. Înțelegerea trebuie găsită mai mult în zona pamfletului 
şi a faptului că, în toată perioada 1949-1989, aici a existat o 
autodisciplină a locatarilor care au contribuit la coexistenţă, ceea ce 
le-a convenit tuturora. 

Câteva aspecte restrictive, caracteristice unei zone în care locuia 
şi preşedintele țării, se regăsesc în carte. 

Conţinutul acesteia a rezultat şi din discuţiile purtate cu multe 
persoane care au locuit în acest cartier. În atenţie au stat şi articolele 
apărute în presă. Ele au declanşat interesul, prin punctele de vedere 
şi motivațiile multora. Unele aspecte din carte sunt replici la cele ce 
s-au afirmat, întrucât prin conținutul lor schimbau realitățile care 
au existat. 

Ne-a stat în atenție şi Parcul Bordei, despărțit de Cartierul 
Primăverii printr-o stradă. Am vrut să evidențiem, în acelaşi 


timp, ușurința cu care Primăria Municipiului București, prin 
reprezentanții ei, l-au cedat în anul 2003 unor afacerişti imobiliari, 
deşi actele existente demonstrau că parcul era de utilitate publică. 
Dacă n-ar fi existat reacţiile miilor de cetăţeni, impulsionați de 
senatorul Marius Marinescu, ca să-şi apere proprietatea, azi Parcul 
Bordei n-ar mai fi existat. S-a putut redobândi în baza unei legi 
speciale din 2008 a Parlamentului României, autor fiind tot senatorul 
Marius Marinescu, prin care s-a anulat o hotărâre judecătorească ce 
dezavantaja populaţia Bucureştilor. 

Am conceput întregul conţinut pentru a se încadra într-o 
memorialistică uşor de urmărit. Documentele oficiale, apărute în 
anii de existență ai comunismului, au stat numai parțial în atenţie. 
Nu am apelat la părerile rudelor celor care au deţinut funcții 
importante şi au locuit în acest cartier, deoarece sigur ar fi schimbat 
modul în care a fost concepută cartea. 


Vă dorim o lectură 
în liniște și înţelegere 
Autorii 


CAPITOLUL 1 


Cartierul Primăverii 


Se pare că printre primii care au deschis gustul românilor 
din Bucureşti pentru a-şi forma o nouă viață prin ieşirea din 
monotonia în care se găseau, mai ales cei din clanurile boiereşti, 
a fost Generalul Pavel Kiseleff (1788-1872). Istoria consemnează 
faptul că atunci când avea 41 ani a fost numit de cei care conduceau 
imperiul rusesc preşedinte plenipotenţiar al Divanurilor Moldovei 
şi Țării Româneşti, unde şi-a îndeplinit activitatea până în 1834. 
Pentru o perioadă de timp a fost şi comandant al trupelor rusești 
din Principate. 

Isoricii îl mai prezintă că, printre multele măsuri pe care le-ar 
fi luat, a contribuit la înfăptuirea Unirii Principatelor Române din 
1859, a instituirii regimului parlamentar, apariția Regulamentului 
Organic, dar şi la înfiinţarea învățământului în limba română. 

În 1834 tot el a aprobat construirea primei străzi largi şi pietruite 
din Bucureşti, care, mai târziu, va purta numele Bulevardul Kiseleff, 
ce începea din Piaţa Victoriei de azi, către nord, terminându-se la 
râul Colentina. În aceeași perioadă a dispus amenajarea unui parc 
în partea stângă a bulevardului nou construit, încredințându-l 
pentru execuţie unui profesionist, austriacul Karl Meyer. Când a 
fost gata, i s-a dat numele Parcul Herăstrău. 

Pe ambele părți şi în lungul noului bulevard au fost amenajate 
drumuri apreciate ca necesare pentru plimbările pe cai ale celor care 
formau, în acei ani, protipendada, din care nu lipseau nici soțiile şi 

fiicele care locuiau în zonă. Se încadrau într-o modă europeană, cu 
mare trecere îndeosebi la Paris și Viena. Atenţia era atrasă mai ales 
de îmbrăcămintea doamnelor care, aparent, făceau parte din familiile 
marilor boieri. Aleile pentru plimbări aveau o lățime cam de 8 metri. 
Pe jos era pus nisip, pentru a fi mai uşor la mersul cailor. Pe ambele 
părți extreme se mai găsea câte un drum pe care se putea circula cu 
trăsuri, uşurând astfel intrarea în curţile boiereşti. Existau şi trotuare. 

Odată cu trecerea anilor, românii şi-au dat seama că bulevardul 
acesta, construit în acele vremuri, a fost tot timpul util. La început 
a rezolvat, în bună parte, plăcerile unei clase sociale avute, dar, 
ulterior, au beneficiat toți participanţii la deplasările prin zonă, 
realizând astfel o circulaţie rapidă între centrul Bucureştilor şi râul 
Colentina, cu ieşire spre Pădurea Băneasa. 

În perioada de început a dării în folosință a Bulevardului 
Kiseleff nu exista grabă în activitatea celor aflaţi prin această zonă. 
Circulau numai trăsuri trase de cai de rasă şi bine întreținuţi, fiecare 
reprezentând un blazon al boierului proprietar. 

Terminarea acestui bulevard i-a determinat pe mulți oameni 
avuţi ca, în lungul lui, să construiască multe clădiri ale căror curți 
aveau o deschidere la drum de 20-30 metri. În interiorul acestora 
se aflau câte un grajd pentru câţiva cai, o încăpere pentru păstrarea 
trăsurii şi o alta destinată ca locuinţă pentru birjar şi familia acestuia. 
Mai târziu, după 1930, grajdurile se vor transforma în garaje pentru 
maşini. Ca urmare, vor dispărea, în câţiva ani, trăsurile, caii și cei 
care le întrețineau. Apărea o nouă categorie socială, şoferii. 

Toate clădirile ridicate pe ambele părți ale bulevardului au avut 
arhitecţi care le-au înfrumusețat cu stilul construcțiilor din marile 
capitale. Robusteţea lor era evidentă. Fiecare casă avea un demisol şi 
ferestre mari prin care putea pătrunde cât mai multă lumină a zilei. 

În spatele vilelor construite pe partea dreaptă a Bulevardului 
Kiseleff, începând de la Piaţa Aviatorilor, imediat după anul 1930 
se va constata interesul marilor companii industriale și bancare ca 
să cumpere terenuri de la Primăria Capitalei pe care, împreună, 

în baza unui plan de sistematizare, le vor parcela în suprafeţe de 
300-400 metri pătraţi. Apoi le-au pus la dispoziţia salariaţilor la 
prețuri convenabile, plătite eşalonat în perioade lungi de timp. 
Primele case, majoritatea cu un singur etaj, făcute pentru cel mult 
două familii, încep să apară din 1933-1934 şi acțiunea se opreşte 
odată cu începerea războiului în 1941. 

Toate construcţiile erau moderne, așezate pe străzi scurte 
de câteva sute de metri, mai ales în partea din apropierea lacului 
Floreasca. Proprietarii caselor au căutat să le adauge o cochetărie 
aparte prin garduri din fier forjat şi plantarea de pomi şi flori. Pe 
toate străzile, mai târziu, s-au executat lucrări de canalizare, apă, 
electricitate şi o pavare modelată cu pietre cubice din granit, aduse 
de la carierele de lângă Măcin, pe malul Dunării Vechi. 

Fiecare clădire se deosebea de celelalte prin dispunerea camerelor 
în funcţie de nevoile familiilor. Coloritul exterior al construcţiilor era 
plăcut. Un plus de atractivitate îl dădeau şi acoperișurile formate din 
ţiglă şi olane roşii, ca şi tabla vopsită şi ea tot în aceeaşi culoare. 

Paralel cu construirea acestui nou cartier se va dezvolta, tot în 
această parte a Bucureştilor, o reţea de transport în comun, dar şi 
amenajarea râului Colentina. A apărut şi o salbă de lacuri, cele mai 
importante din această zonă fiind Lacul Herăstrău şi Lacul Floreasca. 

Încă de la început locuitorii acestei noi zone de locuit i-au dat 
numele Cartierul Primăverii. Prin funcţiile şi locurile lor de muncă, 
au înlesnit ca, pe malurile noilor lacuri, să fie plantați mii de arbori 
care, în anii următori, au creat locuri căutate de bucureșteni pentru 
răcoarea şi aerul curat pe care le degajau. S-a putut observa că şi 
edilii oraşului au manifestat o mare grijă ca în această parte să nu se 
înființeze unități industriale, mici sau mari, care să producă poluări 
fonice şi chimice. 

Bucureştenilor nu le-a fost greu ca să descopere, îndeosebi după 
apariția tramvaielor și a autobuzelor, că pe malurile lacurilor pot 
să-şi petreacă duminicile la umbra pomilor sau să mai și pescuiască, 
mai ales că în acei ani nu existau restricţii. Îşi aduceau mâncarea 

în paporniţele făcute din papură şi uneori mai cumpărau mici şi 
bere de la birturile existente. Se declarau toți mulţumiţi că aveau 
posibilitatea să se relaxeze după o săptămână de muncă. 

Dacă privim fotografii cu oamenii din acele timpuri, aflaţi cu 
diferite treburi pe străzi ori prin pieţe, vom ajunge şi la concluzia 
că o bună parte din ei nu depășea nivelul care să le asigure doar 
existența de la o zi la alta. Până să ajungă pe malurile lacurilor, 
aceştia se uitau foarte atenţi la noul bulevard şi la casele de curând 
construite. Pentru toţi, era o noutate ca să vadă cucoanele aşezate 
în şeile cailor, toate pline de importanţa momentelor pe care le 
creau în timpul dimineţilor de duminică, atunci când ieşeau la 
plimbare. Nu prea înțelegeau ei, veniți din mediul sătesc, de ce 
acele femei stăteau în şaua cailor cu ambele picioare numai într-o 
parte! Se părea că privirile trecătorilor, scormonitoare de sesizare 
a noutăților, aparţineau de multe ori unor oameni rătăciți într-o 
evoluţie a societăţii de care nu auziseră. Rezulta că parcă doreau să 
rețină cât mai mult, pentru a avea ce povesti celor rămași în satele 
din care proveneau despre minunile văzute în Bucureşti. 

Locul preferat al multor bucureşteni, veniți să petreacă pe malul 
Lacului Floreasca, era, pe cât posibil, lângă un izvor cu apă călduță 
şi cu miros de pucioasă. Se dusese vorba printre ei că apa acestuia, 
băută, făcea bine la burtă. Din moment ce în preajma acestui izvor 
nu prea găseai loc ca să te simţi bine cu familia însemna că era chiar 
indicat ca toată lumea să bea apă cât mai multă, ca să ţină pentru 
toată săptămâna. 

Unii dintre cei veniţi la o astfel de petrecere făceau şi baie în 
lac. Pe timpul acela nu exista petrol şi nici apă poluată. Rar se mai 
ungeau roțile la căruţe şi trăsuri cu păcură. Când oboseau după 
atâta mâncare și bere, plecau la casele lor. Se duceau spre primul 
mijloc de transport. Ajunşi în centrul orașului, se descurcau prin 
alegerea unui alt tramvai sau autobuz. Oricum, toți erau mulțumiți 
că petrecuseră pe o pătură la marginea apei. În duminica următoare 
vor reveni ca să-şi continue relaxarea. 

Acasă, ca şi la serviciu, mulți dintre aceşti oameni nevoiaşi vor 
discuta despre izvorul care, din câte începuseră să creadă, făcea 
adevărate minuni. Iar, de când apăruse Aeroportul Băneasa, aflat în 
apropiere, i se zicea „Izvorul Aviatorilor“. Probabil că au fost văzuţi 
aviatori, în uniforma lor specifică, bând şi luând apă în sticle ca 
să-şi mai astâmpere jarul de la stomac după atâta oboseală, fiindcă 
pe timpurile acelea nu se auzise de stres! 

Cineva, necunoscut, înainte de 1940, un om care i-a făcut pe 
ceilalți să creadă că a avut multă minte, a captat izvorul cu apă 
caldă într-o ţeavă metalică, pe care a fixat-o într-o construcție mică, 
alcătuită dintr-un parapet şi dale confecţionate din piatră fasonată 
cu dalta şi ciocanul. Pe parapetul înalt de cam un metru şi jumătate 
era scris: „Izvorul Aviatorilor“. 

În decursul zecilor de ani apa izvorului, plină cu diferite săruri 
minerale, a înroşit o parte din dalele de piatră. Mulţi oameni îşi 
făcuseră un obicei de a veni la acest izvor unde beau unul sau două 
pahare de apă şi mai luau acasă câte o sticlă plină. 

Timp de peste 80 de ani toţi cei care au trecut pe la acest izvor 
l-au respectat. Avea pe toată suprafaţa dalelor din piatră o patină a 
vremii, la care contribuiseră ploile şi influenţele lacului aflat la doar 
câțiva metri. Erau convinşi că fusese dăruit oamenilor de o forță 
cerescă, pentru a le mai drege din beteşugurile ce-i năpădiseră. 

Acest respect colectiv pentru izvor a fost întrerupt în anul 2010 
de câţiva indivizi care, aflați sub imboldul unor interese economice, 
şi-au însuşit cu sprijinul direct al Primăriei Bucureştilor un întreg 
parc, inclusiv „Izvorul Aviatorilor“, demers susținut de acte ce se 
doreau a fi credibile. Printre primele măsuri luate după ce au intrat 
în posesia grădinii numite Parcul Bordei a fost și aceea ca izvorul 
să dispară. Au fost luate dalele de piatră, scoasă ţeava, locul s-a 
acoperit cu pământ și distrusă scara din beton ce cobora din stradă. 
Un vandalism greu de imaginat, făcut cu scopul de a da uitării orice 
interes colectiv pentru parc şi izvor! O demonstraţie din care rezulta 
cum o instituţie existentă, Primăria Municipiului Bucureşti, care 

trebuia să apere interesele cetăţenilor, acționase împotriva acestora. 
Capitolul trei din această carte cuprinde mai pe larg nişte puncte de 
vedere despre ilegalitățile comise. 

Apoi, timp de ani de zile, cetățenii Capitalei au tot venit aici cu 
dorința de a se odihni în acest fost parc şi de a bea apă de la izvor. 
Nu mai puteau intra în parc din cauza unui gard înalt. Devenise 
proprietate privată. 

Să revenim la anii 1930 şi la perioada următoare. Apariţia 
lacurilor la nord de Bucureşti a creat permanent o temperatură 
mai scăzută în această zonă decât în restul oraşului cu 1-2 grade 
şi cu o umiditate ceva mai ridicată. Acest aspect n-a scăpat celor 
interesaţi de a avea un nivel de viață mai bun. Ca urmare, atracția 
pentru construirea de noi locuinţe a fost permanentă, mai ales în 
perioada anilor 1930-1940. Graba vânzărilor de terenuri a fost 
mare, diminuând grija pentru a fi creată o rețea de străzi într-o 
concepţie modernă, care să asigure un trafic fluent al mijloacelor 
de transport. Aşa cum se realizase până atunci în partea dinspre lac 
a cartierului. Încep să se formeze, îndeosebi pe partea de sud, străzi 
scurte şi cu direcţii orientate mai mult de nevoile particulare. 

În puţini ani Cartierul Primăverii începe să se definească între 
Bulevardul Kiseleff, Lacul Floreasca, strada Aviator Radu Beller 
şi Bulevardul Dorobanţilor. Printr-o voință impusă, probabil de 
colectivitate, deoarece nu prea se ştie originea, în toată această zonă 
nu s-a aprobat să se deschidă magazine de niciun fel. Se justifica o 
asemenea măsură pentru a se evita zgomotul, dar şi o aglomerare 
cu mijloace de transport. S-a creat astfel o concepţie care a fost 
păstrată de la începutul formării acestui cartier şi până în 1990. 
Au respectat-o şi cei care conduceau Primăria Capitalei în timpul 
orânduirii comuniste. 

În tot acest cartier s-au stabilit, în decursul anilor care au trecut 
până în 1944, numai oameni cu o pregătire profesională şi culturală 
rezultată din studii medii şi superioare. Ca urmare, s-au format 
între ei relaţii de respect. Chefliii, zurbagiii şi certăreții erau puţini, 

iar spargerile de case se produceau foarte rar. Despre crime exista o 
siguranţă că nu făceau parte din modul de existenţă al tuturor celor 
care trăiau în această zonă. 

Prin mijlocul cartierului, pornind din Piaţa Aviatorilor, încă de la 
înfiinţare, s-a format un bulevard lat, cu o lungime de aproape 800 
de metri, care se termina în strada Mircea Eliade. Pe timpul orâduirii 
socialiste s-a numit Bulevardul A.A. Jdanov. Nimeni nu ştia măcar câte 
ceva despre acest personaj în afară de faptul că ar fi fost un comunist 
de seamă în Uniunea Sovietică. Dar, prin 1960, mai-marii politici 
comunişti din România, care treceau zilnic pe această stradă mare, au 
hotărât să-l reboteze şi i s-a spus Bulevardul Primăverii. O denumire 
acceptată de toţi, chiar și după căderea comunismului. Schimbarea 
numelui trebuia înţeleasă, fără explicaţii, că ceva în politicile de 
distanțare de Moscova se produsese. Însă acest caz a fost singular. Alte 
denumiri de străzi au rămas așa cum fuseseră stabilite imediat după 
1948, când s-a instalat puterea comunistă. În acest sens, stau mărturie 
străzile Nikolai Gogol, Ivan Turgheniev, Tolstoi şi Kalinin. 

În cursul anului 1948 s-a dat o lege prin care multe obiective 
industriale, locuinţe şi terenuri au fost naționalizate. Şi în Cartierul 
Primăverii s-a petrecut aşa ceva. Casele mari, cu proprietari plecaţi 
prin străinătate sau cunoscuţi ca afacerişti, industriaşi sau moșieri, 
au fost trecute în proprietatea statului, iar locatarii, mutaţi prin alte 
părți. 

Celor aleşi în conducerea noii puteri li s-a sugerat, probabil, că 
ar fi mult mai bine să se regăsească toți la un loc, având în vedere 
că protecţia lor putea fi realizată cu rezultate mai bune. În același 
timp, condiţiile de locuit care li se ofereau erau cu totul diferite. În 
asemenea situație se găseau Gheorghe Gheorghiu-Dej, Gheorghe 
Apostol, Chivu Stoica, Nicolae Ceaușescu şi toţi ceilalți care locuiau 
prin alte cartiere din Bucureşti. 

Tot atunci, în 1948, Secţia Gospodărie a CC al PCR a preluat 
activitatea de asigurare a locuinţelor cu tot confortul pentru cei 
cu funcţii importante. Această activitate se desfăşura conform 

modelului sovietic al PCUS şi, în acest sens, s-a înființat un sector 
special. De acum şi până la sfârşitul comunismului o asemenea 
grijă a fost socotită foarte necesară. 

De la luarea puterii s-a stabilt şi dezvoltat o nouă concepție în 
ceea ce priveşte asigurarea condiţiilor fără rezerve pentru cei aflați 
la vârful Partidului Comunist. O asemenea măsură fusese luată 
cu rezultate foarte bune în toate statele din componenţa Uniunii 
Sovietice, ca şi în cele satelit. Orice nouă locuinţă trebuia să dispună 
de multe încăperi spaţioase, fără să fie folosită în același timp de 
alte persoane. Să aibă curte mare, dar şi un gard din zid înalt 
de doi metri. Trebuia să mai aibă gaze, electricitate şi canalizare. 
Dacă locuinţei îi lipsea ceva, atunci se deschidea imediat un şantier 
care dura cât era nevoie, toate cheltuielile fiind suportate de stat. 

Acest nou spirit a fost transmis de consilierii sovietici aflaţi, 
o parte din ei, şi prin secţiile CC al PCR. Ei aveau misiunea de 
a-i orienta, permanent, pe adiviștii români pentru a se evita 
posibilele devieri de la programul de realizare a bazelor construirii 
comunismului. Printre cei cărora li s-au repartizat locuinţe spa- 
ţioase, cu toate dotările, s-au aflat şi câțiva dintre aceşti consilieri. 

Ca urmare a noilor vederi, puţinilor beneficiari li se asigura tot 
ce doreau, numai că trebuiau să mai aibă puţină răbdare. Mai puţin 
conta că se găseau şi unii care aveau familie. 

Nu toate casele din Cartierul Primăverii au fost naţionalizate. 
Mulţi dintre cei care îşi construiseră vile pentru nevoile familiei lor 
au rămas, în continuare, proprietari. 

Toate casele naționalizate au fost supuse imediat unor reparaţii 
radicale şi li s-au amenajat curțile. Aşadar, noile garduri făcute din 
cărămidă tencuită şi vopsite în culoare bej marcau proprietatea 
statului. 

Permanent, în fața vilelor renovate se vedeau câte una-două 
maşini model Volga, negre, conduse de şoferi profesionişti. Prezența 
lor era necesară pentru deplasarea personalităţilor, iar pentru nevoile 
familiei exista un alt model de maşină, căruia i se spunea Pobeda. 

Mutarea activiştilor importanţi în Cartierul Primăverii a devenit, 
în scurt timp, o dorinţă a tuturor. Parcă numai în acel cartier se 
găseau într-o mai mare siguranță, încât familiile să se bucure că 
se aflau într-o zonă care le oferea ce doreau. Mai ştiau că, în baza unei 
chirii mici, evitau suportarea cheltuielilor de reparaţii de tot felul. 
Orice defecţiune apărută era semnalată la Sectorul de întreținere 
şi, în scurt timp, se prezenta tehnicianul care părea că era mulțumit 
că fusese chemat și că astfel își putea face datoria. Sistemul practicat 
nu era rău. Se foloseşte cu succes şi în prezent, fiind aplicat pe bază 
de contract de către locatari şi de societăți în multele complexe de 
locuințe moderne. 

Lipsa magazinelor din acest cartier era simțită, adesea, chiar şi 
de familiile celor cu funcții importante în partid. Totuşi, nu acționau 
pentru schimbarea modului lor zilnic de existență. Până la urmă, 
în fața atâtor nevoi exprimate în şoaptă, s-a găsit o rezolvare: la 
marginea cartierului, lângă clădirea Televiziunii Române, cea nouă, 
s-a construit în mare repezeală un magazin alimentar, micuț, cu 
interior de băcănie de provincie şi cu un miros puternic de igrasie. 
O parte din el cuprindea şi o încăpere unde se vindeau prăjituri 
şi bomboane. De la început, prin acest magazin s-a urmărit de 
către edilii Capitalei să-i convingă pe cei din zonă că dorinţele lor 
se împliniseră. Zilnic se vindeau numai conserve, slănină, pâine 
şi puţine produse de care orice familie avea nevoie. Prin poziţia 
unde era așezat, se dorea ca toţi cei mari care treceau cu mașinile 
în fuga mare să rămână cu credinţa că reţeaua de aprovizionare 
era prezentă peste tot. Soții Ceaușescu au trecut prin fața acestui 
magazin de mii de ori, dar nu l-au vizitat. Primii a căror minte a fost 
învârtită de cei de la Primăria Capitalei şi ai Sectorului 1 erau chiar 
Nicolae şi Elena Ceaușescu. 

Acest magazin a funcționat până la căderea comunismului. Cu 
el şi fără el lucrurile rămâneau aceleaşi. Atunci, ce să se facă, mai 
ales că pe toate laturile și în tot interiorul Cartierului Primăverii 
nu exista nici măcar un punct de aprovizionare? Exista Piaţa 

Dorobanţilor, dar insuficientă ca mărime şi cu produse puţine. Deci 
care era totuşi motivul pentru care nu existau magazine? 

Şefii administraţiei Municipiului Bucureşti aveau suficientă 
experiență ca să-şi dea seama că, în cazul existenței magazinelor 
alimentare, se formau cozi mari cu oameni care adoptaseră deviza: 
„Ia, că nu se ştie“. Stătea omul la coadă câte 2-3 ore, ca apoi să fie fericit 
că a cumpărat un pacheţel de unt sau un pui îngheţat, cu o greutate ce 
nu depăşea 800 de grame, ambalat într-o pungă din plastic cu multă 
gheaţă. Puii, toți, erau numai piele şi os, de parcă în România exista 
o singură rasă, creată în aşa fel încât să producă numai pagube. De 
cele mai multe ori se vindeau pungi cu gheare, numite tacâmuri, care, 
prin alte părţi ale lumii, erau transformate în făină pentru animale. 

Prezenţa unor astfel de magazine, mai ales cele mici cu aspect de 
băcănie, aduceau zilnic numai belele pentru şefii care conduceau un 
oraş atât de mare. S-a ajuns şi la soluţia construirii unor magazine 
mari, unde să fie vândute mărfurile numai în interior, astfel încât să 
nu se mai vadă nimic. Mai ales oamenii care așteptau. 

Perpetuarea lipsei de magazine a dus la concluzia că aspectul acesta, 
caracteristic Cartierului Primăverii, era mai mult decât acceptat. 

Activiştii care se mutaseră cu familiile în acest cartier, imediat 
după 1948, nu se găseau în situaţia de a avea de unde să se 
aprovizioneze. Toți lucrau în sediile partidului de dimineaţa şi până 
noaptea târziu. Dacă oamenii aceştia, cu funcţii importante, erau 
lăsaţi să-şi rezolve singuri posibilitățile de aprovizionare, se ştia 
că un asemenea sistem ducea, sigur, la corupţie prin realizări de 
cumetrii ascunse. În plus, printre cei care ar fi devenit nemulţumiţi 
de evoluţia comerțului socialist erau chiar ei. Atunci, s-a ajuns la 
concluzia că era mai bine să li se rezolve aprovizionarea printr-un 
sistem organizat de partid. Care era numărul total al celor care 
urmau să beneficieze de pe urma noii reglementări? Cam 345 pe 
toată Capitala. Nu erau mulți. Funcţiile pe care le ocupau figurau 
în nomenclatorul organizării partidului. S-a deschis un fel de 
magazin, cu circuit închis, într-o curte din Cartierul Primăverii, 

unde se găseau toate produsele necesare pentru traiul unei familii. 
Cei care aveau nevoie de ceva sunau la un număr de telefon. Se nota 
şi, în câteva ore, pachetul învelit în hârtie albă era adus la domiciliu 
cu o maşină specială, care făcea numai astfel de servicii. Produsele 
aflate în pachet erau proaspete şi numai de calitate superioară. 
Preţurile erau mai mici decât cele de pe piaţă. În felul acesta toţi cei 
cu funcții importante în partid şi guvern erau mulțumiți. De acum, 
fiecare beneficiar devenea şi mai mult dependent de menţinerea 
poziţiei lui sociale. Pierderea postului atrăgea declanşarea unui 
calvar pentru întreaga familie. 

Aceleași griji pentru o parte din activiștii de partid existau şi 
în judeţele ţării, unde, lipsind privirea permanentă a celor mari, 
aprovizionarea se mai făcea şi în baza relaţiilor care se închegau, 
dar şi prin bufetele din instituţiile existente. 

Peste tot, modul de rezolvare a aprovizionărilor de tip special 
se făcea după modelul practicat în URSS, unde, ca şi în România, 
Gospodăria de Partid era unica instituţie în drept ca să acţioneze. 

Înaintea mutării într-o vilă din Cartierul Primăverii sau de 
prin altă parte administrată de Gospodăria de Partid, toţi viitorii 
beneficiari, indiferent de funcţiile pe care le dețineau, semnau un 
contract. Printre multele prevederi era şi aceea prin care locatarul 
se obliga, prin semnătură, să părăsească locuinţa în cazul în care 
urma să iasă la pensie sau nu mai deţinea funcţia din nomenclator. 
Nu i se spunea şi de posibila variantă, că, dacă începea să fluiere 
mai des sau mai rar printr-un sediu al partidului sau prin altă parte, 
devenea indezirabil. La fel şi dacă, în decursul anilor, o parte din 
familie îi pleca definitiv în vreo ţară occidentală, se putea înțelege 
că, automat, se pierdea din fibra concepţiilor comuniste. 

Au fost destui care s-au găsit într-o asemenea situaţie. Gheorghe 
Apostol, Iosif Banc, Silviu Brucan, Alexandru Drăghici şi Ana 
Pauker sunt doar câteva cazuri. 

Când trebuiau să părăsească locuinţa, cei decăzuţi invocau 
faptul că toată viaţa lor luptaseră pentru întărirea Partidului 

Comunist. Ajungeau şi la o ultimă convingere, dintre alte multe pe 
care le avuseseră, spusă în taină prietenilor: că tot mai bine era 
pe timpul lui Gheorghe Gheorghiu-Dej, când se găseau trup şi 
suflet alături de el prin ideile care le tot veneau din îndepărtatul 
Răsărit! Dar, în această situaţie, cum să reacționeze? Mai ales că 
auziseră că prin 1966 fusese scos întregul clan Gheorghiu-Dej din 
Vilele Lac 2 şi Lac 3, inclusiv Lica, fiica mai mare, rămasă, biata 
de ea, orfană! Se remarcase prin talentul său de artistă de cinema 
şi schimbase în bine cursul acestei arte în România, de nu-şi mai 
puteau mulți reveni din mândria care-i cuprinsese! 

În faţa unor posibile refuzuri de a părăsi vilele, şefii Gospodăriei 
de Partid, care erau şi ei, în totalitate, produsul politicilor 
adoptate de Gheorghiu-Dej, la fel ca şi al celor care trebuiau mutaţi 
prin alte locuri, se confruntau cu situaţii destul de neplăcute. Cum 
trebuia să se procedeze, deoarece prin forță puteau dezvolta vreun 
grup de disidenţi! Iar dacă nu acționau, li se schimba chiar propria 
situaţie, putând oricând să fie trimiși prin noile cartiere, ca să 
inspire aer curat. Or, o asemenea perspectivă nu surâdea nimănui, 
pentru că odată cu vila în care locuiau pierdeau şi posibilitatea 
oficială de aprovizionare zilnică. Iar situaţii de a se mai salva nu 
existau, întrucât le lipseau orice fel de cumetrii, rude şi proptele. 

Mulţi dintre cei care trebuiau să părăsească vilele în care locuiau 
erau de alte etnii şi spuneau chiar tare, să fie auziţi, că, dacă nu erau 
lăsaţi să-şi vadă de viaţa lor, vor cere să plece din ţară! Ceilalţi, care 
luau cunoştinţă, trebuiau să înţeleagă că, prin plecarea lor, s-ar fi 
lăsat un adevărat gol imens în întregul regim comunist! În realitate, 
comunismul pentru aceşti supăraţi pe soartă nu mai valora nimic, 
totuși, pe ultimii metri, mesajul trebuia receptat chiar de căposul ăla 
de Ceauşescu care, prin venirea lui la putere, le schimbase multora 
cursul vieții mulțumitoare şi atât de scurte. 

Soluţia a fost găsită şi aceasta mulțumea pe toată lumea: să li 
se dea curs cererii de emigrare. Cât mai repede. Să-şi ia şi copiii, 
inclusiv nepoţii şi părinţii, dacă-i mai aveau. În felul acesta se 

micșora şi numărul celor care puteau deveni disidenţi, ce aveau state 
vechi în activitatea comunistă şi puteau fi dirijați mai din depărtări. 
Apoi, acolo unde se vor duce, nu le va da nimeni onoruri, pentru 
că de fundul pantalonilor aveau agățată tinicheaua care urma să 
zornăie permanent că în România fuseseră comuniști cu funcții în 
conducerea partidului. Așa a și fost. Este şi cauza care i-a făcut mai 
pe toți cei care au plecat să nu-şi scrie memoriile. O parte din copiii 
acestora, reîntorşi în România după căderea comunismului, parte 
numai în trecere, caută să demonstreze populaţiei că părinţii lor 
au avut idei democratice, dar că lor li s-a făcut o educaţie cu idei 
occidentale. Interesant! Să-i credem. Fiecare judecă în funcție de 
locul şi jocul care îl avantajează. 

Vilele aflate în Cartierul Primăverii erau şi ele cuprinse în niște 
categorii. Unele erau destinate numai celor din Comitetul Politic 
Executiv, puţini la număr şi consideraţi ca făcând parte din nucleul 
de conducere al partidului. Altele erau pentru şefii de secții ori 
membri ai CC al PCR, cu funcţii mai mari. 

Cele destinate membrilor CPEx erau dotate cu mobilier și cu 
tot ce era necesar, mai puţin lenjeria. Ce nu mai corespundea, la 
cerere, se schimba de urgenţă. În felul acesta fiecare ocupant, de 
la început, se lega de locuinţă şi se socotea obligat ca, permanent, 
să se afle în vederile şefului suprem, Secretarul General. Altfel, dacă 
fluierau, zdrăngăneau ceva sau scăpau vreun zumzet, deranjau 
rostul indicatoarelor de circulaţie ale cursului care puteau arăta alt 
drum. În consecinţă, dispăreau casa, maşinile şi aprovizionarea. Or, 
o asemenea schimbare de atitudine din partea vreunuia era greu 
de imaginat, pentru că prima care ar fi tras semnalul de alarmă era 
chiar nevasta, care simţea din plin, prin tot ce s-ar fi întâmplat, lipsa 
de ocrotire a sistemului comunist. 

Dacă exista vreun încăpățânat, susținut de posibile forțe care se 
doreau a fi obscure, atunci pleca şi, la o vârstă înaintată, devenea 
căutător de obiecte casnice pentru apartamentul de două camere 
repartizat pe undeva, printr-un cartier din Bucureşti. 

Lipsa magazinelor din cartier şi puţinele produse alimentare 
existente în alte cartiere i-au determinat pe conducătorii partidului 
să adopte o măsură prin care să se asigure, încă de prin 1950, pentru 
familia fiecăruia câte o maşină de serviciu cu şofer. Se rezolvau astfel 
nevoile curente. De acum începea să se simtă exact ceea ce, după 40 
ani, Boris Elțîn sesiza, când ajunsese în funcţia de membru supleant 
al CPEx din CC al PCUS: „Atunci am simţit că a venit comunismul“. 
Dar în 1990, când a scris o cărticică, numai cu o parte din memoriile 
sale, scopul era de denigrare a comunismului pe care, după puţine 
zile, l-a desființat oficial printr-o hotărâre de guvern. 

În perioada cuprinsă între anii 1948 şi 1989, în Cartierul 
Primăverii au locuit cam 50 de personalități considerate, prin 
funcţiile avute, ca făcând parte din conducerea PCR. Unele dintre 
acestea, aflate la început în posturi mai mici, locuiau în vile cu un 
grad mai scăzut de confort. Apoi se mutau în altele. Le-au schimbat 
şi de trei ori, fiindcă funcţia în partid avea importanţa ei. Orice vilă 
devenise o emblemă. Ca şi modelul de mașină și îndeosebi numărul 
de înmatriculare al autovehiculului. 

În afara celor consideraţi conducători, în același cartier au mai 
locuit prin alte vile sute de activiști care îndeplineau funcții de şefi 
de secții, adjuncţi ai acestora, membri ai CC al PCR. Și pentru ei 
existau destule maşini de serviciu, care rezolvau diferite situaţii 
ale familiilor lor. Ca o consecinţă, peste tot în cartier circulau 
permanent maşini, deşi acești activişti lipseau de acasă de dimineață 
şi până noaptea târziu. 

Membrii familiilor acestor personalități de partid aflați în 
Cartierul Primăverii se fereau să cauzeze vreo neplăcere altora, pentru 
a nu deveni subiectul unor discuţii care să-i dezavantajeze. O astfel de 
grijă, existentă în fiecare familie, a condus la o detaşare a lor de restul 
vecinilor şi cunoscuţilor. Şi-au creat voit o viață cu o desfăşurare foarte 
atentă, apreciată ca necesară. În multe cazuri copiii acestor familii 
se cunoşteau din clasele de liceu pe care le frecventaseră, dar nu se 
vizitau decât foarte rar, lăsând astfel impresia că între ei nu existau 

relaţii. Mai rezulta că era o consecinţă a indicațiilor părinților lor, 
marcată prin comportamente bine dirijate. De multe ori realitatea era 
alta. Existau prietenii strânse, întreţinute în afara cartierului, unde 
doreau să-şi piardă urma. Şi azi, după zeci de ani, sunt reţineri în 
a povesti despre aspectele cunoscute. Modul în care se desfăşurau 
întâlnirile celor care formau gaşca de prieteni a lui Nicu Ceauşescu 
demonstra numai o parte dintre acestea. 

Comportamentul tuturor activiştilor la domiciliile lor se încadra 
în concepţiile unui regim politic puternic structurat pe relaţii bine 
gândite, nespuse, dar care rezultau dintr-o necesitate, pentru fiecare, 
în scopul de a se proteja. Se excludeau astfel posibilele bănuieli, prin 
intermediul cărora interesele personale ar fi primat în detrimentul 
societăţii, din cauza existenţei de prietenii şi rudenii care, într-un 
anumit moment, puteau conduce la a da explicaţii însoţite apoi de 
măsuri nedorite. 

Ca urmare a unor asemenea concepţii, vecinii, când se întâlneau la 
coborâre sau urcare în maşini sau când se mai vedeau peste gardurile 
interioare ale curților, îşi zâmbeau şi se salutau scurt, ferindu-se 
de a-şi spune chiar şi amabilităţi. Erau ei sătui de atâtea activităţi 
desfăşurate împreună în alte ocazii? Nu! Acolo era cu totul altceva. 
Acasă însă se putea întâmpla ca eventualele întâlniri de câteva minute 
să fie văzute şi interpretate ca relaţii particulare. De cine? Gândurile 
îi duceau către cei de la Cadre şi Securitate. Şi cine putea analiza toate 
aceste întâlniri şi comportamente ale celor care locuiau diferențiat în 
acest cartier? La ce foloseau? Își formaseră toți aceşti oameni astfel de 
atitudini, bazate pe ceva ce le fusese indicat? Luate şi desfăcute sub 
diferite aspecte, reieşea că totul pleca de la existenţa fricii de a nu-şi 
pierde locul de muncă. Oare asta să fi fost singura cauză? 

În cadrul societăţii comuniste, mai mult decât în orişice alte 
orânduiri cu toate stratificările lor, exista şi se dorea să se observe 
diferenţierea şi distanţarea celor aflaţi îndeosebi în funcțiile mari. 
Acest aspect nu intra în vreo explicaţie ideologică, dar, permanent, 
s-a crezut că era necesar. 

Cea mai bună demonstraţie în acest sens a rezultat, timp de aproape 
20 de ani, din relaţiile existente în afara orelor de serviciu între soții 
Ceaușescu și cei care-i invitau la Club. Frica de a nu spune ceva care 
putea fi interpretat le producea celor invitaţi sperieturi şi acestea, în 
timp, le-au creat, probabil, ticuri, dar şi, sigur, modificari ale fețelor. 

Exemplul de mai sus se transmitea sub manifestări diferite mai 
ales în judeţele țării, unde prim-secretarii de partid judeţeni erau 
consideraţi nişte dumnezei locali. 

Totuşi, dincolo de sperieturi şi speriați, gândurile celor puternici, 
aflați pe trepte importante de conducere, se îndreptau permanent 
către Coana Lenuţa. După anul 1970, viitoarea academiciană 
începuse să lege şi să dezlege cu mintea ei cam tot ce rezulta din 
comportamentul subordonaţilor săi, care acționau pentru punerea 
în practică a politicilor partidului. Situaţia aceasta era unică în tot 
imperiul comunist. La noi, soția celui care conducea un partid 
se implica și lua decizii privind locul, evoluţia și soarta cadrelor 
implicate în dirijarea politicii. Făcea acest lucru la vedere, ca şi cum 
era normal să aibă o asemenea preocupare, justificată de faptul că 
era membru în CPEx, cu însărcinări de a veghea la menţinerea 
purității restului de activişti principali. 

Hotărârile acestei femei, cu pregătire şi experienţă limitate, au 
demonstrat nu numai incompetenţă, ci au produs greşeli grave în 
promovarea multor persoane. Tocmai acest mod de lucru a creat 
frica, dar şi impertinența unora pe care-i coordona. 

Coana Lenuţa Ceauşescu a contribuit direct atât la crearea de 
impresii deloc favorabile familiei ei, cât şi la modul de candidare 
la vârful PCR. A fost şi autorul indirect al tuturor modalităților de 
manifestare a relaţiilor dintre cadrele cu funcţii de conducere în 
viaţa lor privată. Cert e că n-a fost singura. Ea a accentuat acest 
tip de comportament după 1970. El existase şi înainte, exprimat tot 
prin forme apropiate. 

După 15 ani de la apariţia Coanei Lenuţa, Mihail Gorbaciov, 
noul şef al PCUS, şi-a adus şi el soţia, pe Raisa, la vedere, însă fără 

s-o numească în vreo funcție de partid. O avea permanent lângă 
el în rol de sfătuitor unic, deoarece în alții se părea că nu avea 
încredere. Atât de bine l-a consiliat, încât în numai şase ani soţul 
său a fost alungat din viaţa politică şi de stat în 1991. 

Dar cei din Secţia de Cadre a CC al PCR ce mai făceau din moment 
ce Coana Lenuţa Ceauşescu era peste tot cu indicaţii preţioase, ca să 
le formeze linia de conduită? Toţi strângeau date pe care, nu se ştia 
când, Coana Lenuţa le putea cere sau urmau să i le prezinte pentru ca 
nu cumva vreunul să o ia razna înainte ca ea să fi ştiut. 

Într-o astfel de precepţie a realităților în care se trăia de foarte 
mulţi ani pe trepte înalte ale conducerii partidului era şi normal să 
se creeze comportamente radical diferite de modul în care ei, toţi, 
îşi trăiseră tinerețile. Dar între timp avea întâietate un nou tip de 
comportament care deformase normalitatea. Astfel se explică de ce 
aglomeraţia de vârfuri ale politicii, aflată în Cartierul Primăverii, 
afişa o atitudine care îl făcea pe un privitor neutru să o sesizeze şi 
s-o interpreteze că ieşea din normalitate. 

Interesul își avea locul lui principal, deoarece căderea ar fi avut 
cauze sigure în gesturi şi atitudini, urmate de motivaţia de a se 
înscrie în rotirea cadrelor. Apoi adio Cartier al Primăverii şi tot ce 
se lega de el! 

După 1990 s-au găsit destui care să menţioneze unele aspecte 
din acest cartier. Câţiva dintre ei, care habar n-au avut de modul de 
viaţă existent timp de zeci de ani, l-au considerat ceva în care răul 
fusese prezent permanent şi că locatarii s-ar fi găsit sub o stare de 
asediu a Securităţii. Se evită să se facă un sondaj în rândul celor care 
domiciliau în această zonă și care, în cea mai mare parte, nici nu 
ştiau de măsurile de protecţie luate pe traseele de deplasare ale celor 
doi soți Ceauşescu. Erau mulţumiţi că în cartierul lor nu existau 
indivizi care le-ar fi deranjat liniştea publică printr-o prezență 
a scandalagiilor, chefliilor sau a hoţilor. În asemenea atitudini se 
încadrau şi proprietarii multor vile care nu fuseseră naționalizate. 
Cel puţin aşa rezulta. 

Existând concepția permanentă de autoprotecţie, activiştii aflați 
cu domiciliul în acest cartier se fereau ca duminicile, după orele 
13.00, când se mai găseau şi pe acasă, să-şi pregătească o friptură la 
grătar în curtea mare pe care o deţineau. N-o făceau pentru că vântul 
ar fi purtat fumul şi mirosul, iar probabilele discuţii ale vecinilor le-ar 
fi fost defavorabile. Mâncau ce se putea găti în bucătaria încăpătoare 
a fiecăruia, înzestrată cu de toate. Era, evident, un comportament 
bine gândit. Aşa se explică de ce, în privinţa multora, Coana Lenuţa 
n-avea motive să-i mai rotească şi să mai scape de ei. 

În aceiaşi ani mii de angajaţi, muncitori şi slujbaşi fără funcţii 
politice şi administrative deosebite nu-şi impuneau nicio restricție. 
Ei erau mai mereu dimineţile pe malul apelor, unde se simțeau bine, 
preparând la grătar fripturi şi pui rahitici dezgheţaţi, cumpăraţi în 
pungi din plastic al căror aspect nu era deloc atrăgător. Uneori, îşi 
făceau friptura şi în balcon. Devenise un obicei şi nimeni dintre 
locatarii blocului nu se supăra, fiindcă făceau și ei la fel. 

Dar despre acești pui şi carnea provenită din animale care se 
pare că nu vieţuiseră în România cei cu funcţii mari în partid ştiau 
măcar câte ceva? Da, însă tăceau, fiindcă, altfel, dacă fluierau a 
pagubă, intrau în analizele celor de la Cadre şi, în final, în cele ale 
Coanei Lenuţa, care, din ce se ştia, era cam străină de realitățile 
vieţii curente. 

Ceilalți locuitori ai cartierului păreau liniștiți. În mod sigur 
că-şi creaseră sursele lor de unde îşi mai procurau diferite produse. 
Aveau lăzi frigorifice şi frigidere mari, încăpătoare, pentru tot ce 
întâlneau şi-şi cumpărau, impulsionaţi de aceeași lozincă „Ia, că nu 
se ştie 

Toţi cei din cartier, cu funcţii mari şi mai mici, dar şi locatarii 


pe 


născuţi în casele în care stăteau lăsau impresia că se învăţaseră cu 
ce aveau. Unii cu căutatul şi alții cu ce li se aducea acasă. Nimeni 
nu se gândea că odată și odată această linişte va crea o explozie 
socială. Exista o încredere a celor aflaţi în vârful piramidei politice 
că totul era creat pentru o veşnicie. Majoritatea populaţiei era 

convinsă că existenţa ei se încadra în înţelegerea dintre conducătorii 
marilor puteri. Prezenţa maşinilor Volga în faţa reşedinţelor unde 
domiciliau diferite personalităţi cu funcții importante impresiona 
şi crea o liniște în zonele în care staționau. Se putea deduce uşor, 
chiar şi de către trecătorii ocazionali, că trebuia să fie acolo cineva 
mare şi, ca urmare, fiecare socotea că era mai bine pentru el să nu 
privească prea mult pentru a nu deveni un potenţial suspect. 

Cei care conduceau „Întreprinderea de Salubritate“ şi-au dat 
seama încă din primul an al puterii comuniste, în 1948, că în acest 
cartier trebuia făcută, permanent, o curăţenie, dar şi o amenajare şi 
îngrijire a tuturor suprafeţelor neasfaltate. Exista, astfel, iarbă, flori 
şi pomi. Un alt cartier atât de curat nu mai era în București. 

Aflaseră şi hoţii specialişti mai ales în spargeri de case că în 
Cartierul Primăverii exista o supraveghere permanentă din partea 
Securităţii. Se născuse chiar o credinţă şi a altora, fiindcă părerile 
circulau rapid de la om la om, că un furt prin orice metodă era 
inevitabil descoperit. Locatarii ajunseseră să creadă că furturile nici 
nu se puteau produce în casa și în cartierul lor. 

În intersecțiile străzilor din apropierea reședinței prezidenţiale 
se aflau câteva puncte de control, unde subofițerii şi ofițerii din 
sistemul de protecţie erau prezenţi în permanenţă. Îi cunoşteau 
pe toţi locatarii din zonă şi se creaseră între ei relaţii de respect 
reciproc. Cei cunoscuţi nici nu mai erau legitimaţi. Exista chiar 
părerea că fiecare locatar contribuia cu ceva la bunul mers al 
activităților în acest cartier. 

Umbla vorba printre cei care aveau credința în suflet că 
Dumnezeu le punea unora mâna pe cap şi că-i avea astfel sub 
ocrotirea Lui toată viaţa. Se pare că nu toţi locuitorii acestui cartier, 
încă de la primele lui case construite prin 1934, au simţit mâna 
ocrotitoare. Unora dintre aceştia li s-au naționalizat casele în 1948 și 
au fost mutaţi prin alte zone din Bucureşti. În acest nou cartier din 
Bucureşti s-au stabilit de la începutul anului 1934 numai oameni cu 
situații materiale deosebite. Aveau şi o pregătire intelectuală, formaţi 

cu o educaţie şi comportamente care se încadrau în caracterizări 
favorabile. Aici nu-și prea găseau locul oamenii săraci şi nici cei 
care se mai abăteau de la regulile existente în societate. 

Permanent acest cartier s-a aflat în atenţia celor cu posibilități 
financiare, dar şi a conducătorilor instituţiilor importante ale 
statului. Condiţiile bune care au existat creau și atracţia. După 
evenimentele din decembrie 1989 s-a lansat, constant, informaţia că 
întregul cartier ar fi fost împânzit de cei care aparţineau Securităţii 
statului, care doreau să controleze tot ce mișca. Pe parcursul anilor 
astfel de păreri şi acuzaţii s-au diminuat şi, din câte mai transpare, 
au aparținut unora care n-au locuit în această zonă a Bucureştiului. 

O parte din locuitorii acestui cartier, câți mai existau din 
prima garnitură, ajungea deseori la concluzia că sigur Cel de Sus 
analiza, nu prea des, evoluţia colectivităţii lor. Că El era chiar 
atent ca să nu greşească şi, din când în când, parcă îşi mai punea 
mâna protectoare pe creștetul cuiva, după care beneficiarul se 
simţea fericit mai ales când constata că nimeni nu-l trimitea să se 
recicleze în urma rotirilor de cadre. Pe aceştia îi mai şi vedeau pe 
la televizor. Atenţia le era atrasă de modul elegant în care aplaudau 
ca să nu-i doară palmele. Cum făceau, îndeosebi, Ion Gheorghe 
Maurer şi Manea Mănescu. Ei nu strigau lozinci, ci îi aprobau pe 
ceilalți dând din cap. 

Tot aceşti locuitori constatau că unii dintre vecinii lor, aflați 
temporar prin cartier, se mai şi mutau periodic în alte vile mari şi 
elegante şi li se schimbau maşinile de serviciu cu altele noi. Uneori, 
ajungeau şi la concluzia că, într-un fel, Forţa Supremă îi proteja mai 
ales pe comuniştii cu funcţii importante. 

O mare parte din locuitorii cartierului se părea că, permanent, era 
atrasă de credința în Dumnezeu. Moşteneau concepţiile religioase 
ale părinţilor lor. Întreaga propagandă comunistă, desfăşurată în 
decursul zecilor de ani, nu reuşise să le schimbe concepțiile. Exista 
credința că între aceştia se găsea majoritatea nevestelor personalităților 
politice de prin toată ţara. Dar tăceau. Soții lor, politicieni de profesie, 

se obişnuiseră să nu abordeze astfel de subiecte. Existau şi destui 
idioţi aflaţi în funcţii importante, mai ales de primari, care, an de an, 
dădeau indicaţii ca elevii şi profesorii să fie aduși în zilele de 1 şi 9 mai 
şi îndeosebi în prima zi de Paşte să trieze cartofi pe rampele unor gări 
de cale ferată. Şefii politici ai acestor neadaptaţi intereselor sociale 
locuiau în Cartierul Primăverii. 

Se mai discuta că Forţa Supremă, prin toată puterea Sa specifică 
şi unică, se părea că se afla tot timpul într-o supraveghere asupra 
celor care locuiau în acest cartier. Faptul că mai toţi trăiau bine 
era un indiciu. Parcă exista şi o gândire sinceră pentru a-i face pe 
unii să fie mai drepți, adică mai cinstiţi şi, împreună, lumea să fie 
mai bună. Și să se ducă şi la biserică. Dar unde, fiindcă în întregul 
cartier nu exista măcar una! 

Au tot așteptat oamenii ca să se miște ceva, însă nimic. Apoi, după 
schimbarea orânduirii sociale în 1989, a apărut o nouă categorie, 
unică, de căutatori de terenuri virane pe care să le cumpere şi să 
ridice blocuri înalte, cu multe apartamente. Sau dacă norocul le 
surâdea, să facă un grup de vile elegante aşezat, dacă se putea, chiar 
pe malul lacului Floreasca. O adevărată lovitură financiară! 

Dar cu biserica din cartier cum rămâne? Despre ea nici nu se 
vorbeşte. Doreşte câte unul presat de necazuri sau de fericire că i-a 
născut nevasta sau fiica trei copii, însă unde să se ducă la închinat? 

Populaţia, mai ales cea ajunsă la vârsta a doua, a dorit şi ea 
tot timpul să aibă o biserică. Dar cum să obțină sprijinul? Cei de 
la Patriarhie se părea că n-auziseră de o asemenea nevoie. Mulţi 
găsiseră şi locul viran chiar la sfârşitul Bulevardului Primăverii, 
unde se află Vila Lac 1. Însă dacă s-ar fi făcut aici o biserică, s-ar fi 
schimbat concepţia despre comunism! Ar fi fost înaltă, albă și prin 
clopotele mari atrăgea atenţia tuturor şefilor de stat veniţi oficial 
în România. Ar fi trecut pe lângă ea atunci când intrau în curtea 
reşedinţei care le era pusă la dispoziţie. Dar cu cine să te înţelegi? 

Mai era şi o altă întrebare: cine ar fi plătit construcția bisericii? 
Nimeni! Din ce se observa, statul, partidul, Patriarhia și cei care 

aveau bani nu schițau măcar un gest sau să dea vreo explicaţie. Deci 
trebuia să se înțeleagă că nu era necesară. 

Speranţa doritorilor se îndrepta către un român despre care se 
auzise că mai venea pe la Ion Gheorghe Maurer ca să-l viziteze şi 
să-i ţină de urât. Şi că tot acesta avea atâţia bani prin străinătate, 
încât nici nu ajungea vreodată ca să-i numere. Toţi îl ştiau după 
mustăţile alea mari ce se pierdeau într-o barbă stufoasă şi care nu 
dorea să i se vadă niciodată ochii. De aceea purta şi ochelari mari 
şi negri chiar şi pe timp de noapte. Că aşa era sau nu numai Cel 
de Sus mai ştia, fiindcă locuitorii cartierului aveau numai speranţe, 
deziluzii şi închipuiri. 

După 1989, zidirea unei biserici a dispărut din gândurile 
tuturora. Pe timpul comunismului fusese, parcă, un fel de 
manifestare a lor, potrivnică. Dar în prezent, orice loc viran este 
ținut la mare preţ, pentru a fi vândut. Iar cumpărătorii se gândesc 
să construiască ceva prin care să impresioneze sau, ca principal 
scop, să scoată cât mai mulți bani. 

Până în 1989, cât a trăit Nicolae Ceauşescu, acesta n-a permis 
ca, pe locurile libere din Cartierul Primăverii, să se construiască 
ceva. Zicea că se modifica aspectul şi s-ar fi produs poluări de tot 
felul prin mărirea numărului de locuitori. Existând o asemenea 
atitudine, erau multe terenuri virane pe care crescuseră arbuști. 
Altele erau întreţinute de către o direcţie a Primăriei, care se ocupa 
cu spaţiile verzi. 

După dispariția comunismului pe mai toate terenurile virane 
s-au construit blocuri cu multe etaje. Acestea n-au mai păstrat 
armonia menţinută în zeci de ani prin vilele prevăzute, în 
majoritate, cu un singur etaj. În scurt timp Cartierul Primăverii, 
cunoscut prin existența unei populaţii reduse ca număr, a devenit 
unul aglomerat. Interesul de a construi este mare, manevrat de 
multe interese pecuniare. 

Înainte de 1989, marea majoritate a locuitorilor din acest cartier 
nu era afectată în niciun fel de trecerea maşinilor oficiale. Soții 

Ceauşescu circulau numai pe Bulevardele Primăverii şi Mircea 
Eliade, iar măsurile de siguranţă se limitau în lungul acestora 
şi într-o mică zonă existentă în jurul reședinței oficiale. Acelaşi 
lucru se petrecuse şi pe timpul predecesorului său, Gheorghe 
Gheorghiu-Dej, care locuise şi el în Vila Lac 2. Într-o asemenea 
situaţie circulația maşinilor şi a pietonilor pe cea mai mare parte 
a străzilor nu era restricționată decât dacă ele se intersectau cu 
bulevardele de deplasare a celor doi soţi şi, de obicei, la aceleaşi 
ore 8.50, 13.00, 15.50 şi 18.00. Aceste ore erau cunoscute și toți mai 
ştiau că Nicolae Ceauşescu era foarte punctual și că nu revenea la 
reşedinţa lui în afara timpului fixat în program. 

După 1986, când relaţiile politice cu statele din imperiul comunist 
încep să cunoască o degradare din ce în ce mai accentuată, Elena 
Ceaușescu, de cele mai multe ori, pleca de acasă cu o întârziere de 
30-40 minute faţă de soţul său. Nu s-a dat vreo explicaţie. După 
trecerea mai multor zile s-a dedus că evitau dispariţia lor în cadrul 
unui posibil atentat. 

Vecinii din jurul reședinței prezidenţiale simțeau cel mai mult 
minutele care marcau pregătirile făcute în vederea plecării soţilor 
Ceauşescu. Ca şi a sosirii de la diferite activităţi. Îşi formaseră şi 
nişte obiceiuri. De la orele 8.30 vecinii îşi băgau câinii în casă, ca 
să nu li se mai audă lătratul. Se închideau geamurile, aparatele de 
radio nu se mai auzeau, iar ei încetau orice activităţi prin grădini. 
De ce? Între orele 8.30 şi 8.45 soţii Ceauşescu făceau un marş pe 
jos pe Bulevardul Mircea Eliade, lipsit în acele minute de orice 
prezenţă a unei vietăţi și pe care nu mai circula nimeni. Nu se mai 
observa nici personalul din sistemul de protecţie. La 30-40 metri 
în spate, singura persoană existentă era ofițerul aghilotant. Medicii 
de pe maşina specială de Salvare se aflau și ei pe o altă stradă ca 
să nu fie văzuţi. Soții Ceaușescu trăiau într-un univers al lor pe 
care, din câte lăsau impresia, îl acceptau, fără să-şi dea seama că 
toţi vecinii îşi lăsau treburile şi de-abia așteptau ca ei să-şi termine 
plimbarea şi să plece. 

În aceeaşi situație de aşteptare se aflau și cei din familia fratelui 
său, Ion, aflaţi cu domiciliul la marginea drumului de plimbare. 
Niciodată n-au ieşit la gard ca să-i întrebe ceva sau să le ureze spor în 
antrenamentul de dimineaţă. Se deducea că nu doreau să le tulbure 
liniştea şi nici programul. În mod sigur că aveau dreptate, deoarece, 
altfel, ar fi putut exista reacţii din partea Coanei Lenuţa, cu scopul 
de a-i aduce cu mintea într-o realitate ce trebuia cunoscută. Pentru 
tot restul vieţii. 

Plimbarea de un sfert de oră, făcută în fiecare dimineaţă, intra 
într-o preocupare normală şi chiar indicată. Preşedinţii statelor 
civilizate obişnuiesc să fugă timp de 20-30 minute, având în jurul 
lor câte 5-6 ofițeri din escortă. Cu aceştia schimbă diferite impresii. 
Fără ei nu ar putea face plimbările. Traseele pe care aceşti preşedinţi 
le urmează sunt în interiorul reședinței lor, şi nu pe străzi. Când 
s-a pregătit Palatul Cotroceni, ca viitoare Reşedinţă Prezidenţială, 
s-a avut în vedere şi aşa ceva, pentru că interiorul curții cuprinde 
suficiente alei. 

Mersul, făcut pe jos, dimineaţa, care avea un ritm de 5 km la 
oră, era agreat şi de Coana Lenuţa. Puterile n-o prea ajutau ca să se 
țină de soţul ei şi rămânea în urmă la 5-6 metri, ceea ce-l făcea pe 
Nicolae Ceaușescu să se mai întoarcă şi, tot din mers, zâmbindu-i, 
să-i facă semn să-l urmeze. Zâmbea şi ea, lăsând de înţeles că dorea, 
dar picioarele o cam lăsaseră: avea 65 de ani. 

Un sfert de oră de mers îi înviora. Câţi dintre locuitorii 
cartierului observau din spatele geamurilor şi de după perdele 
o astfel de plimbare? Doar câţiva aflaţi în vilele din apropierea 
Bulevardului Mircea Eliade, pe porţiunea dintre strada Turgheniev 
şi reşedinţa celor doi, stradă închisă permanent circulaţiei de orice 
fel. Nu mai era o noutate pentru nimeni. 

Imediat după plecarea de la reşedinţă a celor doi soți Ceauşescu, 
tot ce amuţise şi dispăruse în zona de plimbare și deplasare revenea 
la viață. Se redeschideau geamurile, se auzea muzica şi câinii lătrau 
de bucurie că simțeau libertatea. Circulaţia mașinilor cunoștea şi 

ea animația caracteristică, iar pe trotuare şi străzi apăreau oamenii. 
Unii cu activităţi de curăţenie şi întreținere a spaţiilor verzi, alţii 
după treburi casnice. De acum începeau să sosească şi mașinile cu 
produsele alimentare comandate telefonic de cei care se bucurau de 
o astfel de posibilitate. 

Cele mai multe persoane care circulau pe jos, dar şi în 
autoturisme erau cunoscute. Străinii de cartier erau puţini şi scopul 
prezenţei lor se rezuma la a-şi vizita rudele. Se observa că niciun 
localnic sau vizitator nu-şi pierdea timpul ca să admire clădirile 
nou construite. Cei care udau iarba şi florile păreau toți pătrunşi 
de simţul datoriei, mai ales că se găseau sub îndrumările şefilor lor. 
Parcă simţeai că ceva se deosebea față de alte părți din Bucureşti. 

Într-un asemenea mod de viaţă, desfăşurat după un program 
foarte bine stabilit, se încadrau şi copiii, puţini, atât câţi mai 
erau. Cartierul Primăverii a avut câteva etape de transformare în 
decursul anilor referitor la evoluţiile generaţiilor. Cei care intraseră 
în politică şi deveniseră activiști după 1948 s-au și căsătorit. 

Cei mai mulţi copii au apărut în jurul anului 1950. Formau 
prima generaţie născută până în 1953, care s-a jucat pe străzi şi în 
locurile virane. Prezenţa acestor copii a fost observată până către 
1963-1965. În următorii ani s-au evidenţiat transformări normale 
vârstei. Câţiva dintre ei au devenit un fel de beizadele. Pe la 16-17 
ani frecventau deja barurile şi restaurantele de primă mână, care nu 
lipseau nici atunci. 

De fapt, generaţia născută în jurul anilor 1950 a fost cea mai 
numeroasă până la explozia „decreţeilor“ din anii 1968. Părinţii 
lor se apropiau de vârsta a doua şi a treia, iar odraslele aveau, prin 
1985, cam 30 de ani. Parte dintre ei s-a căsătorit mai târziu. Pe străzi 
apăreau rar, fiindcă fiecare avea câte o maşină. Sub acest aspect zona 
de nord a cartierului devenise foarte liniștită şi rar mai întâlneai pe 
cineva care să se deplaseze pe jos. 

Cei în vârstă, foşti activişti importanţi aflaţi la pensie, căutau 
să-şi găsească de lucru prin secţiile CC al PCR, îndeosebi în 

domeniul propagandei şi al culturii. Nu depuneau multe eforturi 
şi nici nu li se cereau. În cadrul politicilor PCR de atunci, conduse 
de Nicolae Ceaușescu, prezenţa acestor activişti sub o dirijare 
continuă devenise o necesitate. Prin astfel de relaţii se făcea şi 
o protecţie a acestora, ca să nu intre sub influenţe străine. Cei 
cu vârste înaintate erau chiar convinşi că aveau o contribuţie în 
evoluţia partidului. Printre aceştia se remarcau Ion Popescu- 
Puţuri, Ghizela Vass şi Vâlcu. 

Lipsa unei activități observabile din această parte a cartierului 
care înconjura reşedinţa prezidenţială, cât şi a faptului că mai toți 
locatarii erau ocupați cu sarcini de partid şi de stat făcea ca mica 
zonă să creeze şi percepţia de izolare de restul lumii. 

În cea mai mare parte a cartierului, situată în afara traseelor 
de deplasare a soților Ceauşescu, situația era normală, mai ales 
mulți locatari erau proprietari ai caselor în care locuiau. Exista 
o succesiune normală de generaţii. Copiii nu se deosebeau în 
privinţa comportamentelor cu nimic față de alţii. Desfăşurarea 
vieţii, în comparaţie cu nou-veniţii în cartier, avea unele deosebiri. 
Proprietarii nu dispuneau de sistemul de aprovizionare la domiciliu 
şi, întrucât posibilitățile financiare le erau limitate, copiii nu 
frecventau barurile şi restaurantele şi nici nu se ţineau de petreceri. 
Viaţa se derula în limitele bunului-simţ. Fiecare ştia că se afla 
într-un cartier în care liniştea publică predomina, fără să fie supuşi 
unor reguli şi obiceiuri care, în timp, să le influențeze modul de 
viață. Respectul reciproc căpătase alte aspecte prin comparaţie cu 
ce se mai întâmpla prin diferite cartiere. 

După evenimentele din 1989 au apărut multe reportaje scrise 
din cuprinsul cărora a reieşit faptul că în Cartierul Primăverii, în 
toţi anii perioadei 1948 şi 1989, populaţia s-ar fi găsit, permanent, 
sub o dură supraveghere. De cele mai multe ori, autorii acestor 
articole lasă impresia că sunt insuficient informaţi. Sau dornici 
de sucit minţile celor neştiutori. Se tot repetă că în acest cartier 
pietonii, ca şi conducătorii auto erau permanent supuşi unui 

control din partea Securităţii şi Miliției. Şi că, în consecință, viața 
acestora devenise un chin. 

Niciunul dintre autori nu explică de ce ar fi existat atâta 
înverşunare împotriva acestei părți de populaţie aflată în Bucureşti 
şi nici nu s-a găsit vreun analist politic sau istoric care să clarifice 
situația descrisă. Măcar să se lămurească o singură afirmaţie: ce 
regim politic, indiferent de orientarea lui, doreşte să creeze, tot 
timpul, o stare de conflict, fără să existe vreun motiv? Apoi, ca 
să se fi ţinut sub teroare un cartier important, trebuia să existe 
un corp de ofițeri şi subofițeri foarte numeros, de ordinul zecilor 
care să lucreze în ture, permanent instruit şi plătit, dar şi dotat 
cu multe mijloace pentru a-şi îndeplini misiunea de menţinere a 
terorii. Când în mod voit şi din prostie se formează o asemenea 
stare de agitaţie şi nemulțumire este de aşteptat să se pregătească, 
şi încă sigur, acţiuni teroriste împotriva celui care conducea acel 
regim politic şi chiar domicilia în acel cartier. Atunci, care-i logica 
introducerii şi menţinerii terorii? 

Se mizează pe faptul că telespectatorul sau cititorul reţine ce 
i se prezintă şi că el nu va face nicio analiză, pentru că nu are la 
dispoziţie informaţiile care să-l lămurească. Deci, va rămâne în 
aşteptare. Într-o asemenea situaţie este nevoit să cunoască doar ce 
i se spune. Iar autorii rămân, probabil, cu nemulțumirea că încă nu 
au spus ceva care să-i lase pe ceilalți cu gura căscată. 

Un control al pietonilor şi al mașinilor s-a făcut numai 
în punctele de încrucișări de străzi, aflate în jurul reședinței 
prezidenţiale şi nu la o depărtare mai mare de 100 metri. Aceste 
măsuri se încadrau, atunci, dar şi în prezent, în concepţia 
de protecţie care se impune pentru orice președinte în toate 
orânduirile sociale. 

Pentru a lămuri care erau forțele de protecție aflate în Cartierul 
Primăverii le menţionăm mai jos. Cei care fac aceste precizări, 
adică doi dintre autorii acestei cărți, au cunoscut, fără intermediari, 
sistemul practicat în timpul existenţei lui Nicolae Ceaușescu. 

În acest sens: 

- reşedinţa preşedintelui avea un ofițer la ușa de intrare 
principală. Pe aici plecau şi reveneau soții Ceauşescu și cei 
din familie. Tot la reşedinţă, la o altă uşă secundară, aflată 
în partea opusă, era un subofițer cu rolul de a controla 
documentele personalului de serviciu. Pe aici intrau toate 
persoanele chemate de soții Ceauşescu, dar și produsele cu 
diferite întrebuinţări. În total 3 ofiţeri şi 3 subofiteri, fiindcă 
se lucra în trei schimburi; 

- la intersecțiile de străzi din apropiere, patru la număr, era câte 
un subofițer de la Miliție, cu rolul de a menţine un control 
pentru ca în direcţia reşedinţei prezidenţiale să nu pătrundă 
persoane necunoscute. Total 12 subofiţeri; 

- domiciliul lui Ion Gheorghe Maurer, fost prim-ministru, avea 
un post de pază la intrarea în curte, cu un singur subofițer din 
Securitate. Total 3 subofiţeri; 

- la intrarea pe Bulevardul Mircea Eliade, în partea dinspre 
strada Radu Beller, închisă circulaţiei, funcționa permanent 
un post cu barieră, asigurat cu un subofițer din Securitate cu 
misiunea de a face un control asupra mașinilor care intrau şi 
ieşeau de la Club-Bazin, dar şi de a asigura intrarea şi ieşirea 
pentru preşedinte, atunci când se folosea această cale de 
deplasare. Total 3 subofiţeri din Securitate. 


Dintr-un calcul sumar rezultă că dispozitivul de Securitate, 
existent în Cartierul Primăverii, pentru preşedinte, era format din: 


- ofițeri de Securitate. În tura: 1. Total: 3. 
- subofițeri de Securitate. În tura: 2. Total: 6 
- subofiţeri de Miliție. În tura: 4. Total: 12 


În afara acestora erau cei 6 ofițeri din garda personală, 1 subofițer 
de Securitate la ușa de intrare de la Palatul Primăverii şi postul de la 
reşedinţa lui Ion Gheorghe Maurer. 

Fiecare membru al CPEx era însoțit permanent de un ofiţer din 
securitatea prezidenţială, cu rolul de a-i asigura protecţia fizică. 

Exista şi un ofițer din sistemul de Informaţii cu misiunea de a 
strânge date pentru a contribui la liniştea publică a întregului cartier. 
Era singurul care trebuia să fie cunoscut şi să poarte discuţii. Aceşti 
ofițeri sunt manieraţi, sociabili și credibili în relaţiile pe care le au 
cu locatarii. Unele aspecte inerente în orice cartier s-au rezolvat în 
timp scurt prin prezenţa acestuia. 

Dacă s-ar fi acționat prin forță, relaţia dintre populaţie şi 
organele de Securitate ale statului ar fi cunoscut, încă de la început, 
o cădere ireparabilă. Când populaţia nu te dorește, te evită. Cei 
care pierd în final, în mod sigur, sunt conducătorii orânduirii 
sociale, care se vor dovedi necunoscători ai dorințelor majorităţii 
populaţiei și îndeosebi statului pe care îl reprezintă. Într-un regim 
politic totalitar, cei de la conducere, de obicei, sunt exponenţii unei 
mari puteri care, trecător sau mai mereu, face presiuni pentru a 
putea să-şi exercite un control cât mai eficient. Din această cauză în 
cartier s-a dorit, mai ales în perioada 1965-1989, să nu existe nicio 
deosebire între locatari în raporturile lor zilnice. 

Autorii articolelor au urmărit, probabil, să nu scape din atenţie o 
duritate închipuită, pentru a susține pretinsa atmosferă de teroare. 
Cândva, se vor găsi, sigur, comentatori politici care vor analiza 
ușurința celor ce răstălmăcesc istoria după cum bate vântul. Și mai 
ales direcţia acestuia. 

Din 1955 şi în anii următori, mai-marii politicii româneşti au 
constatat că în cartier era nevoie de o şcoală unde să înveţe copiii lor 
şi ai celorlalți. Lipsa şcolii îi făcea să-i ducă la Liceul „Dr. Petru Groza“, 
care devenise preferat. Pentru siguranța că odraslele vor fi foarte bine 
pregătite, exista şi o grijă permanentă din partea Inspectoratului Școlar 
ca întregul personal didactic să corespundă cerințelor profesionale. 

O parte din aceşti elevi ai căror părinți deţineau funcţii de 
conducere în Partidul Comunist era dusă și adusă cu mașini, însoțită 
de ofițeri de Securitate, pentru a fi protejată de eventuale agresiuni. 

Profesorii priveau zilnic modul acesta de existenţă într-o societate 
pe care ei o înțelegeau diferit, mai ales că mulţi erau încadraţi 
politic. Dar părerile şi le țineau în marea lor taină, deoarece, dacă 
spuneau ceva, se mai încărcau şi cu vreo belea pe cap. 

La un asemenea obicei aderase şi Ana Pauker, locatară și ea a 
cartierului. Prin 1947-1948 îşi adusese fiica din Franţa. A înscris-o 
la Liceul „Domnița Ileana“ de pe Calea Rahovei din Bucureşti şi, 
întrucât nu ştia româneşte, prin grija şcolii şi a inspectoratului s-au 
ales câteva profesoare care ştiau limba franceză, pentru a-i traduce 
ce se preda, dar şi de a o pregăti la materiile principale. Permanent, 
la poarta liceului aştepta o mașină, împreună cu un ofiţer, pentru 
transportul tinerei odrasle. 

În anul 1976 a început să funcţioneze în cartier școala mult 
aşteptată. A avut mai multe nume. Liceul de matematică-fizică 
(1976-1982), Liceul Industrial nr. 2 (1982-1990), Liceul „George 
Călinescu“ (1990-1992) şi, ultimul, Liceul „Jean Monet“ (din 
1992). Ca şi la Liceul „Dr. Petru Groza“, corpul didactic a fost ales 
atent. De acum au dispărut mașinile, întrucât distanţa între şcoală și 
reşedinţa politicienilor importanţi era doar de câteva sute de metri. 

În cartier şi în împrejurimile acestuia mai lipsea un complex 
sportiv. Era chiar necesar. A şi fost construit şi dat în exploatare. I s-a 
spus Sala Floreasca după numele cartierului vecin a cărui margine 
se afla la 30 de metri distanță. Nu se ştie cine a gândit şi mai ales 
cine a fost ultimul care a luat decizia hotărâtoare. Oricum, Nicolae 
Ceaușescu a ştiut, mai ales că respectivul complex era așezat la 150 
metri de Club-Bazin unde, seară de seară, se întâlnea cu invitaţii 
lui. Mai rezulta că, prin apariția acestei săli de sport, se rezolvau 
multe acțiuni care aveau şi scopuri politice. 

Pe parcursul anilor care au trecut a rezultat că Sala Floreasca 
a fost şi este şi acum o necesitate. Aici au apărut şi s-au dezvoltat 
multe talente sportive în plan local și internațional. 

În partea nordică a cartierului, lângă fosta reşedinţă a lui Ion 
Gheorghe Maurer, pe Bulevardul Aviatorilor, exista o clădire căreia, 

încă de prin anul 1960, i s-a spus Studioul „Alexandru Sahia“. Nu 
era prea mare. Vecinii au aflat că aici se montau filmele făcute de 
regizorii din România. Dar de ce în acest colț aflat la intersecția 
dintre Bulevardul Aviatorilor şi strada Mircea Eliade, şi nu prin altă 
parte a Bucureştilor? A cui a fost ideea şi cine a aprobat-o, şi mai 
ales ce se urmărea fără ca să se spună? Dintre cei aflaţi în vârful 
politicii nimeni nu da vreun semnal că îl interesa povestea acestei 
vile. Dar, din moment ce funcționa în cartierul oamenilor de 
seamă, avea importanţă şi toată lumea era convinsă că se înființase 
conform aprobării lui Gheorghiu-Dej şi, după aceea, a lui Nicolae 
Ceauşescu. 

Curiozitatea îndeosebi a vecinilor a început să fie şi mai mare 
când, la scurt timp după inaugurare, în această vilă cu un etaj era 
văzut zilnic câte un important conducător politic, însoţit de nevastă 
şi, uneori, de copii. Mai soseau şi câte 2-3 politicieni cunoscuţi. Cu 
sau fără soții. 

În curând s-a aflat că în această vilă exista o încăpere mai mare. 
Aici se aşezau scaune și se privea un ecran pe care erau proiectate 
filmele cerute de vizitatori. Nu li se rula ceva la întâmplare. Exista 
o alegere şi cel care venea să vadă filmul era aşteptat numai de o 
singură persoană din conducerea studioului. Alții nu se vedeau. 
Trebuia să se constate că domnea o discreţie absolută. 

Într-un timp scurt directorii acestei Case de filme îşi formaseră o 
psihologie în raport cu marii oameni politici. Doreau ca, permanent, 
oaspeţii lor să rețină că la ei nu era o sală de cinematograf obişnuită, 
ci numai o improvizație care se încadra într-un respect pentru 
vizitatori, mai ales că printre cei prezenţi nu lipseau Gheorghe 
Gheorghiu-Dej, Ion Gheorghe Maurer, Nicolae Ceauşescu şi, 
deseori, artista Lica Gheorghiu. Gazdele doreau să lase vizitatorilor 
impresia că în această sală de cinematograf se oprise activitatea lor 
intensă de producție numai pentru câteva ore. 

Uneori, la cererea celor prezenţi, rulau succesiv şi câte două filme, 
pentru că timpul lor pentru vizionări de filme era foarte scurt. 

La astfel de vizionări, după 1965, soții Ceaușescu nu mai erau 
prezenți. Ştiau ce activităţi se desfăşurau în acest studio, dar nu 
interveneau. Fi aveau acasă o sală specială pentru proiecția filmelor 
la care, de obicei, privea numai Coana Leana, când soţul ei era 
plecat să vâneze vreun urs sau altceva. 

Acest loc de vizionare de filme era necesar? Da, şi nu întâmplător 
a fost ales chiar lângă reședințele oamenilor cu mari funcţii politice. 
Prezenţa lor în sălile de cinematograf, în mijlocul a sute de persoane 
necunoscute şi cu manifestări care puteau să deranjeze, impunea 
multe rezerve. Deci, în altă parte nu participau. Multe dintre filmele 
vizionate erau aduse din ţările occidentale și rulau într-un circuit 
foarte restrâns. 

După anul 1980, când au apărut casetele şi aparatele video, acest 
studio n-a mai fost vizitat. Dar el a rămas, în continuare, ca să-şi 
desfăşoare activitatea pentru care a fost creat. 

În perioada în care Nicolae Ceauşescu s-a aflat la conducerea 
PCR s-a mai construit şi altceva? Da, un Club-Bazin, la 150 metri 
de Sala Floreasca, pe malul lacului. Era locul unde soții Ceaușescu 
s-au simţit, seară de seară, cel mai bine în ultimii 12 ani din viața 
lor. Clubul se afla, se pare, pe același plan de interese, dar diferite, 
cu vila în care locuiau şi pe care o foloseau doar ca să servească 
masa și să se odihnească. 

Prin acest cartier n-au circulat mijloacele de transport în comun. 
Cândva a existat o linie de autobuze pe Bulevardul Mircea Eliade. 
Nu şi-a dovedit utilitatea. Nici azi, după aproape 70 de ani de când 
s-au făcut primele case în zonă, nu există cereri în acest sens. 

Cartierul Primăverii impune şi în prezent prin modul deosebit 
de viaţă pe care şi l-a format în decursul câtorva generaţii. Parcă 
şi felul de a gândi şi de a acţiona al oamenilor diferă față de alte 
zone ale Bucureştilor. Este şi explicabil prin faptul că, încă de la 
înfiinţare, locuitorii din această zonă, ca şi autorităţile, au căutat să 
înlăture orice activități care le-ar fi complicat viaţa zilnică. 

S-a mai remarcat și prin aspectul că posedă, în mare parte, vile 
cu un design modern, împrejmuite de curţi mici, în care se găsesc 
arbori şi flori. Locatarii au fost şi sunt dornici să le întreţină. Tot 
ei au evitat, permanent, orice fel de poluare fonică în detrimentul 
vecinilor lor. La această stare de lucruri s-a putut ajunge datorită 
educaţiei pe care şi-au format-o. 

Oamenii politici care au locuit în acest cartier s-au adaptat 
foarte bine la modul de viaţă deja existent de mulţi ani. Trebuie avut 
încredere că toţi cei care s-au aflat temporar în acest cartier aveau 
suficientă minte pentru a nu intra în situaţii conflictuale cu ceilalți 
locuitori şi proprietari. Gradul de pregătire intelectuală al tuturor a 
jucat şi el un rol important. 

Autorităţile statului au avut permanent rolul important de a 
contribui direct la menţinerea ordinii şi liniştii publice mai mult 
decât în alte părți. Acest aspect era determinat şi de faptul că timp 
de 40 de ani oraşul Bucureşti a fost declarat închis pentru stabilirea 
domiciliilor altor persoane din afară. Ca urmare, orice mutare a 
altei persoane în acest cartier, indiferent de adresă, trebuia anunţată. 
Procedeul este folosit peste tot în lume. Din acest motiv, cunoscut 
de toți, prezenţa persoanelor pentru a locui temporar era foarte 
rară şi numai din rândul rudelor apropiate. 

Din supravegherea făcută de autorităţile statului, au existat 
puţine cazuri ale unora sancționați pentru tulburarea liniştii. Și-au 
revenit şi, ca urmare, întreaga populaţie a cartierului, în urma 
măsurilor luate, se considera într-o permanentă siguranță. 

Multe descrieri făcute după evenimentele din 1989, referitoare la 
grozăviile prin care ar fi trecut locuitorii acestui cartier în perioada 
puterii comunismului, ne-au determinat să spunem ce ştim, lăsând 
partizanatele politice în seama altora. 

Pentru a se înțelege şi mai bine prezenţa oamenilor politici în 
acest cartier şi rolul tuturor în crearea unei vieţi specifice în zonă, 
am conceput capitolul următor al cărții. 

Activiști ai PCR care au locuit 
în Cartierul Primăverii 
între anii 1948-1989 


Înainte de a se termina războiul, cât şi imediat după victoria 
finală în 1945 a țărilor aliate împotriva Germaniei, Stalin, 
conducătorul suprem al URSS, împreună cu apropiații lui aflați 
în funcții importante în PCUS, au conştientizat, probabil de 
multe ori, pe ce comunităţi se vor putea baza în țările cucerite din 
estul-european. Informaţiile pe care le tot primeau erau trecute 
prin filtrul Secţiei de Cadre a PCUS, dar şi al NKVD. Se urmărea ca 
factor important loialitatea acestora față de URSS şi PCUS, precum 
şi garanţia că, prin numirea lor la conducerea partidelor comuniste, 
vor acţiona pentru instaurarea puterii de tip sovietic. Orientarea 
acestora urma să se facă prin indicaţiile primite de la Moscova. Mai 
rezulta că toţi cei încăpățânaţi şi cu gânduri patriotice ascunse era 
necesar să fie eliminaţi de la început. 

Pentru a urmări punerea în aplicare a acestei concepţii politice, 
cei deja numiţi, într-un provizorat prelungit, erau chemaţi la 
intervale scurte de timp la Moscova, iar adjunctul ministrului de 
Externe al URSS, Vișinski, era mai tot timpul la Bucureşti pentru 
a constata cum se îndeplineau sarcinile şi de a descoperi atitudini 

şi comportamente neconforme cu viziunea celor de la centrul de 
comandă. 

Încă din anul 1944, între cei care se credeau îndreptățiţi să fie 
conducătorii PCR, dar şi ai țării începuse o luptă surdă, formând 
grupuri prin care să se poată evidenția şi încadra în vederile lui 
Stalin. În acelaşi timp, toţi aceşti activişti de la vârful partidului 
mai ştiau că pentru numirea lor, cu firman, în aparatul central, 
exista o forță politică imensă, nedeclarată, organizată foarte bine de 
reprezentanţii URSS. 

Interesul fiecăruia era cu atât mai mare, cu cât până în 1944 
trăiseră în limitele unei vieți pline de sărăcie. Sperau să-şi 
transforme întreaga existenţă şi credeau cu multă sinceritate că 
politicile comuniste le vor rezolva situația. 

Mulţi dintre cei aflați în această situație de permanentă 
întrecere prin care să-şi dovedească utilitatea petrecuseră ani grei în 
închisori politice. Alţii se refugiaseră în URSS, unde au fost folosiţi 
în propaganda de la radio şi din presă împotriva regimului politic 
din România. În același timp se aflau într-o pregătire permanentă 
pentru a-şi însuși ideologia comunistă de tip sovietic. N-au scăpat 
nici de colaborarea cu serviciile de Informaţii ale URSS, pentru a fi 
folosiţi la nevoie. 

Înainte de a reveni în România, toţi cei de alte etnii ştiau foarte 
bine că o mare parte din populaţie avea rezerve față de prezenţa 
celor cu nume străine şi care erau puși să conducă destinele 
neamului românesc. Era o concepţie formată în timp îndelungat. 
Singura cale pentru ieşirea din situaţie era schimbarea numelui cu 
unul românesc. Exista, în rândul acestor nou-veniţi, certitudinea 
că, folosind un asemenea procedeu, populaţia, necunoscându-le 
trecutul, îi va accepta ca şi pe ceilalți. Aşadar, în urma actului de la 
23 august 1944, se produc foarte multe schimbări de nume. 

După sosirea din URSS a acestor necunoscuţi, lumea constata că 
mai toți stâlceau limba română printr-un puternic accent rusesc şi 
nici nu încercau să scape de el. Se şi observa că erau chiar interesați. 

Folosindu-l, îşi dovedeau şi mai mult ataşamentul față de URSS 
şi PCUS. Vorbirea le era însoţită și de ridicarea pumnului mâinii 
stângi. Cea care dorea, parcă, să iasă cel mai mult în evidenţă cu 
asemenea apucături era Ana Pauker. Au urmat-o mii de ingi care se 
întreceau în a realiza, în mod inconştient, o rusificare a poporului 
român, întrebuințând şi o astfel de vorbire caracteristică, îndeosebi 
unor nepricepuţi, dar deosebit de profitori. 

Între noii participanţi şi dornici de obţinerea firmanului verbal 
circulau multe vorbe din care reieşea cine s-ar fi putut găsi printre 
preferaţii lui Stalin. Se bănuia că exista şi o listă cu aceştia care, pe 
parcursul timpului, suferea doar mici schimbări, alegătorul fiind 
numai Stalin, care ţinea seama de informaţiile pe care le tot primea. 

Oprindu-ne la cei despre care se bănuia că se aflau în preferinţele 
puternicului om, se mai poate constata că mulți dintre aceştia erau 
de alte etnii decât cea română. Noua descoperire făcea trimitere, 
pentru cei interesaţi, şi la compoziţia de atunci a partidului. Se 
ajunsese, probabil, la concluzia că într-un regim de dictatură 
comunistă era mai bine ca la conducerea acestuia să se găsească 
persoane care nu erau legate genetic de populaţie. Asta pentru că 
măsurile dure care se vor aplica, prin intermediul lor, să nu fie 
afectate de posibilele sentimente naţionale. 

Prezentăm mai jos una dintre listele care, probabil, ar fi aparținut 
lui Stalin. După decembrie 1989 astfel de liste au fost publicate în 
presa din România. Nu există, între ele, deosebiri esenţiale, pentru că 
nici posibilii conducători nu erau prea mulţi. Interesantă este ordinea 
încrederii care li se acorda. O redăm mai mult cu scop orientativ: 


Ana Pauker (Hanna Robinsohn) 
Vasile Luca (Luka László) 
Ştefan Foriş (Istvan Föris) 
Gheorghe Gheorghiu-Dej 

Emil Bodnăraş 

Iosif Rangheţ (I6zsef Rangecz) 


DS a 

7. Laurențiu Pătrăşcanu 

8. Constantin Pârvulescu 

9. Avram Bunaciu 

10. Miron Constantinescu 

11. Gheorghe Apostol 

12. Iosif Chişinevschi (Iakob Roitman) 

13. Chivu Stoica 

14. Constantin Doncea 

15. Alexandru Moghioroş (Şandor Magyarosi) 
16. Petru Groza 

17. Teohari Georgescu 

18. Alexandru Drăghici 

19. Ion Gheorghe Maurer (Jean George Maurer) 
20. Alexandru Bârlădeanu 

21. Valter Roman (Ernest Neulander) 

22. Petre Borilă (Iordan Dragan Rusov) 

23. Dumitru Coliu (Dimităr Colev) 

24. Leonte Răutu (Lev Oigenstein). 


Pe un plan secund mai apăreau ca fiind şi ei în atenție: 
25. Alexandru Nicolschi (Boris Grumberg) 

26. Serghei Nicolau (Serghei Niconov) 

27. Iosif Ardeleanu (Döme Adler) 

28. Mişu Dulgheru (Moise Dulberger) 

29. Mihail Sadoveanu 

30. Gheorghe Pintilie (Pantelei Bodnarenko) 

31. Silviu Brucan (Saul Bruckner) 

32. Sorin Toma (Sorin Moscovici) 

33. Constantin Ion Parhon. 


În perioada 1944-1953, toți cei despre care se spunea că se 
aflau în atenție au fost numiți în posturi de conducere. Lupta dintre 
grupurile deja existente s-a conturat şi mai bine, continuând într-un 

mod ascuns şi înverşunat. Era clar că dirijarea exista de la centrul 
de conducere din Moscova. 

Încă din 1944, dar mai ales după moartea lui Stalin în 1953, cel 
care deţinea încrederea cea mai mare o avea Gheorghe Gheorghiu- 
Dej, în urma unei consecvente subordonări. După ce a mai şi primit 
firmanul de conducător unic şi cu mari puteri de decizie, în spiritul 
dirijărilor care i se făceau, o parte dintre cei aflaţi în lupta pentru 
obținerea puterii a fost îndepărtată. Alții cercetaţi şi chiar arestați. 

Mulţi dintre cei din conducerea PCR se vor găsi, încă din 1948, 
ca locatari în Cartierul Primăverii. Celorlalți li s-au găsit case şi 
apartamente prin alte zone ale Bucureştiului. Pentru toți, locuinţele 
au fost o răsplată. Ca urmare, fiecare căuta să demonstreze 
ataşamentul pe care-l avea față de unicul conducător al partidului. 

Din observaţiile făcute a rezultat că, în toată perioada în care 
au locuit în Cartierul Primăverii, aceşti activişti de rangul întâi au 
avut o viață izolată, imprimând acest mod de existenţă şi vecinilor 
lor. S-au ferit de a face petreceri care, sigur, ar fi dus la interpretări. 
Multe aspecte care să redea şi mai bine viaţa acestui cartier nu se 
cunosc, pentru că ele nu au fost consemnate. Au lipsit şi memoriile 
conducătorilor comuniști din motive de protecţie. Probabil că 
fiecare ar fi simţit nevoia să-şi treacă în astfel de scrieri şi acele 
aspecte care nu le-au convenit. 

După căderea comunismului au apărut unele interviuri, dar 
foarte puţine ca număr şi conţinut. Au intervenit şi orientările 
în discuţiile purtate din partea celor care puneau întrebările. 
Răspunsurile nu se îndepărtează de autoprotecţia atât de necesară 
în orice societate, chiar şi în anii în care trăim în prezent. 

Niciunul dintre cei cărora li s-au luat interviuri sau şi-au publicat 
chiar ei propriile păreri nu au dat explicaţii despre cum s-a stabilit şi 
organizat, încă din 1945, comunismul în ţările din estul-european, 
pentru totdeauna. Şi mai ales dreptul recunoscut de marile țări 
occidentale pentru ca URSS să dirijeze în această parte a lumii 

toate treburile. Inclusiv în România. S-au ferit s-o spună întrucât 
trebuiau să facă trimiteri la înțelegerea de la Livadia-Yalta din 1945, 
cu câteva luni înaintea terminării războiului, unde conducătorii 
marilor puteri ale lumii şi-au reîmpărțit zonele de influenţă. 

Ca urmare, după instalarea comunismului în România, încă din 
primii ani, populaţia a sesizat că o altă cale de ieşire din situaţia care 
deja exista nu mai era. Numărul mare de înscrieri în PCR, ca şi cel 
al susținătorilor au demonstrat acest aspect. Interesul fiecăruia era 
evident. 

După 1965 o parte însemnată din vechii activişti de tip bolşevic 
este trecută la pensie. Cu 12 ani mai devreme părăsiseră ţara şi 
trupele sovietice, dar şi consilierii care dirijaseră principalele 
activități. Alţii, puţini, au fost excluşi din PCR. Apoi, invocând 
diferite motive, aceştia au părăsit România, stabilindu-se definitiv 
în câteva state occidentale. 

Printre principalii conducători ai partidului, promovați după 
1965, s-au găsit şi destui tineri care nu trecuseră prin închisori. 
Învăţaseră şi carte. Au acționat şi ei în acealaşi spirit practic. 
Câţiva, după puţin timp, au fost îndepărtați din funcţii şi trimiși la 
reciclare, deoarece nu ţinuseră seama că în lumea comunistă nu se 
trăia în petreceri, chiar dacă acestea erau rare. Au fost nevoiţi să-şi 
părăsească vilele cu mari regrete. 

Cine dintre aceşti activiști au locuit în acest Cartier al Primă- 
verii? Ne referim la ei în acest capitol. Pentru început, ne oprim la 
descrierea a patru vile ridicate în mijlocul unei mici păduri aproape 
de Lacul Floreasca, pentru familia lui Gheorghe Gheorghiu-Dej. 
Prin poziţia lor n-au străzi. Acestea sunt: Lac 2, Lac 3, Lac 1, în 
ordinea construirii şi folosirii lor. Apoi Vila Dante. Toate pot fi 
încadrate într-un grup de construcții deosebit de plăcute ca aspect, 
dar şi ca utilitate, aflat pe malul unui lac din România, cât şi de prin 
alte părți ale lumii, în perioada anilor 1960-1965. 

Toate Vilele Lac au rezultat din dorinţa lui Gheorghe Gheorghiu- 
Dej, care era şeful PCR, dar şi a fiicelor sale. 

A fost finalizată şi pusă la dispoziţie în anul 1951. Din poziţia 
pe care o avea de şef în partid și cu copiii lângă el, Gheorghe 
Gheorghiu-Dej a dorit să aibă o casă şi mai confortabilă, comparativ 
cu alte două locuinţe ale apropiaților lui, pe care se sprijinea: 
Gheorghe Apostol, se afla, deja, în Vila Dante şi Ion Gheorghe Maurer, 
care în acei ani avea domiciliul în Bulevardul Mircea Eliade nr. 3. 

O bună parte dintre cei care cunoşteau grupul celor patru vile 
era de părere că, deşi era o reuşită, vila Lac 2 nu atingea valoarea 
celorlalte două. Aceasta prezintă elemente de construcţie din 
tradiția românească. Tocmai acest fapt atrage atenţia şi creează 
impresii deosebite. 

În perioada orânduirii comuniste se formase un obicei: toţi 
conducătorii partidelor comuniste, componente ale marelui im- 
periu politic condus de Moscova, nu acceptau să domicilieze în 
case folosite de alţii şi nici nu doreau să-şi desfăşoare activitatea 
în cancelarii în care lucraseră predecesorii lor. Aşa se explică de ce, 
de fiecare dată când cineva prelua puterea, apăreau noi reședințe 
şi cabinete de lucru. Sau se efectuau modificări radicale. Apărând 
ceva nou, trebuia să se evidențieze mai ales personalitatea noului 
conducător. Schimbările se făceau la inițiativa Gospodăriei de 
Partid şi cu acordul primit de la noul ales. 

Despre o astfel de atitudine umbla vorba că era caracteristică 
oamenilor proveniţi din pătura de jos a societăţii, care, în tinereţea 
lor, trăiseră în sărăcie. Asocierea este tipică pentru ambii condu- 
cători ai PCR, Gheorghe Gheorghiu-Dej şi apoi Nicolae Ceauşescu. 

La nivelul lui de pregătire, care n-a depăşit patru clase 
elementare, dar înzestrat cu destulă inteligență menită să-l facă 
remarcabil prin cunoștințele acumulate în decursul timpului, 
Gheorghe Gheorghiu-Dej a ştiut ce să ceară arhitecţilor. Se pare că 
n-a lipsit nici Lica, fiica lui şi principala beneficiară, ca şi întregul 
clan în care se mai găseau Tanţi, a doua fiică, şi bărbaţii lor. 

Noua construcţie, Lac 3, era impunătoare prin mărime şi stilul 
românesc observabil, aşezată în mijlocul unei păduri cu arbori 
înalți şi groşi, cam la 60 metri de marginea Lacului Floreasca. Strada 
Turgheniev se termină chiar la intrarea în curtea mare, formată 
din multe hectare şi prevăzută cu o poartă din bare din fier forjat 
acoperită cu tablă. Pentru a se ajunge la vilă, există o singură alee 
asfaltată, cu câteva curbe făcute intenţionat ca să nu se taie arborii 
existenţi. 

Vila are etaj. Aşa se obişnuia când o casă era destinată marilor 
personalități trecătoare prin conducerea unei ţări. Etajul conferă şi 
un plus de frumuseţe, mai ales printr-un acoperiş țuguiat, îmbrăcat 
cu țiglă. 

Intrarea în vilă se face prin urcarea mai multor trepte, în față 
fiind un mic platou asfaltat, menit a asigura primirea şi plecarea 
simultană a mai multor autoturisme. La intrare, în dreapta şi stânga, 
sunt două încăperi: una cu rol de garderobă pentru persoanele 
invitate şi cealaltă destinată ofițerilor din sistemul de protecţie. 
În mijlocul casei se găseşte un salon mare, care oferă posibilitatea 
desfăşurării unor întâlniri. 

Vila are şi subsol. În el se coboară printr-o scară în spirală din 
fier forjat şi trepte din sticlă groasă colorată şi brobonată pentru a 
nu se aluneca. Atrage atenţia prin felul cum este realizată. Lăţimea 
ei nu depăşeşte un metru. 

O încăpere de la subsol, destul de mare, a fost gândită pentru a 
funcționa cu rol de cramă. Aici şi-au găsit locul multe butoaie din 
stejar cu capacităţi de 50, 100 şi 200 litri pentru păstrarea ţuicii şi a 
vinului. Pe pereți erau agăţaţi ştiuleți de porumb. Exista şi o masă 
lungă, cam pentru 12 persoane, făcută din scânduri groase din 
lemn de stejar şi fasonată ca şi cum ar fi fost veche de mai multe zeci 
de ani. De-a lungul mesei, pe părţile ei laterale, tronau două bănci, 
dar şi scaune sculptate tot în lemn de meșteri din mediul țărănesc. 
Atrăgeau atenţia şi pereţii văruiți în alb cu multe denivelări ca să se 
creeze impresia că fuseseră tencuiți cu mâna. 

Când a fost terminată această vilă, i s-a dat, numele Lac 1. A fost 
acceptat de întreaga familie, care mai avea nevoie şi de ceva scpectaculos 
în afară de denumirea străzilor din apropiere cu nume de scriitori ruși. 

După ce şi Tanţi, a doua fiică, se măritase, Gheorghe Gheorghiu- 
Dej a avut în vedere, prin 1960, ca Vilele Lac 1 şi Lac 2 să rămână 
fiicelor sale, iar pentru el să se construiască o alta, tot în apropiere, la 
puţine sute de metri. În câţiva ani, prin 1966, a fost terminată. I s-a 
spus Palatul Primăverii. De acum se schimbă numerotarea vilelor. 
Astfel, Palatul Primăverii mai este cunoscut ca Lac 1. Apoi Lac 1 
devine Lac 2 şi Lac 2 se transformă în Lac 3. 

Nu este exclus să fi fost şi o altă cauză care a determinat noul 
clan Gheorghiu, care se tot dezvolta, să-şi dorească o casă şi mai 
mare, Palatul Primăverii, aşezată într-o poiană şi nu în pădure 
unde razele soarelui pătrundeau mai greu. Nu era uşor să locuieşti, 
permanent, într-o pădure cu multă umezeală şi unde de pe lac bate 
pe timpul iernii un vânt foarte puternic. 

Dar cine au fost locatarii Vilei Lac 2 denumită Lac 3? Nimeni 
altul decât Gheorghe Gheorghiu-Dej cu întreaga lui familie. Din 
1944 acesta este ales secretar general al PCR. Deci conducătorul 
acestui partid. S-a născut la data de 8.11.1901 în Bârlad, părinţii lui 
fiind Tănase, muncitor petrolist în Moineşti, şi mama, Ana, casnică. 

După ce a absolvit patru clase elementare în 1912, în următorul 
an s-a angajat hamal sezonier în portul Galaţi. Apoi a fost încadrat 
ca muncitor necalificat la o fabrică de cherestea, după care la o alta 
de postav din Buhuşi. Nu i-a plăcut ce făcea şi după puţin timp a 
devenit ucenic la o cizmărie. Abandonează și această meserie și se 
angajează ca ucenic electrician. Devine şi muncitor calificat și este 
încadrat la întreprinderea petrolieră „Steaua Română“. Peste câțiva 
ani, în 1921, când avea vârsta de 20 de ani, se mută la Societatea de 
Tramvaie din Galaţi, ca muncitor montator de maşini electrice. 

În anii 1923-1925, Gheorghe Gheorghiu-Dej îşi satisface 
serviciul militar la Regimentul 3 de Pionieri din Focşani, după care 
revine la întreprinderea de tramvaie. 

Înfiinţarea în 1921 a PCR creează multora noi orientări în des- 
făşurarea activităților revendicative în relaţia cu patronatul vizând, 
mai ales, condiţiile de muncă şi salarizare. Printre negociatori s-a 
aflat şi Gheorghe Gheorghiu-Dej, care începe să se remarce din 
anii 1926-1927. Ca urmare, în 1932 este ales membru în Consiliul 
Sindicatelor Internaţionale. 

Devine membru al PCR în anul 1930. Fiind cunoscut ca lider 
sindical și remarcându-se şi în activitatea de partid, suspiciunile 
din partea autorităţilor statului cresc. Pentru a se preveni angajarea 
lui în activităţi potrivnice orânduirii politice şi sociale existente, în 
anul 1933 este mutat la Atelierele CFR din orașul Dej. Practic, prin 
această mutare nu s-a făcut altceva decât să se organizeze şi la Dej 
un nou centru de revendicări şi activități sindicale şi comuniste. 
Organizează şi „Ajutorul Roşu“ cu scopul de a strânge bunuri 
materiale pentru deținuții politici şi familiile acestora. 

În 1926 Gheorghe Gheorghiu-Dej s-a căsătorit cu Maria Stere 
Alexe (1912-1977), fiica unui negustor mărunt care umplea sifoane. 
Căsătoria lor a durat aproape doi ani. Împreună au avut două fiice: 
Vasilica (viitoarea actriță Lica) şi Constantina (Tanţi). Se pare că 
divorțul de soţia lui ar fi survenit din două cauze: ea se săturase de 
activităţile politice ale soțului care mai tot timpul lipsea de acasă şi 
în viața ei apăruse o nouă iubire, anulând-o pe prima. Noul ales era 
jandarm care, prin poziţia lui socială, îi prezenta, probabil, siguranță. 

După divorţ Gheorghe Gheorghiu-Dej nu s-a mai căsătorit. 
Nici nu mai avea cum să-şi reorganizeze o nouă familie pentru 
că, în scurt timp, în februarie 1933, este arestat sub învinuirea de 
organizator şi instigator al grevelor de la Atelierele Griviţa CFR. 
Aşa se şi explică de ce, după 1944 când a luat puterea, a fost ales de 
muncitorii de la aceste ateliere, în mod repetat, deputat în Marea 
Adunare Naţională. A şi dorit o asemenea evidenţiere. 

În perioada 1933 şi până în august 1944, Gheorghe Gheorghiu- 
Dej a fost mai tot timpul deţinut politic în multe lagăre, din care 
n-au lipsit Caransebeș, Jilava, Văcărești şi Aiud. 

Imediat după schimbările politice şi sociale produse la 23 august 
1944, devine şeful PCR. De atunci şi până în 1962 s-a remarcat ca unul 
dintre cei mai docili lideri ai partidelor comuniste, executând toate 
indicaţiile primite din partea conducătorilor PCUS. Se mai spunea că 
era principalul instrument de execuţie al intereselor URSS în România. 

Încă de la început, din august 1944, a avut un concurent 
important în conducerea PCR, pe Ana Pauker, trimisă de PCUS 
tocmai pentru realizarea noii situaţii prin care fiecare să facă tot 
ce se putea pentru a intra în grațiile Moscovei. Acest aspect a fost 
rezolvat după câteva luni, în decembrie 1944, când Gheorghe 
Gheorghiu-Dej este chemat la Moscova împreună cu Ana Pauker şi 
Gheorghe Apostol. Cu această ocazie Stalin hotărăşte ca Gheorghe 
Gheorghiu-Dej să rămână şeful PCR şi răspunzător, în viitor, pentru 
tot ce se va întâmpla în România. Stalin, un vulpoi cu experienţă în 
domeniul politicilor, ştia foarte bine că o ţară aflată sub dominaţia 
totală a URSS nu se putea conduce printr-un permanent joc intern 
în vederea obţinerii puterii la care participau mai mulți inşi. 

În următorii ani, vizitele şefului PCR, însoţit de colaboratorii lui 
apropiaţi, la Moscova au intrat într-un program stabilit de conducătorii 
PCUS. Nu depăşeau un interval de câteva luni. Rostul era de a raporta 
şefilor sovietici stadiul executării indicaţiilor pe care le primiseră. 

Apreciat de Stalin şi posesor al firmanului care i se oferise, în anii 
următori Gheorghe Gheorghiu-Dej va acţiona pentru a-i îndepărta 
din conducerea PCR pe toţi cei pe care-i socotea adeversari 
incomozi. Printre primii căzuți în acțiunea de îndepărtare prin 
mijloace deosebit de dure a fost Lucrețiu Pătrăşcanu, considerat 
de mulți membri de partid ca soluţia cea mai bună de a fi el 
conducătorul PCR, întrucât dispunea de capacităţi intelectuale şi 
organizatorice. A pierit şi din cauza demnităţii care l-a caracterizat. 
A fost arestat şi judecat. În noaptea de 16 aprilie 1954 a fost împușcat 
la închisoarea Jilava. Împreună cu el a mai fost împușcat și un alt 
comunist important, Ştefan Kaffler. Se pare că a plătit mai mult 
pentru că era evreu decât pentru posibilele greşeli politice. 

În aceeaşi perioadă au mai căzut din poziţiile puternice pe care 
le deţineau vestita Ana Pauker, Vasile Luca şi Teohari Georgescu, 
împreună cu mulți din rândul subordonaţilor acestora. Au şi fost 
arestați. Ca să nu uite că, într-o orânduire comunistă, lupta pentru 
obținerea puterii se plăteşte foarte greu. 

Manevrele de îndepărtare a unor activişti importanţi, aflaţi la 
vârful PCR, au contiunat. În perioada iunie-iulie 1957, mai sunt 
scoşi din funcţii Iosif Chişinevschi (Iakob Roitman) şi Miron 
Constantinescu, acuzați amândoi de oportunism şi fracționism 
în rândul partidului. S-a mai adăugat şi faptul că avuseseră relații 
politice suspecte cu Ana Pauker. 

Susţinătorul permanent al măsurilor întreprinse de Gheorghe 
Gheorghiu-Dej, dar și creatorul multora dintre ele a fost Ion 
Gheorghe Maurer, pus în funcții importante, ultima fiind de 
prim-ministru. După moartea lui Gheorghe Gheorghiu-Dej în 
1965, funcţia lui a fost preluată de Nicolae Ceauşescu. 

Timp de nouă ani Maurer a fost considerat al doilea om ca forță 
politică şi primul în administraţia statului. Deţinând funcţia de 
prim-ministru mulți ani şi având şi studii juridice, a fost făuritorul 
mai tuturor legilor importante din perioada comunistă. 

Şirul îndepărtărilor din partid după 1965 a continuat cu alți 
activişti importanţi. Printre aceştia Dumitru Petrescu, Constantin 
Doncea şi Constantin Pârvulescu, foşti colegi de închisoare cu 
Gheorghe Gheorghiu-Dej. 

În viaţa particulară a lui Gheorghe Gheorghiu-Dej şi-a găsit 
locul o parteneră de viaţă, actrița Elvira Godeanu (1904-1991). 
N-a adus-o niciodată la reședință. Dispunea de alte locuri unde se 
întâlneau sub o strictă protecție a Securităţii. A rezultat că între ei 
a existat o sinceritate din ambele părţi, care s-a menţinut până la 
dispariția partenerului ei din viață. 

În reşedinţa lui Gheorghe Gheorghiu-Dej, după 1950, îşi 
găsise locul şi fosta lui soție, Maria, ajunsă la vârsta de peste 40 
de ani. Spunea celor care îi erau apropiați că dorea să fie alături 

de fiicele ei, mai ales de Lica, şi de copiii acesteia. I se asigurase 
un apartament în vilă. Mai mereu se întâlnea cu fostul ei soț când 
serveau masa. Se pare că Gheorghe Gheorghiu-Dej n-a dorit să 
producă vreo problemă relaţiilor din familia lui, atât prin refuzul 
primirii fostei lui soţii, cât şi a aducerii lângă el a noii lui partenere, 
Elvira Godeanu. A fost o situaţie care nu putea să scape din atenţie. 
În ambele cazuri a apreciat că sentimentele ambelor lui fiice nu 
trebuiau rănite, evitând astfel posibilele reacții ale acestora. 

În toţi anii care s-au scurs între 1945 şi 1965 Gheorghe 
Gheorghiu-Dej a fost prezent, permanent, în desfăşurarea vieţii de 
familie a celor două fiice ale lui. 

Vasilica (Lica) Gheorghiu (1928-1987) a fost fiica mai mare. 
În 1947, când avea 19 ani, a vrut şi a fost trimisă la Moscova 
pentru a face studii economice. Era anul în care au început 
să fie trimişi în URSS tineri români pentru a urma diferite 
facultăți. Acest lucru era socotit un demers deosebit, mai ales în 
perspectiva dezvoltării României. După un timp scurt de şedere 
la Moscova, Lica ajunge la concluzia că meseria pe care şi-o 
alesese nu-i plăcea şi a revenit în țară. Dorea să se facă artistă de 
cinema. Imediat s-au găsit destui regizori de film care, în sinea 
lor, ajunseseră la concluzia că dăduseră lovitura! Nu-i interesa că 
Lica avea 100 kg şi mai puţin talent. Dar norocul care le căzuse 
pe cap le era favorabil şi nici nu conta faptul că toate costurile 
erau suportate din banul public. Au şi distribuit-o în câteva 
roluri, ceea ce i-a oferit artistei adevărate satisfacţii. Se îmbinau, 
într-o reuşită perfectă, interesul regizorilor cu dorinţele primei 
beizadele a comunismului din România. 

Prin apariţiile ei pe ecranele cinematografelor, Lica n-a făcut 
altceva decât să întărească şi mai mult adversitatea unei părți 
din populaţie, îndeosebi cea de la oraşe, împotriva tatălui ei care, 
probabil, era încântat de talentele pe care fetița lui le avea şi pe 
care nimeni, până atunci, nu reuşise să i le descopere. Și ca orice 
progenitură răsfăţată, al cărei tată conducea cu fermitate un regim 
politic totalitar, Lica ajunge la concluzia, în plina ei ascensiune de 
artistă de film, să se şi mărite, tocmai când nimeni nu se aștepta! 

Alesul ei a fost, atunci, fiindcă au mai fost şi alţii în anii care vor 
trece, Marcel Popescu, inginer de profesie. Împreună au avut trei 
copii. În activitatea pe care el o desfășura era un necunoscut, dar, 
imediat după căsătorie, a devenit deştept şi a fost numit adjunct 
al ministrului Comerţului Exterior (1952-1954) şi apoi adjunct la 
Camera de Comerţ (1957-1959). 

După opt ani de căsătorie, Lica va constata că bărbatul ei nu prea 
era atât de sclipitor cum crezuse şi în 1959 divorțează. Se săturase 
de el. Apoi fostul soţ, Marcel Popescu, este scos din jocul funcţiilor 
importante şi devine, iar, un anonim. Însă a rămas cu amintirea că 
a fost locatar al vilei Lac 3 şi mai ales cu bucuria că avea trei copii. 
Viaţa i s-a sfârşit în 1970. 

Cauza despărțirii de Marcel Popescu a fost desluşită şi de cei 
din zonele ceva mai depărtate. Apăruse o nouă relație cu Gheorghe 
Rădoi (1926-2001), inginer mecanic. Şi ca să nu piardă timpul, se 
şi căsătoreşte cu noul partener. Ştia multe despre el, inclusiv că nu 
mai fusese căsătorit. Deci, era foarte bine. Îl va învârti cum a vrut 
ea. Important era că îl iubea. Şi, ca să-i demonstreze acest puternic 
sentiment, imediat după căsătorie, Gheorghe Rădoi este numit 
director al Uzinelor „Steagul Roşu“ din Braşov. Aici a lucrat până 
în 1963, când este adus la Bucureşti şi făcut ministru al Industriei 
Construcţiilor de Maşini (1963-1965) şi apoi vice-președinte al 
Consiliului de Miniştri. Între timp devenise şi membru al CC 
al PCR. 

După moartea lui Gheorghe Gheorghiu-Dej, la începutul 
anului 1965, nou-venitul la putere, Nicolae Ceauşescu, îl scoate pe 
Gheorghe Rădoi din funcţia pe care o deţinea în guvern. În același 
timp acesta pierde şi calitatea de membru al CC al PCR. 

În Vila Lac 3 a locuit și fiica mai mică, Constantina Gheorghiu 
(1931-1992). I se spunea Tanţi. I-a plăcut să înveţe şi a devenit 
inginer. A fost asistentă la Politehnica din Bucureşti şi căsătorită cu 
un cântăreț, Cezar Grigoriu. A convieţuit cu acesta zece ani. Apoi şi-a 
dat seama, împreună cu familia ei, că mariajul ei a fost un mare eşec. 

Ca să mai iasă din starea depresivă care o cuprinsese, Tanți 
se îndrăgosteşte de un medic, Gheorghe Plăcințeanu, cunoscut 

în mediile frecventate mai mult prin beţivăniile repetate. Tatăl 
ei, Gheorghe Gheorghiu-Dej, nu era străin de acest individ, care 
le-ar fi pus familia în situaţii neplăcute şi, încă de la început, s-a 
împotrivit. Relaţia lor s-a terminat destul de repede, pentru că 
medicul moare în scurt timp la vârsta de 37 ani. 

În ultimii ani din viaţă, cam din 1962, Gheorghe Gheorghiu- 
Dej începe să dea semne că el împreună cu o bună parte din 
colaboratorii săi nu mai vor să se supună în totalitate indicaţiilor 
primite din partea PCUS, mai ales a celor din zona economică. 
Dorea chiar o independenţă a României. În acest sens, elaborează 
un document pe care-l numeşte „Declaraţia din Aprilie, în 
1964, considerat de mulți analiști politici că exprima mai mult o 
dorinţă de libertate şi ceva suveranitate. Se remarca atitudinea lui 
antistalinistă şi antihruşciovistă, care, după moartea lui Gheorghe 
Gheorghiu-Dej, va fi continuată de Nicolae Ceaușescu până la 
căderea comunismului. 

Gheorghe Gheorghiu-Dej moare la data de 19 martie 1965. Se 
afla tot în funcția de secretar general al CC al PCR. A fost depus în 
„Monumentul luptei pentru libertatea poporului şi a patriei“ din 
Parcul Libertăţii din Bucureşti. 

După moartea lui, celor din familia lui Gheorghe Gheorghiu- 
Dej li s-a cerut, în mod repetat, să părăsească Vila Lac 3 şi să se 
mute în alte locuinţe puse la dispoziţie de Gospodăria de Partid. De 
fiecare dată au refuzat. Le era greu să înțeleagă că perioada familiei 
lor trecuse şi că, în curând, foştii colaboratori vor fi cercetaţi şi 
scoşi din toate funcţiile pe care le dețineau. Dar cine să înţeleagă? 
Fosta soţie a lui Gheorghe Gheorghiu-Dej, care, fără nicio calitate, 
locuia în vilă şi se afla în subzistenţa statului român? Iar cele două 
fiice care, de acum, erau considerate ca foste beizadele nici nu se 
gândeau să părăsească raiul în care, timp de 20 de ani, făcuseră 
numai ce le conveniseră, pentru a duce o viață plăcută? 

În urma multor avertismente date, familia lui Gheorghe 
Gheorghiu-Dej a acceptat să se mute. Prin acest ultim act, se detrona 

primul mare clan care existase după 1944. De acum, Vila Lac 3 intra, 
în scurt timp, în circuitul reşedințelor puse, temporar, la dispoziția 
şefilor de stat aflaţi în vizite oficiale sau particulare în România. 

Vila Lac 3, aflată lângă Lac 2, care fusese pregătită pentru Tanţi, 
un fel de mic palat, cu încăperi spaţioase şi luminoase create pentru 
a satisface orice cerinţe exigente, va rămâne liberă pe toată existenţa 
la putere a lui Nicolae Ceauşescu. Periodic, în interior şi exterior, se 
executau lucrări de întreținere. 


Vila Lac 3 


După mai mulţi ani de când Lica, fiica mai mare, se măritase, 
întreaga familie Gheorghiu ajunge la concluzia că Vila Lac 3 în care 
îşi desfăşurau activităţile particulare nu mai răspundea necesităților, 
întrucât devenise neîncăpătoare. Au decis să li se construiască o 
alta în apropiere. Cerinţele lor prevedeau ca şi această nouă casă 
să corespundă unor pretenţii şi să fie realizată foarte repede. A fost 
terminată în 1965, imediat după moartea lui Gheorghe Gheorghiu- 
Dej. I s-a dat şi un nume: Palatul Primăverii. 

Ca urmare a evenimentelor politice care se succedau după 
luarea puterii de către noul secretar general al partidului, Nicolae 
Ceauşescu, Vila Lac 3 nu a mai fost folosită. 

După 2006 această vilă devine reşedinţa preşedintelui României 
şi primul care se mută în ea a fost Traian Băsescu. 


Vila Lac 1 


Este cunoscută și sub numele Palatul Primăverii. Se află la 
capătul Bulevardului Primăverii, pe o pajişte mare şi impresionantă, 
înconjurată de sute de pomi care creează senzaţia celor care o văd 
că se găseşte în mijlocul unei păduri. 

Construirea ei a fost rezultatul cerinţelor familiei lui Gheorghe 
Gheorghiu-Dej, care constatase că nu-și mai putea desfăşura 
activităţile particulare numai în Vila Lac 3. 

În Palatul Primăverii urma să se mute numai Gheorghe 
Gheorghiu-Dej. A fost proiectată ca să aibă mai multe dormitoare, 
o sufragerie mare, birou de lucru, un salon spațios de primire, 
bucătărie şi diferite alte spaţii considerate necesare în orice palat cu 
destinație specială. 

Construcţia clădirii, fără etaj în zona principală în care urma 
să locuiască Gheorghe Gheorghiu-Dej, este făcută din beton, 
marmură, aluminiu şi sticlă. Întreţinerea ei, în mare parte, se face 
cu uşurinţă. Pardoseala este din plăci mari de marmură albă, cu 
inserții subțiri de culoare cenușie. 

Apariţia acestei clădiri a mai fost şi o urmare a dorinţei nespuse 
a lui Gheorghe Gheorghiu-Dej de a avea şi el o viață personală, pe 
care nu şi-o putuse desfăşura din cauza familie sale numeroase. Cu 
o prezenţă atât de aglomerată era exclusă aducerea vreunei amante 
sau a cuiva cu care să convieţuiască. Situaţia în care se afla avea un 
curs permanent, accentuată şi de faptul că, deşi era divorțat, fosta 
soţie era prezentă alături de fiicele ei. 

Palatul Primăverii a fost terminat în vara anului 1965, la scurt 
timp după moartea lui Gheorghe Gheorghiu-Dej. Apoi i s-a dat şi 
o destinaţie: să fie casă de oaspeţi, temporară, pentru șefii de stat 
de prim rang care vor veni în România. Specialiştii au echipat-o cu 
mobilier făcut din lemn de stejar. S-a urmărit, probabil, să existe 
o continuitate a tradiției româneşti, marcată şi de dorinţa de a se 
observa masivitatea lemnului cu durabilitate în timp. 

Existenţa unui astfel de mobilier a creat o vizibilă lipsă de 
armonie a stilului său cu înfățișare ultramodernă a vilei. În acest 
sens mai putem adăuga câteva aspecte: uşile de intrare în vilă sunt 
făcute din sticlă groasă. În salonul de primire, în podea, există 
un bazin luminat, cu peşti. Peste tot multă lumină, iar în față 
un peron impresionant cu scări, făcut tot din plăci de marmură. 

Există şi o fântână arteziană. În jurul ei pot staţiona mai multe 
maşini în aşteptare. 

De la Palatul Primăverii şi până la ieșirea din curte în Bulevardul 
Primăverii se află o alee pietruită din cuburi de marmură, lungă 
de aproximativ 70-80 metri, prevăzută pe margini cu arbori pitici 
ornamentali şi, din cinci în cinci metri cu lămpi electrice, care nu 
depăşesc 1 metru înălțime. 

Întreaga curte a palatului are iarbă și în mai multe puncte au 
fost plantate sălcii pletoase. Pe margini sunt pomi înalți. 

Palatul Primăverii a fost şi este încă o clădire care impresionează 
prin modernism şi frumuseţe. Și-a îndeplinit, din 1966 şi până în 
prezent, rolul de casă de oaspeţi de primă mărime, ceea ce se găseşte 
mai rar prin lume. 


Vila Dante: Gheorghe Apostol 


Prin stilul în care a fost construită, dar şi al dispunerii curții care o 
înconjoară se numără printre cele mai atrăgătoare vile din Cartierul 
Primăverii. Interioarele, toate, au o suprafață de 1 000 metri pătrați. 
Curtea este mărginită în partea estică de Lacul Floreasca, unde, tot 
timpul, se găsea un ponton pentru ambarcaţiuni. Însă ulterior nu a 
fost utilizat. 

Dispune de multe încăperi folosite ca dormitoare, sufragerie, 
birou, salon de primire, bucătărie, băi, holuri şi o piscină foarte 
mare, cu rolul de a epata şi, probabil, mai puţin pentru satisfacerea, 
în perioada orânduirii comuniste, a unor plăceri personale. 

Privind această casă, se ajunge, sigur, şi la concluzia că puţinii 
beneficiari n-au fost interesaţi niciodată de costurile de întreţinere, 
ştiind doar că statul suporta tot. Dar ce cheltuieli se făceau numai cu 
piscina? Era încadrată o femeie pentru curăţenia zilnică. Un asistent 
sanitar făcea dezinfecţia. Exista şi un fochist care încălzea apa din bazin 
la 35 de grade în mod permanent. În sala unde se afla bazinul existau 
prosoape de toate felurile, covoraşe albe pluşate din bumbac, întinse pe 

pardoseala din gresie pentru a exclude eventualele alunecări. Existau 
şi două cabine pentru saună, deoarece fără ele o piscină de lux nu-și 
găsea rostul în rândul marilor personalități. Se aprecia că toate aceste 
dotări şi o întreținere costisitoare trebuiau să contribuie din plin la 
luarea unor decizii cât mai bune în conducerea treburilor statului. Tot 
în sala unde se afla piscina existau fotolii din nuiele de răchită lustruite, 
dispozitive de exerciţii fizice pentru întreținerea corpului, un ceas 
de perete și termometre. Ceea ce atrăgea cel mai mult privirea erau 
două chiuvete mari, albe, cu robinete de care s-au mirat destui, fiind 
convinşi că erau făcute din aur. Chiuvetele, după ce erau spălate zilnic, 
se ştergeau cu cârpe moi, pluşate, din bumbac. Mai exista şi un duș, la 
fel de elegant. 

Întreaga sală trebuia să creeze impresia că exista o bunăstare la 
un nivel ridicat, dar considerat normal pentru cel care o folosea, 
uitând astfel de sărăcia în care trăise, cândva. 

În interiorul casei lumina zilei pătrundea prin geamurile 
imense, iar pentru noapte erau candelabre mari şi mici, având 
forme diferite pentru a răspunde unor exigențe. 

Curtea, foarte mare, avea pomi, iarbă şi multe flori îngrijite de un 
grădinar şi de oamenii de serviciu. De la poarta de intrare şi până la 
uşa principală a clădirii exista o alee asfaltată pentru mașini şi pietoni. 

Lacul Floreasca asigura pentru toate vilele o umiditate 
acceptabilă în timpul verii, dar şi multă ceaţă și vânt puternic pe 
timpul toamnelor şi iernilor. 

După 1948, când Partidul Comunist din România a luat în 
totalitate puterea, primul locatar al acestei vile, Dante, deosebită 
prin tot ce oferea, a fost Gheorghe Apostol. Dar cine a fost acest 
activist important? 

S-a născut la 16 mai 1913 în comuna Tudor Vladimirescu 
din judeţul Galaţi. A trăit 97 de ani, murind la 21 august 2010 în 
Bucureşti. După absolvirea şcolii primare a urmat Școala de meserii 
CFR din Galaţi. În tot restul vieţii n-a mai absolvit vreo şcoală. A fost 
încadrat ca muncitor în Atelierele de reparaţii vapoare din Galaţi. 

I-au plăcut activităţile politice. S-a înscris în PCR în anul 1934 
când avea 21 de ani, fiind un apropiat al lui Gheorghe Gheorghiu-Dej, 
şi el un important activist. Ca urmare a acţiunilor ilegale comuniste a 
fost condamnat în 1937 la trei ani de închisoare şi, în 1941, închis în 
lagărul de la Târgu Jiu, de unde evadează în luna august 1944. 

La primul Congres al PCR, care a avut loc în 1945, a fost ales 
membru în Comitetul Central. Apoi este numit în diferite funcţii 
în perioadele: 


- 1945-1952, preşedinte al Confederaţiei Generale a Muncii; 

- 1952-1954 şi 1961-1967, vicepreşedinte al Consiliului de 
Miniştri; 

- 1954-1955, prim-secretar al CC al PMR; 

- 1955-1961 şi 1967-1969, preşedinte al Consiliului General al 
Sindicatelor; 

- 1948-1969, membru al Biroului Politic din CC al PCR/PMR; 

- 1953-1954, ministru al Agriculturii şi Silviculturii; 

- 1965-1969, membru al Prezidiului Permanent al CC al PCR; 

- 1967-1969, preşedinte al Uniunii Generale a Sindicatelor din 
România; 

- 1969-1970, membru al Consiliului Apărării al RSR; 

- 1969-1975, director general al Direcţiei Generale a Rezervelor 
de Stat. A fost destituit la 13 martie 1975 de Nicolae Ceaușescu; 
din 1977 a fost trimis ca ambasador în Argentina (1977-1983), 
Uruguay (1977-mai 1989) şi în Brazilia (1983-martie 1988). 


În timpul vieţii, Gheorghe Apostol a fost căsătorit de trei ori. 
Înainte de 1940, cu o femeie despre care nu se ştie mai nimic. 
După ieşirea din detenţie în 1944 s-a căsătorit cu Melita Scharf, 
evreică. Ea a fost între anii 1954-1958 directoare a Radiodifuziunii 
Române. Împreună au avut doi copii: Gheorghe (Gelu) şi Sanda. 
Primul a emigrat în Canada şi apoi Sanda, în Israel. Ultima soție a 
fost Adriana Codreanu, artistă la Opereta Română. 

Din comentariile care au existat în decursul anilor rezulta 
că, permanent, Gheorghe Apostol nu l-a acceptat ca partener 
în activităţile de partid pe Nicolae Ceauşescu. A fost un devotat 
sprijinitor al lui Gheorghe Gheorghiu-Dej. Imediat după moartea 
prietenului său s-a lansat zvonul că ultima dorință a acestuia ar fi 
fost ca Nicolae Ceaușescu să nu fie ales secretar general al PCR. 
Cei mai mulți erau convinşi că, prin acest zvon, Gheorghe Apostol 
dorea ca el să fie succesorul la conducerea PCR. 

Celor care îl susțineau pe Nicolae Ceauşescu nu le-a scăpat faptul 
că Gheorghe Apostol, după divorțul de Melita, devenise petrecăreţ 
şi că încălca morala comunistă. Ca urmare, în 1969 a fost supus 
unei analize în conducerea partidului şi scos din rândul membrilor 
CC al PCR, rămânând numai un simplu membru de partid. În 
consecinţă, i s-a înterupt şederea în Vila Dante. Dar ce trebuia făcut 
cu un asemenea comunist, care tot timpul vieţii lui sprijinise, chiar 
şi în timpul ilegalităţii, partidul? A fost trimis ca ambasador în 
America Latină. Astfel au scăpat toţi de un permanent nemulțumit. 
I-a convenit şi lui Gheorghe Apostol. 

După reîntoarecerea în ţară, în luna martie 1989, împreună cu 
alți foşti activişti principali ai PCR, a întocmit „Scrisoarea celor 
şase“, difuzată în luna martie de câteva posturi de radio occidentale, 
în care se arăta dezacordul lor cu politicile lui Nicolae Ceaușescu. 
Autorii au fost depistaţi. 

Cei care l-au cunoscut au fost consecvențţi în a-l aprecia ca un om 
slab pregătit şi incapabil să producă ceva în societate. S-a bucurat 
de sprijinul acordat de conducătorul PCR, Gheorghe Gheorghiu- 
Dej, în toată perioada cuprinsă între 1944 şi 1965. Funcţiile pe care 
le-a deținut i-au fost date ca recompensă pentru activitatea lui de 
comunist în ilegalitate. A fost considerat al treilea om în puterea 
politică a PCR până în 1965. 

Şi-a dat seama că Nicolae Ceauşescu îi cunoaștea foarte bine 
limitele intelectuale şi politice. A devenit un protestatar față de cei 
care conduceau PCR, reorganizat după 1965. 

Bulevardul Primăverii nr. 4: lon Stoian 


Născut la 28 noiembrie 1927 în comuna Telega, judeţul Prahova. 
După ce a urmat o şcoală profesională a obţinut calificarea de 
strungar în 1941. În perioada 1949-1951 a fost student la Institutul 
de Relaţii Internaţionale din Şcoala Superioară de Partid „Ştefan 
Gheorghiu“, Facultatea Muncitorească. 


I s-au încredinţat următoarele funcții: 

- până în 1959, instructor de partid, şef sector în CC al PCR; 

- 1959-1965, adjunct şef al Secţiei Propagandă al CC al PCR; 

- 1965-1968, şef al Secţiei Cultură și Artă al CC al PCR; 

- 1968-1971, rector al Academiei de Partid „Ştefan Gheorghiu“; 

- 1971-1978, ambasador în Albania; 

- 1979-1983, preşedinte al Consiliului popular Constanţa; 

- 1984-noiembrie 1989, secretar cu probleme internaţionale al 
CC al PCR; 

- 1989 noiembrie - 22 decembrie 1989, ministru de Externe al 
României. 


După evenimentele din decembrie 1989 a fost arestat, judecat şi 
condamnat la 14 ani de închisoare. A fost grațiat în 1994 şi pus în 
libertate. 

Prin tot ce a făcut în cariera de activist de partid a rezultat 
sprijinul total pe care l-a dat politicilor lui Nicolae Ceauşescu. 
Acesta, la rândul lui, i-a acordat toată încrederea. 

Bulevardul Primăverii nr. 13: 
Pantelei Bodnarenko (Pantiușa) 


Născut în 1902 în Tiraspol, Ucraina, naționalitate ucraineană. 
Muncitor metalurgist, angajat în perioada 1920-1927 la câteva 
întreprinderi din Odesa. Vorbea limba română cu un puternic 
accent rusesc, de care nu va scăpa toată viața. Era chiar, în acest 
sens, dorinţa lui, la fel ca a Anei Pauker. 

În 1928 vine ilegal în România. După nouă ani, în 1931, este 
descoperit şi arestat. Se stabileşte că era cetăţean al URSS, membru 
al PCUS şi că făcea parte din reţeaua informativă a KGB. Nu a 
rezultat dacă a fost ofițer sau colaborator. Pe timpul detenţiei 
a fost în mai multe închisori folosite pentru deţinuţii politici. Fiind 
în mijlocul acestor condamnaţi, i s-a creat o situaţie deosebit de 
favorabilă. După ieşirea din închisoare, în august 1944, va declara 
că rostul lui în închisorile prin care a trecut era de a-i descoperi 
pe posibilii agenţi ai SSI infiltraţi în PCR. A mai declarat că, în 
timpul detenţiei, comuniștii nu aveau rezerve în comunicările pe 
care şi le făceau între ei. Informaţiile pe care le-a obținut au fost 
transmise agenților KGB. Nu rezultă că s-au cunoscut conținutul şi 
nici persoanele de legătură. 

Faptul că, după punerea în libertate la 23 august 1944, este lăsat, 
în continuare, în România și plasat numai în funcții importante poate 
duce la concluzia că Securitatea sovietică (KGB) i-a apreciat loialitatea. 

La început, a fost încadrat, pentru perioade scurte de timp, în 
câteva instituţii pe funcţii de conducere, pentru acomodare, dar şi 
pentru a se familiariza cu limba română. N-a învăţat nimic. Cele 
câteva clase elementare pe care le avea nu l-au ajutat deloc. 

La puţin timp după ieșirea din închisoare şi-a schimbat numele. 
Şi l-a ales sau i-a fost sugerat. De acum se va numi Gheorghe Pintilie. 
Apropiatii lui îi spuneau Pantiuşa, printre aceştia găsindu-se 
Gheorghe Gheorghiu-Dej, Chivu Stoica, Gheorghe Apostol şi alţii 
care-l cunoscuseră. 

În 1948, când se înființează Direcţia Generală a Securităţii 
Poporului, este numit în funcţia de director general. Adică şeful 
suprem. Era apreciat de conducătorii PCR ca mare specialist în 
materie de Informaţii. Cei care aveau mintea mai largă îşi dădeau 
seama că Pantiuşa se bucura de o puternică susținere din partea 
KGB. În scurt timp ajunge şi în gradul de general-locotenent. 
Atunci avea 46 de ani şi, prin funcţia pe care o deţinea, a devenit 
adjunct al ministrului de Interne. 

În acelaşi an, este ales membru în CC al PCR şi deputat în 
Marea Adunare Naţională în perioada 1948-1952. Cât a fost 
director general la Securitatea Poporului a numit, în toate funcţiile 
principale din conducere, numai oameni care corespundeau 
vederilor lui. Cei mai mulți şefi aleşi nu aveau nimic în comun cu 
obiceiurile şi comportamentele populaţiei, pentru că aparțineau 
altor etnii. Acţionau după modelul sovietic de a induce frica în 
toți. Ştiau foarte bine că exista înțelegerea de la Yalta din 1945 
între conducătorii marilor state ale lumii, URSS, SUA şi Anglia. În 
consecinţă, toţi şefii partidelor comuniste conduceau treburile țării 
lor în funcţie de indicaţiile primite de la Moscova. 

Tot Pantiuşa a fost unul dintre autorii principali de la care au 
plecat indicaţiile şi ordinele pentru desființarea partidelor politice, 
dar şi arestările a zeci de mii de oameni. După evenimentele din 
1989, din necunoaştere, s-a discutat foarte puţin despre ceea ce a fost 
caracteristic în perioada 1948-1952 şi mai deloc dacă au existat forțe 
oculte din afara țării care au dirijat, şi în ce mod, întreaga activitate de 
represiune dirijată de aceştia. Şi nici din ce motive conducerea PCR/ 
PMR a acceptat tot ce a făcut Pantiușa. Rareori, când îi este pomenit 
numele, se spune că a fost un tip odios. Există tendinţa ca, şi în această 
perioadă represivă, să fie făcut vinovat tot Nicolae Ceauşescu. 

Imediat după ce s-a produs şi naționalizarea unor case, Pantiuşa 
a fost primul lucrător care şi-a făcut prezenţa în vila din Bulevardul 
Primăverii nr. 13. Atunci era omul cel mai puternic din ţară, fiindcă 
reprezenta, fără ascunzișuri, interesele PCUS şi KGB în România. 

La numai doi ani de la venirea la putere a lui Nicolae Ceauşescu, 
acesta, în calitatea de secretar general al PCR, dă indicaţia să se 
analizeze pentru a fi pus în temă cu împrejurările în care a 
fost asasinat Ştefan Foriş în anul 1946, ziarist, membru PCR şi 
fondator al acestuia în 1921, împreună cu alți activişti. Rezultatele 
cercetării au fost prezentate, în scurt timp, lui Nicolae Ceauşescu 
şi celorlalți membri din Biroul Politic al CC al PCR. S-a arătat că 
Ştefan Foriş fusese arestat de poliţie la Cluj în 1927 şi închis în mai 
multe penitenciare. După câţiva ani a evadat. Apoi a emigrat în 
URSS, unde a fost pregătit ca să ia conducerea PCR. În acest scop 
revine ilegal în România înaintea începerii războiului din 1941 şi 
desfăşoară o activitate de propagandă comunistă. 

După evenimentele din 23 august 1944, când PCR a intrat în 
legalitate, Ştefan Foriş avea multe atuuri ca să se considere printre 
cei care vor conduce partidul. Tocmai când se credea că urma să se 
producă selecţia ce trebuia făcută, este asasinat la Cluj. 

Cercetările întreprinse au dezvăluit că autorul faptei fusese 
Gheorghe Pintilie (Pantiuşa), împreună cu şoferul său, dar şi că totul 
s-a produs cu accepţia lui Gheorghe Gheorghiu-Dej, care, atunci, 
era conducătorul PCR. Implicaţi au mai fost şi alţi şefi comuniști, 
printre care Ana Pauker, Vasile Luca şi Teohari Georgescu. Care a 
fost motivul ţinut ascuns timp de 20 de ani? Se ajunsese la concluzia 
că Ştefan Foriş fusese, înainte de 1944, colaborator al SSI din 
România şi că nu mai prezenta încredere pentru noua garnitură 
politică. 

Tot din verificările făcute a mai reieşit că autorul crimei, 
Gheorghe Pintilie (Pantiuşa), a condus şi anchetarea lui Lucrețiu 
Pătrășcanu, membru important în conducerea PCR, a cărui viață 
s-a sfârşit prin împuşcarea acestuia în 1954, după ce fusese judecat 
şi condamnat la moarte, în timpul regimului comunist. Tot pentru 
o presupusă colaborare cu SSI. 

În 1967, după încheierea cercetărilor, s-a constatat că nu s-a 
spus nimic despre posibilele directive pe care le-ar fi putut primi 

sau nu Pantiușa, din alte părți ale lumii comuniste şi prin cine? 
De asemenea, nu s-a vorbit nimic despre implicarea sau nu a lui 
Gheorghe Gheorghiu-Dej şi a celorlalți principali activişti care 
l-au susținut în această oribilă crimă. Sau dacă le fusese sugerată 
de cineva care avea controlul politic asupra lor şi pe care ei îl 
acceptaseră. 

Ca urmare a concluziilor la care se ajunsese, Nicolae Ceaușescu 
şi membrii Biroului Politic hotărăsc, în 1968, ca Pantiușa să fie 
exclus din PCR. În acest mod s-a terminat un caz care ar fi trebuit 
trimis în fața justiţiei. Dar dacă se proceda astfel, cine putea şti la 
ce încurcături se mai putea ajunge? Sigur ar fi fost că PCR s-ar fi 
aflat în situația de a-şi pierde încrederea din partea unei părți din 
populaţie. 

În acelaşi an, Pantiușa a fost trecut la pensie, la cererea lui, 
pentru că începuse să simtă că era bolnav. Avea 66 de ani. Probabil 
că i-a părut rău numai de faptul că pierdea vila din Bucureşti, dar 
şi pe cele de la Snagov și Predeal, unde se mai odihnea când era 
obosit. 

A murit, se pare, liniștit în 1985, mulțumit, dar şi sigur că în 
toţi anii care au urmat după 1965 s-a plasat în poziţia de adversar 
politic al lui Nicolae Ceauşescu. Şi nici vorbă că a fost un individ 
odios, care n-avusese nimic în comun cu populaţia unei țări căreia, 
timp de 20 de ani, i-a sădit în minte frica şi neîncrederea, situație 
care s-a perpetuat încă mulți zeci de ani. S-a mândrit, probabil, însă 
fără să spună, că avea două cetăţenii, că era membru a două partide 
comuniste şi, mai ales, că avusese o cupolă protectoare în tot ce 
întreprinsese, manevrată de la Moscova! 

În 1945, Pantiuşa, după câteva luni de când ieșise din detenţia 
politică, a cunoscut o activistă de partid cu mari perspective în anii 
care vor urma, datorită trecutului ei. Era Ana Toma, fiica soților 
Grossman, născută la Botoşani, în anul 1912. Cei care o ştiau 
afirmau că nu prea era stabilă în relaţiile sentimentale şi veneau şi 
cu motivări în favoarea ei. 

Până în 1940, Ana fusese căsătorită cu Sorin Toma, un activist 
al PCR aflat în ilegalitate. Acesta, în 1940, fuge în URSS şi o lasă 
pe Ana de izbelişte tocmai când ea avea 28 de ani. Ca să iasă din 
impas, Ana intră în legături amoroase cu Constantin Pârvulescu, 
vechi activist, membru fondator al PCR. Relaţia lor de amanți a 
durat până către sfârşitul anului 1944, când PCR se afla de câteva 
luni în legalitate. Atunci, atenţia Anei s-a îndreptat către Pantiuşa. 
Acesta era încântat că sentimentele de dragoste le erau reciproce 
şi îndeosebi că se şi potriveau. El, cu câteva clase primare, iar ea 
absolventă a Facultăţii de Matematică, dar şi apreciată ca o activistă 
cu mari perspective în PCR. Ca să nu piardă timp, s-au căsătorit. 

Cuplul Pantiușa-Ana Toma a devenit, rapid, cunoscut în lumea 
politică de la vârful partidului. Ana se împrietenește cu Ana Pauker, 
venită în septembrie 1944 din URSS, cu misiunea de a pune ordine 
de tip sovietic în România. Între timp, Pantiușa începe să fie apreciat, 
în urma indicaţiilor venite de la Moscova, ca om de mare încredere 
şi menit asigure securitatea națională, asemănătoare cu cea a KGB. 

Cu o asemenea carte de vizită, Ana, care-şi păstrase numele 
Toma, şi nu Grossman, este numită de conducerea PCR în multe 
funcţii importante. Printre acestea: 


- adjunct la Ministerul de Externe (1947-1952), când ministru 
era Ana Pauker; este evident că numirea s-a făcut din ordinul 
Anei Pauker, care dorea ca, împreună cu Ana Toma, să 
stăpânească relațiile României cu străinătatea; 

- adjunct la Ministerul Comerţului Exterior (1952-1955); 

- adjunct la Ministerul Comerţului Interior (1955-1956); 

- membru în CC al PCR (1955-1965); 

- vicepreşedinte la UCECOM (1956-1965). 


Atrage atenţia că, în toate funcţiile de conducere pe care le-a 
ocupat, a fost numai în poziţia de adjunct, întrucât era necunos- 
cătoare a activităților specifice din domeniile în care a lucrat. S-a 

găsit în această poziţie timp de 12 ani, fiind sprijinită de Ana Pauker, 
Constantin Pârvulescu şi Pantiușa (Pantelei Bodnarenko Pintilie), 
toți foşti refugiaţi în URSS. S-au alăturat inițiativei lui Gheorghe 
Gheorghiu-Dej şi ceilalți conducători care şi-au dat seama că 
adoptarea unei alte atitudini în acei ani nu le-ar fi fost favorabilă. 

În 1952 cuplul Pantiuşa-Ana a ajuns la concluzia că trebuiau să 
înfieze un copil. Au găsit o fetiţă de un an la un leagăn de copii din 
Bucureşti. I-au spus Ioana, numele de familie fiind Pintilie. După 
mai mulţi ani Ioana a emigrat în Israel. 


Bulevardul Primăverii nr. 13: Ana Pauker 


La această adresă există o vilă cu etaj şi multe camere. După 
naţionalizarea din 1948 a intrat în proprietatea Gospodăriei de 
Partid a PCR. Se afla în partea cea mai atractivă a Cartierului 
Primăverii. În anii care vor urma va fi repartizată numai activiştilor 
de partid de primă mărime, care deţineau funcții de conducere 
în CC al PCR, printre aceştia găsindu-se Ana Pauker și Manea 
Mănescu. 

Primul locatar din această categorie a fost Ana Pauker. Ne 
vom referi la ea pentru că, deşi a făcut parte numai opt ani din 
nomenclatura noii puteri (1944-1952), a atras atenţia populaţiei, 
rămânând în memoria acesteia încă mulți zeci de ani. Nu s-a găsit 
măcar unul care, în puţine cuvinte, să evidenţieze ceva plăcut din 
existența acestei femei. 

În anii ei de glorie, care o evidenţiau printre puţinii oameni 
împuterniciți de Stalin şi de cei din jurul acestuia pentru a organiza 
şi conduce comunismul în România, a demonstrat un fanatism fără 
limite în aplicarea politicii bolşevice în mod dictatorial, cu multe 
aspecte dezordonate şi lipsite de omenie. 

Din informaţiile care au apărut şi au contribuit la caracterizarea 
ei rezultă că sentimentele omenești i-au lipsit. În același timp, parcă 

fusese născută pentru a-şi crea un oportunism pe care, permanent, 
l-a dezvoltat chiar şi în defavoarea apropiaților ei. A fost omul 
care s-a dăruit, în totalitate, politicii comuniste de tip stalinist, cu 
dorinţa de a i se cunoaşte atitudinile pe care le impunea prin forța 
politică de care dispunea. 

Ceilalţi activişti importanţi, aflați în conducerea PCR, şi-au 
dat seama că o astfel de femeie, care le fusese trimisă pe capul 
lor, dar şi al populaţiei, devenise o adevărată pacoste. N-au avut 
curajul de a-i mai stopa acţiunile, întrucât ştiau că avea un firman 
special din partea lui Stalin. Singurul care a caracterizat-o în 1945, 
la puţin timp după ce începuse să-şi manifeste spiritul dictatorial, 
a fost Lucrețiu Pătrăşcanu, la o adunare a organizaţiei comuniste 
de la Cluj. În referirile făcute, cei prezenţi au reţinut că tocmai 
cea împuternicită de Stalin, care o trimisese cu sarcini politice în 
diferite țări europene, era o femeie „fără ţară şi fără Dumnezeu“. 

Atitudinea lui Lucrețiu Pătrășcanu, atât de virulentă şi deloc 
caracteristică politicii comuniste din acei ani, l-a costat. El nu fusese 
un conducător oarecare. Era recunoscut ca fiind cel care, efectiv, 
dirija activitatea PCR, datorită şi faptului că era un intelectual cu 
experiență. În 1946 a fost împușcat, fiind învinuit de deviaţionism 
şi asta în timp ce Ana Pauker se afla în plină glorie. Atunci, ca şi 
mai târziu, se discuta în mare taină că, singuri, cei care conduceau 
PCR nu puteau să ia o astfel de măsură radicală, fără să primească 
indicaţii din partea lui Stalin, Beria, Molotov şi alții. 

În toţi anii cât a fost activistă în slujba PCUS, Ana Pauker n-a 
înţeles nimic din dorinţele poporului român. Nu i s-au observat 
sentimente, însă şi-a manifestat din plin orgoliile şi spiritul 
dictatorial. Numai numele acestei femei creează şi acum frisoane 
tuturor care îşi aduc aminte de ea. 

Dar cine a fost această femeie? 

S-a născut în comuna Codăieşti, județul Vaslui, în 1893. 
Avea numele Hanna Robinsohn. Părinţii ei erau evrei ortodocşi. 
A urmat şcoala primară „Frăția Sionului“, care aparținea comunității 

evreieşti, şi apoi Școala Normală. Din 1909 devine învățătoare și 
este repartizată la aceeaşi şcoală primară pe care o urmase. Aici şi-a 
exercitat profesia până în 1917, când este demisă, pentru că îi învăţa 
pe elevi cântece considerate tipice activităţilor politice socialiste. 
Este varianta ei. 

Rămasă fără slujbă, pleacă în Franţa, la Paris. A rezultat că fusese 
ajutată de Comunitatea evreiască. În scurt timp este atrasă de ideile 
socialiste și apoi de cele comuniste, promovate de liderii socialiști 
şi comunişti francezi. Când şi-a început activităţile politice cu 
conţinut comunist avea 27 de ani. În toată viaţa va cunoaște puţine 
bucurii personale, dar foarte multe drame, rezultate din aventuri, 
cele mai multe politice, ca urmare a caracterului dur pe care şi l-a 
format. Ea era lipsită de sentimente chiar şi față de propria familie. 

A făcut tot ce s-a putut pentru ca întreaga ei activitate comunistă 
să se desfăşoare în spiritul indicaţiilor primite direct sau prin 
diferiți agenţi din partea conducătorilor PCUS. Aşa se şi explică de 
ce în decursul anilor pe care i-a trăit a locuit mult timp în Franța, 
Germania, Austria, URSS şi România. Nimic n-a făcut în afară de 
indicaţiile politice pe care le executa cu o abnegaţie rar întâlnită. 

Dăruirile ei politice, care se puteau observa în îndeplinirea 
sarcinilor primite, erau însoţite permanent şi de dorința de a fi 
constatate. Numai astfel se explică interesul manifestat de condu- 
cătorii PCUS şi mai ales de Stalin de a avea un asemenea activist 
în sistemul internațional comunist şi de a-l plasa acolo unde era 
nevoie. După puţini ani de activitate intensă a devenit omul de 
mare încredere în rezolvarea problemelor politice în spiritul dorit 
de politicienii moscoviți. 

Întotdeauna buna-credinţă care i se acorda de către cei din PCUS 
era însoțită şi de suspiciuni care, toate la un loc, trebuiau să conducă 
la un singur răspuns: se afla ea, Ana Pauker, cumva, într-un alt joc, în 
afara celui de îndeplinire a sarcinilor pe care le primea de la Moscova? 
Dar dacă avea şi relaţii cu vreun serviciu de Informaţii sau cu altele 
din ţările din sistemul capitalist pe unde era plasată? 

În decursul anilor pe care i-a trăit se va observa că asemenea 
suspiciuni au însoţit-o permanent. Ele au fost şi mai mult accentuate 
de faptul că era evreică şi că, aproape în totalitate, toţi cei cunoscuţi 
ca fiindu-i legături apropiate în care avea încredere erau tot evrei. 
Acest tip de activişti au dovedit mult devotament în a-şi menţine 
ideile comuniste, în ciuda măsurilor represive la care au fost supuşi. 
Nu le-a lipsit nici oportunismul. Ajunseseră în situaţia în care să-şi 
dea seama că altceva, în viață, nici nu aveau ce să mai facă, pentru 
că nu învățaseră vreo meserie. 

Înainte de a intra într-o descriere sumară a aspectelor care au 
caracterizat-o pe Ana Pauker, o întrebare se pare că ar fi mai mult 
decât necesară: de ce evreii, oameni cunoscuţi pentru inteligenţa şi 
pregătirea remarcabile, bazate pe suportul multor şcoli absolvite 
şi care, prin modul lor de gândire, s-au încadrat într-o societate 
orientată de valorile occidentale, au ajuns, ca mai toți care au trăit 
până către anii 1952 în ţările în care exista o dominație sovietică, să 
desfăşoare o intensă activitate comunistă, fiind prezenţi în posturile 
unde se luau decizii foarte importante? O situaţie similară s-a 
petrecut şi în România, între anii 1945-1965. 

Pentru a înțelege şi mai bine caracterul acestei femei, care nu s-a 
putut adapta unei vieți particulare, ci numai celei politice, familia ei 
neregăsindu-se măcar pe un loc secund, deşi a trăit în văzul tuturor 
cu trei bărbați şi a avut cu fiecare trei copii, trebuie avut în vedere şi 
modul în care, permanent, a gândit şi acţionat. În luna decembrie 
1924, când PCR era scos în afara legii, Ana Pauker a fost arestată 
pentru activitate intensă comunistă. A stat cinci luni în puşcărie 
şi, la rejudecare, a fost condamnată la 10 ani de închisoare. După 
câţiva ani scapă din detenţie, iar în 1930 se afla la Paris în calitate de 
instructor organizatoric al Comitetului Executiv al Cominternului, 
care avea sediul la Moscova. 

După doi ani, în iulie 1932, este descoperită în România de către 
SSI şi poliție că deţinea acte false. Venise de curând din URSS. Nu s-a 
supus somărilor care i s-au făcut. Era însoţită de mai multe persoane. 

Încercând să fugă, a fost împuşcată în picior şi reţinută. Procesul s-a 
desfăşurat la Craiova, fiind implicaţi, alături de ea, alți comunişti 
printre care Alexandru şi Stela Moghioroş, Liuba Chişinevschi şi 
Alexandru Drăghici. La 7 iunie 1936 a fost din nou condamnată la 
10 ani de închisoare. Scapă şi de data aceasta şi, în ianuarie 1938, este 
aleasă în prezidiul de onoare al Congresului al VIII-lea al Partidului 
Comunist din Franţa. Deci era membră şi a acestui partid. 

Se mai ştie că punerile ei în libertate au fost şi rezultatul unor 
înţelegeri cu schimburi de prizonieri politici între România şi 
URSS. Era un procedeu aplicat între multe țări ale lumii. 

În timp ce se găsea la Paris, după 1920, Ana a fost permanent 
în apropierea lui Maurice Thorez, cel care conducea activitatea 
comunistă din Franţa şi care, după puţin timp, va deveni şi 
secretarul general al PCF. Avea 27 de ani. În presa vremii, dar şi mai 
târziu, au apărut diferite informaţii, reieşind că între Ana şi Maurice 
existau relaţii amoroase care au durat mulţi ani. Aceste relaţii ar fi 
fost acceptate de Aurore, soţia lui Maurice Thorez. Despre Aurore 
se ştia că era o femeie mondenă, blondă, frumoasă, tot timpul 
preocupată de ultima modă în domeniul ţinutelor feminine. Îşi 
permitea asemenea preocupări, întrucât soțul ei avea o situaţie 
materială care o susţinea sub toate aspectele. 

Introducerea Anei în activitatea comunistă din Franţa s-a făcut 
de către Heinrich Sternberg, evreu, considerat de cei ce-l cunoşteau 
devotat ideilor comuniste. Şi acesta era un apropiat al lui Maurice 
Thorez. Tot în acelaşi timp Ana îl cunoaște și pe un alt comunist 
înfocat, pe Marcel Pauker, care purta, în secret, şi numele „Luximin“. 
Şi el era evreu, cunoscut în anturajul pe care-l avea şi ca afemeiat. 
După puţină vreme Marcel şi Ana se căsătoresc şi astfel activista 
comunistă internațională Ana Robinsohn va fi cunoscută, pentru 
tot restul vieții, cu numele Ana Pauker. 

La scurt timp după căsătoria cu Marcel Pauker, Ana rămâne 
gravidă cu Heinrich Sternberg, primul ei prieten şi care va deveni 
un apropiat al familiei Pauker. Se naşte o fetiță pe care o vor numi 


73 


Cartierul Interzis 


Tanio. Copilul va muri înainte de a împlini un an. Relaţiile Anei 
cu acest amant vor dura puţin timp, deoarece în 1938 acesta a fost 
invitat să vină la Moscova. A plecat încrezător că i se va recunoaște 
activitatea comunistă pe care o desfăşura. La fel de bucuroşi erau 
Ana şi Marcel, prietenii lui. La Moscova, va constata, probabil, 
fiindcă date nu sunt, cu stupefacţie, că era acuzat de colaborare cu 
serviciile de Informaţii din Franţa. A fost arestat, judecat şi, în final, 
împușcat ca să nu mai aibă prea mult timp de gândire. 

Tot în Franţa, în acei ani de până în 1940, Ana a mai avut o 
relație amoroasă cu Eugen Fried, activist de seamă al PCE Şi el era 
evreu, cu rădăcini familiale în Ungaria şi Polonia. Cu acesta a avut 
o fetiţă pe care au numit-o Maga, născută de Ana la Moscova. După 
un timp scurt Maga a fost adusă la Paris. Aici a crescut împreună cu 
copiii lui Maurice Thorez. 

În acei ani cuprinși între 1930 şi 1940, suspiciunile conducă- 
torilor PCUS și ale serviciilor de Informaţii ale URSS se accentuau 
permanent, în centrul atenției menţinându-se şi abaterile de la 
loialitate ale activiştilor comuniști din țările occidentale. Printre 
aceştia s-a găsit şi Marcel Pauker. În 1937 a fost şi el chemat la 
Moscova şi, fără să se mai piardă vremea, a fost dus la închisoarea 
specializată în deținerea celor care nu executau întocmai indicaţiile 
politice, cunoscută sub numele Liubianka. La mai puţin de un an, în 
1938, Marcel Pauker a fost împuşcat. 

Din căsătoria Anei cu Marcel Pauker, în 1926, s-a născut la 
Viena un băiat. I-au dat numele Vlad. Acesta și-a petrecut copilăria, 
în prima parte, la Berlin şi apoi la Moscova. În 1943, când avea 17 
ani, apare alături de mama lui într-o activitate intensă de formare 
pe teritoriul URSS a două divizii româneşti, compuse din prizonieri 
români. Diviziile se vor numi „Iudor Vladimirescu“ şi „Horia, 
Cloşca şi Crişan“. La 18 ani, în 1944, Vlad se înrolează în Divizia 
„Tudor Vladimirescu“ şi pleacă pe front. La terminarea războiului, 
în 1945, Vlad va veni lângă mama lui în Bucureşti. După câţiva ani 
este încadrat ca asistent la Politehnică şi se va căsători. 

Ana Pauker a revenit în Bucureşti din URSS la data de 16 
septembrie 1944, după 24 de zile de la „Actul de la 23 August“. 
Înaintea ei sosiseră mulţi activiști comuniști, care fugiseră din 
România în URSS, unde desfăşuraseră o intensă activitate de 
propagandă împotriva regimului politic antonescian. De acum va 
avea o identitate fără acoperiri. Era „Iovarăşa Ana“, posesoare a 
unei cărți de vizită deosebite. Avea cetăţenia sovietică, franceză şi 
română. În plus, era şi membră a PCUS şi PCF. Fusese activistă 
în Comintern ca reprezentantă a PCR, organizaţie comunistă, 
desființată în 1943. Trecuse şi prin închisorile din România de 
mai multe ori, lipsind-o astfel de libertate şi acțiune mai mulți 
ani. Dispunea de multe atuuri pentru a-i conduce pe toţi ceilalți 
comuniști aflaţi la conducerea PCR, ieşiţi de curând din închisori. 
Tupeul care îi era caracteristic, rar întâlnit în lumea femeilor de 
peste tot, se baza pe firmanul dat de Stalin şi ceilalți conducători 
importanţi din PCUS. Era omul apreciat că putea transmite şi 
impune politicile comuniste în România într-un deplin acord cu 
indicaţiile pe care le primise de la Moscova. 

De la sosirea ei şi în următorii ani, Ana Pauker s-a aflat, până în 
1952, în grija şi respectul tuturor conducătorilor autohtoni care, 
în realitate, n-o puteau accepta, ba o şi urau. Toţi se găseau în poziţii 
de actori, chiar dacă n-aveau ca studii decât puţine clase elementare. 
Mai târziu, prin 1960, Gheorghe Gheorghiu-Dej, care fusese de la 
început şeful cel mai mare în PCR/PMR, va declara că nu putea lua 
vreo măsură fără ştirea şi acordul Anei Pauker. Se jucau roluri în 
care toți îşi dădeau seama că se găseau într-o regie a PCUS, admisă 
sau nu în sinea lor, în funcție de sinceritatea fiecăruia. 

Situaţia existentă creată de Ana Pauker se înscria pe linia 
indicaţiilor pe care le primise. Studiile ei şcolare de învăţătoare 
şi, mai târziu, de câţiva ani de Medicină făcuţi la Paris trebuiau 
s-o facă să înţeleagă că atitudinea ei de zbir, cu profunde aspecte 
de răzbunare asupra mai multor categorii sociale din România, 
nu se încadra în aspiraţiile poporului român. Mai târziu, după 

căderea comunismului, câţiva autori vor scrie cărți cu amintirile 
unor membri ai familiei Pauker despre Ana, care ar fi avut un 
comportament profund uman. Subiectivismul este evident. Dar se 
schimbă astfel realităţile. 

Oricum, la venirea în 1944 în România, Ana Pauker se afla, 
probabil, încă într-o depresie puternică. Soţul ei şi cei doi amanți 
la care ţinea foarte mult fuseseră împușcați din ordinul acelorași 
oameni care o trimiseseră cu o misiune de mare încredere. Se 
simţea faptul că Ana era, în continuare, ca şi în anii care trecuseră, 
în atenţia serviciilor speciale sovietice? În mod cert, da! Nu se mai 
putea retrage din activitatea în care alții o dirijau. Trecuse de vârsta 
de 52 de ani şi nu cunoştea nicio meserie. Ca să se mărite, n-avea 
niciun chef, iar vreun candidat mai acătării nu s-ar fi găsit decât din 
rândul activiştilor, mândru că ar fi avut o nevastă atât de cunoscută 
în lume. Apoi, în toți anii care au urmat, Ana, care nu-şi cumpărase 
măcar un scaun, se simţea foarte bine. În marile capitale ale lumii, 
Paris, Berlin şi Viena, locuise cu chirie, plătind cu banii primiţi de 
la „Ajutorul Roşu“ sau prin alte sisteme de plată. Iar la Moscova 
fusese cazată în hoteluri speciale pentru activiştii importanţi ai 
lumii comuniste. Deci, la o vârstă înaintată, Ana Pauker n-avea 
nimic care să-i aparţină. Era sigură că alții vor avea grijă de ea. 
Totuşi, după atâtea drame trăite, frica din sufletul ei se dezvolta 
permanent, fiindcă nu ştia când îi va putea veni şi ei rândul, în 
curând sau niciodată. 

Ajunsese să trăiască o viaţă pe care cei mai mulți oameni nu şi-o 
doresc. Din această cauză, întregul ei comportament trebuia să fie şi 
mai rezervat, dar şi autoritar, pentru a nu cădea sub vreo influenţă. 
Cumpătată a fost şi în relaţiile cu copiii ei, rezultând, după mulți 
ani, că le vorbea foarte rar, puţin şi mai deloc în domeniul politicii 
şi al interpretărilor. Tot timpul a avut în vedere protecția acestora. 

Ana Pauker îşi formase un comportament dobândit din 
experienţele acumulate de-a lungul multor ani. În 1921, când a fost 
înființat Partidul Comunist Român, este aleasă secretar al Comisiei 

Centrale a Femeilor din partid. Apoi, la scurt timp, în octombrie 
1922, este aleasă în Comitetul Central al celui de al II-lea Congres al 
PCR, desfăşurat la Ploieşti. Deşi tânără, la 29 de ani, este promovată 
în politică la un nivel ridicat. După numai o lună de la congres, în 
noiembrie 1922, pleacă într-o delegaţie de partid la Moscova 
împreună cu soțul ei, Marcel Pauker, şi Lucrețiu Pătrășcanu. Este 
apreciată şi devine reprezentantă a PCR în cadrul Cominternului. 
Rămâne la Moscova şi preia și conducerea redacţiei postului de 
radio „România Liberă“, care transmitea în limba română din 
oraşul Ufa. 

În anul 1943, când se desființează „Internaționala a III-a“, 
Ana Pauker este, la fel ca toţi ceilalți membri, persoana care, prin 
semnătura ei, marchează acest moment la indicaţia lui Stalin. După 
scurt timp se alătură lui Vasile Luca, un activist al PCR aflat şi el 
în URSS, şi, împreună, organizează diviziile „Tudor Vladimirescu“ 
şi „Horia, Cloşca şi Crişan“, formate din militari români căzuţi 
prizonieri. Ea a avut mai mult rolul de a face educaţia acestora în 
spirit comunist. 

Când a revenit în România, în septembrie 1944, a fost primită 
de toţi cei din conducerea PCR ca un fel de salvatoare. Apoi Ana se 
lansează în a acuza, permanent, grupuri sociale întregi pe care, în 
scurt timp, le destramă acţionând pentru a le priva şi de libertate. 
Totodată, este lansată lozinca „Ana şi cu Dej bagă spaima în 
burgheji“. I-a convenit şi, printr-o aroganță specifică unui individ 
lipsit de sentimente în relațiile cu semenii săi, dar care deținea o 
putere nelimitată, induce frica în toată populaţia. Nu făcea altceva 
decât să aplice ideile şi politicile lui Stalin. De acum, toţi cei din 
conducerea PCR, cunoscându-i hramul pe care-l avea, îi aduc 
la îndeplinire indicaţiile, în afara celor primite de ei de la Moscova 
prin consilierii sovietici. 

Ana părea mereu nemulțumită. Formase în jurul ei un grup 
de susținători. Printre aceştia se afla şi „tovarășul Tache“ (Silviu 
Brucan), care, ca şi ea, dobândise un firman puternic în urma 

articolelor de fond publicate în ziarul Scînteia, prin care semăna 
numai frică şi ură împotriva foştilor politicieni aparținând 
îndeosebi partidelor istorice. 

Imediat după venirea în România a constatat că avea la dispoziţie, 
în mod gratuit, tot ce dorea. Începuse să se deprindă cu faptul că i se şi 
cuvenea. A adus-o lângă ea şi pe Tatiana, fiica ei. Venise momentul ca 
să-şi reunească familia. Peste tot maşini şi femei de serviciu, fiindcă 
numai aşa se putea dedica treburilor ţării! 

Nu era deloc ușor, mai ales pentru ea, ca să pună pe picioare 
un partid comunist care, până doar cu o lună în urmă, nu număra 
mai mult de 900 de membri, cea mai mare parte având doar 3-4 
clase elementare. Pentru ea, ceilalți conducători ai PCR trebuiau 
să se încadreze în rolul de executanţi fideli. Se impunea şi crearea 
unui alt spirit al partidului. A fost stabilită şi Conferinţa Naţională 
a PCR, în vara anului 1945. 

Cu câtva timp înainte de începerea acestei conferințe Ana 
Pauker este chemată la Moscova. Aici se întâlneşte de câteva ori 
cu Molotov, care era ministru de Externe, un tip cu vechi state în 
activitatea PCUS şi sprijinitor fără limite al ideilor şi indicaţiilor 
lui Stalin. Acesta avea nevasta în pușcărie, pentru că o cam luase 
razna şi nu executase întocmai politicile staliniste. Se presupunea 
că, din moment ce Molotov era menţinut în conducerea PCUS şi 
a Ministerului de Externe, la acuzarea nevestei lui se aflase şi el. 
Sau numai el. Molotov îi stabilește Anei sarcinile pe care urma 
să le îndeplinească în România şi raporturile politice ale PCR și 
României cu PCUS și URSS. 

Revenită în București, Ana Pauker continuă să pună în aplicare 
sarcinile primite. Se creează între ea şi Gheorghe Gheorghiu-Dej, 
şeful PCR, căruia i s-a alăturat majoritatea conducerii partidului, 
o barieră despărțitoare, marcată totuși de zâmbete şi laude. Cel cu 
atitudinea cea mai înverşunată împotriva Anei Pauker era Lucrețiu 
Pătrăşcanu, considerat de foarte multe vârfuri ale politicii PCR că 
avea mintea limpede şi de român şi-şi spunea public nemulțumirile. 

În timpul unei adunări a comuniștilor, ţinute la Cluj în 1945, 
Lucrețiu Pătrășcanu, care o cunoştea pe Ana Pauker de 23 de ani, 
a caracterizat-o într-un mod dur, evidențiind lipsa acesteia de 
omenie. A fost o răbufnire personală, pe care la mai puţin de un an 
a plătit-o cu libertatea şi existenţa lui. 

În puţinii ani pe care Ana Pauker i-a trăit în România, mai ales 
în perioada ei de glorie, cuprinsă între 1944-1952, românii au putut 
vedea şi constata că erau conduşi de o femeie trecută de 50 de ani, 
înverşunată, plinuță, cu păr tuns scurt şi grizonant, care atunci când 
vorbea la adunările populare lăsa de înţeles că ea era cea care le trasa 
dumul de urmat. Mereu avea mâna stângă ridicată, cu pumnul strâns 
semnificând puterea muncitorească, dar şi autoritatea. Iar glasul 
ei, cu un puternic accent rusesc, ilustra un personaj sinistru care 
dorea să se remarce în cadrul conducerii comuniste. Accentul rusesc 
ilustra semnificaţia atașamentului la politicile PCUS şi ale URSS. 
Acest accent a fost preluat de foarte mulţi activiști de partid, care 
erau convinşi că măcar cu aşa ceva să poată ocupa un loc în care să 
se afirme. Accentul prin care Ana câştigase adepţi avea şi rolul de a 
grăbi o rusificare a populaţiei României. 

În timpul Conferinţei PCR din vara anului 1945, Ana Pauker 
este aleasă membru al CC al PCR şi în Secretariatul CC al PCR. 
Între anii 1947 şi 1952 a fost ministru de Externe al României. 
Cunoştea limbile rusă, franceză şi germană. Se pare că numirea ei 
ca ministru de Externe a fost indicată de cei care conduceau PCUS 
şi URSS. Alţii credeau că s-a creat o soluţie convenabilă pentru 
liderii români, ca să mai scape de prezenţa acestei femei. 

Când nimeni nu se mai aştepta la apariţia vreunui motiv prin care 
să scape de o asemenea prezenţă impusă, Ana Pauker începe să dea 
semne de oboseală accentuată și în iunie 1950 este trimisă la Moscova 
şi operată. Revine în ţară şi continuă activitatea. Avea cancer. 

În 1951, Ana constată că are prea puţini copii. În afară de Tatiana, 
Maga şi Vlad, toți fraţi vitregi, a mai înfiat un băiat de la orfelinat. L-a 
numit Alexandru Pauker. Pe atunci, în anii 1950-1955, exista obiceiul 

ca membrii activişti din conducerea PCR să înfieze câte unul-doi 
copii. Nu era rău, mai ales că aveau case spaţioase şi posibilități de trai 
convenabile. De creşterea şi educaţia lor se ocupau femeile de serviciu. 
Mai târziu copiii ei înfiaţi vor evita să-şi dezvăluie adevărata situație. 
Era o problemă de intimitate familială, care a fost şi este respectată. 

În 1952 Stalin îşi schimbă radical politicile față de etniile 
din URSS, mai ales față de evrei, folosind măsuri represive dure 
împotriva celor care, până atunci, îi fuseseră colaboratori apropiați. 

Această schimbare de atitudine îi creează lui Gheorghe 
Gheorghiu-Dej şi celor din apropierea sa culoarul convenabil pentru 
ca Anei Pauker să i se găsească vinovăţii prin care să o poată înlătura. 
Nici Moscova n-a avut reacții în apărarea ei. A lăsat-o din mână. 

În noile împrejurări create, de plătire a polițelor care nu erau 
scoase la vedere, de data aceasta, începând cu anul 1952, Ana 
Pauker este supusă unor anchete de partid, efectuate zilnic de câțiva 
membri din Comisia de Control al PCR, formată din activişti loiali 
lui Gheorghe Gheorghiu-Dej. Printre aceştia se aflau Gheorghe 
Apostol, Constantin Pârvulescu, Alexandru Moghioroş şi Ion 
Vinţe. Cercetările au durat până în 12 iunie 1953. După terminarea 
lor, Ana Pauker este încarcerată şi supusă anchetei celor din justiție. 

Acuzaţiile care i s-au adus cuprindeau devieri de la politica 
partidului. De parcă, până atunci, ea făcuse altceva decât ce i se ceruse 
de Moscova! După un an şi jumătate de anchete Ana Pauker, cea care 
speriase un întreg popor cu ajutorul celor pe care-i conducea sau îi 
îndruma, a fost adusă în situaţia să nu mai reprezinte nimic. Este scoasă 
şi din vila în care locuia și nimeni nu ştia ce urma să i se mai întâmple. 

În primăvara anului 1953, Stalin moare tocmai când se credea 
mai în forță şi nimeni nu-i prevedea un asemenea sfârşit. Astfel 
au scăpat cu viață mulţi activişti comuniști evrei. Printre ei şi Ana 
Pauker. Apoi n-a mai anchetat-o nimeni. A fost mutată într-o 
locuință de pe strada Aviator Şerban Petrescu din apropierea 
Cartierului Primăverii, ca pensionară. Dar cu blazon şi aflată 
permanent sub un control al partidului. 

Pentru a nu fi uitată complet şi să se ştie că a fost cineva în 
mişcarea comunistă, i s-a dat posibilitatea de a folosi o vilă la 
Snagov şi alta la Breaza. Din motive lesne de înţeles toţi cei care au 
cunoscut-o au evitat s-o mai întâlnească. 

Din 1953 şi până în 1959 Ana Pauker își trăiește viaţa într-o 
izolare impusă de către conducerea PCR, urmărindu-se să se creadă 
că asta îi era dorinţa. Din 1959 starea de sănătate i se înrăutățește și 
în 1960 moare. 

Ce se mai poate spune despre Ana Pauker după o viaţă de 67 
de ani? Credem că nu este o exagerare dacă am rezuma că a fost 
o aventurieră, cu o familie dezorganizată şi cu trăiri la întâmplare, 
fără să deţină vreun obiect despre care să spună că a rezultat din 
munca depusă de ea. Atunci, ce a făcut cu banii pe care-i primea 
din funcţiile pe care era încadrată? Nu se ştie, pentru că în acea 
perioadă nu se scriau memorii. Că n-a avut nimic care să-i aparțină 
evidenţiază un mod de gândire care, într-o anumită epocă, nu 
trebuie acuzat. Toți activiștii importanţi afişau o sinceritate față 
de concepţiile politice, dar şi încrederea în partid. Şi deci aveau 
convingerea că, atunci când puterile îi vor lăsa, va exista acea grijă 
de a nu fi daţi uitării. 

Pe parcursul vieţii ei, Ana Pauker n-a avut sentimentele 
caracteristice unei familii. Copiii ei, concepuţi cu un soț şi doi 
amanți, au fost crescuţi prin case speciale. Ana a trecut prin drame 
puternice. Nu i-a fost uşor când taţii copiilor ei au fost împuşcaţi 
din ordine ale sistemului comunist pe care ea l-a servit fără limite. 

Sfârşitul tragic al activităţilor politice desfăşurate de Ana 
Pauker, dar şi de soțul ei şi cei doi amanți, toți membri importanţi 
ai regimului comunist, evidențiază duritatea care i-a caracterizat pe 
cei care au condus destinele imperiului comunist. A fost şi cauza 
principală pentru care populaţia să-şi dorească un alt mod de 
existenţă, şi nu cea impusă de un singur om. 

Aceasta a fost Ana Pauker. O altă femeie, ca asemănare, se pare 
că este aproape imposibil de găsit în lume. 

Bulevardul Primăverii nr. 16: 
Constantin Dăscălescu 


A locuit la această adresă împreună cu familia. S-a născut la 
2 iulie 1923 în Breaza, judeţul Prahova. Tot aici a urmat şcoala 
primară şi, în continuare, o şcoală de meserii, care l-a pregătit ca 
strungar. A fost căsătorit cu Elena și, împreună, au avut o fiică, 
Elena. A trăit 79 de ani. 

S-a înscris de tânăr în PCR. A absolvit Academia de Studii 
Economice din Bucureşti şi Şcoala Superioară de Partid de pe lângă 
CC al PCUS la Moscova, în anul 1962. 

La revenirea în ţară a fost numit director al Şcolii de Partid 
de la Ploieşti. Certificatul de absolvire a şcolii de la Moscova va 
reprezenta pentru tot restul timpului garanţia loialității lui faţă de 
politicile comuniste. 

În consecinţă, Constantin Dăscălescu intră în atenţia conducerii 
PCR, aflată sub dirijarea lui Gheorghe Gheorghiu-Dej, şi este 
numit, succesiv, în multe funcţii: 


- membru supleant al CC al PMR (1952-1956); 

- secretar cu probleme organizatorice în regiunea PMR Ploieşti 
(1956-1959); 

- secretar cu probleme organizatorice în regiunea PMR Galaţi 
(1962-1965); 

- prim-secretar al Organizaţiei PCR din județul Galaţi 
(1965-1974); 

- deputat în Marea Adunare Naţională (1965-1989); 

- membru al CC al PCR (1965-1989). 


La Congresul PCR ţinut în 1969 s-a remarcat printr-o poziţie 
deosebit de dură prin criticile aduse lui Gheorghe Apostol, veteran 
al PCR şi un opozant puternic al lui Nicolae Ceauşescu. Atunci și în 
anii care vor urma, va fi apreciat ca loial vederilor noului conducător 

al partidului. Ca urmare, intră în atenţia acestuia şi avansările se 
produc la scurte intervale de timp: 


- membru în Consiliul de Stat al RSR (1972-1975); 

- şef al Secţiei Organizatorice al CC al PCR (1974-1976); 

- preşedinte al Uniunii Cooperativelor Agricole de Producţie 
(1976-1978); 

- membru în Comitetul Politic Executiv (1978-1989); 

- membru în Biroul Permanent al CPEx (1979-1989); 

- preşedinte al Consiliului Organizării economico-sociale 
(1978-1982); 

- prim-vicepreşedinte al Consiliului Superior pentru 
Dezvoltare Economică şi Socială (1982-1989); 

- prim-ministru al guvernului României (1982-1989). 


S-a numărat printre puţinii membri de partid, ajuns în funcţii de 
conducere, care n-a fost trimis, periodic, în reciclări. S-a remarcat 
printr-un comportament necomunicativ şi, mereu, nemulțumit de 
tot ce-l înconjura. Reţinuse, şi nu se înşela, că o astfel de atitudine era 
cea care conducea spre posturile înalte. Avea şi o expresie a feţei care 
producea sperieturi celorlalți, ceea ce i-a plăcut lui Nicolae Ceauşescu. 
Subordonaţii lui, în cea mai mare parte, îi spuneau „Nea Titi Duru“. 
Ştia şi Nicolae Ceaușescu şi probabil că o asemenea caracterizare l-a 
făcut să-l introducă în cercul lui de invitaţi la Club-Bazin. L-a luat 
şi la vânătorile din timpul iernilor. Permanent era invitată și Elena, 
soţia lui, care devenise şi ea preferata Elenei Ceauşescu. 

Constantin Dăscălescu n-a avut, toată viaţa, pasiuni. Nici pe 
cea de vânător. Participa pentru a răspunde invitației care i se 
făcea. Oricum, dacă vreun urecheat, mistreţ sau cerb i-ar fi văzut 
trăsăturile feţei înverşunate, murea sigur de infarct înainte de a fi 
împuşcat. Şi în viaţa animalelor orice este posibil. 

În 22 decembrie 1989, după plecarea soţilor Ceauşescu 
împreună cu Emil Bobu şi Manea Mănescu, a rămas în clădirea CC 

a PCR. A încercat să formeze un nou guvern. N-a putut. Având, 
încă, vechea calitate de şef al guvernului a fost forțat de cei care au 
preluat puterea să semneze o hotărâre de guvern pentru eliberarea 
deținuților politici. 

La începutul anului 1990 a fost inculpat, cercetat și judecat. În 
1991 s-a produs condamnarea lui la închisoare pe viață. După cinci 
ani, în 1996, a fost pus în libertate. 

Toată viața a trăit numai din salariile pe care le-a primit împreună 
cu soția lui. N-a deţinut vreo casă sau suprafețe de pământ. 

Pentru activitățile în care a fost implicat, a fost decorat cu multe 
medalii și ordine. 

Din cauza lipsei de relaţii în mediul particular, cât şi a faptului 
că în acei ani nu se scriau memorii, alte aspecte mai importante 
despre viața lui Constantin Dăscălescu nu se știu. 

Era cunoscut în mediul medical ca fiind un vechi cardiac. La 
data de 11 mai 2003 a fost internat la Spitalul de Urgenţă Floreasca. 
A încetat din viaţă în 15 mai 2003. 


Bulevardul Primăverii nr. 21: 
Emil Bodnăraș 


Aici a locuit după 1948, singur. S-a născut în 1904 în comuna 
Iaslovăţ, aflată în partea de nord a Moldovei. A urmat o şcoală 
militară de ofiţeri, pe care a absolvit-o în 1925. În anii următori a 
mai absolvit câteva cursuri de specializare în domeniul artileriei. 
Cei din apropierea lui îi semnalau caracterul dur şi mai ales tendința 
de izolare în raport cu ceilalți, dar şi reacții de nemulțumire când 
aprecia că era nedreptăţit. 

În noaptea de 16 februarie 1932, dezertează şi trece graniţa în 
URSS. După opt ani, în 1940, revine în România cu o identitate 
falsă. La puţin timp este arestat, judecat şi condamnat la 10 ani de 
închisoare. A făcut recurs şi i s-au stabilit, definitiv, opt ani. Totuşi, 


84 


Activişti ai PCR care au locuit în Cartierul Primăverii între anii 1948-1989 


în anul 1943, în plin război dus în România împotriva URSS, 
Emil Bodnăraş a fost pus în libertate, în timp ce toți comuniştii 
erau căutaţi şi reținuți în scopul de a se mai diminua propaganda 
bolşevică. 

După 1989 au apărut puţine informaţii din care reiese că, pe 
durata cât s-a aflat în URSS, în perioada 1932-1940, Emil Bodnăraş 
ar fi fost pregătit pentru a putea desfăşura activități de cercetare, 
diversiune şi culegere de informaţii. Mai mult nu se cunoaşte, pentru 
că serviciile secrete stăine, care l-au avut în atenţie, nu vor divulga 
niciodată date despre colaboratorii lor. Rămâne o mare necunoscută 
în acest caz, rolul şi scopul jucat de SSI. şi alte instituții româneşti, 
prin punerea lui în libertate, când mai avea de executat încă cinci ani. 

Cu câteva luni înainte de „Actul de la 23 August 19445, Emil 
Bodnăraş este semnalat cu o intensă activitate în rândul activiştilor 
comuniști, aflaţi în libertate şi în detenţie. Nu i-au fost străini 
nici unii ofițeri și alte persoane din Palatul Regal care au ajuns, în 
final, să desfăşoare o acţiune comună pentru arestarea mareșalului 
Ion Antonescu. Ceea ce s-a și produs în seara de 23 august 1944. 
Atunci, pe lângă Emil Bodnăraș, a participat şi Lucrețiu Pătrăşcanu, 
recunoscut de ceilalți comunişti ca lider al PCR. 

Imediat după arestare, Emil Bodnăraş îl scoate din Palatul 
Regal pe Ion Antonescu şi în zilele următoare îl predă organelor de 
Informaţii ale Armatei Sovietice. 

Revenirea în România a lui Emil Bodnăraş în 1940 este legată, 
destul de credibil, de faptul că, începând cu anii 1939, NKVD, la 
cererea lui Stalin şi a altor conducători din PCUS, acţiona pentru a 
cunoaşte cine dintre membrii PCR şi mai ales din rândul celor cu roluri 
importante aveau legături cu organele de Informaţii din România, 
transmițându-le astfel indicaţiile pe care le primeau de la Moscova. 
Faptul că unii dintre acești comuniști au dispărut într-o perioadă 
scurtă de timp a evidenţiat şi neîncrederea în privinţa lor manifestată 
din partea PCUS. Între aceştia Ştefan Foriş, Marcel Pauker şi doi 
amanți ai Anei Pauker, toți comunişti aflați în conducerea Partidului 

Comunist din Franţa. Au fost împușcați din cauză că ar fi colaborat 
cu regimurile informative, altele decât NKVD. 

Foarte multe date existente, descoperite în urma cercetărilor 
întreprinse de istoricii români după 1989, converg către aspectul 
că Emil Bodnăraş s-a găsit, permanent, într-o relaţie foarte strânsă 
cu conducători ai PCUS şi că le-a executat indicaţiile. Că a avut 
colaborări şi cu serviciile de Informaţii ale URSS este şi asta o 
ipoteză, chiar şi a specialiştilor. Că nu poate să fie dovedită este un 
detaliu care, se pare, nu va fi divulgat niciodată. 

Emil Bodnăraş a fost organizatorul conspirației care, prin 
intermediul altor comunişti ai timpului, l-au sechestrat în data de 
4 aprilie 1944 pe Ştefan Foriş, considerat conducător al PCR. În 
scurt timp Ştefan Foriş este omorât. Prin dispariţia acestuia i s-a 
deschis drumul lui Gheorghe Gheorghiu-Dej să devină lider al 
comuniștilor, asta fiind şi marea lui dorinţă. 

Nu întâmplător, la scurt timp după arestarea lui Ion Antonescu 
la 23 august 1944, Emil Bodnăraş este numit şef al Serviciului 
Secret de Informaţii în noul guvern format de Petru Groza. Din 
noua poziţie pe care o ocupa a putut cunoaște situaţia fiecărui om 
politic important, aflat în opoziţie cu comuniştii. 

Permanent s-a aflat în războiul pentru conducerea PCR, 
având mari puteri de decizie. L-a susținut politic pe Gheorghe 
Gheorghiu-Dej şi apoi pe Nicolae Ceauşescu. Se neglijează să se 
explice interesele sovietice printr-o astfel de susținere, care putea 
avea şi rolul de temperare a politicilor naţionaliste sau de amânare 
ori stopare a unor atitudini menite să afecteze URSS. 

Nicolae Ceauşescu îl şi numește în 1967 vicepreședinte al 
Consiliului de Miniştri şi din 1969 vicepreşedinte al Consiliului 
de Stat. Presupunem că Nicolae Ceaușescu ştia foarte bine ce rol 
jucase Emil Bodnăraş în timpul celor 25 de ani de când comuniștii 
veniseră la putere şi că ataşamentul acestuia faţă de politicile PCUS 
era nelimitat. Putem admite şi faptul că fusese reciclat de serviciile 
secrete ale URSS înainte de 1932, când dezertase. Şi că tot atunci 

era convins că nu urma să plece într-o parte a lumii necunoscută. 
Intuia că, în viitorul pe care-l va avea, va îndeplini şi sarcini de 
spionaj împotriva României. 

Când în 1957 Nikita Hruşciov, secretarul general al PCUS, a 
vizitat România, Emil Bodnăraş a fost tot timpul lângă el, ca factor 
politic principal, de faţă fiind şi Gheorghe Gheorghiu-Dej, şeful 
PCR. În acele zile s-a putut observa că Nikita Hruşciov i-a acordat 
multă atenţie, relaţiile dintre ei fiind foarte apropiate şi discuţiile 
purtându-se fără prezenţa unui translator. 

În mai puţin de un an dela sfârşitul acestei vizite oficiale, în 1958, 
URSS şi-a retras trupele din România. A fost un moment extrem 
de important şi, imediat, propaganda a marcat acest eveniment 
ca fiind o realizare a lui Emil Bodnăraș. Deoarece numai el, prin 
trecutul lui de exilat politic comunist în URSS, a putut să reuşească 
să-l convingă şi să-l determine pe Nikita Hruşciov să creadă că 
politicile comuniste din România erau alături de PCUS printr-o 
dăruire totală şi că nu mai era nevoie de o eventuală intervenţie 
militară pentru a pune ordine în spiritul sovietic. 

Varianta cu reușita lui Emil Bodnăraș a fost vânturată încă zeci 
de ani şi reflecta un om politic şi un mare patriot, cu sentimente 
clar vizibile doar în situații deosebite. 

Deşi în toţi anii existenţei comunismului în România s-au 
remarcat analişti politici cu capacităţi de evidenţiere a adevăratelor 
aspecte ale evenimentelor politice, nu s-a mai emis nicio altă părere. 
Era destul de limpede că retragerea trupelor sovietice din România 
se produsese într-un context de evenimente internaţionale prin care 
URSS pierduse din forța pe care o avusese până atunci. Că Nikita 
Hruşciov a făcut şi multe gafe, care au afectat mult politicile externe 
ale URSS, a rezultat şi din faptul că a fost scos de la conducerea 
PCUS într-un mod caracteristic statelor cu conduceri totalitare. 
Adică sechestrat şi apoi înlăturat. 

Prezenţa lui Emil Bodnăraş în conducerea PCR şi a instituţiilor 
importante decizionale din România s-a încadrat într-un joc 

cunoscut şi organizat de şefii PCR, Gheorghe Gheorghiu-Dej 
şi Nicolae Ceaușescu. Amândoi l-au admis, știind că reprezenta 
interesele URSS şi că o înlăturare a acestuia n-ar fi adus nimic 
bun mai ales pentru activităţile cu caracter naţional. Într-o situaţie 
asemănătoare s-a regăsit şi Gogu Rădulescu, care, din 1944 şi până 
în 1989, a fost menţinut printre cei aflaţi în vârful conducerii PCR. 

În timpul lui Emil Bodnăraș și al lui Gogu Rădulescu, ca şi al 
altora cu aceleaşi gânduri şi ataşamente, aceştia au putut cunoaşte 
tot ce se petrecea în sfera de conducere a ţării și a PCR. Pentru 
a se menţine în poziţiile pe care le deţineau, erau de acord cu 
hotărârile luate, fiind convinşi că împotrivirea lor n-ar fi adus vreo 
schimbare. Dar erau prezenți şi acest fapt conta mult în cunoașterea 
adevăratelor situaţii. Era evident comportamentul cu rol de 
acoperire a scopurilor urmărite. 

Unii istorici au avut în atenţie drumul parcurs pe timpul 
vieții de Emil Bodnăraș. Aceştia semnalează că în tinerețea lui 
ar fi fost simpatizant al politicii legionare. Informaţia este lăsată 
fără comentarii. Nici nu se fac precizări asupra perioadei, fiindcă 
datele sunt puţine şi fără un conţinut credibil. Însă nimic nu este 
imposibil. În cazul lui Emil Bodnăraș se pune o întrebare care 
poate dezlega o astfel de necunoscută: a fost dirijat, cumva, de 
sovietici pentru a pătrunde în anturajul celor care conduceau 
organizaţia legionară? În perioada cuprinsă între 1930-1941, o 
asemenea cunoaștere era mai mult decât necesară. Constatările 
făcute de Emil Bodnăraş aveau greutatea lor, mai ales că în 1941 
se va declanşa războiul. 

Când era tânăr s-a însurat cu Florica Munzer, membru PCR 
cu activitate politică în ilegalitate. După trei ani s-au despărțit. S-a 
apreciat că printre motivele invocate ar fi fost caracterul lui dur şi a 
singurătăţii în care dorea să trăiască. În tot restul anilor nu s-a mai 
căsătorit. Ca şi Gheorghe Gheorghiu-Dej. 

În toată perioada de când a ajuns în 1944 la vârful puterii şi 
până când a murit, pe timpul concediilor, i-a plăcut să practice 

sportul nautic. Avea un ofițer aghiotant care se ocupa de aranjarea 
programului şi de tot ce avea nevoie. În 1954 i s-a cumpărat din 
Anglia, cu banii statului, un iaht cu un catarg şi cu două vele. 
Putea să şi doarmă la bord şi să gătească. Ambarcaţiunea avea 
un motor şi era construită ca să poată naviga şi pe mare. Întrucât 
costurile de întreţinere şi pază erau mari, iahtul a fost introdus în 
administraţia Forţelor Armate, al căror ministru fusese prin anii 
1952-1953. 

După o viață marcată de singurătate, dar însoţită de tot ce dorea 
şi cu o mare voinţă de a fi cât mai loial intereselor sovietice, la data de 
10 noiembrie 1974 trimite o scrisoare la CC al PCR. Se încadra astfel 
într-un obicei al comuniştilor care deţineau încă o mare parte din 
putere şi care, ajunşi într-o stare de neputinţă, mai cereau câte ceva 
ca să li se îndeplinească. Dorea să fie înmormântat în comuna lui 
natală, Iaslovăţ. Interesantă o astfel de cerință, deoarece Mausoleul 
din Parcul Libertăţii din Bucureşti era făcut tocmai pentru asemenea 
figuri importante cum era şi el! A dorit să nu fie alături de conducătorii 
comuniști din România care îşi sfârșeau şi ei viaţa?! 

În același an când Emil Bodnăraş a solicitat o asemenea 
despărţire, este sesizată şi cererea lui Ion Gheorghe Maurer, care 
era prim-ministru, ca să fie şi el eliberat din această funcţie. Ceea 
ce s-a şi produs. O simplă întâmplare sau se crea un curent nou 
de opinie, dacă se ţine seama că, tot în acel an, este înlăturat din 
funcţia supremă de secretar general al PCUS şi Nikita Hruşciov? 

După 72 de ani de existenţă, în 1976, Emil Bodnăraş moare. 
Când s-a retras din politică avea 70 de ani, din care peste 30 de 
ani dedicați unei activităţi intense de interese. Cel puţin aşa reiese 
când analizezi, cu atenţie, situaţia lui. Este un punct de vedere. Şi o 
ultimă întrebare: ale cui interese? 

La scurt timp după deces, în vilă s-a mutat Manea Mănescu. 

În perioada regimului comunist a fost recompensat cu toate 
decoraţiile. N-a avut alte venituri pe lângă salariile primite şi nici 
casă sau terenuri. 

A devenit locatar al acestei vile din anul 1954 în locul Anei Pauker, 
îndepărtată din toate funcţiile pe care le deţinea şi mutată la altă adresă. 

Este născut la 9 august 1916 în Bucureşti, din părinții Constantin 
şi Păuna Marinescu. A trăit 92 de ani. A decedat în 27 februarie 
2009. A avut încă patru frați. În 1939 a absolvit Academia de Înalte 
Studii Comerciale, devenind după mai mulţi ani şi profesor la 
această instituție. 

Un om tăcut şi ascultător în relaţiile cu toți activiștii aflați în 
funcţii de conducere a PCR, dar distant cu ceilalți. Permanent şi-a 
creat şi a dus o viaţă izolată. 

S-a înscris în PCR imediat după 23 august 1944 şi, în scurt timp, a 
fost cooptat în funcții de conducere ale partidului. A fost ales membru 
al CC al PCR în perioadele 1960-1979 şi 1982-1989. Descoperirea 
lui şi introducerea în elita conducătorilor partidului s-a produs pe 
timpul lui Gheorghe Gheorghiu-Dej, care l-a şi promovat în funcţia de 
ministru al Finanţelor (3 octombrie 1955 — 19 martie 1957). Se pare că 
a fost apreciat mai mult ca politician decât ca profesionist în economie. 

Cel care şi l-a apropiat cel mai mult a fost Nicolae Ceauşescu, iar 
el, Manea Mănescu, s-a dovedit a-i fi un om devotat. Într-o asemenea 
relație s-au găsit până la căderea comunismului la sfârşitul anului 1989. 

Părerile celor mai mulţi care l-au cunoscut şi au lucrat împreună 
cu el nu îi erau favorabile. Dar, tot timpul, a contat părerea lui 
Nicolae Ceaușescu, care vedea în el tipul intelectualului român, 
încadrat trup şi suflet în partid, dar şi deştept în raport cu alții. 

Fără ca să fie trecut prin diferite locuri de muncă pentru rodarea 
lui şi nici trimis prin judeţe pentru reciclare şi cunoaşterea muncii 
de jos, a fost numit în câteva funcții principale: 


- şeful Secţiei Ştiinţă şi Cultură din CC al PCR (1965); 
- preşedinte al Consiliului Economic (1967-1972); 
- viceprim-ministru (1972-1974); 

- prim-ministru (1974-1979), după pensionarea lui Ion 
Gheorghe Maurer; 


Ca să aibă o autoritate și mai mare în actul de decizie, este ales, 
în două rânduri, membru în CPEx (1974-1979 şi 1984-1989). 

Nicolae Ceauşescu îl acceptă în anturajul lui începând cu anul 
1978 şi, ca urmare, este prezent aproape în fiecare seară la Club- 
Bazin sau în cluburile de la Predeal și Neptun. Devenise şi partenerul 
de vânătoare şi petreceri pe timpul concediilor de iarnă şi vară. 

Permanent a lăsat impresia celor din jur că era de acord cu 
toate indicaţiile care i se dădeau de Nicolae Ceauşescu. Niciodată 
nu s-a ştiut dacă a fost inițiatorul vreunei hotărâri, legi sau măsuri 
folositoare. Trăia într-o detaşare față de toţi subordonații lui şi nici 
nu se străduia să-i facă să înţeleagă propria-i gândire. 

Aparițiile lui în mass-media se datorau, aproape în exclusivitate, 
citirii mesajelor pe care conducerea PCR, le adresa lui Nicolae 
Ceauşescu atunci când se sărbătoreau momente politice importante. 
Îi luase locul lui Ion Gheorghe Maurer, care se specializase în aşa 
ceva. Ca şi predecesorul lui, citea mesajele rar, cu voce şlefuită de 
intelectual versat. Unii îl lăudau și mulți îl blestemau pentru că se 
simţea că tot ce spunea ieșea din zona acceptată, şi nu din normalitate. 

Pentru activitățile depuse în funcţiile pe care le-a îndeplinit, a 
fost recompensat cu multe medalii şi ordine: 


- Ordinul „23 August“ (de două ori); 

- Ordinul „Erou al Muncii Socialiste“; 

- Medalia de aur „Secera şi Ciocanul“; 

- Ordinul „Tudor Vladimirescu“; 

- Ordinul „Steaua Republicii Populare Române“. 


După mulţi ani de când se găsea numai în funcţii importante, mai 
ales cea de membru în Comitetul Politic Executiv, au apărut întrebări 
din rândul celor mulţi despre ce făcea el pentru bunul mers al țării. 

Existau şi ironii, întrucât începuse să fie perceput doar ca susținător 
al ideilor lui Nicolae Ceaușescu. Aluziile se îndreptau mai ales către 
ochelarii lui aduși de prin depărtări, cu ramă subţire din aur, care-i 
contura o apariţie cu trăsături alese şi cu scopul de a atrage atenţia. Se 
ajungea, de multe ori, şi la concluzia că învățase foarte bine meseria 
de a transmite miniştrilor şi principalilor activişti punctele de vedere 
ale şefului suprem pentru a fi puse în aplicare. 

Seară de seară, când vednea la Club, era însoţit de soţia lui, Maria, 
care împreună cu soția lui Emil Bobu se aflau în anturajul acceptat de 
Elena Ceaușescu. Probabil că discutau subiecte legate de societatea în 
care trăiau, dar jucau şi jocuri de cărți obişnuite în acei ani. 


Bulevardul Primăverii nr. 28: 
losif Chișinevschi (losif Roitman) 


S-a născut în 1905. După 58 de ani de viaţă a murit în 1963. 
Numele și l-a luat de la soţia lui, Liuba Chişinevschi. Au locuit 
amândoi în vila din Bulevardul Primăverii nr. 28. 

Din diferite informaţii rezultă că n-a avut vreo profesie şi nici 
nu se ştie prin ce mijloace îşi asigurase existenţa. 

Când avea 23 de ani, în 1928, s-a înscirs în PCR, remarcându-se în 
anii care vor urma prin activităţi de propagandist. Între anii 1936-1941, 
a făcut parte din Secretariatul CC al PCR. La începutul războiului, în 
1941, a fost arestat şi condamnat pentru propagandă comunistă. 

Imediat după 23 august 1944, când PCR a ieşit din ilegalitate, 
Iosif Chişinevschi devine un personaj deosebit de activ mai ales 
că era socotit ca luptător comunist de mare încredere. I se dă în 
răspundere conducerea ideologiei şi propagandei comuniste din 
România. N-avea studii și nici nu erau considerate necesare. Se 
încadra în dirijările care i se făceau. 

La primul Congres al PCR, ţinut în 1945, este ales membru în 
CC al PCR (1945-1954), funcție deţinută şi ulterior (1955-1957). 

La următorul congres din decembrie 1955 este propulsat membru în 
Biroul Politic al CC al PCR. Îi avea colegi pe Gheorghe Gheorghiu- 
Dej, care era şi şef al partidului, şi pe Gheorghe Apostol, Emil 
Bodnăraş, Constantin Pârvulescu, Alexandru Moghioroş şi Miron 
Constantinescu, toți cunoscuţi ca atașați politicilor influente ale 
PCUS şi menţinând legături directe cu reprezentanții oficiali, dar 
şi neștiuți ai URSS şi PCUS. Așa mai procedau și alți activişti din 
grupul de conducere al PCR, printre aceştia găsindu-se Alexandru 
Drăghici şi Ghizela Vass. 

Până în anul 1952 soții Chişinevschi erau mulţumiţi cu situația 
pe care o aveau în cadrul noii societăţi, împreună cu alții care 
se bucurau de aceleaşi privilegii. Vara, când se aflau în concedii, 
plăcerea lor cea mai mare era să vină la Sulina. Aici se urcau într-o 
căruță cu doi cai şi se deplasau agale pe strada de pe marginea 
Dunării. Nu erau atraşi nici de tratamente prin stațiunile unde 
CC al PCR avea vile speciale şi nici de diferite pasiuni. De unde 
să prevadă ei că în 1952, Stalin, cel pe care-l divinizau în auzul 
tuturor şi nu se ştia dacă şi în intimitatea gândirii lor, îşi va schimba 
brusc atitudinea față de evrei şi va declanşa o urmărire a acestora, 
singurul criteriu fiind etnia. Această nouă atitudine va fi adoptată 
de toate conducerile partidelor comuniste. 

Prin 1956, Gheorghe Gheorghiu-Dej, împreună cu apropiații 
lui, Gheorghe Apostol şi Emil Bodnăraş, amândoi cunoscuţi 
ca adepţi convinşi ai politicii moscovite, după adânci judecăţi, 
convoacă o Plenară a CC al PCR care se desfăşoară în 1957. 
Principalul subiect a fost analizarea activităţii în partid a lui 
Iosif Chişinevschi. Acesta este acuzat de atitudini antipatriotice, 
denaturarea muncii de partid şi de fracţionism în rândul PCR. 
Au luat cuvântul mulți participanţi, toți repetând aceleaşi 
constatări acuzatoare. S-a creat o asemenea situație încât nici 
nu i s-a mai acordat vreo şansă de a-şi mai reveni. A fost scos 
din toate funcţiile pe care le deţinea în partid, inclusiv cea de 
membru în CC al PCR, după o activitate de 13 ani. Totul a decurs 

după modelul moscovit. Așa se procedase și cu alți evrei din toate 
statele aflate în imperiul comunist. 

Dar, după o asemenea măsură drastică, ce se putea face cu acest 
Iosif Chişinevschi care mai avea în spate şi trecut de comunist 
ilegalist? Trebuia să se mai țină seama că, în toți anii care trecuseră, 
fusese ochiul vigilent, dar şi instrumentul forte de aplicare a politicii 
PCUS în România! A fost numit director general al Combinatului 
Poligrafic Casa Scânteii. În felul acesta se mai îmblânzeau unele 
spirite necunoscute, însă existente, sigur, prin CC al PCUS. 

De acum scăpase de el și Gheorghe Gheorghiu-Dej. Aşa cum se 
întâmplase şi cu Ana Pauker. După câţiva ani, Iosif Chişinevschi 
se îmbolnăvește şi în anul 1962 este trecut la pensie. Un an mai 
târziu moare. 

Soţia lui, Liuba Chişinevschi (1911-1981), a fost membră a PCR 
din 1930 şi o luptătoare comunistă în ilegalitate. A activat în Basarabia. 
După legalizarea partidului în 1945, a fost aleasă membru în CC al 
PCR. Se afla în relaţii foarte apropiate cu Ana Pauker. Din 1955 şi 
până în 1960, a fost vicepreşedinte al Comisiei de Control a partidului. 
Nici ea n-a avut vreo profesie. La fel ca soțul ei. Au trăit numai din 
veniturile realizate din desfăşurarea de activități de propagandă. 

Au fost decoraţi cu ordine şi medalii. 


Bulevardul Primăverii nr. 50: Nicolae Ceaușescu 


S-a născut la 26 ianuarie 1918 în comuna Scorniceşti, judeţul 
Olt, părinţi fiindu-i Andruţa şi Alexandrina Ceauşescu. Era al 
treilea copil, în ordinea nașterii, din cei nouă frați. 

După ce a absolvit patru clase elementare şi când avea 11 ani, 
sora lui mai mare, Niculina, prima născută, care se afla în Bucureşti 
de câţiva ani, l-a adus lângă ea ca să înveţe meseria de cizmar, ca şi 
ea. Şi-a făcut ucenicia câţiva ani la cizmarul Ruse Zamfir, care-i va 
deveni şi cumnat. 

Pe parcursul anilor, începând cu 1929, se va constata că între 
fraţii Ceauşescu au existat relaţii foarte apropiate şi ajutorul pe care 
şi l-au acordat n-a lipsit. Aceasta se va observa şi mai mult după 
1950, când Nicolae Ceauşescu este numit în funcţii importante de 
către Gheorghe Gheorghiu-Dej. Ca urmare, toți fraţii lui ajung în 
Bucureşti, îşi completează studiile şi apoi sunt numiţi în funcții 
importante. 

Aducerea lui Nicolae Ceaușescu la Bucureşti de către Niculina a 
fost necesară pentru a putea ieşi din situaţia de neajunsuri materiale 
a întregii familii. La această sărăcie contribuia din plin şi criza 
economică ce se constata în întreaga ţară după 1928. 

Când a mai crescut în vârstă, a intrat sub influența propagandei 
comuniste. În 1934 devine membru al UTC. Ajunsese la 16 ani. N-avea 
pe nimeni din familie care să-i orienteze parcursul în societate. Nici 
n-a ştiut cum să-și desfăşoare activităţile lui de tânăr cu idei socialiste 
sau comuniste. Ca urmare, a intrat în atenţia organelor de Informaţii 
ale statului. În anii 1934, 1936 şi 1940 este reţinut, anchetat și 
condamnat la închisoare, unde a stat, în total, 7 ani și jumătate. Fiind 
o fire perseverentă şi sub influenţele comuniștilor cu care s-a aflat în 
închisoare, în 1936 s-a înscris în PCR. 

În 1938, când este eliberat din detenţie şi se află în grija surorii 
sale, Niculina, o cunoaște pe Elena Petrescu, de aceeași vârstă cu el. 
Adică 20 de ani. Erau prietene şi se vizitau. Între Nicolae şi Elena s-a 
legat o strânsă prietenie. Ea este cea care, în viitoarea tură de detenţie, 
se va îngriji de prietenul ei apropiat, iar din 1945 îi va deveni soţ. 

La 23 august 1944, când se produce o schimbare radicală în 
societatea românească, Nicolae Ceauşescu se afla în închisoare. 
A fost imediat eliberat. Avea 26 de ani şi trecutul lui politic de 
comunist, condamnat pentru ideile şi acţiunile politice desfăşurate, 
dar şi cunoscut de toți vechii comunişti, l-au propulsat numai în 
posturi importante din aparatul central al PCR. 

În 1950 este trimis la Moscova pentru un an ca să urmeze 
cursurile instituției militare „Academia Frunze“, cu misiunea de a se 

specializa în domeniul politicii comuniste din armată. La revenirea 
în ţară, în 1951, i se conferă gradul de general-maior și este numit 
şef al Direcţiei Superioare Politice a Armatei, funcţie echivalentă 
cu cea de adjunct de ministru. Au urmat şi alte funcții importante. 
Era cunoscut că lucra zilnic de la 7 până noaptea la orele 24. Avea 
convingerea că numai aşa, când probabil simţea epuizarea fizică, îşi 
putea îndeplini misiunea pe care o avea. La fel ca el mai erau şi alții. 
Concepţiile despre o activitate nelimitată îi caracteriza. În perioada 
cuprinsă între anii 1955-1957, activităţile ofițerilor şi subofiţerilor 
din MApN şi MAI erau fixate, prin ordin, între orele 7 şi 23, zilnic. 
Nu interesa pe nimeni că, prin epuizarea fizică şi intelectuală a 
cadrelor unei armate, sistemul de apărare se prăbușea. 

Singurul din conducerea partidului, considerat al doilea om 
ca importanţă, care-şi vedea de programul lui de serviciu într-o 
lejeritate deosebită era Ion Gheorghe Maurer. Pleca la vânătoare 
câte două-trei zile când voia şi nu dădea explicaţii nimănui. Şi-a 
menţinut acest mod de a fi, ca o personalitate deosebită creată de 
alții, până când a ieşit la pensie în 1974. 

Prin 1954-1955 conducătorii PCR, care de mai mulți ani făceau 
vizite şi în țări cu civilizaţie avansată şi văzuseră atmosfera din 
marile saloane, au început să se întrebe despre cum vor putea să-şi 
completeze pregătirea lor intelectuală care se rezuma doar la câteva 
clase elementare terminate, cu zeci de ani în urmă. Unii dintre ei 
se orientaseră mai repede şi deja absolviseră instituții importante. 
O aveau, de acum, model pe Lenuţa, soţia lui Nicolae Ceauşescu, 
despre care unii susțineau că ajunsese deşteapta partidului, pentru 
că în numai câţiva ani terminase liceul, facultatea şi urma să-și dea 
şi doctoratul în chimie! Dar ce să se facă ei, activiştii cu preocupări 
până la miezul nopţii şi care, de atâta istoveală, adormeau foarte 
repede şi când stăteau pe câte un scaun? 

Pentru a-i scoate din situaţie, s-au stabilit cursuri scurte, cu 
trepte diferite în învățământ. Ca urmare, în 1965 Nicolae Ceauşescu 
este declarat absolvent al Şcolii Centrale din București, inclusiv cu 

bacalaureat. Tot în acest an, este ales secretar general al PCR. În 
alegerea lui s-a remarcat, printr-o întorsătură de ultim moment, 
Ion Gheorghe Maurer. Propunerea făcută de el l-a determinat pe 
Nicolae Ceauşescu să-i fie recunoscător şi astfel Ion Gheorghe 
Maurer va rămâne, în continuare, a doua personalitate cu puteri 
mari de decizie, atât în PCR, cât şi în guvern, unde era preşedinte. 

Un an mai târziu, Nicolae Ceaușescu este declarat absolvent 
al Institutului de Ştiinţe Economice din Bucureşti. Lucrarea de 
diplomă a fost considerată foarte interesantă în acei ani: „Unele 
probleme ale dezvoltării industriale în România în secolul al 
XIX-lea“. Conducătorul lucrării a fost profesorul Manea Mănescu, 
cel care îi va fi alături pentru toţi anii pe care-i va avea de trăit până 
în 1989. Fiind posesorul unei diplome de învățământ superior, 
Nicolae Ceauşescu devine, în 1970, Președinte de onoare al 
Academiei de Ştiinţe Sociale şi Politice. 

După 12 ani de când fusese ales secretar general al PCR, în 1974 
este ales Preşedinte al Republicii Socialiste România de către Marea 
Adunare Naţională. Printre propunerile făcute s-a găsit şi cea a 
lui Ion Gheorghe Maurer, care, după câteva luni, va cere să iasă la 
pensie. Ca recompensă, a beneficiat de un decret special prin care 
i se asigurau toate drepturile pe care le avea un prim-ministru în 
funcţie. Inclusiv de a vâna pe toate rezervaţiile speciale. 

Pe toată durata exercitării atribuţiilor de conducător suprem al 
unui regim de dictatură comunistă, Nicolae Ceaușescu s-a remarcat 
prin dorința de a promova o independenţă politică şi economică 
față de URSS şi ca România să fie tratată sub acest aspect. Prima 
poziţie fermă a avut-o în 1968 când, în mod public, i-a acuzat 
pe conducătorii URSS şi pe ceilalți din statele componente ale 
Tratatului de la Varşovia pentru invadarea Cehoslovaciei. 

În același an s-a opus înfiinţării unui tratat prin care conducerii 
PCUS şi a armatei URSS să-i fie recunoscut dreptul unilateral de a 
decide deplasarea şi staționarea trupelor lor în țările care făceau parte 
din Tratatul de la Varșovia. Ceea ce nu s-a întâmplat cu România. 

N-a mai admis nici manevrele militare cu trupe din ţările 
componente ale Tratatului de la Varşovia pe teritoriul României, ci 
numai aplicaţii pe hartă cu ofiţeri din statele-majore. 

O altă atitudine fermă, în raporturile cu conducătorii PCUS, a 
avut-o în martie 1989 la reuniunea Comitetului Politic Consultativ 
ținut la Moscova. În urma ciocnirilor destul de dese care se 
petreceau la frontiera dintre URSS şi China, conducătorii PCUS 
au încercat să impună discutarea şi condamnarea Chinei în cadrul 
acestui comitet. Delegaţia română n-a fost de acord cu introducerea 
unei asemenea discuţii pe ordinea de zi, ceea ce l-a făcut pe Leonid 
Brejnev, care era secretar general al PCUS, să-i amintească lui 
Nicolae Ceaușescu că dezacordul lui pleacă de la bunele relaţii pe 
care le păstra cu China, Germania Federală și cu țările din Orientul 
Apropiat. Aşa şi era. 

Nicolae Ceaușescu şi-a dat seama că reuşita politicii lui de 
independenţă în cadrul sistemului comunist nu se putea realiza 
dacă nu avea o relație apropiată mai ales cu China. URSS a ţinut 
seama de acest aspect şi nici n-a forțat lucrurile care puteau 
amplifica dezacordurile cu China. 

El a fost singurul şef de partid şi preşedinte de stat din sistemul 
comunist care şi-a manifestat fățiș concepțiile politice, pe când 
ceilalți conducători se aliniau, necondiţionat, punctelor de vedere 
stabilite de Moscova. 

A avut multe alte luări de poziţie în numele României în diferite 
reuniuni internaţionale, ceea ce a făcut ca toate ţările occidentale 
să-l aprecieze şi să-l invite în mod oficial. 

Nicolae Ceauşescu a avut posibilitatea în cadrul măsurilor 
limitate, care totuși îi erau impuse prin multe tratate existente între 
țările din sistemul comunist, să poată asigura populaţiei pe care 
o conducea un nivel mulțumitor de viață. N-a făcut-o pentru că, 
prin instalarea unui cult al persoalităţii sale, exclusese orice fel de 
modalități de intervenţie şi ale altora. A simțit dezvoltarea artificială 
a laudelor, dar le-a admis ca pe ceva necesar. Populaţia, dirijată şi 

manevrată, l-a susținut, fără să-şi dea seama de primejdiile care vor 
urma, tocmai prin modul ei de manifestare. 

N-au lipsit şi așii condeiului de atunci, care alimentau opinia 
publică pentru dezvoltarea cultului personalităţii, printre aceștia 
găsindu-se Eugen Florescu, Cornel Burtică, dar şi, pentru o perioadă, 
Dumitru Popescu, care intrau în categoria tinerilor comunişti cu un 
nivel cultural ridicat. Dintre cei mai în vârstă s-au remarcat Mihail 
Florescu şi loan Avram, oameni cu interese mari de conjunctură. 
N-a lipsit nici Ion Gheorghe Maurer, care se făcea remarcat prin 
intonaţie, dar îndepărta prin conţinut, fiind în dezacord cu limitele 
acceptate de majoritatea populaţiei. După ieşirea la pensie a lui Ion 
Gheorghe Maurer locul de a citi discursuri laudative a fost luat de 
Manea Mănescu, care, timp de câţiva ani, a fost şi prim-ministru. 
Şi-a îndeplinit din plin sarcinile de propagandist al cultului 
personalităţii, însă a fost aproape necunoscut ca şef de guvern. 

În activitatea de conducător unic al României, Nicolae Ceauşescu, 
până către 1970, a avut câţiva specialişti pe care-i mai consulta: 
Angelo Miculescu (agricultură), Mihail Florescu (chimie), Nicolae 
Agachi (siderurgie) şi pe loan Avram (industria construcțiilor de 
mașini). Probabil că în decursul acelor ani şi-a dat seama că părerile 
acestora nu răspundeau dorințelor lui. I-a şi îndepărtat. 

Rolul important în influențarea lui Nicolae Ceauşescu l-a 
avut Ion Gheorghe Maurer, care, încă din 1965, i-a devenit foarte 
apropiat. Tot el este cel care i-a amplificat atracţia pentru vânatul 
animalelor, ceea ce, în scurt timp, a creat a doua pasiune a vieţii lui, 
prima fiindu-i soția, căreia el îi spunea Lenuţa. 

Elena Ceaușescu i-a fost partenera de viață care tot timpul l-a 
susținut şi a dorit să-l protejeze pentru ca, împreună, să se găsească 
la conducerea țării. Simţul ei de a avea o şi mai mare grijă de soțul 
său s-a accentuat din anii 1979-1980, când lui Nicolae Ceaușescu 
i-au apărut primele boli. 

După 1990, când regimul politic comunist dispăruse, au fost 
difuzate multe informaţii despre Elena Ceaușescu, toate cu scopul 

de a o denigra, aducând-o şi în situaţia ca, prin diferite combinaţii, 
să apară că-şi marginaliza soţul, pentru ca ea să devină noul 
conducător. S-au găsit destui care să facă parte dintr-o astfel de 
acțiune, cu o succesiune la întâmplare, imaginaţiile fiind multe şi 
bogate în idei. Dar modul în care s-au desfăşurat a evidenţiat faptul 
că n-a existat o coordonare a acestora. 

Soţiile marilor demnitari politici din perioada comunistă au 
fost cele care au avut inițiativa de a deţine vile deosebite ca aspect, 
dar şi spațioase. Este şi explicabil din moment ce astfel de case se 
aflau în administraţia statului. Greu le era să se ştie ce să ceară şi 
să aibă perseverenţă în a obţine ce-şi doreau. De exemplu, Vila 
10 de la Snagov-Sat în care soții Ceauşescu îşi petreceau afârşitul 
de săptămână în timpul verii a fost construită, la început, pentru 
Ion Gheorghe Maurer, care era omul numărul 2 în partid şi stat în 
timpul lui Gheorghe Gheorghiu-Dej. Dar, odată terminată în 1964, 
Lilica Maurer a refuzat-o, motivând că nu-i plăcea. 

Când Nicolae Ceauşescu a luat puterea în 1965, a cerut ca la 
această vilă să se reia lucrările şi să fie adusă într-o situaţie dorită 
de el şi soţia lui. După trei ani, în 1968, vila a fost terminată. 
Modificările au făcut-o de două ori mai mare. N-au lipsit indicaţiile 
Elenei Ceauşescu, care a cerut să i se asigure spaţiile necesare pentru 
cei cinci membri ai familiei. Proiectul a aparținut arhitecţilor. A fost 
singura reşedinţă a soților Ceaușescu de la Snagov. 

Interiorul clădirii de la Snagov, care avea şi un etaj, a fost 
dotat cu mobilier realizat în fabricile din România. Este rezultatul 
proiectelor arhitecților şi inginerilor români. Multe lambriuri 
şi tapisări ale pereților cu mătase. În livingul mare se află şi un 
şemineu pentru a da un aspect mai atrăgător. N-a fost folosit, 
pentru că întreaga clădire funcționa numai în timpul verii. 
Mobila din toată casa se apropie ca stil cu cel din marile palate 
ale timpului din jurul anilor 1900. Spațiile sunt mari, ceea ce 
conferă posibilitatea unei mişcări lejere. Candelabrele din cristal 
sunt de mare efect și răspândirea luminii lor s-a găsit în atenţia 

specialiştilor pentru a oferi o atmosferă interioară cât mai plăcută. 
Feroneria a fost importată şi are culoare galbenă ca urmare 
a alămirii ei. În ţările occidentale exista aşa ceva peste tot încă 
din anii 1950. Culoarea aurie a robinetelor a generat, după 1989, 
speculaţii în sensul că erau din aur. Sunt destui care, în dorința 
de a atrage atenţia cititorilor şi privitorilor, amintesc de existența 
unor astfel de robinete. Scopul este, evident, de a forța aspectul de 
opulenţă, dar şi de câştigare a audienței. 

Draperiile de la ferestre erau lungi până aproape de parchet. 
Exista şi mobilă sculptată, confecționată din lemn importat. Se 
găseşte şi o piscină acoperită şi amenajată de specialişti la cererea 
beneficiarului, care a cerut să aibă ceva deosebit. Puţine se găseau 
cu un asemenea lux în Europa. 

În primii ani de după 1989, toţi cei aflaţi la putere s-au ferit 
de a locui sau de a lucra în clădirile de care era legat numele lui 
Nicolae Ceauşescu. Apoi au început să le folosească. Premierului 
Emil Boc i-a fost amenajat la Vila 11 de la Snagov un birou ca loc 
de lucru. Informaţia este luată din presă. Aici îşi mai primea şi 
oaspeţii. Şi bine a făcut că a redat valoarea unor construcții care 
aparțin populaţiei României! Au putut să-şi dea seama şi aceşti şefi 
că povestea cu robinetele făcute din aur s-a încadrat într-o acţiune 
dirijată. De către cine? Nu mai interesează pe nimeni. 

Deplasările pe care soţii Ceaușescu le făceau la micul lor palat 
din Snagov-Sat aveau ca scop ieșirea din stările de stres zilnic. 
Nicolae Ceaușescu n-a acceptat, în timpul celor 22 de ani cât s-a 
deplasat în acest loc, să citească şi să semneze documente. Dacă 
se ivea vreo situație deosebită, în 35 de minute era în sediul lui de 
lucru din clădirea CC a PCR, din Bucureşti. 

După ce sosea sâmbăta la Snagov-Sat, în jurul orelor 18, se 
plimba prin curte şi în grădina de zarzavat, care erau foarte bine 
întreţinute. Pe pontonul de la marginea lacului stătea foarte puţin. 
În jur numai stuf crescut în sălbăticie. Cândva, dăduse dispoziţie 
să nu se mai intervină în creșterea acestor plante erbacee perene. 

Se retrăgea în vilă pentru a servi masa de seară. Apoi privitul la 
televizor şi, probabil, discuţii cu Lenuţa. Seara, înainte de culcare, 
medicul personal îi făcea masaj. Devenise o obişnuinţă. Se culca la 
orele 23.00. 

Duminică dimineaţa, la orele 10, începea meciul de volei pe 
terenul din curtea vilei speciale. Dura cam două ore. Erau invitați 
să participe câțiva colaboratori cu funcții importante în conducerea 
PCR, care se puteau mișca mai uşor, ca urmare a vârstei şi greutății 
corporale. De obicei, erau preferaţi cei din generația mai tânără. 
Ceilalți jucători erau ofițeri din sistemul de protecţie. 

Câteva neveste ale celor prezenți, aflate şi ele în funcţii deosebite, 
priveau de pe margine, bucuroase că aveau un asemenea prilej şi 
aplaudau. Alteori, Lenuţa le invita la câte un joc de cărți şi remi la 
umbra pomilor din imediata apropiere. Se serveau apă minerală, 
sucuri şi câte o plăcintă. Când meciul se termina, către orele 12, 
soții Ceaușescu le ura celorlalți odihnă plăcută şi se despărțeau. 
Dar cu grătarele mari, despre care se spune că erau pline de fripturi, 
şi despre petrecerile cu invitaţii, mai ales cu lăutari, cum rămâne? 
Răspunsul la o asemenea întrebare, pusă insistent şi repetat, nu va fi 
dat niciodată. Sursele care tot povestesc nu cunosc ce s-a întâmplat și 
n-au responsabilitatea declaraţiilor. Să-i punem în spatele lui Nicolae 
Ceauşescu greşelile pe care le-a făcut în domeniile social, politic şi 
economic după studiile specialiştilor independenţi şi competenți, 
şi nu după închipuirile unor necunoscători sau răuvoitori! 

Odată jocul de volei încheiat, urma servitul mesei şi odihna. La 
orele 17.30 pleca la reşedinţa din Bucureşti şi la orele 19 la Club- 
Bazin, unde întâlnea doi-trei invitaţi veniţi cu soțiile lor, pe care îi 
mai întâlnise la Snagov. Emil Bobu şi Manea Mănescu erau nelipsiţi. 

În câteva duminici pe timpul verii, dimineaţa, când se afla la 
Snagov-Sat, făcea între orele 10 şi 12 câte o inspecţie în unele judeţe 
apropiate, pentru a constata modul cum se prezenta recolta. Câţiva 
specialişti îi cântăreau boabele şi îl informau pe loc ce producţie va 
fi la hectar. Deplasarea o făcea cu elicopterul. 

Alteori, duminica se deplasa, tot de două-trei ori pe an, peste lac, 
cu o ambarcaţiune cu motor cu şase locuri, la Palatul Snagov. Aici se 
plimbau prin curtea mare cu pomi, administrată de Gospodăria de 
Partid. Nu intra niciodată în clădire. Ştia că nu se afla sub o atenţie 
zilnică. Nu părea mai deloc interesat de construcţie, pentru că nu 
corespundea nevoilor. Fusese clădită la cerința prințului Nicolae, 
fratele Regelui Carol al II-lea. Planurile aparţineau arhitectei 
Henriette Delavrancea. A fost finalizată în anul 1937. Cei care 
şi-au desfăşurat activități aici au fost Ion Antonescu, conducătorul 
statului, şi şefi ai armatei germane, apoi cea rusească. 

În perioada 1945-1958, sovieticii au folosit clădirea şi ca hotel, 
făcând completări, ceea ce i-a conferit un alt aspect neplăcut la 
exterior. 

Conducătorii PCR de până în 1964 n-au avut nevoie de acest 
Palat din Snagov Parc. Aveau Vila 11, din Snagov-Sat, dotată cu tot 
ce era necesar, devenită, pe timpul lui Nicolae Ceaușescu, vilă de 
protocol. Aici erau primiţi pentru 20-30 de minute președinții 
de stat aflați în vizită în România, dacă aspectul acesta era prevăzut 
în program. 

În anul 1985 Nicolae Ceaușescu a cerut Sectorului de construcții 
din Gospodăria de Partid a CC al PCR ca Palatul din Snagov-Parc 
să fie refăcut şi, tot aici, să se construiască o sală mare, unde să se 
ţină şedinţele cu membrii CPEx. Să existe şi un hotel şi restaurant 
cu circuit închis de folosință. În 1986 au început lucrările, iar la 
sfârşitul anului 1989 întreaga clădire era aproape terminată. 
Corespunde exigenţelor calitative şi mai ales prin frumuseţe şi 
necesităţi. Sala nouă este deosebit de plăcută prin luminozitatea pe 
care o are şi conferă posibilităţi largi de folosire. Mai ales pentru 
recepții. Sunt şi încăperi destinate pentru pregătirea mâncărurilor, 
depozite şi spălătorie. 

Ca răspuns la referirile care s-au tot făcut, după 1989, la acest 
palat, putem preciza, ca o concluzie, că nici Nicolae Ceauşescu n-a 
locuit aici şi nici nu şi-a desfăşurat activităţi de partid şi de stat. Nu 

s-au organizat petreceri şi nici nu s-au semnat documente. Ar fi fost 
lipsit de sens să se deplaseze de la Bucureşti astfel încât ca la Palatul 
Snagov-Parc să vină poşta specială pentru a-i aduce corespondenţa, 
să o citească şi unele acte să le semneze. N-ar fi lipsit nici funcționarii 
cancelariei. Şi se mai pune o întrebare: de ce ar fi făcut acest lucru la 
Snagov-Parc, şi nu la Snagov-Sat, unde, din 1967, avea la dispoziţie 
toate condiţiile care se puteau oferi unui şef de stat? 

De reşedinţele fostului preşedinte se mai leagă încă o situaţie, 
rostogolită prin presă şi televiziune de mai mulți ani, întrucât se 
pare că intră, ca un divertisment, în atenția multora. Că Nicolae 
Ceauşescu şi, mai ales soţia lui, se întâlneau cu câte o ghicitoare 
care să le spună despre cum le va fi viaţa în viitor. Sau soarta. Dar 
de fiecare dată nimeni nu doreşte să afle unde aveau loc asemenea 
întâlniri: la una dintre reşedinţe sau la domiciliul vrăjitoarei? Şi 
cum se deplasau, singuri, pe jos sau cu garda personală? Noaptea, 
pe la mijlocul ei, sau ziua în văzul tuturor? 

Cei care i-au asigurat protecția lui Nicolae Ceauşescu, dar şi a 
soţiei lui, nu cunosc nimic şi nici nu acordă atenţie unor asemenea 
dezbateri. Probabil că unii, din curiozitate, aşteaptă explicaţii. Una 
a şi fost dată de mai mult timp: o scurtă din blană, pe care Elena 
Ceauşescu ar fi oferit-o ca recompensă, că bani n-avea, pentru 
descântecele care i se făcuseră. Numai că scurta din blană prezentată 
este confecționată din petice de blană. Păi, chiar aşa ajunsese Elena 
Ceaușescu, să poarte ceva ce nicio lucrătoare dintr-o uzină, care 
se ocupa cu strânsul gunoiului, n-ar fi cumpărat-o? Atunci, de ce 
este, mai mereu, această scurtă prezentată telespectatorilor ca să fie 
văzută? Ca să întărească spusele, dar şi credinţa că relaţiile dintre 
soții Ceauşescu şi prezicătoare au existat?! 

În evoluţia vieţii lor politice către o conducere dictatorială, la fel 
ca în toate celelalte țări în care exista orânduire comunistă, Nicolae 
Ceaușescu n-a permis ca familia lui să posede bunuri materiale 
importante, care să constituie proprietăţi personale. Justificarea 
unei asemenea situații era înlăturarea oricărui mod de atracție 

pentru o îmbogăţire. Nu şi-a însuşit nici cel mai mic cadou pe care 
l-a primit din partea preşedinţilor de stat sau a unor personalități 
importante ale lumii. 

Numărul total al obiectelor primite cadou, toate cu valoare 
materială, dar şi simbolică ajunseseră în timpul celor 24 de ani cât 
s-a aflat în funcţiile de secretar general şi de preşedinte la peste zece 
mii. Cele care prezentau importanță mai deosebită au fost predate 
prin Cancelaria Preşedintelui la Muzeul de Istorie. Restul a intrat 
în patrimoniul statului. După 1989, de mai multe ori, au fost scoase 
la vânzare. Printre acestea şi un autoturism produs în Iran în 1974 
de uzinele Iran-Naţional. Donatorul era Mohammad Reza Pahlavi 
Aryămer!, şahul Iranului. Între acesta şi Nicolae Ceauşescu se crease 
o relaţie de respect reciproc şi mai ales de interes, întrucât România 
devenise un importator principal de țiței din această ţară. Nici nu 
se putea interpreta ca o relaţie de prietenie între un șahinșah şi un 
fost proletar, fiecare cu vederi diferite. 

Autoturismul primit cadou era de culoare roșu-închis şi cu 
un aspect mai plăcut comparativ cu Dacia 1100. Motorul avea o 
capacitate de 1495 cmc, 4 cilindri şi 54 cai-putere. Fusese făcută 
pentru a fi o maşină populară. Nicolae Ceaușescu s-a urcat în acest 
autoturism, la primire, aşa cum se procedează în mod normal. 
După câteva zeci de secunde a coborât. Apoi mașina a intrat în 
evidenţele şi proprietatea statului şi n-a fost întrebuințată. 

Niciunul dintre cadourile primite de Nicolae Ceauşescu, pe 
timpul existenţei lui, n-a fost vândut sau dat spre folosinţă altcuiva. 
S-au respectat regulile nescrise, dar cunoscute la un asemenea nivel. 

Din partea unei firme germane a primit un autobuz special 
amenajat în interior ca să îndeplinească sarcinile de punct de lucru 
mobil. Avea birou, o cabină de odihnă şi un mic grup sanitar. 

Aceste autoturisme, ca şi altele care nu au fost utilizate, erau 
rulate periodic şi întreţinute în garajul securităţii prezidenţiale. 


'Lumina nobilă, arya însemnând în sanscrită nobil; șahul mai avea și titlul Bozorg 
Arteshtărân (șeful războaielor) (n.red.) 

Alte cadouri care au atras atenţia: 


- o sabie; pe mânerul şi teaca ei sunt montate turcoaze de mare 
efect; i-a fost oferită în anul 1985 de preşedintele Libiei, când 
Nicolae Ceauşescu a făcut o vizită oficială în această țară; 

- un palmier din argint, miniatură, cu multe crenguţe şi fructe 
din metal de culoare galbenă; a fost primit în 1975 din partea 
lui Saddam Hussein, preşedintele Irakului, pe timpul vizitei 
oficiale în această țară; 

- două căni cu capac pentru băutul ceaiului, confecționate din 
argint lucrat cu ciocanul; i-au fost oferite în 1977 de Hosni 
Mubarak, vicepreşedinte al Egiptului, pe timpul vizitării 
României. 


După anul 1989, când unele dintre obiectele găsite în reşedinţele 
puse la dispoziţia lui Nicolae Ceaușescu au fost scoase la vânzare, 
s-a accentuat faptul că dictatorul a fost şi proprietarul lor. Se evită 
să se precizeze că toate obiectele erau în evidenţa şi proprietatea 
statului, tocmai pentru a le păstra valoarea. 

Din câte s-a mai constatat în perioada 1965-1989, cât Nicolae 
Ceauşescu s-a aflat la putere, a fost puternic marcat de două mari 
atracții: 


- de Lenuţa, soția lui, cu care a convieţuit timp de 44 de ani; 
permanent au fost împreună chiar şi în acțiunile protocolare; 
nu pentru că aşa cereau asemenea programe, ci pentru că ele 
s-au făcut în funcţie de cererea lor. Pentru el, Lenuţa a fost 
factorul principal şi singurul în viaţa lui; i-a încredințat cele 
mai importante funcţii din partid şi stat fiind convins că soția 
lui îşi îndeplinea foarte bine misiunile care-i fuseseră date. 

- vânătoarea de animale sălbatice; după 1965 şi până către 1970 
participa la partide de vânat împreună cu alți importanți membri 
din conducerea PCR, printre care Chivu Stoica, Emil Bodnăraș 

şi mai ales Ion Gheorghe Maurer; a vânat mult şi fără să aleagă; 
după 1970, când şi-a consolidat poziţia de conducător, n-a mai 
participat la vânători în grup; a stabilit multe zone mari în ţară, 
unde se găseşte un număr mare de animale sălbatice, şi n-a mai 
dat voie ca altcineva să mai vâneze acolo; măsura luată a avut ca 
efect refacerea multor specii de animale, care se împuţinaseră; s-a 
şi profilat pe împușcarea animalelor mari și, mai rar, a fazanilor; 
a urmărit ca majoritatea să fie considerată ca trofee deosebite şi 
prezentate în expoziţiile interne şi internaționale de vânătoare, 
unde se menţiona țara de provenienţă, dar și vânătorul. 


Când, după 1989, s-a făcut un recensământ al acestor animale 
mari, împușcate şi alese dintre altele, aflate într-o hală de la 
Scroviştea, lângă Bucureşti, s-au găsit: 


- cerbi comuni 426 bucăţi; 

- cerbi lopătari 1 265 bucăţi; 
- mistreți 610 bucăţi; 

- căpriori 81 bucăţi; 

- mufloni 78 bucăţi; 


- capre de stâncă 2 bucăţi. 


Datele au apărut în presă. Nu s-a menţionat nimic despre urşii 
care, prin mărimea blănii şi a firului de păr, dar şi a culorii, au 
câştigat multe premii internaționale. Destul de mulți. 

Şi alte lucruri se pot spune despre aceşti vânători. Unii sunt amatori, 
care moştenesc din familie atracţia de a împușca şi de a avea satisfacţii 
deosebite. Pentru ei, este un sport. Au dreptate. Nu este uşor să mergi 
pe jos câte 10-15 km prin lăstărişuri şi ger pentru a trage un cartuș. 

În ultimii 50 de ani, cam din 1965, au fost invitaţi, separat, şi au 
participat la astfel de partide mulți şefi de stat a căror sănătate le-a 
permis să facă aşa ceva. Printre ei Nikita Hruşciov şi Leonid Brejnev, 
Todor Jivkov din Bulgaria, dar şi din alte țări arabe şi europene. 

Cu ocazia unor vizite oficiale, întreprinse în străinătate sau făcute 
de alți șefi de stat în România, Nicolae Ceaușescu a primit foarte multe 
obiecte, care i-au fost făcute cadou, în mod oficial. Printre acestea şi 
arme de foc. În ziarul Libertatea, din data de 22 decembrie 2014, a 
apărut un articol bazat pe spusele analistului militar Silviu Crăescu, 
preşedintele Academiei Naţionale de Securitate şi Organizarea Apărării. 
Acesta preciza: „Ceaușescu a avut o colecție impresionantă de arme, 
104 bucăţi din care au rămas 20, expuse în Muzeul Militar. Celelalte, 
după ce au fost confiscate în decembrie 1989, au fost depozitate la UM 
02585, de unde au dispărut - unele, peste hotare, altele pe la actualii 
potentanţi“. 

Printre armele pe care le-a avut s-au aflat şi trei cadouri primite, 
care au reținut atenţia: 


- de la Regina Elisabeta a II-a a Angliei, o carabină Holand- 
Holand cu lunetă; 

- de la secretarul general al PCUS, Leonid Brejnev, o puşcă 
marca Baikal; 

- de la Iosif Broz Tito, preşedintele Iugoslaviei, o carabină cu 
lunetă și o armă de vânătoare; 


În colecția lui de arme s-au mai aflat multe exemplare considerate 
deosebit de preţioase. Între acestea şi un revolver Colt, dăruit de 
firma cu acelaşi nume, dar şi o trusă de duel, caracteristică secolului 
al XIX-lea. 

Referitor la mistreţii împuşcaţi de Nicolae Ceauşescu, numărul 
lor este mult mai mare. Dacă avem în vedere pagubele produse 
agricultorilor din apropierea pădurilor, acestea erau foarte mari, 
pentru că numai o scroafă fată anual 18-20 purcei. O echilibrare în 
numărul acestor porci se impunea ca o necesitate. 

Niciodată participanţii la vânătoarea de animale sălbatice, care 
erau şi purtători de mari funcții politice şi de stat, n-au dus acasă 

la ei vreun exemplar din ce s-a împușcat. Vânatul era predat și 
valorificat de către stat. 

Cei care şi-au desfăşurat activitățile profesionale, mai aproape de 
membrii familiei preşedintelui, au putut observa că, după anii 1976- 
1977, s-a produs o restrângere a relaţiilor dintre soţii Ceauşescu cu 
ceilalți. N-au fost supărări, însă vizitele dintre ei aproape că nu s-au 
mai produs. Se pare că a fost o situație gândită şi justificată pentru 
a elimina orice fel de discuţii defavorabile care puteau apărea. Lipsa 
de comunicare şi de explicaţii, în acest caz, pare normală. Atunci 
nu a fost înţeleasă, dar cele petrecute în familia altui preşedinte, în 
2014, fac ca să i se dea dreptate lui Nicolae Ceauşescu. Prin măsurile 
luate de el şi de fiecare membru al familiei sale, în formă lărgită, nu 
au dat altora posibilități de reproş. Se pare că rolul important în 
crearea acestei situaţii l-a avut Elena Ceauşescu. 

Sentimentele de părinţi ale soţilor Ceauşescu au existat în mod 
permanent. Salariile lor lunare le depuneau cu regularitate la CEC 
pe numele copiilor lor. La data de 20 decembrie 1989, conform 
cifrelor comunicate oficial, situația era următoarea: 


- Nicu Ceauşescu, două carnete CEC, 1 223 873 lei; 

- Valentin Ceaușescu, două carnete CEC, 1 223 873 lei; 
- Zoie Ceaușescu, două carnete CEC, 1 450 020 lei; 

- Un carnet pe numele fiului lui Valentin. 


Prin depunerea acestor sume în conturile CEC a existat cumva 
în atenţia soților Ceaușescu şi acel moment neprevăzut în viaţa lor, 
care le-ar fi putut schimba situaţia de privilegiați în oameni care 
n-ar mai fi avut nimic, inclusiv copiii lor? Se pare că teama asta a 
existat şi evenimentele din 22 decembrie 1989 au confirmat-o. 

Nicolae Ceauşescu a fost atașat de câini. Avea doi câini negri din 
rasa Labrador, care-l însoțeau peste tot în timpul lui liber. Copiii lui 
au avut și ei câte un câine sau doi. 

După căderea regimului politic comunist, la 22 decembrie 1989, 
Nicolae Ceaușescu şi soţia lui au fost arestaţi. În urma judecării 
lor de un tribunal militar în ziua de 25 decembrie 1989 au fost 
împușcați. Sunt îngropaţi în Cimitirul Ghencea din Bucureşti. 
Există o preocupare permanentă din partea familiei de a-i îngriji 
mormântul prin datine creștineşti. Cel care a acordat atenţie, atât 
construcției din marmură, cât şi întreţinerii acestui mormânt este 
ginerele soţilor Ceauşescu şi soțul Zoiei, profesorul Oprean. 


Bulevardul Primăverii nr. 50: Elena Ceaușescu 


Este născută în ianuarie 1919 în comuna Petrești, județul Argeş, 
fiica Niculinei şi a lui Petre Petrescu, țărani. Pe parcursul anilor, tatăl 
său a devenit negustor. Îşi făcuse o prăvălie unde încărca sifoane. 

După terminarea şcolii primare, Elena a rămas casnică la 
domiciliul părinţilor. Avea un frate mai mare, Gogu, care găsise un 
loc de muncă în Bucureşti. Acesta o aduce pe Elena la Bucureşti în 
anul 1936, ca să înveţe o meserie. Avea 17 ani. A fost angajată ca 
lucrător la o fabrică de produse din cauciuc. 

Imediat după angajare i-a cunoscut şi s-a împrietenit cu Niculina 
şi fratele acesteia, Marin Ceauşescu. Amândoi erau angajaţi ca 
ucenici cizmari la un mic atelier de cizmărie al lui Ruse Zamfir. În 
anii care vor urma Niculina se va căsători cu patronul ei. 

Prin intermediul prietenilor ei, Niculina şi Marin, Elena îl cu- 
noaşte pe Nicolae Ceaușescu în 1938, când acesta ieşise din detenţie. 
Fusese condamnat pentru activități politice. După câteva întâlniri, 
Elena şi Nicolae devin prieteni foarte apropiaţi. El va fi reinternat în 
mai multe închisori, iar Elena se va îngriji permanent de prietenul ei, 
pentru a-i asigura încurajarea necesară, dar și diferite obiecte necesare 
vieții din închisoare. Această relaţie a lor va fi considerat, după 1960, 
o activitate politică în timpul cât PCR s-a aflat scos în afara legii, dar 
şi pentru faptul că ea şi-a însușit concepțiile comuniste. 

După 23 august 1944, când orânduirea socială şi politică a 
fost schimbată, situaţia celor doi, Elena și Nicolae Ceauşescu, se 
transformă radical. El iese din detenţie cu un statut bine definit, de 
luptător comunist în ilegalitate. Împreună devin activişti ai PCR, 
însă pe trepte diferite. 

În toamna anului 1944, la numai câteva luni după ce ieşise din 
detenţie, Nicolae îşi duce iubita în comuna Scornicești pentru a o 
prezenta părinţilor lui ca viitoare soție. Un gest normal al acelor 
timpuri. Au fost de față și unii dintre cei nouă frați ai lui Nicolae 
Ceauşescu. Toţi au fost de acord şi veselia n-a lipsit. În 1945 cei 
doi se căsătoresc. Vor rămâne împreună 44 de ani, până când vor fi 
condamnaţi şi împuşcaţi. 

Tot restul vieţii, începând din 1944, Elena va fi beneficiara 
activităţilor pe care şi le va alege datorită poziţiei politice a soţului 
ei, aflat pe cele mai înalte trepte din sistemul de organizare al 
PCR. Ambii soți şi-au dat seama de viitoarea evoluţie a societăţii 
şi nu puteau rămâne la cele patru clase elementare pe care ambii 
le aveau. 

Începând din toamna anului 1944, Elena este încadrată ca 
laborantă la Institutul de Cercetări Chimice (ICECHIM) din 
Bucureşti. Aici a lucrat 12 ani, până în 1957. Din 1950 devine şi 
activistă de partid în cadrul Secţiei de Politică Externă a CC al PCR, 
condusă de fosta croitoreasă, Ghizela Vass. Aceasta era cunoscută 
că sosise din URSS, unde fusese refugiată, odată cu divizia de 
voluntari români „Tudor Vladimirescu“, şi se bănuia că avea sarcini 
de rezolvat, de mare încredere, date de cei din PCUS şi din serviciile 
speciale ale URSS. Suspiciunile existente n-au apărut în presă. 
Oricum, după luarea puterii de către Nicolae Ceaușescu, în 1965, a 
început declinul rapid al Ghizelei Vass. Şi al altora. 

În anul 1952, Elena Ceaușescu este declarată absolventă de liceu. 
În același an devine studentă a Facultăţii de Chimie Industrială din 
Bucureşti. O termină în 1957 cu diploma de inginer chimist. 

De acum, din 1957, se schimbă încadrarea ei la ICECHIM. Din 
laborantă devine cercetător. În 1964, este numită director al acestui 
institut. În domeniul cercetării se vor găsi, toată viaţa lor, şi copiii 
săi, Valentin şi Zoie. Când a fost numită director, soţul ei, Nicolae 
Ceaușescu, era secretar cu problemele organizatorice în cadrul CC 
al PCR, cea mai importantă secţie a partidului. De aici se numeau 
în funcţiile importante activiştii de partid. 

La scurtă vreme, Elena devine membru al CC al PCR. În 1965 
este aleasă în Consiliul Naţional al Cercetării Ştiinţifice. Un an mai 
târziu, obţine titlul de doctor în chimie macromoleculară. În acea 
perioadă existau numai 25 de specialişti care deţineau titlul de 
doctor în chimie. 

Permanent s-a găsit sub influenţa orientărilor lui Mihail Florescu, 
care a şi fost recompensat cu funcţia de ministru al Chimiei. 

După obţinerea titlului de director, a fost aleasă preşedinte 
al Consiliului Naţional al Cercetării Ştiinţifice. A devenit şi 
vicepreşedinte al guvernului. N-a mai rămas nicio funcţie 
importantă pe care să nu o deţină. Mai ales că devenise şi membru 
al Academiei Române. 

Ambii soți n-au dat niciodată vreo explicaţie referitoare la 
prezenţa lor în funcţiile principale ale aparatului de partid şi de 
stat. Acest aspect, destul de important printre altele, a contribuit 
la formarea unei atitudini de rezervă şi impotrivire a unei părți din 
populaţie față de întreaga familie Ceauşescu. 

Elena a avut o contribuţie importantă şi decisivă la crearea 
cultului personalităţii ei şi a soţului său prin intervenţiile pe care 
le tot făcea. Probabil că a fost convinsă că, prin funcţiile deținute, 
dar şi prin cultul personalităţii lor, se realiza o presiune sub diferite 
forme, având drept scop rămânerea lor la conducerea permanentă 
a partidului şi statului. 

După căsătoria din 1945, Elena Ceauşescu lăsa impresia că era 
foarte sociabilă şi amabilă. Se apropiase de soțiile altor foşti comuniști 
ilegalişti, aflați atunci în funcţii importante în partid. Printre 

acestea Marta (Csiko) Drăghici, soția lui Alexandru Drăghici, Stela 
Radosovetskaia, căsătorită cu Alexandru Moghioroş, Lilica Maurer, 
soţia lui Ion Gheorghe Maurer. Dar şi cu altele, printre care şi Silvia 
Popovici, căsătorită cu Maxim Berghianu. Despre acesta vor exista 
în anii următori destule suspiciuni că s-ar fi aflat în jocuri politice 
dirijate dinafara ţării. A şi fost îndepărtat. 

Începând cu anii 1952-1953, aceste prietenii de conjunctură vor 
dispărea, ca urmare şi a proceselor politice care începuseră să apară. 
Elena Ceauşescu devine rezervată şi-şi găseşte locul în timpul liber, 
în mijlocul familiei sale până către 1976, când abandonează și acest 
gen de relaţii. 

Din 1965 adoptă o atitudine foarte precaută, deoarece soțul ei 
este ales secretar general al PCR. Deşi un asemenea comportament 
părea în afara normalităţii, era însuşit de mai toţi şefii de stat, 
indiferent de orânduirea socială în care se aflau. La un astfel de nivel 
prieteniile, de multe ori, creau obligaţii care duceau la încălcarea 
legilor existente. Iar petrecerile şi relațiile percepute de public erau 
considerate ca lipsite de sens, fiindcă aduceau atingere prestigiului 
acelui conducător. Elena Ceauşescu a înţeles foarte bine aceste 
cerinţe. Ca urmare, din 1978, când ea și soţul ei au avut la dispoziţie 
o clădire amenajată pentru a îndeplini cerinţele unui club, cele 
trei-patru familii pe care le întâlneau aici, aproape în fiecare seară, 
au avut statutul de invitaţi ai secretarului general, şi nu de prieteni. 

Lipsiţi de o pregătire suficientă, mai ales bazată pe cultură, Elena 
Ceaușescu n-a putut să realizeze o comunicare cu cei din jurul 
său. Pe parcursul anilor şi-a format un caracter care a contribuit la 
îndepărtarea chiar şi a tuturor membrilor familiei sale. 

De-a lungul anilor a fost răsplătită cu multe decoraţii. Şi-a 
susținut soțul pentru ca, împreună, să nu aibă în proprietate 
personală obiecte care să le aparțină. Totul li se asigura prin 
cheltuielile statului, care erau foarte bine gestionate în conturi care 
nu erau date publicităţii. Devenise deosebit de atentă pentru ca în 
casa ei să se consume alimentele care erau prescrise şi în cantitățile 

prevăzute. Garderoba ei a fost redusă. A purtat mulţi ani aceleaşi 
haine, tocmai pentru a nu da naştere la comentarii care ar fi pus-o 
în situaţii neplăcute, îndeosebi din partea personalului din casă şi a 
furnizorilor care, oricum, ar fi discutat. 

Despre ea s-au mai spus multe lucruri care au avut rolul de a 
o denigra. Referiri s-au făcut la „plecările ei la Paris, săptămânal, 
pentru a-şi aranja părul la un anumit salon de coafură“. Sau că 
rochiile purtate la acțiunile protocolare erau făcute în principalele 
ateliere care câştigau concursuri la importante prezentări de modă 
din marile oraşe ale lumii. Dar unde să le confecționeze? 

Nu a scăpat din atenţia unor comentatori şi faptul că seara, 
când îşi întâlnea invitatele la Club, ai căror soți erau în alt salon cu 
Nicolae Ceauşescu, jucau „Popa prostu“ şi mâncau floricele. Păi, ce 
să facă? Să fim mulțumiți că n-au făcut cheltuieli care să împovăreze 
statul! 

Curiozitatea care i-a fost semnalată în relaţiile cu activităţile 
membrilor familiei sale trebuie înţeleasă sub aspectul dorinței ei 
ca ei să fie feriți de fapte ce ar fi dat naştere discuţiilor nefavorabile. 
Însă acest aspect i-a supărat pe toţi. N-a ştiut să construiască, în 
timp, o armonie. În alte capitole ale cărții sunt prezentate destule 
detalii care completează această constatare. 

În ziua de 22 decembrie 1989, împreună cu soţul ei au fost reținuți 
şi arestați. Câteva zile mai târziu au fost judecaţi şi condamnaţi la 
moarte. Ceea ce s-a şi întâmplat la data de 25 decembrie 1989. Sunt 
încă discuţii pe această temă. Peste multe decenii, când vor dispărea 
generaţiile care au trăit în acei ani în România, dar şi toate celelalte 
țări, adevărurile vor fi spuse. Vor exista şi documente care timp de 
zeci de ani au fost ţinute în secret, în diferite arhive. Atunci vor fi 
interesați mai mult istoricii. Vor ieşi la iveală şi unele cauze care au 
dus la menţinerea unui nivel de trai neacceptat de membrii societății 
de atunci. Dar Elena Ceauşescu, prin capacitatea ei de a-şi influența 
votul, unde era? 


Activişti ai PCR care au locuit în Cartierul Primăverii între anii 1948-1989 
Bulevardul Primăverii nr. 50: Nicu Ceaușescu 


Aici, în reşedinţa părinţilor lui, a locuit până în 1982 şi Nicu, 
al treilea copil al soţilor Ceauşescu. S-a născut la 1 august 1951 în 
Bucureşti. A urmat cursurile primare şi, parțial, cele medii la Liceul 
„Dr. Petru Groza“. Din 1963 a fost mutat la „Liceul nr. 24“ căruia, din 
1990, i se spune „Liceul Jean Monnet“. În 1975 a absolvit Facultatea 
de Fizică. Apoi a fost încadrat în mai multe locuri de muncă: 


- fizician la „Uzinele Electronica“ (1975-1976); 

- profesor de matematică-fizică la liceul din comuna Măgurele, 
de lângă Bucureşti (1976-1979); 

- asistent la Catedra de mecanică moleculară şi polimeri din 
cadrul Facultăţii de Fizică a Universităţii Bucureşti. 


Pe niciuna dintre aceste profesii nu le-a practicat, deoarece, 
probabil, și-a dat seama că nu se putea acomoda cu cerinţele oricărei 
meserii. Acest aspect l-au sesizat şi părinţii lui care l-au dirijat către 
activitatea politică, unde rezultatele sunt apreciate conform altor 
criterii favorabile, chiar dacă nu faci nimic, dar te afli în atenţia 
celor care dețin puterea. 

Încă din timpul cât era elev la Liceul „Dr. Petru Groza“ s-a 
împrietenit cu trei colegi de aceeaşi vârstă ca a lui. Aveau 15-16 
ani. Aceştia erau Serghei Mizil, Jean Maurer şi Mădălin Voicu. Şi-au 
numit grupul format „gașcă“. Aşa le-a plăcut. La o asemenea vârstă, 
când toţi aveau situaţii materiale de excepţie, asigurate de părinţii 
lor aflaţi în conducerea PCR, orice li se părea o normalitate. Nici 
nu pricepeau că, prin desfăşurarea zilnică a întâlnirilor lor, cât şi 
a manifestărilor, deveniseră un fel de beizadele moderne într-un 
regim autoritar comunist. Lumea taxa ceea ce constata sau auzea, 
cele mai multe păreri fiindu-le defavorabile. 

A făcut parte, ca şi colegii lui, din UTC. Lansarea în domeniul 
politicii a avut loc în 1971, când avea 20 de ani. A fost înscris în 

PCR. Sau a fost o dorinţă personală. Nu se ştie, pentru că atunci nu 
interesa pe nimeni un asemenea detaliu. 

Încă din primul an al studenţiei a fost ales vicepreședinte al 
Organizaţiei de studenţi comunişti din România. Apoi au urmat altele: 

- membru supleant al CC al PCR (1979-1982); 

- secretar cu probleme organizatorice în CC al UTC (1980-1983) 

- secretar al CC al UTC (1983-1985); 

- prim-secretar al CC al UTC (1985-1987); 

- ministru al Tineretului (1985-1987); 

- membru supleant al CPEx (1987-1989); 

- prim-secretar al PCR din judeţul Sibiu. 


În 1987 avea 36 de ani. Funcţia de prim-secretar la un judeţ 
era considerată deosebit de importantă într-o ascensiune politică. 
Trebuia să înglobeze o experiență politică bogată, dar şi faptul că 
dădea posibilitatea celor care conduceau PCR să facă aprecieri 
bazate pe rezultatele obținute. De aici se putea ajunge la numirea 
sau la alegerea în posturile de secretar al CC al PCR sau chiar de 
conducător al partidului. Orice era posibil mai ales când propria 
familie se afla la conducerea treburilor în România. 

Datorită găştii, vor fi uniți până în 1989, când ajunseseră toţi să 
aibă cam 38 de ani, unii însuraţi şi cu copii. Întâlnirile care aveau loc 
în fiecare seară prin câteva restaurante sau baruri erau foarte atractive. 
Poveştile şi bancurile se ţineau lanţ. Doi dintre ei, Serghei, fiul liderului 
comunist Paul Niculescu-Mizil, artist în domeniul picturii, iar 
Mădălin Voicu, muzician şi dirijor, fiul marelui violonist recunoscut 
pe plan internaţional, Ion Voicu, erau autorii veseliei permanente. 
A mai fost prezent cu regularitate până în 1974 şi Jean Maurer, fiul lui 
Ion Gheorghe Maurer, omul nr. 2 în PCR. Când Ion Gheorghe Maurer 
şi-a dat demisia în 1974, ca urmare a unor neînţelegeri nedeclarate cu 
Nicolae Ceauşescu, prezenţa în gaşcă a lui Jean s-a rărit. Erau încântați 
de ce spuneau și auzeau, zâmbeau sau râdeau. 

Prezenţa lor în câteva restaurante sau baruri era receptată ca o 
reclamă datorită situaţiei sociale pe care o aveau şi cunoscută de 
ceilalți consumatori. 

O caracteristică a acestei găşti era consumul foarte redus 
de băuturi alcoolice. Totul se făcea moderat. Nu îi interesa nici 
mâncărurile destul de atractive, întrucât acasă fiecare dispunea de 
tot ce dorea. Problema pentru ei era distracţia. 

În jurul acestei găşști s-au găsit, în permanenţă, fel de fel de 
indivizi care doreau să fie băgaţi în seamă pentru a fi consideraţi 
ca prieteni mai ales de publicul care-i privea. Ar fi obținut astfel 
o carte de vizită pe care o urmăreau cu multă insistență. După 
evenimentele din 1989, toţi aceşti foşti bâzâitori efemeri au uitat să 
spună şi despre dorinţa lor din trecut de a fi asimilați beizadelelor. 

Cei patru componenți ai găştii n-au fost scandalagii. Timpul 
care trecea i-a adus în situaţia să se ferească în a-i deranja pe alții. 
Întâlnirile mai aveau loc şi în vilele pe care le deţineau permanent 
părinţii lor în Snagov, Predeal, Neptun ori cele ale lui Nicu, fiindcă 
el era considerat o excepţie. 

Nu s-a simţit lipsa nici a fetelor tinere şi atrăgătoare. Dar şi 
acest aspect n-a fost de mare interes, deoarece fiecare din gaşcă îşi 
rezolva astfel de relaţii într-un mod necunoscut de ceilalți. Mai toţi se 
căsătoriseră. Divorţurile începuseră să apară, ca şi copiii. Însă viața în 
gaşcă era captivantă şi întâlnirile celor patru îşi aveau rostul lor. 

Prin prezenţa ei, fiecare frumusețe dorea obţinerea unei 
cărți de vizită. Nu era ușor să pătrunzi într-un asemenea cerc de 
tineri cunoscut în domeniile politic și artistic. Altceva nici nu-și 
doreau, fiindcă toate ştiau că bani nu aveau şi nici interese de a lega 
prietenii nu existau. Cel care a sintetizat cel mai bine acest aspect a 
fost Serghei Mizil, care, întrebat în ziua de 08.10.2011 la un canal 
important de televiziune despre ce deosebire există între gaşca de 
atunci şi tinerii de azi, răspunsul a fost: „Noi am avut puterea, iar 
cei de azi, bani“. Aşa a şi fost. 

Arătam în rândurile de mai sus că toţi cei din gașcă erau copiii 
unor importanţi oameni politici. De aceea trebuia să fie şi protejaţi 
de către organele de Securitate şi Miliție. În baruri şi restaurante 
erau întotdeauna prezenţi destui inşi care, sub influenţa alcoolului, 
puteau deveni agresivi. Erau în atenţie şi posibilele acțiuni pentru 
comiterea unor acte teroriste. Soții Ceaușescu au avut în vedere 
şi aşa ceva, fiindcă părinţii celor din gaşcă nu au cerut protecția 
copiilor lor. 

La toate întâlnirile, timp de peste 15 ani, cei din gaşcă nu şi-au 
adus cu ei soțiile, amantele sau prietenele. Autorul care impusese 
o asemenea atitudine a fost Nicu Ceauşescu. Gașca își trăia viața 
ei, iar nevestele sau celelalte partenere își rezolvau diferite treburi 
acasă. Sau dormeau. 

În decursul anilor Nicu a avut un număr redus de prietene față 
de care, se pare, a nutrit şi sentimente. Printre acestea Donca Mizil, 
fiica lui Paul-Niculescu Mizil şi Daniela Vlădescu, solistă de operetă. 
Toate au avut o răbdare rar întâlnită în rândul femeilor. Fiecare 
credea că va ajunge partenera de viață a lui Nicu şi să aibă şi acte în 
regulă în urma faptului că ar fi fost admisă şi de soții Ceauşescu. Dar 
speranţa le-a fost prea mare comparativ cu realitatea dezamăgitoare. 
Iar Nicu nici nu se gândea să se însoare. Ce-i trebuia o singură femeie 
când spre el veneau o mie, de nu mai știa nici cum le chema? 

Nicu ajunsese aproape de 31 de ani de viaţă şi mama lui, Coana 
Lenuţa, s-a gândit că îi venise timpul, cam de câţiva ani, să se mai 
şi însoare. Iar odrasla ei îi lăsa impresia că nici nu se gândea la aşa 
ceva. În fiecare noapte venea acasă după orele 1. Alteori şi la 3. 
O asemenea situaţie trebuia oprită, deoarece afecta bunele aprecieri 
pe care trebuia să le lase la serviciu, unde, zilnic, îşi făcea prezența 
la orele 11.00 până la 13.00 şi după-amiaza de la 16.00 la 18.00. La 
serviciu reprezenta tineretul comunist din România! Şi mai era și 
membru supleant al CC al PCR. 

Dacă nu s-ar fi aflat în poziţia de beizadea unică, i-ar fi legat toți 
ceilalți nişte tinichele de pantaloni, pe care cu greu le-ar mai fi putut 

trage după el o viaţă întreagă. Cu toate indicaţiile care i se dădeau, 
crailâcul continua. 

Deci, Coana Lenuţa a vrut să-l însoare. A şi găsit la Târgovişte 
o tânără care o impresionase de la prima vedere. Avea un aspect 
plăcut, era licenţiată, origine bună şi, pe deasupra, conducea şi 
organizaţia judeţeană de pionieri. Se numea Poliana Cristescu. 
A şi mutat-o în Bucureşti, numind-o secretar al CC al UTC cu 
problemele de pionieri. Toată lumea credea că mutarea acesteia în 
Bucureşti se încadra într-o normalitate. Chiar şi cea în cauză nu ştia 
altceva. Deci, noua mutată ocupa o funcţie de adjunct al lui Nicu. 
În felul acesta băiatul Coanei Lenuţa o va vedea zilnic şi, cum era 
iute în dragoste, i se va aşeza, imediat, la inimă. 

Au trecut zeci de zile şi Nicu nu reacționa. După multe insistenţe, 
băiatul mamei acceptă să se însoare. Probabil că, în acelaşi timp, a 
fost pusă în temă cu posibilitatea măritişului şi Poliana, care şi ea 
a acceptat. Cine să-i spună acestei tinere, fără experinţă şi departe 
de familia ei, că odată cu măritişul va începe calvarul vieţii ei? Şi 
că Nicu, prin această căsătorie, dorea un fel de răzbunare față de 
mama lui, Coana Lenuţa, care insistase să-l scoată astfel din gaşcă? 

Căsătoria este fixată, tot de Coana Lenuţa, în ziua de 10 
decembrie 1983, la orele 12.00 fix, la domiciliul lui Nicu, din strada 
Cosmonauţilor. Evenimentul a fost ţinut în mare secret. O nuntă în 
familia unui preşedinte de ţară trebuie făcută cu mare discreție! Dar 
de ce? Obiceiul la români era cu totul alttul. Înainte de căsătorie, în 
1945, Nicolae Ceauşescu şi-a dus iubita, pe viitoarea Coana Lenuţa, 
în comuna Scorniceşti ca s-o prezinte părinţilor lui. Era o mândrie 
pentru toată lumea! Dar, în 1983, ce se întâmpla? 

În ziua căsătoriei civile, la orele 11.00, au sosit martorii. Doi 
la număr. Emil Bobu şi Tudor Postelnicu. Amândoi cu funcţii 
importante în partid. La aceeaşi oră a venit şi Gheorghe Pană, 
primarul general al Bucureştilor, cu misiunea de a oficializa 
evenimentul. În apartamentul lui Nicu se aflau un chelner şi o 
picoliță care să-l ajute. Pregătiseră un platou cu fursecuri şi o sticlă 
cu vin spumos, ca să nu coste prea mult, deși totul era suportat 

de Gospodăria de Partid. Cei doi viitori soţi erau prezenţi pentru 
momentul începerii ceremonialului mult aşteptat. Bucurie pentru 
Poliana și deloc din partea lui Nicu. 

Soții Ceauşescu nu sosesc la orele 12.00. Vine doar ea la 
12.10, grăbită. Probabil că alte evenimente erau mai importante 
decât oficializarea căsătoriei fiului mai mic. Le-a spus celorlalți 
că „tovarășul“, adică soţul ei, nu mai vine. Era reţinut de treburi 
importante. Aşa o fi fost! 

Ca urmare, primarul începe să citească textul. Acelaşi pentru 
toţi cei care se căsătoresc. Avea în față şi documentul oficial cu 
numele celor doi. După 15-20 secunde, Nicu, marcat de o avalanșă 
de nervi, intervine şi-i cere primarului să nu mai continue şi, fără 
alte vorbe, ia stiloul de pe masă şi semnează. Îi arată şi Polianei să 
facă la fel. Coana Lenuţa parcă se aştepta la aşa ceva. Ceilalţi se 
uitau și nu le venea să creadă ce vedeau. 

Într-o asemenea situație de debusolare, Coana Lenuţa face semn 
chelnerului să intre cu pişcoturile, puţine la număr, şi cu paharele 
umplute. Se urează casă de piatră. În aceste momente intră ofițerul 
aghiotant al Coanei Lenuţa, care o anunţă că „tovarășul“ a plecat de 
la sediul de lucru și se află în deplasare spre reşedinţă. Nici vorbă 
ca să vină la adresa unde locuia Nicu, pe care n-o vizitase vreodată! 
Nici de data aceasta n-a avut curiozitatea ca s-o vadă. 

Anunţul a fost salvator pentru Coana Lenuţa. Se găsise 
momentul să iasă din situaţia penibilă creată cu câteva minute 
mai înainte. Numai prin piese de teatru cu conținut comic se mai 
putea vedea aşa ceva! Probabil că în memoria celor prezenţi a rămas 
zâmbetul tinerei femei abia măritată şi care, în faţa soţului grăbit, 
mofturos şi cu ceva agresivitate, asista la desfăşurarea unei situaţii 
anapoda, pe care urma să o ţină minte toată viața. 

Dar părinţii Polianei unde erau? Nici nu fuseseră cunoscuţi de 
soții Ceauşescu. Au rămas oamenii la casa lor. Fiica le va povesti, 
atunci când va avea timp, cum decursese nunta ei în timp record de 
câteva minute. Sau secunde. 

După anunţul ofițerului aghiotant, Coana Lenuţa i-a salutat 
pe toţi şi, grăbită, a plecat. Cei prezenţi, trei la număr, au plecat şi 
ei. Asistaseră la o căsătorie de pomină. Ultimii, în mare grabă, au 
părăsit locuinţa chelnerul şi ajutoarea lui, purtând o cutie de carton 
cu ceea ce rămăsese din pișcoturi. 

În casă au rămas cei doi proaspăt căsătoriți. După câteva minute au 
plecat şi ei la reşedinţa soților Ceaușescu. Acolo erau așteptați. O masă 
obişnuită. Nimeni altcineva. Se însurase copilul lor. Poliana se uita şi 
din câte mai ştia ea, obiceiul într-o asemenea situație era să fie lume 
mai multă. Însă nu era așa. Şi nici explicaţii se pare că nu i s-au dat. 

După o oră şi ceva masa și sărbătorirea evenimentului s-au 
sfârşit. Zâmbete şi speranţe. Probabil numai din partea neştiutoarei 
Poliana, deoarece ceilalți aveau rezervele lor. 

Ajunşi acasă, cei doi soţi s-au despărțit. Fiecare cu camera lui. 
Ea se va duce fix la orele 8 la serviciu, iar el îşi va urma programul 
de noapte, împreună cu ceilalți prieteni. Va dormi ca şi până atunci, 
până la 10.00 şi se va duce la serviciu la 11.00. Dimineaţa nu se 
întâlneau din cauza programului de odihnă şi divertisment pe care 
îl avea Nicu. 

După un an şi jumătate de căsătorie s-au săturat de stat împreună. 
Nicu întentează divorț motivând: „Firi temperamentale diferite, care 
au condus la lipsa neacomodării la viața de familie“. Procesul s-a 
desfăşurat fără martori. Soţia, Poliana, nu s-a prezentat la termenele 
fixate pentru judecare. Se afla tot timpul sub îndrumarea Coanei 
Lenuţa. Prelungirea procesului se încadra în speranțele soţilor 
Ceaușescu pentru ca Nicu să-şi revină. Se ştia însă, cu certitudine, că 
fiul lor nu şi-a dorit vreodată să fie căsătorit. Speranţa era o amăgire. 

Nu se cunoaşte dacă mama soacră, Coana Lenuţa, a avut vreun 
proces de conştiinţă, deoarece fusese autoarea morală a întreruperii 
cursului unei alte vieţi, pe care Poliana ar fi putut-o avea. Rezulta 
că şi-a urmărit propriul interes, pentru ca fiul ei să aibă o soție 
ordonată și educată. Întâlnirile ei cu Poliana au continuat până la 
sfârşitul anului 1989, când întregul sistem politic a căzut. O invita 
la orele 10.00 în fiecare dimineaţă, ca să bea împreună o cafea. În 

loc s-o lase să-şi făurească un alt viitor, ba chiar s-o şi sprijine, a 
menţinut-o încă patru ani într-o situaţie neplăcută, pe care Poliana 
nu şi-a dorit-o. Însă în faţa unei femei cu puteri nelimitate, dar şi cu 
tupeu, nu putea face nimic. 

După pronunţarea divorțului Polianei, i s-a dat o altă casă în 
care să locuiască. Iar Nicu a continuat aventurile. Și-a adus-o lângă 
el pe Daniela Vlădescu, interpretă apreciată în muzica de operetă, 
pe care o cunoscuse la Festivalul Tineretului de la Moscova, în 
1985. Relaţia lor a durat, cu multe sincope, până în 22 decembrie 
1989, când partenera de viaţă l-a părăsit. De supărare sau din 
interes. Nici n-a mai contat. 

La jumătatea anului 1987, în cadrul unei plenare a CCal PCR, Nicu 
este numit prim-secretar al PCR în judeţul Sibiu. Aici şi-a desfăşurat 
activitatea până în 22 decembrie 1989. La Sibiu a fost pentru prima 
oară în viața lui când a acţionat în sprijinirea concretă a cererilor 
populaţiei, fiind şi apreciat. Sprijinul nu i-a lipsit. A acționat mai ales 
pentru aprovizionarea cu alimente, care trebuia să se deosebească de 
ce se întâmpla prin celelalte județe. Pe părinţi îi interesau mai mult 
aprecierile în vederea obţinerii altor funcții mai mari, aflate în atenţie, 
decât de a-l găsi în aceaşi gloată cu alți prim-sectetari ai PCR. 

De când fusese trimis la Sibiu, cunoscuţii lui apropiaţi au 
apreciat măsura ca fiind un adevărat exil. Ca să dispară gaşca şi să-l 
îndepărteze de amante, întrucât se dovedise că dojenile zilnice ale 
Coanei Lenuţa nu avuseseră efect. Puţini bănuiau scopul urmărit. 
Nicu îl ştia foarte bine, dar nu-l spunea. Se încadra în marele interes 
al familiei Ceaușescu. Cel de a ajunge primul om în PCR. 

La scurt timp de la instalarea la Sibiu, unde avea la dispoziţie 
o vilă mare în care locuia singur, cei din noul colectiv de muncă îi 
aflaseră slăbiciunile şi obiceiurile. L-au antrenat în mici petreceri 
ferite de ochii lumii, însă n-au uitat să-i treacă prin față şi frumuseţile 
simandicoase ale oraşului. I s-au arătat şi zonele de vânătoare şi câteva 
cabane. Iar petrecerile de seară au înlocuit gaşca de la Bucureşti. 

Dintre fițoasele prezentate, Nicu s-a oprit la două dintre ele. Nu 
le-a mai schimbat. Fiecare spera că poate, poate va deveni mare. Sau 

foarte mare. Ştiau că noul lor prieten intim era şi cavaler. Dar le părea 
rău că, după atâta iubire, erau completate cu altele, care veneau de la 
Bucureşti, fiecare dintre ele având şi câte o importantă carte de vizită. 

La rândul lor, vizitatoarele sosite în grabă din depărtare se 
încadrau într-un program stabilit de Nicu, cu scopul ca ele să 
înţeleagă că era foarte ocupat şi timpul rezervat fiecăreia trebuia 
să fie scurt, între anumite ore din zi. Aici, la Sibiu, nu mai era ca în 
Bucureşti, când avea timp, noaptea, s-o tot plimbe pe câte una după 
ora 1, până când aproape că-i adormea partenera în maşină. 

La Sibiu nu se mai bucura de bancurile spuse de Serghei şi 
Mădălin, totuşi petrecerile se ţineau lanţ. La 37-38 de ani ai lui Nicu, 
cheful de viață devenise şi mai atrăgător. Deci, aici, la o depărtare 
mare față de Bucureşti, nu era vorba de exil. Se părea chiar că le făcea 
un hatâr celorlalți prin prezenţa lui. Aceştia trebuiau să înţeleagă că 
astfel de reuniuni contribuiau mai mult la realizarea sarcinilor pe 
care le aveau. Varianta asta era cam greu de priceput de mai toți. 

Comportamentul lui Nicu, la București și la Sibiu și pe unde 
mai fusese în decursul ultimilor 20 de ani din viață, demonstra că 
n-a prea avut nimic în comun cu ideologia comunistă. A ocupat 
nişte posturi mari pentru că aşa era obiceiul pământului în familiile 
importante, ca fiecare să răsucească măcar ceva. Dar important. 

Dacă în țară nu s-ar fi schimbat politicile familiei sale şi Nicu ar 
fi ajuns şeful partidului, întâmpina, sigur, multe piedici în aplicarea 
gândurilor pe care le-ar fi avut alături de Mădălin şi Serghei. Însă 
pentru puţin timp, fiindcă prezenţa celor care i-ar fi pus piedici, 
multe şi dese, ar fi fost mare. Se putea crede că n-ar fi putut 
transforma regimul politic existent în altul aşteptat de populaţie. 

Nicu a fost un tip modern şi încă nu s-a clarificat dacă, în 
existența unui om, contează mai mult inteligența şi indicaţiile pe 
care le poate da, şi nu statul la serviciu ca să se afle în treabă. 

În viaţa lui n-a deranjat pe nimeni. Aparițiile în public i-au fost 
puţine. Era ştiut ca fiind fiul răsfățat al familiei care conducea o 
țară. A fost tipul de om care n-a fost atras de bogăţie. În afară de 
costumele de haine, puţine la număr, n-a posedat nimic. Alimentaţia 

lui a fost moderată. I-a plăcut să şofeze. Maşina pe care o conducea 
era aceeași de 12 ani, sudată, revopsită şi verificată tehnic. 

N-a dorit să aibă obligaţii familiale. A fost atras de viaţa pe care 
şi-o realiza cu câţiva prieteni apropiaţi. A reacţionat permanent la 
ceea ce i se spunea de maică-sa privitor la comportamentul lui în 
relaţiile private. Nu a fost atras de practicarea vreunei profesii, ceea 
ce s-a şi întâmplat. Ştia foarte bine că, în afara orelor de serviciu, 
patru pe zi, putea face ce voia, fără îngrădiri. 

A sosit şi ziua de 22 decembrie. Era tot la Sibiu şi, întâmplător, 
era prezentă şi partenera lui de peste patru ani, Daniela Vlădescu. 
Au plecat amândoi spre Bucureşti, unde sperau că se vor găsi în 
siguranță. Au fost indentificaţi şi el, înjunghiat. Nu se ştie nici azi 
cine a fost făptaşul. Până să se spună oficial vor mai dispărea vreo 
două generaţii. În starea în care se afla a fost arestat pentru comiterea 
unor fapte care, atunci, erau credibile. În timpul procesului a fost 
condamnat la 20 de ani de închisoare. Avocata Paula Iacob, care se 
angajase să-l apere, a adus multe argumente în apărarea celui învinuit 
pentru a fi scos de sub acuzarea de instigare la omor deosebit de grav. 
După puţin timp pedeapsa i-a fost comutată în 5 ani de închisoare 
pentru nerespectarea regimului armelor şi munițiilor. 

În 1992 este pus în libertate. Era şi bolnav. La ieşire nu mai avea 
nimic pentru a putea trăi. Fusese părăsit şi de Daniela Vlădescu. 
L-au ajutat familia şi prietenii lui, Mădălin şi Serghei. S-a adăugat şi 
Dana Radu, care i-a devenit şi prietenă. 

La 16 septembrie 1996 a fost internat la Spitalul Universitar 
București. După două zile este dus la Clinica Allgemeines 
Krankenhaus din Viena. Avea 45 de ani. Moare în septembrie 1996. 
Este adus la Bucureşti și înmormântat în Cimitirul Ghencea. 


Bulevardul Primăverii nr. 50: Zoie Ceaușescu 


A locuit împreună cu părinţii ei, Nicolae şi Elena Ceauşescu. 
S-a născut la 1 martie 1949 în Bucureşti, fiind al doilea copil din cei 
trei frați pe care i-a avut. După ce a absolvit şcoala medie la Liceul 

„Dr. Petru Groza“ a urmat Facultatea de Matematici. A fost încadrată 
ca asistent în cadrul aceleiaşi instituţii. Nu a fost atrasă de ceea ce 
făcea. În presa de după 1990 a apărut şi motivaţia: programul era prea 
încărcat şi nu-i dădea posibilitatea să facă studii amănunțite. După 
un an se mută la Institutul de Matematici cu statutul de cercetător. 

Aici şi-a desfăşurat activitatea până în 1975, când institutul este 
desființat. Zoie a fost afectată de această măsură şi, din multele 
informaţii care au circulat, rezultă că era convinsă că autorul 
desfințării fusese chiar mama ei, Elena, care dorea să fie cadru 
universitar, şi nu să stea mai mult acasă și să cerceteze ceva ce, 
niciodată, nu o va aduce în atenţia publicului. Acest aspect nu va 
mai apărea în anii care vor urma. 

După o asemenea hotărâre radicală, care afecta puternic ştiinţele 
matematicii din România, Zoie este încadrată la Institutul Naţional 
pentru Cercetare Ştiinţifică şi Tehnică (INCREST). Imediat ce a 
sosit, a fost înființată o secție de matematică, unde este numită ca 
şef. Aici îi încadrează pe toţi matematicienii care nu mai aveau un 
loc de muncă. 

Zoie are meritul că, anual, la Timişoara, organiza o întâlnire 
cu matematicienii din ţară şi cu invitați din străinătate, toţi tineri, 
unde dezbăteau noutăţile din acest domeniu de specialitate. 

A fost echilibrată în tot ce a făcut. Încă de când era copil a fost 
înconjurată de sentimente părintești, mai ales ale tatălui său. N-a fost 
atrasă de alte preocupări. Este şi motivul pentru care şi-a găsit locul 
de muncă în cercetare. A stat departe de politicile părinţilor săi. Ca 
profesionistă în domeniul matematicii, a fost apreciată de specialiştii 
din acest domeniu. Relaţiile create au avut caracter colegial. 

În timpul facultății şi ulterior a avut câteva prietenii care, după 
perioade scurte de timp, au fost întrerupte. Cauzele, în intimitatea 
lucrurilor petrecute, sunt doar bănuite. Se pare că interesele partenerilor 
de a pătrunde într-o altă lume, aflată la vârful societăţii, nu au lipsit. 

Când avea 34 de ani, în anul 1983, Zoie îl cunoaşte pe profesorul 
universitar Mircea Oprean, încadrat la Politehnica din Bucureşti. 
Se şi căsătoresc, după ce acesta este cunoscut de soţii Ceaușescu, 

care sunt de acord cu dorinţa fiicei lor. S-au stabilit într-una dintre 
cele cinci vile aflate în curtea reședinței familiei sale. După un an se 
mută într-o vilă din spatele Bisericii Albe. Au avut un apartament 
cu trei camere. În aceeaşi vilă a locuit şi fratele ei, Nicu. 

Zoie, încă de copil, a crezut şi a respectat credinţa ortodoxă şi pe 
Dumnezeu. Când s-a maturizat, acest ataşament a intrat și mai mult în 
zona ei de intimitate. Nu se ştie dacă au fost discuţii între Zoie şi mama 
ei pe această temă. Se pare că părinţii ei i-au cunoscut convingerile. 
Câteva momente desfăşurate au relevat o asemenea posibilă situație. 

După ce depăşise anii primei tinereţi, Zoie a aflat că ea nu 
fusese botezată. Probabil i-a spus bunica din partea mamei sale, 
care locuia, permanent, în vila de la intrarea reședinței. Şi bunica 
era credincioasă, dar nu prea spunea. Însă îşi păstra obiceiurile 
creştineşti de Crăciun și Paşti în văzul altora. 

Când avea 24 de ani, Zoie le-a mărturisit câtorva rude apropiate 
dorinţa ei de a fi botezată după datinele creştineşti. Cea care a 
ajutat-o să-şi realizeze acest crez a fost Maria Ceauşescu, mătușa 
ei, profesor, şi ea cu credinţa în Dumnezeu, soţia lui Ion Ceauşescu. 
S-a mai alăturat şi verişoara lui Zoie, fiica Elenei din Scornicești, 
care era sora lui Nicolae Ceauşescu. Tot atât de bine ştia de această 
dorinţă bunica pe care o vedea zilnic. O întreagă acțiune ținută în 
mare secret de patru femei. 

Pentru înfăptuirea botezului, Maria Ceauşescu s-a deplasat la 
biserica din satul Mogoşeşti, aflat în apropierea comunei Adunaţii 
Copăceni din judeţul Giurgiu. Împreună cu preotul s-au stabilit 
ziua şi ora. Cu ocazia acestui eveniment, Maria Ceauşescu a 
cumpărat pentru Zoie o bluză tinerească nouă, înflorată, un prosop 
şi o iconiţă. Au fost puse în temă Zoie şi verişoara ei. 

În ziua fixată au plecat din Bucureşti la biserica din Mogoşeşti 
Zoie, verişoara ei şi Maria Ceauşescu, cu maşina celei din urmă. 

După săvârşirea botezului în acest cadru redus, s-au întors la 
reşedinţa soţilor Ceaușescu. Ceasul indica orele 13.00. Cei doi se 
aflau la masă. Au intrat în sufragerie toate trei. Zoie avea în mână 

prosopul, bluza și iconiţa. Le-a pus pe un dulap. Nicolae Ceaușescu 
s-a oprit din servitul mesei şi a întrebat: „Ce-i cu alea?“ La care Zoie 
i-a răspuns: „Am fost şi m-am botezat!“ Apoi Nicolae Ceauşescu i-a 
spus: „Bine, lasă-le acolo!“ 

În faţa acestei situaţii Elena Ceauşescu n-a zis nimic. A ştiut 
despre acest botez? Se pare că n-a fost străină, aşa cum n-ar fi fost 
nici Nicolae Ceauşescu. 

Comentarii nu s-au făcut şi nici nu s-au cerut explicaţii. Probabil 
că s-au ferit. A fost acest botez atât de necunoscut, după cum s-a 
dorit? Au aflat şi cei din Securitate, dar a rămas totul într-o tăcere 
necesară. Un asemenea aspect, într-un regim politic care combătea 
religia, nu se discuta. Ca şi cum n-ar fi existat. 

Mai este un detaliu pe care profesorul Mircea Oprean l-a 
evidenţiat de câteva ori pe mai multe canale de televiziune, după 
1995: că Zoie era foarte credincioasă. În fiecare seară, înainte de a 
se culca, se ruga şi la plecarea din casă se închina. Este şi aceasta o 
explicaţie a dorinţei de a se boteza. 

În ultimul an de existenţă al soţilor Ceauşescu, în luna aprilie 1989, 
s-a produs o fisurare a relaţiilor lui Zoie cu părinții săi, care a eliminat 
întâlnirile dintre ei. Cauzele nu se cunosc şi, sigur, au interesat numai 
familia lor. S-au revăzut, la cererea Elenei Ceauşescu, în sediul CC 
al PCR, în seara datei de 21 decembrie 1989. Soții Ceaușescu şi-au 
dat seama că situaţia lor şi a întregii familii ajunsese la sfârşit şi că o 
despărțire sentimentală era foarte necesară. 

Soții Zoie şi Mircea Oprean au răspuns chemării. Durata 
întâlnirii a fost scurtă. Afară erau mulți oameni care circulau şi 
care, prin prezenţa lor, lăsau impresia că doreau producerea unor 
evenimente menite să schimbe întreaga orânduire politică şi de stat. 

În luna ianuarie 1990 Zoie şi soţul ei au fost arestaţi, fiind acuzați 
de subminarea economiei naționale. A urmat o cădere psihică 
pentru Zoie. Se şi îmbolnăvește de cancer. În 20 noiembrie 2006, 
când avea 58 de ani, moare. 

A rămas în viaţă soţul ei care, prin întregul lui comportament 
faţă de Zoie, a dovedit sinceritate şi mult respect. EI este cel care 
s-a ocupat de amenajarea mormântului celor doi soți Ceaușescu 
în cimitirul Ghencea. Şi tot el este cel care doreşte să-l întrețină 
permanent. L-a avut lângă el pe Valentin Ceauşescu. 


Bulevardul Primăverii nr. 50: 
Valentin Ceaușescu 


Este primul copil al soţilor Nicolae şi Elena Ceauşescu, născut la 
17 februarie 1948 în Bucureşti. A urmat cursurile primare şi medii 
la Liceul „Dr. Petru Groza“, pe care le termină în 1965. În același an 
devine student al Facultăţii de Fizică a Universităţii din Bucureşti. 
După doi ani continuă studiile, tot în domeniul fizicii, la „Imperial 
College“ din Anglia. La absolvire, în 1970, revine în ţară, unde este 
încadrat ca fizician la Institutul de Fizică Atomică de la Măgurele, 
lângă Bucureşti. Aici va lucra timp de 41 de ani. 

Tot în anul 1970 se căsătoreşte cu lordana Dana Borilă, 
fiica lui Petre (Iorgu Dragan Rusev) şi a Ecaterinei Abraham, de 
origine evreiască. Petre Borilă a activat în PCR încă din 1924, pe 
timpul ilegalității. A fost luptător în brigăzile comuniste cu gradul 
de comisar politic, după care în 1938 a fost recuperat în URSS. 
Reîntors în România în 1944, va fi numit, succesiv, în mai toate 
funcţiile politice importante, inclusiv în cea de membru al CPEx. 
Era posesor al unui firman de comunist verificat. 

Împreună cu lordana au un copil, Daniel Valentin, născut în 
1981. Ca urmare a unor neînţelegeri, cei doi soți divorțează la data 
de 25 decembrie 1988. Un an mai târziu, în 25 decembrie 1989, 
în timpul evenimentelor sociale şi politice, Iordana și fiul Daniel 
Valentin pleacă definitiv din România cu un avion în Israel. 

În 1995, Valentin Ceaușescu, care avea 47 de ani, se recăsătorește 
cu Roxana Dună, fiica unui director la Banca Româno-Franceză. 

Roxana mai fusese şi ea căsătorită cu fiul lui Popa Dumitru, fost 
primar general al Bucureştilor şi membru cu funcții la vârful PCR. 
Din această nouă căsătorie a rezultat un copil, Alexandra. 

Valentin a fost, încă din copilărie, un om liniștit, fără vicii şi 
prietenii. Ducând o astfel de viaţă, n-a atras atenţia cuiva. Se 
mai antrena fizic în sălile de sport de la „Clubul Steaua“ şi a fost 
permanent susținătorul echipei de fotbal a acestui club. Se încadra 
astfel într-o tradiţie începută de tatăl lui, Nicolae Ceauşescu, urmată 
de unchiul său, Ilie Ceaușescu, adjunct de ministru la Apărare 
pentru problemele politice, care a încheiat-o. 

În luna decembrie 1989, în timpul Congresului al XIV-lea al PCR, 
ca urmare a propunerii făcute de Emil Bobu, politician important, 
Valentin Ceauşescu este ales membru supleant al CC al PCR. 

În timpul evenimentelor din decembrie 1989, este arestat sub 
acuzaţia de subminare a economiei naționale. A fost pus în libertate 
în august 1990. Pe timpul anchetei a rezultat că poseda în conturi 
aflate în străinătate: 1 000 lire sterline la Banca Midland şi 1 500 
mărci germane la Deutsche Bank. 

După ieşirea din arest a fost reprimit la Institutul de Fizică 
Atomică de la Măgurele. În 2011 a fost pensionat. Locuiește 
împreună cu familia într-o casă nouă dintr-un cartier din Chitila, 
în apropiere de Bucureşti. 

Se fereşte să dea interviuri sau să apară în fața publicului pe 
diferite canale de televiziune. Este o atitudine pe care şi alți membri 
ai familiei Ceauşescu au adoptat-o. 


Bulevardul Primăverii nr. 50: 
părinţii soţilor Ceaușescu 


Lângă intrarea principală a reşedinţei prezidenţiale se află o vilă 
cu etaj. După ce Nicolae Ceaușescu a fost ales secretar general al 
PCR în 1965, această vilă, ca şi reşedinţa, a fost reamenajată. Aici 

a fost adusă mama Coanei Lenuţa, căreia toată lumea îi spunea 
Mam' Mare. Era o femeie în vârstă, care toată viaţa ei locuise în 
comuna natală Petreşti, din judeţul Argeş. S-a mutat să-și ducă 
viaţa la etajul vilei. 

Când i-a murit soţul în jurul anilor 1950, Mam Mare a avut grijă 
să-i amenajeze mormântul cu un grilaj şi o cruce din fier. 

Zilnic venea o asistentă medicală ca să-i verifice starea de 
sănătate. O mai vizitau şi câteva rude apropiate, pentru a nu simţi 
singurătatea. Era vorbăreaţă și a avut o sănătate foarte bună. Fiica 
ei, Coana Lenuţa, venea zilnic s-o vadă. Dar şi nepoata, Zoie. 

Cam în aceeași perioadă au fost aduși la Bucureşti Andruţa 
şi Alexandrina, părinţii lui Nicolae Ceaușescu. Încă se puteau 
deplasa pe jos. Cei aflaţi în apropiere constatau că îşi mențineau 
obiceiurile din mediul sătesc. Ea, cu credinţa în Dumnezeu, se 
ducea duminica la biserica de pe Calea Dorobanţilor. El, zilnic, 
era prezent în birtul din Piaţa Dorobanţi, unde-şi lua tainul de 
prăştină, fiind convins că numai astfel prindea puteri. Dar şi chef 
de discuţii cu câţiva inși de aceeaşi vârstă care, în decursul anilor, 
deveniseră niște beţivani mari amatori ai consumului de rom și 
ţuică. Toţi se întreceau în fel de fel de amintiri. Devenise chiar un 
obicei ca să-l asculte pe Moş Andruţa, aflat de fiecare dată în mare 
vervă. Uneori le mai spunea şi câte ceva despre fiul său, Nicolae, 
ajuns cel mai mare în ţară. 

Despre micile petreceri zilnice ale lui Moş Andruţa a aflat şi 
Nicolae Ceaușescu. A dat dispoziție ca birtul din piață, unde se 
întâlneau numai oameni nevoiași, să fie închis. În ziua următoare, 
când grupul de pensionari şi de trăgători la măsea a venit să se 
întâlnească, n-a mai găsit nimic. Toți se uitau și nu le venea să 
creadă că erau lacătele puse şi pe geamuri lipite coli de hârtie. Şi-au 
spus părerile de moment, i-au înjurat pe administratori şi s-au 
împrăștiat. Nici nu s-au mai întâlnit. 

Moş Andruţa s-a supărat. Îi dispăruse vadul şi cu el cheful de 
viaţă. Apoi s-a dus mai des la Scornicești, unde şi aici exista un 

birt. Pe atunci nu era declarat oraş și nici blocuri de locuinţe nu 
existau. Se păstrau încă obiceiurile sătești. Din moment ce era zilnic 
prezent, se subînțelegea că se simţea bine. Probabil mai bine decât 
în vila de la Bucureşti. 

Primul care a dispărut din viaţă a fost Andruţa. Atunci, Nicolae 
Ceauşescu şi apropiații lui din conducerea PCR i-au făcut o 
înmormântare creştinească. A participat un sobor de preoți din 
conducerea bisericii din Oltenia. S-a demonstrat, pentru puţin timp, 
că politica şi credința puteau să se desfăşoare într-o normalitate 
acceptată de stat. 

La scurt timp a decedat şi Alexandrina. Şi ea a fost înmormântată 
după datinele creştineşti, dar fără participarea de personalități şi 
nici de mulți preoți. 

La rândul ei, Mam Mare mai era internată periodic la Sanatoriul 
din Otopeni specializat în tratarea mai cu seamă a oamenilor în 
vârstă. După câteva luni de la producerea evenimentelor din 
decembrie 1989 a murit. N-a mai existat îngrijirea medicală, 
familia ei fusese destrămată tragic. Au apărut primele semne grave 
ale despărțirii de viaţă. 


Bulevardul Primăverii nr. 50: Vasile Bărbulescu 


Timp de câţiva ani a locuit într-o vilă situată în interiorul curții 
reşedinţei prezidenţiale, până la evenimentele din decembrie 1980. 
A avut acest privilegiu pentru că era căsătorit cu Elena, profesoară, 
sora lui Nicolae Ceaușescu. Amândoi domiciliau în comuna 
Scornicești, judeţul Olt. 

În tinereţea lui fusese plugar și după 1950 devenise lucrător 
agricol. A ajuns şi preşedintele cooperativei din comuna natală. Nu se 
ştie ce studii avea, dar rezultatele foarte bune obținute în cooperativă 
au atras atenţia. Lumea îl aprecia pentru sinceritate şi corectitudine. 
Nici n-avea cum să agonisească mai mult decât ceilalți. 

După 1985, Nicolae Ceauşescu s-a confruntat cu foarte mulți 
mincinoşi care lucrau în domeniul agriculturii. Dorind să oprească 
o asemenea situaţie, a crezut că era bine să-l numească pe cumnatul 
lui, Emil Bărbulescu, în centrul politicii din CC al PCR. Era convins 
că el, fiindu-i şi rudă, îi va fi loial. 

În scurt timp Emil Bărbulescu este adus în Bucureşti şi ales 
membru în CC al PCR. Apoi devine Secretar cu „Probleme de 
Agricultură“. A acționat în acest post până la evenimentele din 
22 decembrie 1989. 

De câte ori se desfăşurau plenarele CC al PCR, Emil Bărbulescu 
conducea şedinţele de analiză a activităţii secretarilor cu problemele 
agrare din comitetele de partid județene. Mai participau şi zeci de 
specialiști din Ministerul Agriculturii, cei din secţia de specialitate 
a CC al PCR şi din alte ministere. Devenise o obişnuinţă ca Emil 
Bobu, omul de mare încredere al lui Nicolae Ceauşescu, să fie şi el 
prezent. Intervenea foarte rar, pentru că era precaut, evitând astfel 
să fie interpretat greşit de cel ce conducea lucrările. Adică de Emil 
Bărbulescu. Nu se ştia când, într-o discuţie particulară, supărat 
fiind, ar fi putut să-i spună cumnatului său nemulțumirile cauzate 
de Emil Bobu. 

În scurtă vreme Emil Bărbulescu a mai redus din cifrele 
mincinoase din domeniul agriculturii. Pe fiecare reprezentant al 
unui judeţ îl întreba: ce producţie a avut, separat, la grâu, porumb, 
floarea-soarelui etc. şi cât a introdus în silozuri. De fiecare dată erau 
diferențe mari. Cei din sală râdeau şi se crea o veselie care se repeta 
la fiecare raportor. Emil Bărbulescu se baza, când punea astfel de 
întrebări, pe cifrele din statisticile pe care le avea în faţă. Minciunile 
erau evidente. Au mai fost schimbaţi câțiva secretari de la judeţe şi 
alții din Ministerul Agriculturii. Mai mult nu se putea, fiindcă toți 
erau specialişti cu experienţă. 

Imediat după 1989, Emil Bărbulescu, cunoscut de toți cu numele 
Nea Lică, a fost arestat. Nu făcuse afaceri şi nici matrapazlâcuri. 
După scurt timp a fost pus în libertate. Era bolnav şi a şi murit. 

Bulevardul Primăverii nr. 50: Zamfir Rusu 


A fostşiel locatar într-ovilă situată în curtea reşedinţei prezidenţiale. 
Era soțul Niculinei, primul copil născut în familia lui Andruţa şi 
Alexandrina Ceauşescu. Când Niculina a venit în Bucureşti, ca să-şi 
găsească un loc de muncă, l-a cunoscut pe Zamfir Rusu, cizmar, care 
avea o dugheană de reparat încălțăminte. La început a angajat-o ca 
ucenic cizmar. După câţiva ani, prin 1929, i-a devenit soţie. 

Pe parcursul următorilor ani, Niculina şi Zamfir Rusu i-au cazat 
pe doi dintre fraţii ei, Marin şi Nicolae Ceauşescu, angajându-i ca 
ucenici, pentru a învăța meseria de cizmar. 

După ce Niculina a murit şi Zamfir Rusu ajunsese la o vârstă 
înaintată, acesta a intrat sub protecţia lui Nicolae Ceaușescu, care 
i-a asigurat cazarea şi tot ce avea nevoie. 

Pe timpul cât a fost în viață, Niculina a stat departe de familia 
soților Nicolae și Elena Ceaușescu. 


Bulevardul Aviatorilor nr. 86: 
Angelo Romeo Constantin Miculescu 


Născut la 4 decembrie 1929 în Constanţa. A vut naționalitatea şi 
cetățenia română. La data de 9 februarie 1999 a decedat în urma unui 
accident auto produs în judeţul Ialomița. A trăit 70 de ani. Absolvent al 
Institutului Agronomic „Nicolae Bălcescu“, inginer agronom. A făcut, 
după 1965, o specializare în SUA. în domeniul ştiinţelor agricole. 

S-a înscris în PCR în 1953. În anii care vor urma s-a remarcat în 
activităţi politice. Toate funcţiile pe care le-a deţinut au făcut parte, mai 
ales după anul 1962, din nomenclatura de vârf a PCR. Acestea au fost: 


- membru al CC al PCR (1962-1984); 
- ministrul Agriculturii şi Industriei Alimentare (1969-1971) şi 
(1972-1981); 


133 


Cartierul Interzis 


- deputat în Marea Adunare Naţională (1969-1985); 

- viceprim-ministru (1975-1981); 

- ambasador extraordinar şi plenipotenţiar în China 
(1983-martie 1990). 


Se ştia că Nicolae Ceauşescu i-a acordat o foarte mare atenţie. A 
devenit consilier în domeniul agriculturii. 

A fost căsătorit cu Irina Cernaşov. Împreună au avut o fiică, 
Dana, căsătorită cu juristul şi omul politic Adrian Năstase. 

După 1980, Angelo Romeo Constantin Miculescu se înde- 
părtează de politicile lui Nicolae Ceauşescu. Acest fapt a fost 
observat, ceea ce a făcut să fie îndepărtat din viaţa politică internă 
şi trimis ca ambasador. 

A fost folosit mai mult ca tehnocrat în activitatea PCR. 


Bulevardul Aviatorilor nr. 86: Petre Borilă 


În locuința de la acest număr, după naţionalizarea din 1948, 
primul locatar a fost Gheorghe Gheorghiu-Dej. Apoi a urmat 
Chivu Stoica şi, după el, Petre Borilă. Toţi au fost personalităţi din 
prima garnitură în PCR. Iar vila, prin mărimea spaţiilor, a fost pusă 
numai la dispoziţia principalilor conducători. 

Petre Borilă s-a numit până în 1945 Iordan Dragan Rusev. Era 
bulgar. În tinereţe fusese mecanic. S-a născut la 13 februarie 1906 în 
Silistra, Bulgaria. A trăit 67 de ani. S-a stins din viaţă în 2 ianuarie 
1973 la Bucureşti. 

A devenit membru al PCR în anul 1924, când avea 18 ani. Din 
câte se ştie, a fost devotat politicii comuniste de tip stalinist. 

A participat activ în războiul civil din Spania, făcând parte din 
brigăzile comuniste cu funcţia de comisar politic. Când acest război 
a încetat, ca urmare a faptului că n-a mai fost subvenţionat de URSS, 
Petre Borilă, ca şi toţi ceilalți participanţi, a fost recuperat în URSS. În 

documentele apărute pe parcursul anilor despre acest personaj nu se 
spune nimic despre cetăţenia și calitatea lui de membru de partid pe 
timpul cât a stat în URSS: a avut sau nu cetățenie sovietică şi, mai ales, 
a fost membru al PCUS? Noi credem că le-a avut pe toate. 

Petre Borilă s-a întors în România în luna august 1944, odată cu 
Divizia „Tudor Vladimirescu“, formată din foşti prizonieri români 
căzuţi în timpul războiului împotriva URSS. Era comisar politic și 
avea gradul de colonel. Dispunea, deja, de o carte de vizită care-l 
distanţa de ceilalți comunişti de seamă autohtoni, care-l suspectau 
că se afla în atenţia deosebită a PCUS. Bănuiau că era agent al 
spionajului sovietic. După o perioadă scurtă de timp a fost ales şi 
numit în diferite funcții importante: 


- prim-secretar al organizației PCR Bucureşti (1945-1947); 

- membru al CC al PCR (1948-1965); 

- membru al Direcţiei Superioare Politice a Armatei (1948-1950); 
- membru în Secţia Organizatorică a CC al PCR (1950-1953); 
- preşedinte al Comisiei Controlului de Stat (1951-1958); 

- ministrul Industriei Alimentare (1953-1954); 

- vicepreşedinte al Consiliului de Miniștri (1954-1965) 

- membru al Biroului Politic (1965-1969). 


A făcut parte din patru guverne pe timpul lui Gheorghe 
Gheorghiu-Dej. De la luarea puterii de către Nicolae Ceauşescu, în 
1965, Petre Borilă iese din atenţia noilor conducători. Probabil, au 
existat suficiente motive, nedivulgate pentru a nu produce supărări 
celor care, din 1944 şi până în 1965, l-au impus şi susținut. 

Faptul că în anul 1970, fiica lui, lordana, s-a căsătorit cu Valentin 
Ceaușescu, fiul cuplului Ceauşescu, a creat multe nedumeriri. Se 
pare că şi în întreaga familie Ceaușescu. Ca urmare, Petre Borilă 
şi Nicolae Ceaușescu au devenit și cuscri. Această cumetrie a 
durat câțiva ani. După care a urmat divorțul. Din această căsătorie 
a rezultat un copil, Daniel. Împreună, mama și fiul au emigrat în 

primele zile după 22 decembrie 1989, în Israel, motivând că erau 
evrei. Corespundea în totalitate cu realitatea. 

În tinereţea lui, Petre Borilă a trăit în concubinaj cu secretara 
lui, Elisabeta (Betty Bimbaum), evreică. Mai târziu, acesta a devenit 
soția altui lider comunist de primă mărime, Vasile Luca. După 
căsătorie s-a numit Elisabeta Luca, aşa cum şi-a dorit. Ca să i se 
piardă trecutul şi, mai ales, originea. 

În timpul concubinajului, Petre Borilă o cunoaște pe Ecaterina 
Abraham, tot evreică. S-au şi căsătorit. Împreună au avut doi copii. 
Pe Iurie şi lordana. 

În toată viaţa lui Petre Borilă a lăsat impresia unui om retras, 
nesociabil. În ultima parte a existenţei sale s-a îmbolnăvit. Probabil 
a fost şi aceasta o cauză pentru care s-a retras din activităţile politice. 
Dar nu principala. 

A fost decorat de multe ori. Prin dispariţia lui se aprecia 
că puterea sovietică mai pierduse un om de bază care le fusese 
credincios. N-a fost singurul. Ca el au mai fost destui. Din această 
constelație creată de Moscova n-au lipsit Ana Pauker, Vasile Luca, 
Teohari Georgescu, Emil Bodnăraș, Pantiuşa şi mulți alții. 


Bulevardul Aviatorilor nr. 86: Chivu Stoica 


A locuit la această adresă împreună cu soţia lui, a treia, Maria 
Manolescu-Chivu. 

S-a născut la 8 august 1908 în comuna Smeeni, judeţul Buzău, 
într-o familie de oameni nevoiaşi. A avut nouă frați. 

Când împlineşte 15 ani, în 1923, devine ucenic la Depoul de 
locomotive din Buzău, unde, timp de patru ani, se califică în meseria 
de cazangiu. În anul 1928 se angajează la Atelierele CFR din Bucureşti. 
Un an mai târziu, este recrutat pentru satisfacerea stagiului militar 
timp de doi ani. Apoi revine la aceleaşi ateliere, unde continuă să 
fie muncitor cazangiu. Aici este atras de activiștii comunişti aflați în 

ilegalitate şi din 1933 devine membru al PCR, când avea 24 de ani. 
Cei care l-au cunoscut îl apreciau pentru perseverenţa în realizarea 
sarcinilor de partid pe care le primea. Tot atunci s-a căsătorit pentru 
prima dată cu o muncitoare. După câţiva ani aceasta divorţează, 
motivând că era mai mereu singură, întrucât soțul ei fusese arestat în 
urma desfăşurării de activități revendicative sindicale. 

În 1933 Chivu Stoica era deja cunoscut ca lider sindical şi a 
reușit ca, în urma unor activități susținute şi de alţi sindicalişti, să 
declanșeze greva muncitorilor de la Atelierele CFR Griviţa. Din 
acest an şi în următorii care vor veni, până în 1944, va fi arestat de 
cinci ori şi va executa mulți ani de închisoare. 

Pe timpul cât s-a aflat în detenţie, în multe penitenciare, i-a 
cunoscut pe toţi cei condamnaţi pentru activități propagandistice 
comuniste. Printre ei Gheorghe Gheorghiu-Dej, Gheorghe Apostol 
şi Nicolae Ceauşescu. După punerea lor în libertate la 23 august 
1944, cei mai mulți au devenit conducători ai Partidului Comunist 
Român. Viaţa lor particulară se cam asemăna, pentru că mai toți 
fuseseră lăsaţi de neveste în timp ce se aflau în închisori. 

În toată perioada cât a trăit Gheorghe Gheorghiu-Dej, ales 
conducător al PCR, până în primăvara anului 1965, Chivu Stoica 
a fost foarte apreciat, fiind socotit, ca valoare şi încredere, al treilea 
om în partid şi stat, după Gheorghe Apostol. 

Imediat după 23 august 1944, Chivu Stoica primeşte misiunea 
de a se ocupa de organizarea sindicatelor din România. A devenit 
şi reprezentant al acestora în Frontul Naţional Democratic. În anii 
următori i se vor da şi alte însărcinări: 


- membru în CC al PCR din 1945 şi până în 1975; 

- vicepreşedinte al Confederaţiei Generale a Muncii (1945-1946); 
- director general al Căilor Ferate Române (1946); 

- ministru la Ministerul Industriei (1949-1952); 

- membru al Biroului Politic (1945-1965); 

- prim-vicepreşedinte al Consiliului de Miniştri (1952-1955); 

- preşedinte al Consiliului de Miniștri (1955-1961); 
- preşedinte al Consiliului de Stat (1961-1967); 
- membru al Secretariatului CC al PMR (1961-1965). 


Toate funcţiile mari îndeplinite de Chivu Stoica au fost pe timpul 
existenţei lui Gheorghe Gheorghiu-Dej. Amândoi deveniseră 
şi buni prieteni, cu o încredere reciprocă. Stoica a fost singurul 
căruia Gheorghe Gheorghiu-Dej îi va cere, înainte de a muri, ca, în 
continuare, să aibă grijă de cele două fiice ale lui, dar şi de nepoți. 
În mod sigur că atunci Gheorghe Gheorghiu-Dej simţise sau i se 
spusese despre noul val de atitudini, destul de multe în PCR în 
raport cu el, care îi erau potrivnice. Nu s-a ştiut dacă şi Chivu Stoica 
făcuse aceleași constatări în ceea ce-l privea. 

Imediat după moartea lui Gheorghe Gheorghiu-Dej, Chivu 
Stoica trece de partea noului ales, Nicolae Ceaușescu, și-i susține 
noile teorii. Devine principalul aliat al lui Ion Gheorghe Maurer, 
aflat în poziţia de prim-ministru, iar la Congresul PCR din 1965 
împreună îl propun pe Nicolae Ceauşescu în funcția de secretar 
general al PCR. Dacă nu erau ei ca să-i orienteze pe participanţii de 
la congres, cele mai mari şanse le-ar fi avut Gheorghe Apostol, care, 
bazat pe prietenia pe care avusese cu Gheorghe Gheorghiu-Dej, se şi 
considera cel mai indicat, dar şi mulțumit de evoluţia speranţelor lui. 

La rândul său, Nicolae Ceauşescu n-a uitat intervenţia politică 
decisivă în luarea puterii de către el. În 1973, când Chivu Stoica a 
împlinit 65 de ani, Nicolae Ceauşescu i-a conferit titlul de „Erou 
al Muncii Socialiste“. Apoi, în 1974, este pus să deschidă lucrările 
Congresului al XI-lea al PCR. Devine şi membru în CPEx. Trecuseră 
aproape trei ani de când suferise un infarct miocardic. 

Decorarea şi participarea lui la Congresul al XI-lea al PCR a fost 
o revenire din situaţia în care se găsea, de politician scos din jocurile 
puterii. Dar într-o altă analiză făcută în cadrul CPEx, prezent 
fiind şi Nicolae Ceauşescu, Chivu Stoica este criticat foarte dur, 
spunându-i-se că devenise un bețivan şi afemeiat. Avea 66 de ani. 

Este mai greu de crezut că astfel de critici, făcute de Emil Bodnăraş 
şi Alexandru Bârlădeanu, cunoscuţi ca devotați politicilor PCUS, 
aveau scopul scoaterii din joc a lui Chivu Stoica. În același timp se 
poate pune şi o altă întrebare: ce a știut în plus Nicolae Ceaușescu 
de a acceptat ca, într-o asemenea ședință, să i se dea lui Chivu Stoica 
lovitura de graţie? 

Unii dintre participanţii la acea şedinţă au fost întrebaţi după 
1989 de mai mulţi ziarişti şi istorici. Răspunsul i-a mulțumit pe toți: 
beţiv şi afemeiat. Ce puteau să explice cei care au făcut astfel de critici, 
când intervenţiile lor fuseseră aranjate? Acum, după ce au dispărut 
din viaţă, explicaţiile le dau rudele, cunoscuţii ori nevestele dacă mai 
trăiesc. Subiectivismul este evident. Din această cauză se fac fel de 
fel de aprecieri, iar autorii lor sunt siguri că ceea ce au spus sau au 
declarat corespunde şi realităţii. Nu lipsesc nici influenţele reciproce 
şi, astfel, se ajunge la concluzia că în ultimii ani ai vieţii, Chivu Stoica 
ar fi avut mintea tulbure din cauza unui sifilis ajuns în ultima fază! 
Sunt afirmaţii neînsoțite de documente care să le ateste veridicitatea. 

Câteva clarificări sunt necesare. După 1945 şi până când a murit 
în anul 1975, Chivu Stoica, găsindu-se în conducerea PCR/PMR, 
a avut permanent ofiţeri aghiotanţi. În cea mai mare parte şi câte 
patru-cinci în același timp. Îi fusese repartizat un medic chemat 
atunci când era nevoie. Doctorul convoca un consiliu medical 
format în mare parte din profesori universitari, care stabileau 
diagnosticul şi tratamentul. Aceşti oameni care, de multe ori, erau 
mai tineri cu mulţi ani, au fost întrebaţi? Când Chivu Stoica se 
îmbolnăvea, chiar şi de o gripă, era dus la Spitalul Elias repartizat 
pentru nevoile CC al PCR, unde i se făceau toate analizele. Au fost 
verificate aceste documente de arhivă ale spitalului? 

Dar starea de sănătate a soțiilor şi presupuselor amante a fost 
verificată sub aspectul analizelor, pentru a confirma sau nu existența 
sifilisului? Simplele afirmaţii că a avut sifilis în faza terminală le pun 
sau le-au pus pe toate aceste femei, în raport cu lumea din jurul lor, 
în situaţii deosebit de delicate! 

Se vorbeşte şi de o tânără, Doina Roman, care, după 1970, a fost 
prezentată de Chivu Stoica drept o nepoată de-a lui şi adusă acasă la 
el. Există şi păreri că tânăra femeie, prezentată ca asistentă medicală, 
ar fi făcut parte din Securitate. În acei ani, Chivu Stoica avea peste 68 
de ani. Dacă presupunem că ar fi fost dirijată de Securitate, ce putea 
să scoată de la acest om, care avea suficientă experienţă în domeniul 
informaţiilor, pentru a putea face o deosebire între o posibilă sursă 
de informaţii şi o amantă? Dar pe această femeie a întrebat-o cineva 
dacă ar fi acceptat poziţia de amantă, când ştia precis că posibilul ei 
partener nu avea nimic care s-o atragă şi mai ales sifilis? 

A doua amantă a lui Chivu Stoica, pe care o prezenta celor din jur 
şi în societatea în care trăia drept soţie, a fost Tina Orenstein, evreică 
din Arad. Relaţiile lor au început în 1950. Era căsătorită, dar îşi lăsase 
soţul de izbelişte, socotind că un divorţ nu-i era necesar din moment 
ce se afla lângă cel mai puternic om al acelor zile. Era membră a PCR, 
cunoscută şi cu activități politice în ilegalitate, înainte de 1944. Din 
1952 toată lumea îi spunea Tina Chivu. Ca urmare, Tina Orenstein, 
fostă Ecaterina Klein, este numită profesor de socialism şi, după scurt 
timp, director la fabrica de ulei „Muntenia“. Apoi director al „Editurii 
Tehnice“, loc în care erau trimiși, de obicei, cei care începeau să 
încurce treburile politice ale zilei. 

Convieţuirea cu Tina Orenstein a durat zece ani. Împreună au 
înfiat doi copii. După 1962, lui Chivu Stoica i s-a redeşteptat spiritul 
de căutător şi iubitor de frumuseți pământene. Printre altele, în 
1963 o cunoaşte pe o ingineră textilistă, Maria Manolescu, care 
nu-şi profesa meseria, dar lucra ca activistă în cadrul CC al PCR. În 
1965 se căsătoresc. El avea 57 de ani şi ea, 39. A fosta treia şi ultima 
lui nevastă. Au trăit împreună 10 ani. 

În 1971, Maria Manolescu este numită adjunct al ministrului 
Industriei Uşoare. Aici a rămas un an. Din 1972 Chivu Stoica 
constată că nu se mai afla în grațiile lui Nicolae Ceaușescu. Era 
începutul declinului său. 

În luna februarie 1975, Chivu Stoica este internat la Spitalul 
Elias din București. Deoarece nu s-a publicat nimic despre cauzele 
internării lui, fiecare interesat în descrierea biografiei acestuia ne 
relatează niște aspecte pe care trebuie să le şi credem. Cele mai multe 
informaţii o au ca autor pe Maria Manolescu, soția lui Chivu Stoica. 
Însă și acestea pot fi, de multe ori, distorsionate. Depinde de gradul 
de profesionalism şi dăruire față de meseria de analist a fiecăruia. 

În 14 februarie 1975 Chivu Stoica este externat din spital. 
Probabil cu o situaţie mai bună a sănătăţii. Altfel, nu se explică 
externarea. Sau a existat o dispoziţie secretă dată de cineva, mare, în 
acest sens? Acasă avea o cameră în care stătea la pat pentru refacere. 
Până acum nu este nimic deosebit. În ziua de 17 februarie 1975, în 
cursul dimineţii, se produce un eveniment despre care se vor lega 
multe interpretări, mai ales în domeniul politic, necunoscute până 
la sfârşitul anului 1989. La un moment dat, intră în casă şoferul 
maşinii de serviciu pe care o avea Chivu Stoica şi, disperat, le anunţă 
pe Maria, soţia, şi pe tânăra Doina Roman, aflate în altă cameră, că 
şeful lui, Chivu Stoica, s-a sinucis cu un foc de armă de vânătoare. 

Când au fost anunţate, cele două femei au rămas încremenite. 
Aflându-se în casă, ele nu sesizaseră detonarea armei, dar o auzise 
şoferul care se găsea în curte. Au vrut să fugă spre camera în care 
se afla Chivu, dar Maria Manolescu va declara că n-au fost lăsate de 
şofer. S-a aflat, în cursul cercetărilor, că îşi trăsese focul de armă în 
gură. Cazul a fost anchetat de procurori care, sigur, au cunoscut ce s-a 
întâmplat şi de ce a auzit împușcătura numai şoferul, şi nu şi cele două 
femei. Interesantă situaţie! Procurorii de atunci, în acest caz, au fost 
întrebaţi? Nu credem, pentru că ar putea da peste cap multe păreri. 

A fost totuşi un act personal al lui Chivu Stoica aflat, probabil, 
într-o depresie? Sau s-a dorit dispariţia lui? La această ultimă 
întrebare răspunsul nu se regăseşte în procedurile acelor timpuri. 
Existau destui inşi, foste figuri importante în politicile comuniste, care 
erau lăsaţi, singuri, în timp, să se tempereze. Cazurile lui Gheorghe 
Apostol, Silviu Brucan, Corneliu Mănescu și alţii sunt cunoscute. 

Majoritatea celor care l-au cunoscut pe Chivu Stoica va afirma, peste 
ani, că singur nu ar fi acceptat să-şi ia viaţa. Atunci, care-i adevărul? 

A fost depus, în cadrul unor funeralii naționale, la Panteonul 
din Parcul Libertăţii. A trăit 67 de ani. 


Bulevardul Aviatorilor nr. 88: Gheorghe Oprea 


La această adresă a locuit şi Gheorghe Oprea. Este născut în 
1927. Are pregătirea de inginer. S-a înscris în PCR după 1950. 
A fost scos din anonimatul politic după 1965, când în fruntea puterii 
politice a fost ales Nicolae Ceauşescu. Făcea parte din generaţia 
tânără de activiști. Era căsătorit. Cei din jurul său îl caracterizau ca 
fiind un om raţional în măsurile pe care le întreprindea. 


Ca urmare a aprecierilor care i s-au făcut, a fost ales sau numit: 
- membru în CC al PCR (1972-1989); 

- membru al CPEx (1974-1989); 

- ministru la Metalurgie; 

- prim-viceprim-ministru al guvernului (1978-1989). 


Începând cu anul 1978, a făcut parte, împreună cu soţia lui, din 
cercul de apropiaţi politici ai soţilor Ceauşescu, fiind invitaţi cu 
regularitate la întâlnirile de seară de la Club-Bazin, ca şi în cele din 
timpul concediilor de vară şi iarnă. 

A fost decorat cu multe ordine şi medalii. După 1989 a fost 
condamnat şi arestat pentru prestațiile politice în cadrul CPEx. 


Bulevardul Aviatorilor nr. 94: losif Banc 


La această adresă se află o vilă mare şi spațioasă. Aici a locuit, 
printre alţii, şi Iosif Banc. 


142 


Activişti ai PCR care au locuit în Cartierul Primăverii între anii 1948-1989 


S-a născut la 3 martie 1921 în comuna Aluniș, judeţul Mureş. 
După 86 de ani de viață, moare la 26 ianuarie 2007. Naţionalitatea 
i-a fost maghiară. 

În anii tinereţii a fost muncitor forestier, țapinar. Când avea 24 
de ani, în 1945, s-a înscris în PCR. Originea lui a contribuit la o 
ascensiune foarte rapidă. 

Şi-a desfăşurat activitatea politică timp de 44 de ani, între anii 
1945-1989. S-a aflat în următoarele funcţii principale: 


- membru al CC al PCR/PMR (1955-1989); 

- prim-secretar al Comitetului Regional Oradea (1956-1958); 

- prim-secretar PCR al Regiunii Mureş Autonomă Maghiară 
(1961-1965); 

- viceprim-ministru al guvernului (1965-1972); 

- prim-secretar PCR al județului Mureş (1973-1975). 


La terminarea mandatului este adus în sediul CC al PCR şi ales 
secretar al CC al PCR şi membru în CPEX. 

Încă de la luarea puterii de către Nicolae Ceaușescu în 1965, 
acesta l-a apreciat şi susținut pe Iosif Banc în a obţine funcţii de 
conducere la vârful partidului. 

Începând cu anul 1978, îl introduce în anturajul lui format din 
câţiva politicieni. Era însoţit în majoritatea întâlnirilor şi de soția 
lui, care devenise apropiata Elenei Ceaușescu. Întâlnirile aveau loc la 
Club-Bazin. Toţi cei chemaţi de Nicolae Ceauşescu aveau statutul de 
invitați, Club-Bazinul fiind o clădire care aparţinea de CC al PCR. 

A fost preferat în cadrul discuţiilor politice desfășurate în acest 
loc, dar şi la şah sau la partidele de vânătoare, fără ca, vreodată, să 
rezulte că a împuşcat ceva. Important pentru el era să fie prezent. 
Îmbrăcămintea pe care o purta, atunci când participa la vânătoare, 
era asemănătoare cu cea a lui Nicolae Ceaușescu. Se pare că fusese 
procurată de prin târgurile de vechituri. De fapt, asta se şi dorea. 
Era mândru de arma pe care o deținea şi pe care n-o folosea. 

În timpul concediilor de vară şi iarnă, petrecute de Nicolae 
Ceauşescu, erau prezenţi şi soții Banc. Conta, probabil, foarte mult 
faptul că amândoi erau tăcuţi, domoli în mişcări şi că erau de acord 
cu tot ce li se spunea de către cei care îi invitaseră. 

Cu un asemenea comportament, Iosif Banc devenise, datorită 
atenţiei acordate de Nicolae Ceauşescu, un personaj deosebit de 
important al conducerii PCR. Dar, într-o dimineaţă, n-a mai venit 
la serviciu și nici Nicolae Ceaușescu nu l-a căutat. Chiar în acea zi 
au început să circule vorbe că a ieşit la pensie sau că s-a îmbolnăvit 
şi a plecat pe plaiurile natale, ca să se însănătoşească. Era anul 1987. 

Văzându-se lipsa de interes a şefului statului în privinţa fostului 
său apropiat şi protejat de până atunci, tăcerea s-a aşternut peste tot. 
De parcă nimic nu se întâmplase. Cei din securitatea prezidenţială 
i-au retras pe cei doi ofiţeri aghiotanţi care-i asigurau, permanent, 
protecţie. Au dispărut şi fotografiile lui aflate în sistemul de agitație 
şi propagandă al partidului. 

În culisele de la vârful politicii, activiştii care formau o a doua 
garnitură discutau între ei că, sigur, ceva se produsese. Mai credeau 
că fluierase prin alte părți de atâta bine şi că melodia nu i-ar fi plăcut 
şefului protector, cunoscut pentru fermitatea cu care-şi aplica toate 
deciziile. 

A plecat din vila în care locuise, luând doar câteva geamantane 
cu îmbrăcăminte care aparţineau familiei. Nu mai avea altceva. În 
mod sigur că nu deţinea vreo casă sau pământ de orice fel. 

Se pare că soţia lui nu şi-a luat rămas-bun de la cealaltă soţie, 
Elena Ceauşescu, care, timp de aproape zece ani, o şi protejase. 

Fiind oameni tăcuți și retrași din viaţa socială obişnuită, multe 
aspecte despre familia Banc nu se cunosc. Ela trăit o viaţă întreagă 
prin desfăşurarea activităților de partid în care era implicat, mereu, 
numai în funcţii de conducere. 

După ieşirea la pensie a avut timp suficient pentru a fi mulțumit 
că, în toată perioada cât a desfăşurat activități de partid, a fost 
recompensat cu mai toate ordinele şi medaliile existente. 

A fost şi el locatar al vilei de la această adresă. S-a născut la 
26 septembrie 1910 în comuna Ceamurlia de Jos, județul Tulcea. 
După 89 de ani de existenţă, a decedat la 11 februarie 1999. 
Provenea din etnia bulgară şi toată viaţa şi-a păstrat, în vorbire, 
accentul slav. 

N-a fost atras ca să înveţe carte. Condiţiile de trai pe care le avea 
în mediul sătesc din acea zonă nu i-au oferit vreo şansă. A profesat 
meseria de croitor în mijlocul sătenilor lui. 

A intrat în rândurile PCR în anul 1922, în timp ce partidul se 
afla în ilegalitate, fiind arestat şi condamnat politic de mai multe ori 
până în 23 august 1944. În această perioadă s-a cunoscut foarte bine 
cu Gheorghe Gheorghiu-Dej, care, din poziţia pe care o deţinea, 
după intrarea în legalitate, conducea PCR. Acesta l-a sprijinit 
pentru a ajunge în poziţii de conducere în noul regim comunist. 
A fost folosit ca un activist al PCR în Regiunea Dobrogea. 

În 1948, la înfiinţarea Securităţii Statului, a fost încadrat şi i s-a 
dat gradul de locotenent. După patru ani, în 1952 până în 1954, s-a 
aflat într-un post de conducere în Direcţia Generală a Securităţii 
Poporului. Deja, din 1953, avea gradul de colonel şi lucra în Direcţia 
de Informaţii Externe a Securităţii. 

În 1954, a fost înaintat la gradul de general-maior şi numit şef 
al Direcţiei I de Informaţii Externe din cadrul Direcţiei Generale a 
Securității Poporului. 

Din 16 decembrie 1955, prin dispoziția lui Gheorghe 
Gheorghiu-Dej, i se schimbă activitatea pe care o desfăşura în cea 
de activist în conducerea partidului. În decursul anilor a îndeplinit 
următoarele funcții: 


- prim-secretar al Comitetului Regiunii Dobrogea (1955-1967); 
- membru supleant al CC al PCR (1958-1960); 
- membru al CC al PCR (1960-1979); 

- membru al CPEx al CC al PCR (1974-1979); 
- deputat în Marea Adunare Naţională (1948-1989). 


La Congresul PCR din 1965, ţinut imediat după decesul lui 
Gheorghe Gheorghiu-Dej, a fost ales în Comisia de propuneri 
pentru componența Comitetului Politic Executiv, a Prezidiului 
Permanent și a Secretariatului CC al PCR. Din aceeași comisie au 
mai făcut parte lideri importanţi de partid: Ion Gheorghe Maurer, 
Chivu Stoica, Gheorghe Stoica, toți cunoscuţi cu activitate pe 
timpul cât PCR s-a aflat în ilegalitate. 

După 1955 a urmat un curs scurt de doi ani la Academia de 
Ştiinţe Politice „Ştefan Gheorghiu“. Nu adăugase nimic în plus la 
cele patru clase primare. 

A mai deținut şi alte funcţii: 


- preşedinte al Uniunii Naţionale a Cooperativelor Agricole de 
Producţie (decembrie 1967 - decembrie 1969); 

- vicepreşedinte al Consiliului de Stat (în 1974); 

- vicepreşedinte al Comisiei Centrale de Revizie a CC al PCR 
(în 1989). 


Decorat cu multe medalii şi ordine. 


Bulevardul Aviatorilor nr. 104: 
lon Gheorghe Maurer 


La această adresă există o vilă-palat cu foarte multe camere 
spaţioase, holuri şi bucătărie. Suprafaţa curții este foarte mare. Este 
îngrădită cu un zid din cărămidă înalt de doi metri, în care sunt 
încastrate două mari porți metalice. 

După naţionalizarea produsă în 1948, vila a fost repartizată lui 
Ion Gheorghe Maurer. Avea soţie şi un copil, pe Jean. Dar cine era 


146 


Activişti ai PCR care au locuit în Cartierul Primăverii între anii 1948-1989 


acest om care a marcat aproape în întregime evoluţia politicilor 
comuniste din România între anii 1945 şi 1974, datorită şi susţinerii 
avute din partea conducătorilor PCR, Gheorghe Gheorghiu-Dej şi 
apoi Nicolae Ceaușescu? 

A trăit între anii 1902 şi 2000, timp de 98 de ani. Numele lui era 
Jean George Maurer. Şi l-a schimbat în 1945 pentru că, în general, 
populaţia țării, care trăia în tradiţiile ei, respingea pe oricine avea alte 
nume care nu intrau în vorbirea curentă. Provenea dintr-o familie 
de intelectuali. Părinţii, amândoi profesori, veniseră în România în 
1925. Tatăl era german și mama, franțuzoaică. S-au stabilit la Buftea, 
lângă Bucureşti. Aici s-au angajat la liceul din localitate ca profesori. 

Performanţa lui Ion Gheorghe Maurer de a avea o asemenea 
longevitate a rezultat şi din faptul că şi-a desfăşurat activitățile 
profesionale aşa cum a vrut el, fără eforturi şi prin contribuţia celor 
din jur de a-i îndeplini toate dorinţele. A fost singurul răsfățat al 
regimului politic totalitar din România în perioada 1945-1974, dar 
şi după aceea, până în 1989, căruia nimeni n-a îndrăznit să-i spună 
măcar câteva vorbe cu rostul de a-l aduce în realităţile, aşa cum 
erau ele, în care trăia poporul român. 

Ca elev, a urmat cursurile unui liceu militar şi apoi Facultatea de 
Ştiinţe Juridice. La începutul activităţii profesionale a fost avocat. 
Din 1937 apare ca apărător în diferite procese cu caracter politic, 
în care erau implicaţi comuniști cu activități subversive. Printre 
aceştia şi Gheorghe Gheorghiu-Dej. După câţiva ani, când PCR 
vine la putere, acţiunea de apărător al unor deţinuţi comuniști i se 
va considera activitate în timpul ilegalităţii. Susţinătorul demersului 
a fost Gheorghe Gheorghiu-Dej. Ceea ce s-a şi întâmplat. În felul 
acesta era socotit ca fiind membru al PCR din 1937. 

Posesor al unei asemenea firman de prezentare cu mare valoare 
politică, lon Gheorghe Maurer este adus în zona activităților 
politice deosebit de importante. Întrucât avea şi studii superioare, 
comparativ cu aproape toți cei care conduceau partidul, absolvenţi 
ai câtorva clase elementare, va fi apreciat din ce în ce mai mult omul 

de care era mare nevoie. Și-au dat seama de acest aspect chiar și 
diplomaţii sovietici care, în cadrul întâlnirilor oficiale, îi acordau 
o atenţie aparte. Din câte se observa, o depășea pe cea de care se 
bucurau Gheorghe Gheorghiu-Dej şi apoi Nicolae Ceauşescu. 
Acest detaliu trebuie reţinut pentru o mai bună caracterizare a 
acestui om politic pe parcursul anilor şi, mai ales, în două etape: 
1974-1985 şi 1986-1989. 

Pe plan intern a fost singurul demnitar politic căruia i s-au 
asigurat, permanent, toate produsele de lux, inclusiv cele alimentare, 
aduse special pentru el mai cu seamă din Franţa, prin Sectorul 
special al Gospodăriei de Partid. Ceilalți, chiar şi Gheorghe 
Gheorghiu-Dej şi ulterior Nicolae Ceaușescu, se fereau și n-au 
acceptat o asemenea diferenţiere. 

În 1945 a fost ales membru în CC al PCR. Fără un asemenea statut 
nu se putea ajunge în oricare funcţie importantă din partid şi stat. În 
primii ani a îndeplinit funcţii de adjunct de ministru în mai multe 
ministere. Totul se făcea prin indicaţiile date de şeful partidului, 
Gheorghe Gheorghiu-Dej. S-a remarcat prin puterea de orientare şi 
măsurile pe care le-a întreprins. Un factor important care se urmărea 
era ca lumea, mai ales cea din Occident, să remarce faptul că sistemul 
comunist se sprijinea şi pe reprezentanții intelectualității. 

Anul 1957 marchează debutul lui Ion Gheorghe Maurer prin 
numirea sau alegerea lui în posturi deosebit de importante: 


- ministrul Afacerilor Externe (1957-1958); cunoştea foarte 
bine limba germană şi franceză; 

- preşedinte al Prezidiului Marii Adunări Naţionale (1958-1961); 

- preşedinte al Consiliului de Miniștri (1961-1974). 


În ultimul an de activitate (1974) i-a cerut în repetate rânduri 
lui Nicolae Ceaușescu ca să fie de acord cu cererea lui de demisie. 
De fiecare dată Nicolae Ceauşescu a încercat să-l facă să renunțe, 
dar fără reușită. 

Nu se ştie dacă, în această situaţie, Nicolae Ceaușescu a fost 
sincer, încadrându-se într-un rol prevăzut ca să-i fie convenabil lui 
Ion Gheorghe Maurer. Nu este exclus să-i fi cunoscut schimbările 
de atitudine şi motivele de la baza lor. 

Când Nicolae Ceauşescu a fost ales în funcția supremă la 
Congresul PCR din 1965, Ion Gheorghe Maurer era şeful guvernului 
de mai mulți ani. Provenea din mediul de activişti apropiaţi lui 
Gheorghe Gheorghiu-Dej. Nu-i acordase, în anii care trecuseră, 
importanţă lui Nicolae Ceauşescu, care, între timp, devenise şeful 
Secţiei organizatorice a CC al PCR, cea mai importantă din partid. 

Experienţa de viaţă a lui Ion Gheorghe Maurer l-a făcut să fie atent 
şi să speculeze momentele politice, mai ales cele de cotitură, în care 
el să aibă numai de câştigat. Aşa s-a întâmplat şi la Congresul PCR 
din 1965, când mulți activişti importanţi cu trecut în anii ilegalității 
partidului se pregăteau să-l aleagă pe Gheorghe Apostol, fost prieten 
cu defunctul Gheorghe Gheorghiu-Dej. Atunci, Ion Gheorghe 
Maurer, fără să-i consulte pe mulţi, îl propune ca secretar general al 
PCR pe Nicolae Ceauşescu. Autoritatea pe care el şi-o câștigase în 
partid a condus la influențarea majorităţii participanţilor şi Nicolae 
Ceauşescu a devenit şeful suprem. I s-a adăugat, ca susținător, şi 
Chivu Stoica. 

Tot Ion Gheorghe Maurer a fost cel care, în 1974, l-a propus pe 
Nicolae Ceaușescu pentru a fi ales preşedinte al României. Prin cele 
două propuneri de excepție făcute în decursul a zece ani era şi normal 
ca Nicolae Ceauşescu să-i fie, moral, obligat pentru tot restul vieții. 
Într-o situaţie asemănătoare se aflase şi Gheorghe Gheorghiu-Dej. 

Ca urmare a faptului că-l pusese pe Nicolae Ceauşescu în situaţia 
de a-i fi obligat, încă din 1965 şi-a construit un mod personal şi 
independent de exercitare a sarcinilor profesionale. Venea la serviciu 
la orele pe care singur şi le stabilea. Pleca la vânătoare când avea chef, 
fără să-l anunţe pe Nicolae Ceaușescu. Pasiunea lui pentru vânătoare 
o avea din tinereţe. Împuşca tot ce-i cădea în bătaia puștii, numai în 
zonele speciale, rezervate pentru Nicolae Ceaușescu. 

O asemenea independenţă personală constatată în activitatea 
de la guvern, de unde lipsea şi câte două-trei zile, în oricare altă 
societate din lume ar fi fost sancționată de urgenţă. 

Concluziile evidențiau că părea chiar convins că era o persoană 
deosebită şi toată lumea trebuia să-l admită ca pe o prezenţă de 
noutate şi singularitate. În același timp, ceilalți activişti din vârful 
partidului, cu un statut politic asemănător, munceau de se speteau 
de dimineaţă până către miezul nopţii, în frunte cu Nicolae 
Ceauşescu. Îndeosebi cei de la guvern, care mai cunoşteau că şeful 
lor se afla prin păduri, ca să le meargă tuturor bine. Şi mai ştiau, 
tot ei, că i se permitea pentru că făcuse prea mult pentru situația 
personală a altora, mari şi puternici. 

În altă ordine de idei, Nicolae Ceauşescu era cunoscut ca un 
om ordonat, ambițios, cu o forță de muncă deosebit de mare şi 
neiertător cu cei care nu se învăţaseră cu disciplina, cea pe care 
el o impunea, dar și cu prezenţa la locul de muncă, unde, după 
o scurtă perioadă de timp, nu mai dădeau randament din cauza 
oboselii prelungite. Spre deosebire de Ion Gheorghe Maurer, care 
era prezent doar puţine ore, neobosit și cu idei pe care alţii i le 
aduceau la îndeplinire. Probabil că devenise obositor ca să pună şi 
câteva rezoluţii, însă foarte activ pe câmpul de bătălie cu animalele 
sălbatice. 

Pentru Nicolae Ceaușescu, situaţia pe care mai mereu o întâlnea 
prin lipsa de la treburile țării a lui Ion Gheorghe Maurer devenise 
o obișnuinţă, dar îi crea şi multe frământări. Doar el constata că 
Maurer îl ignora, profitând şi de funcţia de şef al guvernului care-i 
acorda tot ce dorea? 

Cererea lui Ion Gheorghe Maurer făcută în 1974 de demisie 
din toate funcţiile pe care le deținea nu l-a surprins pe Nicolae 
Ceauşescu, însă i-a creat un confort psihic despre care nu a vorbit 
vreodată. Înlocuitori erau destui care, dacă nu-i va duce mintea 
prea mult, vor sta la guvern până la miezul nopții, iar ziua vor picoti 
de atâta oboseală! 

În acele întâlniri îl sfătuia pe Ion Gheorghe Maurer să mai 
rămână, deoarece, din câte constata, avea suficientă putere ca să 
mai alerge după mistreți, iepuri, fazani, capre şi, mai rar, urşi. Doar 
avea 72 de ani! Numai că pasionatul vânător nu ceda. Se săturase 
după o activitate de 60 de ani în care făcuse puţin timp avocatură şi 
în rest numai ca şef în diferitele funcţii primite în PCR. 

Când Ion Gheorghe Maurer şi-a depus cererea de demisie ştia 
foarte bine că, mai ales după 1968, Nicolae Ceaușescu devenise 
o persoană politică aflată în atenţia tuturor cercurilor politice ale 
lumii, prin dorinţele lui de independenţă personală, dar şi a ţării 
pe care o conducea. Iar el, Maurer, prin vârstă, pasiuni şi lipsa de 
atitudini pierduse aproape toată capacitatea de influențare. Simţea 
că ieşise din zona de interes a politicienilor și presei occidentale. 

Cererea i s-a aprobat şi, printr-un decret special, Nicolae 
Ceauşescu îi asigura pentru totrestulvieţii drepturile corespunzătoare 
unui prim ministru. Așa că Jean, după cum îl striga Nicolae Ceauşescu, 
a rămas împreună cu soția lui în vila-palat, cu ofiţer aghiotant, maşini 
de oraş şi de vânătoare, aprovizionare specială, telefoane de toate fe- 
lurile şi cu patru subofițeri care să-i păzească, pe rând, reşedinţa. 
Dar ceea ce era mai important: asigurarea primită verbal, prin care 
avea dreptul de a vâna permanent pe toate domeniile speciale şi de a 
folosi gratuit cabanele de vânătoare din țară, dar şi vilele de la Snagov, 
Neptun și Predeal, pe care le avusese şi până atunci. 

Un asemenea caz în toate țările cu regim politic comunist 
nu se mai întâmplase. Cei scoși la pensie sau înlăturați își mai 
frângeau apoi gâtul sau măcar vreo mână, ca să nu uite toată viața 
că muncitorimea a dorit de la ei altceva, şi nu mofturi şi pasiuni. 

Când a trecut la pensie părea foarte mulțumit. N-avea cine să-i 
cunoască stările de mulțumire prin care trecea, pentru că toată 
viaţa lui nu avusese pe cineva apropiat şi nici prieteni. lar Lilica, 
soția lui, întrerupsese bunele relaţii cu Elena Ceauşescu de 6-7 ani. 
De prin 1968. Şi în reședința lui nu intra nimeni în afară de Jean, 
fiul, şi familia acestuia. 

Plecatul la vânătoare devenise o obişnuinţă. Aghiotantul şi şoferul 
aveau grijă de arme, maşină, îmbrăcăminte, telefoane în zona de 
vânătoare şi sticle cu coniac franțuzesc, fiindcă altceva tovarășul nu 
consuma! Societatea, prin reprezentanții ei, îi era la dispoziţie. Timp 
avea deci berechet. Grija cea mai mare era ca să-l ţină Cel de Sus 
sau altcineva sănătos, pentru a avea posibilitatea de a trage în tot ce-i 
ieşea în cale. O mai mare satisfacție nici că putea să aibă! Îşi privea 
de fiecare dată armele speciale de vânătoare pe care le mai primise 
cadou sau îi fuseseră cumpărate de cei de la Gospodăria de Partid. 
Sau din banii lui. Situaţia aceasta nu mai avea importanţă. 

Când rămânea acasă citea câteva ziare germane şi din Franţa, care-i 
veneau zilnic. Prin grija celor de la Gospodăria de Partid. După ce lua 
masa de prânz, se urca în mașină şi era plimbat prin oraş cam o oră 
până obosea tot privind. Niciodată cu nevasta. Era un divertisment. 

Nici nu şi-a pus întrebarea: cine suporta cheltuielile care să-i 
producă atâtea plăceri? Doar pentru asigurarea securităţii avea 
permanent un ofițer aghiotant, patru subofițeri de pază a clădirii 
şi un subofițer şofer. În afară de aceştia exista și personalul de 
întreținere a vilei. 

Viaţa lui Ion Gheorghe Maurer s-a desfăşurat într-o normalitate 
pe care singur şi-a creat-o! Nu s-a schimbat nimic până la sfârşitul 
anului 1985. Avea 83 de ani. Ziarele străine îi aduceau permanent 
ultimele informaţii. Ştia de alegerea la conducerea PCUS a lui 
Mihail Gorbaciov şi mai cu seamă de planurile politice ale acestuia. 
Din 1986 Ion Gheorghe Maurer a simţit că trebuia să-şi schimbe 
întregul comportament. Să devină activ şi să se remarce prin ceva în 
cadrul politicii comuniste din România. Acest fapt trebuia cunoscut 
de politicieni şi, mai ales, de cei din Occident. Dacă se putea, să fie 
remarcat şi ca adversar al politicilor lui Nicolae Ceauşescu. Adică să 
devină într-un fel sau chiar disident. Chiar unul important despre 
care să vorbească o lume întreagă. Însă cum să procedeze? 

A şi găsit soluţia! La început, a pus pe biroul său de lucru cartea 
Capitalul, scrisă de Karl Marx. În ea se făceau referiri la conţinutul 

politicii comuniste. Iar el, Ion Gheorghe Maurer dorea, să se ştie 
că, începând cu anul 1986, va acţiona pentru schimbarea ideilor lui 
Marx într-o altă viziune. Şi-a intitulat viitoarea carte Un alt fel de 
Capital. Cu aşa ceva „Perestroika“ lui Mihail Gorbaciov nu va mai 
valora nimic. Toţi viitorii politicieni comunişti se vor orienta după 
ideile lui şi se va construi, astfel, un nou tip de comunism. 

A răsfoit Capitalul pe care nu l-a mai luat de pe birou până la 
terminarea evenimentelor din decembrie 1989. Lângă carte erau 
creioane colorate cu care a subliniat ideile care trebuiau combătute. 
Au apărut linii roşii, albastre, verzi şi galbene. Fiecare cu semnificaţia 
ei. Nu scria nimic. O va face, sigur, mai târziu, când îşi va termina 
documentarea. Avea tot timpul și vârsta nu îi era atât de înaintată. 
86 de ani. Dorinţa de a-i răsturna teoriile lui Marx era destul de 
mare, deşi această preocupare nu o mai avusese. 

Tot atunci şi-a adus aminte că în tinereţea lui cunoscuse nişte 
ziarişti şi chiar scriitori care, pe parcursul anilor, după 1948, fuseseră 
cercetaţi pentru vederile lor politice. Norocul lor a fost că scăpaseră 
cu viaţă. A început să se intereseze în ce situație se mai găseau sau dacă 
mai trăiau. A dat de ei prin intermediul cărții de telefoane. Cu câţiva 
a purtat şi discuţii telefonice. Au urmat puţine întâlniri la intrarea în 
Parcul Herăstrău. Pe rând, ca să aibă timp să-şi spună părerile. 

Cei veniți ca să-l întâlnească pe fostul preşedinte de guvern 
soseau mai devreme. Din bun-simţ. Foloseau, ca şi alţii, mijloacele 
de transport în comun, fiindcă pensia le era mică. Fiecare rămânea 
surprins când îl vedea pe cel care fusese autorul mai tuturor legilor 
elaborate în România timp de zeci de ani, pensionar fiind, coborând 
dintr-o maşină elegantă, nedisponibilă pe piaţă! Iar portiera era 
deschisă de un tip tânăr, care-l şi ajuta să pună picioarele pe pământ, 
deoarece era cam şontorog. Apoi, când mai constatau că tânărul 
era tot timpul în apropierea acestuia, şi-au dat seama că era ofițer 
aghiotant. Deci, cine era acest pensionar cu atâtea privilegii? 

Întrebarea a devenit și mai interesantă când Ion Gheorghe 
Maurer a început să-l taxeze pe Nicolae Ceauşescu, cu o ironie 

observabilă, că era „Eminenţa Cenuşie“, rezultând că nici nu-i 
prea mergea mintea. Şi, în plus, de ce şoferul cobora din maşină şi 
participa şi el la ceea ce se întâmpla cu acest bătrân, care părea cam 
dus cu pluta şi nu mai ştia altceva decât de „Eminenţa Cenușie“? 

În următoarele săptămâni s-a răspândit vestea despre schimbă- 
rile de atitudini ale acestui fost mare lider comunist, spre deosebire 
de alţii care nu spuneau nimic. Au auzit şi cei de la ambasade şi, ca 
urmare, li s-au mărit urechile şi ochii. Nu cumva acest Ion Gheorghe 
Maurer putea fi transformat într-un nemulțumit de comunism şi 
să devină chiar un disident? Ar fi fost chiar o reușită şi a celor care 
depindeau de Moscova, dar mai ales a diplomaților occidentali! 

În 1987, diplomaţii de la o ambasadă occidentală l-au invitat la 
o recepție. I-au trimis acasă şi invitaţia scrisă, care i-a provocat o 
mare bucurie, pentru că se va afla iar în lumea diplomaților. Însă 
nu ca reprezentant al comunismului, ci de pe o altă poziţie, pe care 
încă nu şi-o definise. 

A venit la recepţie cu aceeaşi mașină elegantă pe care o avea 
mereu la dispoziţie. La sosire, ofiţerul aghiotant i-a deschis portiera şi 
l-a ajutat, împreună cu şoferul, să coboare. Oficialii ambasadei gazde 
se uitau la acest invitat cu foarte multă atenţie. Ce reprezenta el? 

În interiorul ambasadei multă lumină, diplomaţi şi voie bună. De 
la început şi până la sfârşit s-a aflat înconjurat numai de ambasadori 
ai multor țări occidentale. Le vorbea de „Eminenţa Cenușşie“ şi de 
partidele de vânătoare la care participase cel luat peste picior. Râdeau 
toţi despre ce auzeau. Dar nimic important! Iar el, Jean, cum i se 
mai spunea de nevastă şi de Nicolae Ceauşescu, era deosebit de 
mulțumit. Interesul celor din jurul lui continua să fie cu totul altul: 
nu cumva se va reuşi ca, prin atragerea acestui moşneag, încântat de 
poveştile lui lipsite de importanță, să fie transformat într-un opozant 
al comunismului şi, mai ales, al lui Nicolae Ceauşescu? Şi dacă, tot 
prin el, se va reuși ca să se producă, în cazul în care îşi va preciza 
noua poziţie politică, manifestații de sprijin şi să fie răsturnat, măcar 
pentru câteva ore, încăpățânatul șef de partid şi de stat? 

În continuare, până în 22 decembrie 1989, Ion Gheorghe Maurer 
n-a mai lipsit de la recepțiile oferite de ambasadele occidentale. 
Ajunsese şi la 87 de ani. Era încântat de atenţia care i se acorda. 
Le vorbea diplomaților în limba franceză şi germană. Subiectul 
preferat era același: „Eminenţa Cenușşie“ şi cât de nepriceput era 
Ceaușescu la partidele de vânătoare. 

Cu toată diplomaţia folosită de cei din jur de a-l face să dezvăluie 
şi el un pic din culisele politicilor PCR, nu obțineau nimic. Atunci, 
de ce acest Moş Tăgârță răspundea invitaţiilor care i se făceau? 

La fiecare recepţie era deosebit de activ. Glumea şi râdea. Servea 
prea puţin din produsele culinare pregătite, spre deosebire de alți 
invitați care mâncau până ajungeau în situaţia să creadă că le va 
crăpa burta. 

După câteva ore de tatonare şi joc de teatru ieftin, la terminarea 
recepţiei se despărțeau cu speranţe reciproce că se vor mai întâlni. 
A doua seară sau după câteva zile se revedeau la altă ambasadă. 
Reîncepea jocul diplomatic, iar Ion Gheorghe Maurer părea 
mulțumit că era băgat în seamă. Nici nu se îmbolnăvea. Dacă se mai 
întâmpla și așa ceva, venea să-l consulte o cohortă de medici, toți 
profesori universitari, fiecare cu specializare diferită. Câtă atenţie şi, 
mai ales, câte medicamente inexistente pe piaţă! Toată viaţa pe care 
a trăit-o în perioada 1945-1989 a fost ferm convins că societatea 
în care se găsea îi era obligată. Probabil pentru miile de mistreți pe 
care-i împuşcase. Ori căprioare şi fazani. 

La sfârşitul fiecărei recepții era însoţit şi de o parte din diplo- 
maţii gazdă. La peronul ambasadei îi sosea maşina. Aghiotantul 
îi deschidea ușa şi-l ajuta să urce. Ceilalți ambasadori n-aveau 
ofiţer aghiotant. Erau singuri. Atunci, din nou întrebarea: cine-l 
susținea pe acest om, pensionar, care-şi bătea joc de preşedintele 
țării lui? 

A doua zi, în cursul dimineţii, după ce citea presa străină, se mai 
uita în Capitalul şi sublinia. Nu-şi nota nimic. Acest lucru nu intra 
în obişnuinţa lui. 

Dar tot el avea senzaţia că, parcă-parcă, după ce Mihail Gorbaciov 
le spusese şefilor de partid din țările care depindeau de URSS să-şi mai 
dea şi demisia, ca o necesitate pentru ei şi populaţie, simţea că prinsese 
puteri fizice ca s-o ia de la început. Adică să devină conducătorul țării. 
Cel puţin aşa rezulta. Probabil preşedinte al României, fiindcă de 
partid comunist nici nu mai intra în discuţie. Nu mai fusese la vreo 
şedinţă de partid de ani de zile, invocând că-l dureau şalele. 

A tot ţinut-o cu participarea la toate ambasadele care ofereau 
recepții, dar şi cu sublinierea rândurilor din Capitalul până în ziua 
de 22 decembrie 1989, la prânz. Era în biroul lui şi se pregătea să 
răspundă invitaţiei de a servi prânzul în sufrageria mare împreună 
cu soția lui. Lua masa la ore fixe. Niciodată în anii pe care i-a trăit 
n-a ştiut cum şi de unde se procură alimentele şi nici să curețe o 
ceapă. Şi a trăit într-un regim politic comunist! 

Înainte de a ieși din birou, i-a ciocănit cineva în uşă. A intrat 
lui a încetat, întrucât regimul politic a căzut. A salutat şi, în grabă, 
a plecat. Imediat a intrat șoferul. Cel care peste o oră, conform 
programului, urma să-l plimbe prin Bucureşti până când obosea 
de atâta privit. I-a recomandat să deschidă televizorul. Acesta a 
observat începutul de sperietură. A salutat şi a plecat cu mașina la 
garaj. Ultimul care a intrat în birou a fost subofițerul de la poarta 
de intrare. A rostit și el câteva cuvinte din bun-simţ. L-a salutat şi a 
plecat. Tot grăbit. 

Personalul de serviciu din vilă nu mai venise la reședință. Toţi 
bănuiau că ceva se apropia. Pentru siguranţa lor, nu-şi luaseră nici 
rămas-bun. 

Era pentru prima dată, într-o viață de 87 de ani, când lui Ion 
Gheorghe Maurer i se întâmpla așa ceva. Şi-a dat seama că a rămas 
singur într-o ţară despre care nu ştia mai nimic şi îndeosebi ce se 
întâmpla în acele ore. 

S-a ridicat de la masa de lucru şi cu mersul lui greoi s-a dus să-şi 
închidă poarta de la intrare şi ușile casei. Nu mai făcuse așa ceva de 

când era tânăr. Alţii, timp de 23 de ani, erau cei care-i deschideau 
şi încuiau uşi. 

A doua zi a sunat la Sectorul Special al Gospodăriei de Partid 
ca să fie aprovizionat cu produse şi mâncăruri pregătite. Nu l-a mai 
băgat nimeni în seamă. A rămas în singurătate. În scurt timp, Lilica, 
soția lui, a murit. Fiul, Jean, plecase de mai multe luni în Germania. 

După câțiva ani, când avea 90 de ani, l-au descoperit câţiva 
ziarişti de la posturile de televiziune nou înființate. La această 
vârstă le povestea tot despre „Eminenţa Cenușie“. Reporterii 
şi-au dat seama că nu puteau scoate nimic din ce îi interesa şi l-au 
abandonat. Când se mai îmbolnăvea îl mai ducea câte un cunoscut 
la medic, unde era tratat la fel ca alții. 

Ambasadorii, care până de curând îi trimiteau invitaţii şi-l 
considerau ca participant de onoare la recepții, au uitat de el. 
Îşi făcuseră meseria. Apoi au fost retrași din posturile pe care le 
ocupau. 

În anul 2000 a murit. A fost un tip inteligent, preocupat în tot 
timpul vieţii de a se găsi în posturi care să-i asigure independența 
în acţiuni, dar şi rezolvarea plăcerilor personale. N-a avut nimic în 
comun cu politicile comuniste. Le-a dirijat în funcţie de cum bătea 
vântul, însă cu marea grijă de a nu fi răspunzător. Oportunismul 
i-a fost caracteristic. Așa se explică de ce, prin intervenţiile lui în 
momentele importante din viaţa celor doi şefi de partid, Gheorghe 
Gheorghiu-Dej şi apoi Nicolae Ceaușescu, a fost prezent. Iar aceştia 
l-au păstrat ca pe un oportunist despre care n-au amintit vreodată. 
Dar util. 

Intenţia lui de a scrie cartea Un alt fel de Capital s-a încadrat 
în dorinţa de a-l atenţiona pe Nicolae Ceaușescu de potenţa 
lui intelectuală de politician profund comunist, şi nu a unuia de 
conjunctură. Nu scrisese nimic în viaţa lui şi nici nu se spetise 
studiind părerile multor autori din acest domeniu. 

Nicolae Ceaușescu i-a cunoscut atitudinile de adversar, dar l-a 
lăsat să se desfășoare aşa cum dorea. Și-a dat seama că fostul lui 

apropiat, Ion Gheorghe Maurer, prin tot ce spunea, nu-i putea ştirbi 
autoritatea. Acest aspect l-a ştiut prea puţin Jean, care beneficia din 
plin de tot ce-i oferea, prin lege, Nicolae Ceauşescu. 

Şi-a dat seama că aparținuse unui alt regim politic şi mai ales 
că fusese un beneficiar absolut, de-abia după 1990, când lumea se 
schimbase. Și oamenii deştepţi au limitele lor! 

În perioada cuprinsă între anii 1948-1974, a primit toate 
decoraţiile existente. A fost cel mai important activist de partid care 
a acționat pentru formarea şi dezvoltarea cultului personalităţii 
celor doi conducători ai PCR, Gheorghe Gheorghiu-Dej şi Nicolae 
Ceauşescu. Prin discursurile, multe la număr, pe care le-a ţinut la 
diferite congrese, ca şi la aniversările celor doi a transmis puncte de 
vedere care dirijau viitoarele atitudini şi linii ale politicii comuniste. 


Strada Pictor Barbu Iscovescu nr. 25: 
Nicolae Giosan 


În vila de la această adresă a locuit şi Nicolae Giosan cu soția şi 
fiica lor, Virginia. S-a născut la 30 decembrie 1921 în satul Drâmbăr, 
judeţul Alba. Părinţii i-au fost Achim şi Maria Giosan, țărani săraci. 
A avut naționalitatea şi cetățenia română. 

După terminarea liceului, a urmat cursurile Academiei Agricole 
din Cluj (1941-1945), cu diploma de inginer agricol. A făcut studii 
la Moscova pentru pregătirea doctoratului (1950-1952) şi a obţinut 
titlul de Doctor în Agronomie al Academiei Agricole din Moscova 
(1952). 

La revenirea în țară a fost numit profesor universitar la Institutul 
de Agronomie din Bucureşti (1952-1974). Paralel cu activitatea de 
profesor, a fost director al Institutului de Cercetări Agricole de la 
Fundeni şi al Institutului Central de Cercetări Agricole (1955-1966). 

S-a înscris în PCR în 1947. A avut următoarele activităţi politice 
şi în instituții de stat: 

- membru al CC al PCR (1960-1989); 

- preşedinte al Academiei de Științe Agricole şi Silvice (1969-1981); 

- membru al Academiei RPR (în 1963); 

- vicepreşedinte şi preşedinte al Consiliului Superior al 
Agriculturii (1969-1981); 

- preşedinte al Marii Adunări Naţionale (1974 — 22 decembrie 1989); 

- membru supleant al CPEx (1974 - 22 decembrie 1989). 


Pentru activitățile depuse, a fost decorat cu multe medalii și 
ordine. Cel mai important a fost „Ordinul 23 August“. 

Pe parcursul anilor care au urmat, după obținerea titlului de 
doctor în agricultură, a scris peste 60 de lucrări ştiinţifice care, în 
majoritatea lor, s-au aplicat în agricultura din România. 

A fost om de ştiinţă profilat numai în domeniul agriculturii. 
Promovat la început în regimul politic condus de Gheorghe 
Gheorghiu-Dej şi pus apoi în funcţii importante de către Nicolae 
Ceauşescu după 1965. 

Decedat la data de 30 iulie 1990 în penitenciarul Jilava. A trăit 
79 de ani. N-a avut, toată viaţa, alte venituri în afară de salariul lui 
şi al soţiei. Şi nici bunuri de valoare. 

Deţinerea lui în penitenciar s-a datorat acuzațiilor care i s-au adus 
şi condamnării pentru activităţile politice pe care le-a desfăşurat. 


Strada Crângului nr. 15: Cornel Burtică 


Om politic promovat de Nicolae Ceauşescu până în vârful 
puterii comuniste. S-a născut la 3 septembrie 1931 în judeţul 
Mehedinţi. A trăit 82 de ani, decedând la 11 iunie 2013 în Bucureşti. 
A avut naționalitatea română. În 1955, ca urmare a studiilor făcute, 
a devenit inginer electromecanic. 

Cei din jurul lui îl apreciau pentru calmul şi modul de judecată 
în diferite momente. A fost atras de politica PCR şi, în scurt timp, 

s-a regăsit în grupul de tineri care a intrat în atenţia conducătorilor 
comunişti. Mai ales a lui Nicolae Ceauşescu, care dorea să-și 
formeze în jurul lui o nouă echipă de conducere. Așa se explică 
de ce până la vârsta de 35 de ani a urcat rapid treptele politice în 
Ministerul de Externe, iar în perioada 1966-1969 a reprezentat 
România ca ambasador extraordinar în Italia, Maroc şi Malta. Din 
1969 va fi avansat în mod excepțional: 


- membru al CC al PCR (1969-1982); 

- ministru al Comerţului Exterior (1969-1972) şi (1978-1982); 

- membru al Comitetului Politic Executiv al CC al PCR 
(1974-1982); 

- secretar al CC al PCR; 

- şef al Secţiei Propagandă din CC al PCR în 1979. 


A fost decorat cu multe ordine şi medalii, printre care şi „Ordinul 
23 August“ clasa 1. 

În 1981 şi 1982, Nicolae Ceaușescu a fost informat că în mod 
repetat Cornel Burtă încălca principiile de etică ale PCR. A fost scos din 
toate funcţiile pe care le deţinea în partid. N-a fost singurul. Ca să nu 
devină nemulțumit şi pe parcurs disident, a fost trimis director general 
al „Uzinelor 1 Mai“ din Ploieşti (1982-1989). În timpul evenimentelor 
din decembrie 1989 avea 58 de ani. A fost trecut la pensie. 

După 1990, a apărut de mai multe ori pe diferite canale de televiziu- 
ne cu păreri având un pronunțat conţinut critic la adresa lui Nicolae 
Ceaușescu. Era evident că-și exprima şi o nemulțumire personală, 
pentru că fusese scos din vârful piramidei comuniste din România. 


Strada Armindenului nr. 4: Gheorghe Pană 


Provine dintr-o familie de țărani săraci din comuna Gherghița, 
județul Prahova. Născut la 9 aprilie 1927. După ce a absolvit şcoala 

elementară, la vârsta de 14 ani s-a angajat ucenic la o rafinărie de 
petrol din Ploieşti. După câţiva ani obține calificarea de strungar. 
Se înscrie în PCR în anul 1947. Este adus la Bucureşti şi încadrat ca 
instructor în Secţia de Propagandă a CC a UTC. Apoi, în 1951, este 
preluat de partid, care-l numeşte şef de sector în Secţia de Relaţii 
Externe din CC al PMR. 

Datorită faptului că provenea dintr-o familie de oameni săraci şi 
fiind muncitor petrolist, Pană a devenit, din 1950, o mare speranță 
în domeniul politicii comuniste. A fost promovat în multe funcții 
de conducere. Neavând nicio pregătire şcolară solidă, a produs mai 
mult deziluzii. A fost folosit după mai mulţi ani ca un activist de 
rezervă în situații provizorii, fără să mai aibă sarcini de răspundere 
în domeniul propagandei. 

Principalele activităţi desfăşurate: 


- prim-secretar al PCR în judeţul Brașov (1966-1969); 

- membru în CC al PCR (1969-1989); 

- membru în Consiliul Apărării (din 1970); 

- preşedinte al Consiliului organizării economico-sociale; 
- ministrul Muncii (1976-1979); 

- primar general al Capitalei (1980-1985); 

- ministrul Industriei Uşoare (1985-1986); 

- membru în CPEx (1974-1985); 

- vicepreşedinte al Consiliului de Stat (din 1986); 

- deputat în Marea Adunare Naţională. 


Ca răsplată pentru activităţile în care era angajat, a fost decorat 
de multe ori. Principalele decoraţii acordate: 


- „Ordinul Muncii“ (de două ori); 

- Ordinul „Steaua Republicii Socialiste România“, clasa a V-a; 
- „Ordinul 23 August; 

- Titlul de „Erou al Muncii Socialiste“. 

A fost, alături de alţi activişti principali de la vârful partidului, 
realizator și susținător al cultului personalităţii lui Nicolae Ceaușescu. 

După evenimentele din decembrie 1989, noile autorităţi ale 
statului l-au anchetat şi condamnat. 


Strada Ivan Turgheniev nr. 18: Dumitru Petrescu 


Primul locatar al acestei vile, după naţionalizarea din 1948, a 
fost Dumitru Petrescu, care a trăit între 1906-1969. I se recunoştea 
astfel faptul că fusese luptător comunist şi că făcea parte din 
conducerea PCR. 

Înainte de 1930 era angajat strungar la Atelierele CER Griviţa din 
Bucureşti. Devine membru al PCR în anul 1932. După puţin timp 
este reținut de organele de stat pentru activitate propagandistică a 
PCR, judecat şi condamnat. În anul 1935 evadează din închisoare și 
trece graniţa în URSS. Odată cu el au mai fugit încă doi comunişti 
care fuseseră şi ei condamnaţi pentru aceleași fapte: Constantin 
Doncea şi Gheorghe Vasilichi. A rezultat că fuga celor trei a fost 
organizată de alți comuniști aflaţi în libertate. 

În URSS a fost folosit pentru activităţi de propagandă împotriva 
regimurilor politice din România. Începând cu 1943, primeşte 
sarcina, împreună cu alţi imigranţi, să se ocupe de formarea diviziilor 
„Tudor Vladimirescu“ și „Horia, Cloşca şi Crișan”, constituite din 
ostaşi români căzuţi prizonieri pe teritoriul sovietic după 1941. 

Când Divizia „Tudor Vladimirescu“ a intrat pe teritoriul României 
în 1945, Dumitru Petrescu era locţiitor politic al acestei mari unități 
şi avea gradul de colonel. După scurt timp a fost mutat, tot ca locţiitor 
politic, la Divizia „Horia, Cloşca şi Crişan“, sosită mai târziu. 

La terminarea războiului, din 1947 rămâne încadrat în armată 
ca şef al Direcţiei Superioare Politice. În anul 1947 i se acordă 
gradul de general-maior. 

Se cunoştea foarte bine cu Gheorghe Gheorghiu-Dej, devenit 
şef al partidului, şi cu Gheorghe Apostol, un fel de al doilea om în 
cadrul puterii. Toţi fuseseră muncitori la Atelierele CFR şi apreciaţi 
pentru activitatea lor politică ilegală. 

În 1948, Dumitru Petrescu este ales membru supleant al CC al 
PCR. Cam târziu. Lipsa de atenţie faţă de el o va reține. Apoi este numit 
ministru al Finanţelor și, la scurt timp, vicepreşedinte al guvernului. 

Probabil că nu i-a convenit modul cum foştii lui tovarăşi de 
detenție conduceau activitățile politice. După puţini ani a devenit 
un critic al grupului de politicieni format din Gheorghe Gheorghiu- 
Dej, Gheorghe Apostol şi al celor din jurul acestora. Ca urmare, în 
1956 a fost exclus din PCR pentru atitudini socotite neprincipiale. 

Dar ce să faci cu un asemenea activist care nu se pricepea la 
altceva decât la propagandă comunistă? A fost plasat ca director 
la Loto-Pronosport. În felul acesta se mai închidea un caz. I s-a 
asigurat un salariu convenabil, o viaţă liniştită şi o maşină a statului 
la dispoziţie. De acum putea să şi clevetească, pentru că nu mai 
prezenta interes. În mod sigur că excluderea din partid trebuia 
înțeleasă ca o măsură menită să-l înveţe minte. Așa a şi fost. 

După ce în 1965 moare Gheorghe Gheorghiu-Dej şi ia puterea 
Nicolae Ceauşescu, situaţia lui Dumitru Petrescu revine în atenţie. 
De acum, împreună cu Emil Bodnăraş şi Ilon Gheorghe Maurer, 
formează adevăraţi piloni puternici de susţinere a noului ales în 
fruntea partidului. Se ştia că avea doar câteva clase elementare, dar şi 
multă voință de a face ceva. Mai trebuia avut în vedere ataşamentul 
lui la cauza clasei muncitoare. Pe unde se va găsi i se vor da în 
subordine specialişti, ca şi atunci când fusese ministrul Finanţelor. 
Numai că în perioada aceea avea mulți consilieri, printre care şi 
sovietici, care-i orientau direcţiile de mers în sensul dorit, ca să nu 
se rătăcească. 

După analize la nivel înalt făcute în mod repetat, din care n-a 
lipsit Nicolae Ceauşescu, a fost reactualizat şi numit în câteva 
posturi: 

- preşedinte al Comitetului de Stat pentru Protecţia Muncii; 
- prim-adjunct al Ministerului Muncii; 

- prim-adjunct al Direcţiei Rezervelor Statului; 

- vicepreşedinte la Consiliul de Stat. 


Trei dintre cei patru care formau pilonii puternici de susținere a noii 
politici a lui Nicolae Ceaușescu - îi avem în vedere pe Emil Bodnăraș, 
Gogu Rădulescu şi Dumitru Petrescu - fuseseră, mulți ani, folosiţi de 
PCUS, pe timpul cât se aflaseră refugiați în URSS, ca propagandişti la 
diferite posturi de radio şi ziare. Oare Nicolae Ceauşescu nu ştia că ei 
nu puteau să fi rămas în afara activităţilor dirijate de PCUS şi NKVD? 
Şi că prin prezenţa lor în diferite posturi, situate la vârful preocupărilor 
statului, puteau să transmită, permanent, niște dedesubturi nespuse 
ale noii orientări politice şi economice? Se ştia! Însă era mai bine cu ei 
decât fără. În mod sigur că existau şi alții, mulți, care furnizau din plin 
date despre tot ce se întâmpla. Ştiuţi, bănuiţi sau necunoscuți. 

Funcţiile care i-au fost încredințate au evidenţiat că avea 
capacităţi limitate de conducere. Permanent a avut lângă el adjuncți 
pregătiți. El a reprezentat puterea politică. 


Vila din strada Nikolai Gogol nr. 1: Ilie Verdet 


A fost una dintre puţinele personalităţi comuniste folosite intens 
de conducătorii PCR în rezolvarea problemelor interne de partid şi 
în administraţia de stat, în perioada 1950-1989. 

S-a născut la 10 mai 1925 în oraşul Cărbuneşti, judeţul Bacău, 
dintr-o familie de mineri. După o viaţă de 76 de ani, a decedat la 
20 martie 2001 în Bucureşti, în urma unui infarct. 

A fost căsătorit cu Reghina. Împreună au avut doi copii: pe 
Doina, născută în 1948, şi pe Cezarina, născută în 1953. 

La vârsta de 12 ani, când absolvise patru clase primare, se 
angajează ca ucenic la o mină de cărbuni. Rămâne în acest domeniu 

de activitate timp de opt ani. Trece prin toate gradele acestei profesii: 
ajutor de miner, miner, şef de brigadă şi maistru. 

În 1945 se înscrie în PCR. Avea 20 de ani. Continuă să-și 
desfăşoare activitatea de miner până în 1949, când devine activist 
de partid şi de sindicat. De acum şi până în 1989 se va găsi în atenţia 
CC al PCR, care îl va întrebuința în zeci de activităţi. Le menționăm 
pe cele mai importante: 


- membru în Consiliul de conducere al Uniunii Miniere (1949); 

- prim-secretar al Comitetului Regional al PCR Hunedoara 
(1954-1956); 

- membru supleant al CC al PCR şi adjunct al şefului Secţiei 
Organizatorice din CC al PCR (1955-1960); 

- membru al CC al PCR (1960-1989); 

- secretar al CC al PCR (martie -— iulie 1965), (martie 1974 — 
martie 1978) şi (octombrie 1982 - noiembrie 1984); 

- deputat în Marea Adunare Naţională (1961-1989); 

- membru în CPEx şi în Prezidiul permanent al CPEx (1977-1989); 

- vicepreședinte al Consiliului de Miniştri (1965-1989); 

- prim-vicepreşedinte al Consiliului de Miniştri (1967 - până 
la 29 martie 1974, când premierul Ion Gheorghe Maurer se 
pensionează); 

- secretar al CC al PCR (29 martie 1974 - 18 martie 1975) şi 
preşedinte al Consiliului Central de Control Muncitoresc şi al 
Activităţii Economico-Sociale; 

- prim-vicepreşedinte al Consiliului de Miniştri (martie 1978 - 
martie 1979): 

- prim-ministru al guvernului din 29 martie 1979 până în 21 
mai 1982, când şi-a prezentat demisia. 


A fost singura dată când a cerut să plece din funcția pe care 
o exercita în urma unor vederi diferite faţă de cele ale lui Nicolae 
Ceauşescu, referitoare la dezvoltarea economiei naționale. Ilie 

Verdeț crescuse şi-şi dezvoltase modul de gândire specific unei 
pături sociale care nu voia să ţină seama de alambicările diplomaţiei. 
De acum, din 1982, relaţia Verdeţ-Nicolae Ceauşescu începe să 
sufere schimbări. Pe cale de consecinţă, Ilie Verdeț va fi numit 
numai în funcţii cu mai puţină putere de decizie: 


- secretar al CC al PCR (din 5 octombrie 1982); 

- ministrul Minelor (octombrie 1985 - iunie 1986); 

- preşedinte al Comisiei Centrale de Revizie a PCR (noiembrie 
1986-1989). 


După părăsirea sediului CC al PCR de către Nicolae Ceaușescu în 
22 decembrie 1989, Ilie Verdeț încearcă să formeze un guvern. A durat 
20 de minute, fiind refuzat de mulțimea prezentă de nemulțumiți. 
Ideile expuse erau diferite de cele pe care le avusese pe timpul lui 
Nicolae Ceauşescu. Păreau influențate de conținutul explicaţiilor lui 
Mihail Gorbaciov sau rămase în urma studiilor efectuate în 1950 la 
Moscova, unde urmase Şcoala de activişti politici. 

A fost şi absolvent al Şcolii Superioare de Partid şi al Academiei 
de Științe Economice din Bucureşti. 


Strada Moliere nr. 5: lon Iliescu 


La această adresă ocupă parterul vilei. Mai sunt şi alți locatari. Tot 
aici a domiciliat pe durata mandatului de preşedinte al României. 

S-a născut la 3 martie 1930 în Olteniţa. Are naționalitatea şi 
cetățenia română. În copilărie a trăit într-o situaţie materială de 
sărăcie sub toate aspectele. S-a adăugat şi faptul că mama lui, Maria 
Dumitru Toma, l-a părăsit când avea un an. Atunci ea a şi divorţat. 
A fost crescut de a doua soție a tatălui său, Maria Iliescu. 

Tatăl lui, Alexandru Vasile Iliescu, a fost muncitor. Se înscrisese 
în PCR încă din primii ani de la înființare, în 1921. Din cauza 


166 


Activişti ai PCR care au locuit în Cartierul Primăverii între anii 1948-1989 


activităților lui politice, a fost deseori cercetat şi reținut. Avea 
convingeri comuniste. În 1935 pleacă din România, clandestin, 
în URSS, în localitatea Gorico, lângă Moscova, pentru a participa 
la Congresul al V-lea al PCR. A mai stat în URSS încă patru ani. 
S-a reîntors în ţară în 1939, bolnav. La sosire a fost arestat pentru 
desfăşurarea de activităţi ilegale comuniste şi condamnat. A murit 
în închisoare. 

Nicolae Ceauşescu, viitorul conducător al PCR, l-a cunoscut pe 
Alexandru Iliescu, pe timpul cât s-au aflat împreună în detenţie. 
A ştiut şi condiţiile în care acesta a murit, dar şi faptul că în urma 
lui a rămas un copil. Apoi vom constata că, începând încă din 1944, 
timp de zeci de ani, Nicolae Ceauşescu i-a acordat tot sprijinul 
lui Ion Iliescu pentru a se putea realiza în noua orânduire socială 
condusă de PCR. Datorită sprijinului, moral şi material, va ocupa, 
până în 1989, numai locuri și posturi de conducere. 

A absolvit Liceul „Spiru Haret“ din Bucureşti în anul 1949 şi, în 
același an, a devenit student la Institutul Politehnic din București, 
Facultatea de mecanică a fluidelor. După primul an este introdus 
în lotul tinerilor care să studieze în URSS. Şi-a continuat studiile în 
Uniunea Sovietică. A dorit de tânăr să aibă o familie. S-a căsătorit 
cu Nina, devenită lliescu, în 1951. Şi azi sunt împreună. Nu au copii. 

În anul 1953, când încă era student, s-a înscris în PCR. La 
revenirea în țară este ales, în 1956, ca să îndeplinească funcţia de 
secretar al CC al UTC. Era prima lui funcţie importantă. Toate 
celelalte care vor urma se vor înscrie în indicaţiile şi aprobările date 
de Nicolae Ceauşescu. Acestea au fost: 


- prim-secretar al CC al UTC (1967-1971); 

- membru supleant al CC al PCR (1965-1969); 
- membru al CC al PCR (1969-1984); 

- ministrul Tineretului (1967-1971); 

- secretar cu Propagandă al CC al PCR; 

- membru al CPEx. 

În anul 1971, Nicolae Ceauşescu constată că Ion Iliescu trecuse 
numai prin funcţii importante de conducere şi că nu-şi făcuse o 
pregătire politică în munca de jos a partidului şi societății. Sau din 
alte motive nepublicate. Este trimis în reciclări politice: 


- secretar cu problemele culturale la Comitetul judeţean PCR 
Timiş (1971-1974); 

- prim-secretar PCR şi preşedinte al Consiliului judeţean Iaşi 
(1974-1979). 


A fost menţinut, în continuare, ca membru în CPEx, o func- 
ție deosebit de importantă în cadrul CC al PCR. Pe funcţii 
asemănătoare se mai găseau Emil Bobu, Constantin Dăscălescu, 
Gheorghe Oprea şi alţii, puţini la număr. 

Se pare că schimbarea atitudinii lui Nicolae Ceaușescu s-a 
accentuat în timpul vizitei oficiale pe care o făcea în Coreea de Nord 
şi în alte state asiatice. Din puţinele discuţii purtate în acea vizită 
reiese că Ion Iliescu nu era de acord cu manifestările exagerate ale 
cultului personalităţii, pe care le văzuse în această parte a lumii. 
Cea care a rămas dezamăgită de Ion Iliescu ar fi fost, mai ales, Elena 
Ceauşescu, în urma unor replici între ei. 

Ca să iasă din situaţie, Ion Iliescu a fost de acord cu criticile 
care i s-au adus de către Nicolae Ceaușescu într-o şedinţă a CPEx. 
Inclusiv faptul că n-a participat cu toată dăruirea pentru realizarea 
discursurilor care să fie pline de substanţă politică. Totuşi, pentru că 
fusese menţinut în Comitetul Politic Executiv, a avut, în continuare, 
posibilitatea de a participa la luarea de hotărâri politice la vârful 
partidului. 

Probabil că schimburile reciproce de atitudini între soţii 
Ceaușescu şi Ion Iliescu au fost cauzate şi de alte motive 
necunoscute. Cel plecat la reciclare aprecia că avea libertatea 
exprimării vederilor lui politice, întrucât nu fusese legat de 
anturaje şi nici de cumetrii. 

Deoarece funcţia de prim-secretar PCR la un judeţ era asemuită, 
de mai toţi, cu cea de Dumnezeu pământean, şi nu vreuna de 
reciclare periodică cu rol de necăjit în rândurile comuniştilor, 
cei din CPEx ajung la concluzia că experiența în munca de jos a 
celui exilat fusese suficientă. Este adus în Bucureşti. Ca să nu-i 
mai influenţeze şi pe alții din provincie cu ideile lui referitoare 
la un comunism idealist, fără nuanțele patriotice care apăreau în 
discursurile lui Nicolae Ceauşescu. 

Dar ce să faci cu un asemenea om care, prin originea familiei şi 
a propriilor sarcini pe care le desfăşurase, îi întrecea pe toți? A fost 
trimis ca şef al Consiliului Naţional al Apelor. Putea să-şi exercite 
profesia de inginer în domeniul hidraulicii. S-a mai constatat că nu 
era de acord nici cu marile construcţii aflate în desfăşurare: Portul 
Bucureşti și nici cu Canalul Bucureşti-Dunăre. Fiindcă numai de 
aşa ceva nu avea nevoie Nicolae Ceaușescu! 

În 1984 a fost trimis ca director la „Editura Tehnică“. Pentru 
a se documenta şi a se gândi la adoptarea unei atitudini normale, 
partinice, şi nu la ideile care începuseră să circule după 1985, că 
avea influenţe din „Perestroika“ lui Mihail Gorbaciov. 

Funcţia de director al „Editurii Tehnice“ devenise punctul final, 
în acei ani, de retragere a celor care avuseseră funcții importante în 
partid. Locul prezenta o izolare politică. Aşa era perceput fără ca 
să se opună. Evenimentele din decembrie 1989 l-au găsit în această 
funcţie. 

După câteva zile de activităţi politice intense, care au condus la 
schimbarea orânduirii sociale şi politice, în ziua de 25 decembrie 
1989 soţii Ceauşescu sunt împușcați. În același timp, Ion Iliescu se 
afla în urma alegerii sale în fruntea Frontului Salvării Naţionale, 
recunoscut și ca lider care reprezenta autoritatea statului. 

Din verificările şi declaraţiile multora, făcute în fața Comisiei 
de cercetare a evenimentelor din decembrie 1989, înfiinţată de 
Parlamentul României, a rezultat, mai târziu, că liderii evenimentelor 
din decembrie au cedat sau au fost de acord cu cererile lui Silviu 

Brucan pentru ca soții Ceaușescu să fie împuşcaţi. Printre cei care 
şi-au dat acordul, după cum rezultă din presă, ar fi fost şi Ion Iliescu. 

Dacă așa au stat lucrurile, atunci se poate pune întrebarea: care 
au fost motivele schimbării de atitudine față de cei care l-au avut în 
grijă şi i-au călăuzit paşii în viață, aducându-l în poziția de principal 
lider politic comunist? Între soţii Ceauşescu şi Ion Iliescu exista, în 
permanent, spiritul tatălui celui din urmă, care, probabil, sperase, 
înainte de a muri în închisoare pentru ideile şi preocupările lui 
politice, că de fiul lui se va ocupa, sigur, cineva dintre colegii pe 
care-i avea. Ceea ce s-a şi întâmplat. 

Sunt multe întrebări care se pot pune pentru lămurirea situaţiei. 
Măcar din curiozitate. Cu atât mai mult cu cât se cunoaşte că Ion 
Iliescu a fost tot timpul un om echilibrat, cu dorinţa de a face bine 
societăţii în care trăia şi, mai ales, lipsit de preocupări de îmbogăţire. 
A trăit toată viața din salariile pe care le-au primit el şi soția lui. 

A fost preşedinte al României între anii 1989-1992, 1992-1996 
şi 2000-2004, senator din partea PSD (1996-2000) şi este preşedinte 
de onoare al PSD din 2006. 

Are şi preocupări de a scrie cărți cu conţinut memorialistic şi de 
analiză politică făcând referiri la societatea românească după anul 
1989: Revoluţie și reformă (1993), Revoluţia trăită (1995), Momente 
de istorie (1995), Fragmente de viaţă şi istorie trăită (2011). 

Implicarea sa politică în evenimentele din 1989 şi mineriadele 
din 1990 şi 1991 l-au transformat într-un personaj controversat. 


Strada Pictor Negulici nr. 43: Constantin Oltean 


A fost şi el unul dintre locatarii vilei de la această adresă. 
Este născut la 5 iulie 1928 în comuna Vulcana Pandele, judeţul 
Dâmboviţa. Părinţii au foat țărani nevoiaşi. A absolvit liceul şi apoi 
a fost înrolat pentru satisfacerea serviciului militar. Avea 20 de ani. 
Începând cu anul 1948, i se schimbă întregul curs al vieţii. A fost 

trimis la o şcoală militară de ofiţeri politici, iar pe parcursul anilor, 
cariera militară va alterna cu cea de activist politic. 

Anul 1948 a marcat luarea puterii politice de către PCR. Imediat 
s-a pus problema reorganizării armatei şi a desfăşurării unei intense 
activități politice în interiorul acesteia. În acest sens, după modelul 
sovietic, apare nevoia de ofiţeri politici cu o pregătire adecvată, în 
afara celor pentru front. 

Redăm succesiunea gradelor, funcţiilor şi instituţiilor unde şi-a 
desfăşurat activitatea: 


- Şcoala de ofiţeri politici, absolvită la 30 decembrie 1949 cu 
gradul de locotenent; 

- Academia Militară Politică din Bucureşti (1956-1959); 

- Facultatea de Istorie, Universitatea București; 

- doctor în ştiinţe istorice (1964); 

- gradul de general-maior, acordat în 1971; avea 46 de ani; 

- membru în CC al PCR, ales în 1974 până în 1989; 

- premiul Academiei Române (1976); 

- gradul de general-locotenent (1980); 

- ministru al Apărării Naţionale (1980-1985); 

- general-colonel (1983); 

- prim-secretar şi primar al Municipiului Bucureşti 
(1985-1988); 

- şef al statului-major al Gărzilor Patriotice (1979-1980); 

- secretar al CC al PCR pentru presă şi apoi pentru relaţii 
internaționale (1988-1989). 


În timpul evenimentelor din 1989 a fost arestat la 31 decembrie 
şi trecut în rezervă la 11 ianuarie 1990. Apoi judecat şi condamnat în 
procesul membrilor CPEx (17 septembrie 1990 — 20 aprilie 1992). În 
1996 a fost pus în libertate. După scurtă vreme a devenit membru al 
Societăţii de Ştiinţe Istorice din România şi al Consiliului Naţional 
al Societăţii de Ştiinţe Istorice. 

Din 1994 este profesor universitar la Facultatea de Istorie din 
cadrul Universităţii „Spiru Haret“ din Bucureşti. Predă cursurile 
de „Istorie militară a românilor în secolul XX“ şi „Istoria celui de 
al Doilea Război Modial 1939-1945". 

Este căsătorit. Şi-a făcut studiile numai în România. A fost unul 
dintre principalii factori care au contribuit la eliminarea din cadrul 
Armatei Române, după 1968, a acelor persoane aflate în funcţii 
de comandă despre care se ştia că fuseseră recrutate de serviciile 
de informaţii străine. Acţiunea s-a desfăşurat sub o permanentă 
supraveghere a lui Nicolae Ceauşescu. 

Era cunoscut ca militar şi politician caracterizat prin seriozitate. 
A evitat să întrețină relaţii familiale în afara celor de serviciu. 

Toată viaţa a trăit numai din salariile pe care le-a primit 
împreună cu soția lui. N-a deţinut casă, pământ sau alte valori 
deosebite. Fără vicii. 


Strada Pictor Negulici nr. 44: Bucur Șchiopu 


Născut în anul 1911 în comuna Ungra, comitatul Târnava 
Mare, părinţi fiindu-i Ioan şi Ana Şchiopu, ţărani. A absolvit şcoala 
elementară în comuna natală, apoi Liceul „Andrei Şaguna“ din 
Braşov şi două facultăţi la Universitatea din Cluj. În 1946 a făcut 
parte din delegația României la Conferința de Pace de la Paris, 
conducând comisia economică. 

A fost ministrul Agriculturii în perioadele 15 aprilie 1948 - 23 
noiembrie 1949 și 9 decembrie 1967 - 12 martie 1969. După care 
Ambasador al României în Canada în anii 1970-1976. A fost şi 
profesor universitar şi membru al Academiei de Ştiinţe Agricole 
din Bucureşti. 

S-a înscris în PCR din 1945 şi a fost ales membru al CC al PCR. 

A decedat în 1991 în Bucureşti după 80 de ani de viaţă, fiind 
înmormântat în comuna Joița, județul Ilfov. 

Vila Liliana, strada Heleșteului nr. 3: 
Dumitru Popescu 


S-a născut în anul 1928 la Turnu Măgurele, județul Teleorman. 
Aici şi-a făcut şcoala primară şi liceul. Apoi a urmat cursurile 
Academiei de Ştiinţe Economice din Bucureşti, pe care a absolvit-o în 
1951. Probabil că, atunci, orientarea lui către o activitate economică 
în viitor a fost influențată de familie şi cunoscuţi. Din câte s-a 
constatat, n-a avut nicio atracţie faţă de profesia de economist şi nici 
nu a practicat-o. 

După terminarea liceului, între anii 1948 şi 1949, apare pentru 
prima dată cu mici articole şi poezii în ziarul Teleormanul liber. 
A fost remarcat de activiștii din Secţia de Propagandă a CC 
al PMR/PCR. 

În anul 1950, când se afla în ultimul an al facultăţii, este numit 
redactor al revistei Contemporanul. În toți anii care vor urma se va 
dedica numai scrisului, în majoritate cu conţinut politic, devenind 
personajul-cheie în dirijarea propagandei comuniste pe timpul 
conducerii PCR de către Nicolae Ceauşescu. Scrierile lui s-au 
grupat în multe cărți care conţin proză, poezie şi memorialistică. 

Încă de la primele apariţii, a fost apreciat ca o mare speranță 
în propaganda desfăşurată de PCR. La rândul lui a simţit atenția 
oficială care i se acorda şi, pe parcurs, şi-a format un comportament 
menit să-l diferenţieze de ceilalți ziarişti. A reușit prin talent, 
inteligenţă şi chiar prin fizicul impunător care, toate la un loc, l-au 
detaşat de ceilalţi. Pe parcursul anilor i s-a mai adăugat numelui 
şi porecla „Dumnezeu“. Cei mai mulți dintre confrații lui în ale 
scrisului spuneau că numele Popescu-Dumnezeu i se şi potrivea. 
Dar aşa ceva nu se încadra în concepţiile politice comuniste. Oficial, 
nu i s-a spus așa niciodată, însă în viața de toate zilele „Popescu- 
Dumnezeu“ intrase în vorbirea curentă. Acest nou aspect n-a fost 
luat în seamă de conducătorul PCR, Gheorghe Gheorghiu-Dej, şi 
nici de ceilalţi din jurul lui, fiindcă Dumitru Popescu era, deja, mai 

important decât toţi propagandiştii politici luaţi la un loc. Producea 
acea literatură necesară atât de mult orânduirii sociale existente. 

Ceva asemănător se va petrece, în anii care vor urma, şi cu 
Adrian Păunescu, considerat de toată conducerea PCR ca poet de 
mare valoare naţională şi de folos în evoluţia comunismului. Când 
poetul mai ieşea din tipicul obişnuit, cei din Secţia de Propagandă a 
CC a PCR, dar şi de la Cultură se mai agitau şi-l informau pe Nicolae 
Ceauşescu. Iar acesta, de fiecare dată îi era apărător. Odată le-a şi 
spus nedumeriţilor: „Lăsaţi-l în pace, că el face 80% din propaganda 
partidului!“ 

Ascensiunea politică a lui Dumitru Popescu-Dumnezeu şi 
menţinerea lui timp îndelungat prin funcţiile în care era numit, fără 
să mai fie trimis prin reciclări sau pe la judeţe pentru a lua contact 
cu realităţile sociale, s-a datorat şi seriozității care l-a caracterizat. 

Împlinirea vârstei de 28 de ani a corespuns la Dumitru Popescu 
cu începutul urcării principalelor trepte politice ale vieţii sale. De 
acum devine, prin funcţiile care i se vor încredința, o personalitate 
importantă din vârful conducerii PCR: 


- redactor-şef al ziarului Scânteia Tineretului (1956-1960); 

- director general la „Agerpres“ (1960-1962); 

- ministru adjunct la Ministerul Culturii (1962-1965); 

- membru în CC al PCR (1965-1989); 

- redactor-şef al ziarului Scînteia (1965-1968); 

- preşedinte al Comitetului de Stat pentru Artă și Cultură 
(1968-1971); 

- membru în CPEx (1969-1989); 

- preşedinte al Consiliului Culturii şi Educaţiei Socialiste 
(1971-1976); 

- rector al Academiei „Ştefan Gheorghiu“ (1981-1989). 


Apropierea lui Dumitru Popescu de Nicolae Ceauşescu s-a 
remarcat din anul 1971, odată cu începerea îndepărtării lui Ion 

Iliescu de la conducerea propagandei desfăşurate în CC al PCR. 
Din această nouă poziţie, Dumitru Popescu devine şi mai sever 
în relaţiile cu subordonații şi are o mare contribuţie la instaurarea 
cultului personalităţii lui Nicolae Ceauşescu. 

Mulţi ani a fost singurul personaj acceptat ca să conceapă şi să 
scrie discursurile lui Nicolae Ceauşescu. Ținea seama de indicaţiile 
care i se dădeau. 

Educaţia pe care singur şi-a format-o de-a lungul anilor l-a adus 
în situaţia de a nu se angaja în realizarea de prietenii şi relaţii. Era 
un comportament practicat de mai toți conducătorii partidului 
care-l imitau pe unicul lor şef. Nici nu discuta mai mult decât era 
necesar. Lăsa impresia că modul lui retras din viaţa de zi cu zi era 
determinat şi de neîncredere. Este căsătorit şi are un copil. 

În 1990 a fost arestat pentru activitățile politice desfăşurate. 
După câţiva ani a fost eliberat. Continuă să scrie. Este pensionar. 

La aceeaşi adresă au mai locuit poetul Virgil Teodorescu, 
ministrul petrolului Nicolae Boabă și pentru o perioada scurtă, 
după 1989, prim-ministrul Petre Roman. 


Strada Heleșteului nr. 8: 
Victor Atanasie Stănculescu 


Este născut la 10 mai 1928 în Tecuci, judeţul Galaţi, naționalitatea 
şi cetățenia fiindu-i română. La 18 ani era brigadier instructor pe 
șantierul Bumbeşti-Livezeni, unde s-a construit o cale ferată. 

În perioada anilor 1947-1949, a fost elev al Şcolii Militare de 
Ofiţeri de Artilerie din Sibiu. I s-a conferit odată cu absolvirea, la 
30 decembrie 1949, gradul de locotenent. 

În anul 1950 este repartizat la Centrul de Instrucție pentru 
Artilerie „Mihai Bravu“. După câteva luni, devine student al 
Facultăţii de Artilerie din cadrul Academiei Militare (1950-1952). 
La terminarea acesteia este mutat în garnizoana Timișoara. 

La 22 decembrie 1954 cere să fie primit în PCR. I se acceptă 
solicitarea în luna martie 1957. În anii care vor veni va fi ales în 
CC al PCR ca urmare a faptului că, după 1965, intrase în atenţia lui 
Nicolae Ceauşescu. 

Toate gradele militare conferite au constituit o excepţie de 
la regulile existente. Pentru o înţelegere mai bună a situaţiei, le 
redăm: 


- locotenent (decembrie 1949); 

- locotenent-major (august 1952); după 15 zile de la această 
avansare, primeşte gradul de: 

- căpitan (5 septembrie 1952); 

- maior (1955); 

- locotenent-colonel; 

- colonel (1960); 

- general-maior (1968); 

- general-locotenent; 

- general-colonel (28 decembrie 1989, prin decret special al 
Consiliului Frontului Salvării Naţionale); 

- general de armată (13 mai 1991, când este trecut în rezervă); 

- degradat militar (în 2007). 


De la începutul activităţii lui ca ofiţer a fost numit numai în 
funcţii importante în diferite unități militare. Astfel: 


- şef al Statului Major al Corpului 38 Artilerie din Timişoara 
(1952-1955); 

- ofițer în Marele Stat Major (în 1955); 

- locţiitor al şefului Marelui Stat Major; 

- şeful Direcţiei Organizare-Mobilizare din Marele Stat Major 
al Armatei; 

- adjunct de ministru al Apărării Naţionale (1981-1986); 

- prim-adjunct de ministru (1986-1989). 

În afara absolvirii Academiei Militare, care a durat doi ani, a 
mai urmat un curs postuniversitar din cadrul „Academiei de Studii 
Economice“. 

Prezentând încredere deosebită din partea soților Ceauşescu, 
în data de 17 decembrie 1989 a fost trimis la Timişoara pentru 
reprimarea participanţilor la revoltele de stradă. A fost numit 
comandant militar unic în această zonă. În noaptea de 21-22 
decembrie 1989 revine în București şi, după moartea lui Vasile 
Milea, produsă în dimineața de 22 decembrie, în următoarele 
minute este numit de către Nicolae Ceaușescu ministrul Apărării 
Naţionale. 

Imediat după ce soţii Ceaușescu părăsesc sediul CC al PCR, 
Victor Atanasie Stănculescu rămâne pentru câteva ore singurul om 
care deținea întreaga putere în România, prin calitatea pe care o 
avea de ministru al Armatei. După-amiază, face parte ca membru 
important în Consiliul Frontului Salvării Naţionale. Alături de alte 
persoane politice, printre care Gelu Voican Voiculescu şi Virgil 
Măgureanu, are rolul principal în organizarea procesului şi apoi a 
executării soților Ceaușescu. 

În sala de judecată, aflată într-o unitate militară din Târgovişte, 
cei prezenţi au fost filmaţi. În mass-media a apărut numai o parte 
din ce s-a petrecut. A existat o cenzură făcută de oameni specialişti 
în aşa ceva sau de noii politicieni. Din câteva secvenţe se observă 
cum Nicolae și Elena Ceaușescu îl priveau pe Atanasie Stănculescu, 
cel care, până cu puţin timp în urmă, le inspirase o încredere 
nelimitată şi pe care îl făcuseră ministru al Armatei. Existau, evident, 
neînţelegeri, dar şi o sfidare pentru cel care, în acel moment, schița 
ceva pe o bucată de hârtie, așteptând ca timpul să treacă mai repede 
pentru a-i lua în primire şi să-și desăvârşească sarcinile. 

Probabil că, în acele clipe, Nicolae Ceauşescu se gândea la forţele 
politice care au avut un rol hotărâtor în orientarea atitudinilor 
ascunse ale acestui general. Dar şi la cei din serviciile de Informaţii, 
care neglijaseră să-l informeze. Sau refuzaseră ori îl protejaseră. 

Oricum, în acele minute ale judecății, Atanasie Stănculescu părea 
cel mai liniștit om pe care, încă, omenirea nu-l descoperise. 

Rămâne în poziția de ministru al Apărării până în ziua de 
28 decembrie 1989. În locul lui este adus Nicolae Militaru, general 
aflat în rezervă, cunoscut prin poziţia politică prosovietică şi de 
disident în regimul comunist condus de Nicolae Ceauşescu. Care 
au fost adevăratele motive pentru care acest general de armată, 
Nicolae Militaru, a fost reactivat de urgenţă la conducerea armatei 
n-au fost spuse. Şi nici nu se vor şti oficial, vreodată. Dar a rezultat 
clar: deoarece reprezenta garanţia că, prin el, URSS va accepta 
noua echipă de conducere din România, care va adopta orientări 
politice gorbacioviste. Mai erau destui care aveau aceleaşi gânduri 
şi atitudini, între aceştia găsindu-se peste 30 de generali aflați în 
rezervă, care-l susțineau pe Nicolae Militaru. Ca și din rândul altor 
categorii sociale. 

După 24 de zile, cât a stat la conducerea armatei, în ziua de 
16 februarie 1990, Nicolae Militaru este nevoit să plece, determinat 
de protestul ofițerilor tineri care nu acceptau să fie conduși de un 
ofițer cu concepţii bolşevice şi om al NKVD. 

În aceeaşi zi este readus la conducerea Armatei Victor Atanasie 
Stănculescu. N-a stat nici el mult timp. Devenise nedorit de 
personalul din Apărarea Naţională. Este mutat ca ministru al 
Industriilor. Noilor politicieni, proveniți din vechea gardă, le era 
greu să se desprtă de el, pentru că reprezenta forța care putea să-i 
menţină la putere. 

Autorităţile de după 1989 l-au pus pe Atanasie Stănculescu sub 
învinuire în 1997, în cadrula două procese: „Motorola“ și „Rolul avut 
în reprimarea revoluţiei de la Timişoara“. În 1999 a fost condamnat 
la 15 ani pentru omor deosebit de grav de către Înalta Curte de 
Casaţie şi Justiţie. A făcut recurs. Procesul este reluat şi, în 2007, 
este condamnat definitiv, tot la 15 ani de închisoare cu degradare 
militară. Devine soldat. A fost pus în libertate contiționată la 20 
mai 2014. 

A fost căsătorit cu Elena Stănculescu. În timpul cât soţul ei era 
judecat, s-a sinucis, acuzând regimul politic din acei ani. 

În vara anului 2014 a fost primit ca membru în Masonerie. 
Probabil la cererea lui. Secvența de la festivitatea care a avut loc, 
cu o parte din ritual, a fost transmisă de mai toate canalele de 
televiziune. Nu s-a înțeles rostul acestei primiri şi, în acest sens, nici 
n-au fost date explicaţii. 

După 1990 a rezultat că avea pasiunea jocurilor de noroc în 
cazinourile din ţară şi străinătate. Aici se pierde mai mult decât 
se câştigă! Hobby-ul îi este mai important decât bolile pe care le 
declară, în mod repetat, că le-ar avea. Evidenţiază o stare de spirit 
excelentă pentru un om care a depăşit 85 de ani. 

Foarte multe persoane care i-au cunoscut, chiar şi parțial, 
activitatea se întreabă: cum de a reuşit acest om să-i impresioneze 
mulți ani de zile pe soţii Ceauşescu, astfel încât să-i acorde o încredere 
foarte mare? Dar şi ce forţe l-au sprijinit pentru ca, după evenimentele 
din decembrie 1989, să fie adus în prim-planul activităților politice? 

Răspunsul la aceste întrebări, mai ales cea de-a doua, va începe 
să apară, probabil, peste 50 de ani, prin 2060, când generaţiile care 
vor veni vor lua cunoștință, total dezinteresate, despre ce li se va 
spune în treacăt, de către vreun istoric. 

Tot în acei ani se va vorbi şi despre concediul de odihnă pe care 
Victor Atanasie Stănculescu l-a petrecut în vara anului 1989 pe 
malul Lacului Balaton, în Ungaria, împreună cu soţia sa, Elena, ca 
invitat al Ministerului Apărării din această ţară. Circulau destule 
vorbe că atunci ar fi avut o întâlnire cu mai multe personalităţi 
politice din străinătate, cunoscute prin poziţia lor opusă politicilor 
promovate în România. lar discuţiile s-ar fi referit la o viitoare 
situație în care trebuia să se afle România. Lipsa de comunicare 
amplifică suspiciunile care se menţin de ani de zile referitoare la 
poziţia duplicitară avută de Victor Stănculescu. 

Prin modul lui de expunere a relaţiilor pe care le-a avut cu 
soții Ceauşescu, nu se înțelege mai nimic şi fiecare ascultător îşi 

formulează propria opinie. Nu lipseşte nici părerea că s-a găsit 
într-un joc la două capete. Numai că un asemenea aspect nu-l 
caracterizează pe un militar, indiferent de gradul pe care-l are. Şi 
tradiţia este răsturnată uneori. 


Strada Heleșteului nr. 26: 
Tudor Postelnicu 


Este născut la 13 octombrie 1931 în comuna Proviţa de Jos, 
judeţul Prahova. După ce a absolvit şcoala primară, a urmat o 
şcoală profesională în oraşul Breaza. A terminat-o în 1947 cu 
calificarea de frezor. Şi-a exercitat profesia foarte puţin timp, 
pentru că din 1948, când s-a înscris în PCR, s-a dedicat profesiei de 
activist de partid. A fost apreciat pentru ataşamentul său față de 
politicile comuniste. 


Evoluţia lui în diferite activităţi politice a fost următoarea: 

- membru al PCR (1948); 

- activist de partid (din 1948); 

- membru al CC al PCR; 

- secretar şi prim-secretar PCR în județul Buzău; 

- ministru secretar de Stat şi şef al Departamentului Securităţii 
Statului (1978-1987); 

- membru supleant al CPEx din CC al PCR (1987-1989); 

- ministru de Interne (1987-1989). 


Şi-a încetat activitățile politice şi în administraţia de stat în 22 
decembrie 1989. Avea 58 de ani. A fost arestat de noile autorități 
ale statului. În 1990 a fost condamnat la închisoare pe viaţă. La 
recurs s-au stabilit 14 ani de închisoare pentru omor deosebit de 
grav. A fost eliberat în 2009 după ce efectuase, în total, 7 ani 
de închisoare. 

Strada Heleșteului nr. 28: 
Nicolae Pleșiţă 


Aici există o clădire destul de mare. Prin aspect şi utilităţi, era 
încadrată de cei din Gospodăria de Partid în categoria a doua, 
comparativ cu cele ocupate de conducătorii partidului. În ea a 
locuit şi Nicolae Pleșiţă (1929-2009). 

La începutul vieţii a fost muncitor. Reacţiile lui spontane, 
optime activităţilor politice ale PCR, au atras atenţia și, în 1948, 
când a fost înființată Securitatea Poporului, a fost făcut ofiţer. 
În timp, i s-au acordat, la scurte intervale, multe şi importante 
funcţii de conducere. Corespundea sub toate aspectele noului 
tip de activist al partidului din perioada anilor 1950. Când avea 
gradul de maior, în 1955, era şeful Regiunii MAI Cluj. Avea 27 
de ani. 

După 1965, a intrat în atenţia lui Nicolae Ceaușescu. În scurtă 
vreme, şi al Elenei Ceauşescu. Îndrăzneala și reacţiile dure cu care 
fusese învăţat nu mai corespundeau noilor concepţii. Dar ca mod de 
acțiune, de multe ori, a fost acceptat de Nicolae Ceaușescu. Și tot 
de atâtea ori a fost înlăturat, fiindcă depăşea limitele stabilite prin 
indicaţii şi prevederi legale. 

A ajuns până la gradul de general-locotenent. A deţinut 
şi funcția de adjunct al ministrului de Interne. În 1977 a fost 
aghiotant al lui Nicolae Ceauşescu, după care numit şef al 
Securității Externe. După scurt timp este schimbat, ca urmare a 
unor măsuri care nu se armonizau cu directivele existente într-o 
asemenea activitate. 

Putea să aibă o orientare mai bună în întregul lui comportament, 
deoarece în 1956 absolvise Facultatea de Drept de la Cluj. Destituirile 
lui repetate din funcţiile mari pe care le deţinea erau determinate 
şi de faptul că sute de ofiţeri, aflați în subordinea lui, trebuiau să-i 
execute ordinul care, de multe ori, nu respectau instrucțiunile 
existente. 

Când Nicolae Ceauşescu şi-a dat seama că încercările făcute de 
a-l readuce de câteva ori în funcţii importante nu avuseseră efectul 
dorit, l-a numit şef al Școlii de Ofiţeri MAI şi apoi şef al unei şcoli 
de reciclare a ofițerilor din sistemul de Informaţii. 

În 1990 a fost trecut la pensie. S-a retras într-o comună din 
județul Argeş, unde se născuse şi avea o casă moştenită. A murit la 
vârsta de 80 de ani. 


Strada Heleșteului nr. 29: lon Păţan 


S-a născut la 1 decembrie 1926 în comuna Daia Română, judeţul 
Alba. Absolvent al Academiei de Științe Economice. Membru al 
PCR. A făcut parte şi din CC al PCR şi apreciat ca economist şi 
comunist devotat. 


A îndeplinit următoarele funcții: 

- vicepreședinte al Consiliului Economic (februarie 1968 până 
în martie 1968); 

- ministrul Comerţului Interior (martie 1968 — martie 1969); 

- vicepreședinte al Consiliului de Miniștri (martie 1969 până în 
februarie 1972); 

- ministrul Comerţului Exterior (din februarie 1972); 

- ministrul Industriei Ușoare (aprilie 1985 — mai 1986); 

- președinte al Consiliului pentru Preţuri 
(iunie 1986 — septembrie 1987); 

- ambasador al României în Cehoslovacia 
(octombrie 1987 — aprilie 1989); 

- ministrul Finanţelor (din 28 martie 1989 — 22 decembrie 1989 
și din 26 decembrie 1989 — 28 iulie 1990). 


Cei care l-au cunoscut l-au apreciat ca sprijinitor al intereselor 
ţărăneşti în dezvoltarea societății româneşti. 

Strada Heleșteului nr. 30: Zaharia Stancu 


A trăit între anii 1902 şi 1974. S-a născut în comuna Salcia, 
judeţul Teleorman, dintr-o familie de ţărani nevoiaşi. După ce 
a absolvit patru clase elementare, în 1913 se angajează ca argat. 
Devine şi ucenic tăbăcar, apoi vânzător la o mică prăvălie. Urmează 
cursurile liceului din Roşiorii de Vede şi pe urmă Facultatea de 
Litere din Bucureşti (1928-1932). 

A debutat în literatură în 1920 cu versuri publicate în mai 
multe reviste. Încă de atunci s-a constatat că avea înclinări literare 
de stânga, pe care şi le-a menţinut toată viaţa. În 1945 era deja 
considerat scriitor apreciat, poet şi ziarist. 

În două perioade (1946-1952 şi 1958-1968) a fost director al 
Teatrului Naţional din București. A editat publicaţiile Azi şi Lumea 
Românească. A fost director la Gazeta literară. 

S-a remarcat mai ales prin romanele cu mare tiraj: Desculţ 
(1948), Dulăii (1952), Florile Pământului (1954), Jocul cu moartea 
(1962) şi altele. 

A făcut parte din PCR şi în 1966, când avea 64 de ani, este ales 
membru al Academiei Române. Doi ani mai târziu, în 1969, face 
parte şi din CC al PCR. 

În timpul celor 50 de ani de activitate literară şi publicistică i s-a 
acordat cele mai înalte decoraţii, fiind considerat scriitor patriot şi 
mesager al spiritualităţii româneşti. 


Bulevardul Mircea Eliade nr. 1: Club-Bazin 


Aici se afla Club-Bazin, o construcţie fără etaj, asemănătoare 
mai mult unei cabane de munte, aşezată la malul lacului Floreasca 
şi flancată în spate de Bulevardul Mircea Eliade. În față şi lateral 
avea spaţii pentru flori şi parcare a autoturismelor. În interior se 
găseau suficiente saloane care puteau oferi confortul necesar pentru 

trei-patru familii, dar şi pentru reuniuni de până la 150 de persoane, 
cum se şi întâmpla cu ocazia sărbătoririi Anului Nou. 

Clădirea era dotată cu toate sistemele de încălzire, iluminat și 
ventilaţie folosite între anii 1975-1989. Era proprietatea Secţiei 
Gospodăriei de Partid a CC al PCR şi pusă numai la dispoziția 
soților Ceaușescu. 

La denumirea Club i s-a mai adăugat şi Bazin, pentru că în cea 
mai mare încăpere se afla un bazin din beton, folosit la cerere şi ca 
piscină. Dar acest aspect nu a intrat în regulile de viaţă ale soților 
Ceauşescu şi, în consecinţă, nu a fost întrebuințat. La reşedinţa 
lor exista o piscină, permanent îngrijită, cu apă schimbată zilnic 
şi tratată conform cerințelor sanitare. Nefiind folosit, bazinul era 
acoperit cu o podea. În felul acesta părea că nici nu exista. 

Club-Bazin a rezultat dintr-o oportunitate. Cluburi există peste 
tot, mai cu seamă în lumea occidentală. Au şi denumiri în funcție de 
asociaţiile care le înființează: „Clubul oamenilor de afaceri“, „Clubul 
Automobiliştilor“, „Clubul Amiralilor“ „Clubul automobiliştilor“ etc. 

Pentru soţii Ceauşescu, acest Cub a fost o necesitate. Amândoi 
îşi terminau programul zilnic de lucru la orele 18.00. În întreaga 
reşedinţă pe care o aveau la dispoziţie se aflau numai ei doi. Ce 
puteau să facă până la orele 23.00 când, cu regularitate, se culcau? 

Existența Clubului le-a creat posibilitatea ca, seară de seară, 
să întâlnească persoanele invitate şi deci acceptate de ei. De la 
început se stabilise regula, ştiută de toți, că la Club nu venea oricine 
avea funcţie de conducere în PCR, ci numai dacă era chemat. 
Într-o asemenea situație, Clubul trebuia perceput ca o extindere a 
reşedinţei prezidenţiale. De fapt, nici nu se putea ajunge la această 
clădire, deoarece se afla într-un perimetru asigurat cu pază militară. 

Clubul devenise, mai ales pentru Nicolae Ceaușescu, locul 
unde putea discuta în linişte problemele importante ale statului 
şi partidului cu oamenii politici agreaţi şi considerați competenți. 
La Club-Bazin nu erau aduşi funcționari ai Cancelariei CC al 
PCR şi nici nu se emiteau documente de orice fel. Cei invitaţi îşi 

notau ideile pe nişte carneţele. Apoi urmau să pună în practică 
hotărârile luate. 

Club-Bazin a fost inaugurat în anul 1978 şi se încadra în atenția 
acordată unui obiectiv prezidenţial, aflat tot timpul în funcţiune. 
Avea tot felul de telefoane care erau zilnic verificate. Permanent se 
făceau controale antitero şi se luau probe de apă. Exista personal de 
întreținere interioară şi pentru menţinerea spaţiilor verzi. 

Dar care era mecanismul invitaţiilor şi cum decurgea întâlnirea 
dintre soții Ceauşescu şi ceilalți? Aici, în mediul acesta care părea 
că era mai mult privat, regulile protocolare se aplicau cu foarte 
multă atenţie, deoarece fiecare dintre participanţi trăia zilnic într-o 
asemenea atmosferă. 

Către orele 19.00, după aproape o oră de la sosire, rezulta că soții 
Ceauşescu se puneau de acord cu ce doreau să facă la Club în acea 
seară şi de ce persoane aveau nevoie. Apoi i se spunea aghiotantului 
cui să-i transmită invitaţiile. De obicei, sosirea acestora la Club se 
făcea după 15-20 minute. 

Celor invitaţi le rămânea puţin timp de când erau anunţaţi şi 
până la întâlnire. Veneau cam aceiaşi: Constantin Dăscălescu, Emil 
Bobu, Gheorghe Oprea şi Manea Mănescu. În mod obișnuit, erau 
însoţiţi de soțiile lor. În invitaţia transmisă prin aghiotant se făcea 
şi o astfel de precizare. 

Ca să se poată prezenta la Club într-un timp atât de scurt, 
invitaţii, aflați în vilele lor, aşteptau telefonul. Maşina de serviciu cu 
şofer se găsea la poartă. Dacă se producea o întârziere în primirea 
telefonului, se dădea naştere la multe întrebări: „Ce s-a întâmplat? 
Am ieşit, oare, dintr-o atenţie prioritară?“ Dar dacă o asemenea 
nebăgare în seamă se repeta şi în alte zile, fără să li se dea vreo 
explicaţie, ajungeau la închipuiri care se puteau transforma pentru 
cei în cauză în adevărate depresii! 

În intimitatea gândirii celor invitați, încă de la începutul relaţiilor 
lor cu familia Ceauşescu, constatau că se forma şi dezvolta între ei 
un plan despărțitor, fără să şi-l dorească, pe care-l considerau firesc 


185 


Cartierul Interzis 


într-un regim politic unic şi, mai ales, de dictatură. Participarea lor 
în fiecare seară la Club le dădea o satisfacție morală, pentru că se 
aflau în cercul restrâns al celor care deţineau întreaga putere, deşi 
tot ei nu mai aveau o viață personală pe care să şi-o dirijeze singuri. 
Toţi aceşti invitaţi se încadrau în modul de gândire al soţilor 
Ceauşescu, fiind siguri că pentru cuplul ceaușist prezenţa lor era o 
simplă petrecere a timpului liber. 

Încă de la începutul activităţilor la Club, soțiile, aflate mai mereu 
de față, au reținut că Prima 'Tovarăşă nu dorea să audă de cineva 
care se îmbolnăvea, fiindcă trăia cu convingerea că boala i se va 
transmite şi ei şi atunci se gândea la ce ar fi putut face Nicu, soţul ei, 
singur şi, mai ales țara, fără ea. Într-o zi, pe una dintre cele agreate 
au năpădit-o nişte dureri de şale care au devenit permanente. 
Transpira biata femeie de atâtea chinuri, însă era prezentă la Club 
fără să spună ceva. Mai era nevoită să mai şi mănânce, deoarece 
altfel lăsa loc bănuielilor. Lua medicamente în mare secret, prescrise 
de un medic în care avea încredere. Numai că într-o zi n-a mai 
putut suporta şi a intrat direct în operaţie pentru a i se scoate nişte 
pietricele la rinichi. A trebuit ca medicul familiei Ceauşescu să dea 
explicaţii Elenei Ceauşescu că o astfel de boală nu se ia şi că trebuie 
să fie liniştită. Apoi lucrurile au intrat în normal după o adevărată 
sperietură a tovarășei Lenuţa. În cauză era Maria, soția lui Emil 
Bobu. 

Foarte interesante aceste întâlniri, seară de seară, dintre cei 
invitaţi şi soţii Ceauşescu! După primirea telefonului, chemaţii se 
suiau în mașină şi, în mare grabă, ajungeau la Club. Aici așteptau 
sosirea gazdelor. Erau anunţaţi de un ofițer când cei doi conducători 
plecau de acasă şi că, venind pe jos, peste 10 minute vor sosi. De 
acum, toți invitaţii erau în picioare în salonul de primire, aflat la 
intrarea în Club. 

Soții Ceaușescu coborau din stradă pe o scară făcută din beton. 
Era îngustă şi urâtă. Proiectanţii şi executanţii nu se gândiseră că o 
astfel de scară va deveni atât de importantă. 

La sosire, când se revedeau, toată lumea lăsa impresia că era foarte 
mulțumită. Erau şi seri în care pe feţele lor se constata câte o mare 
supărare, produsă de moartea vreunui mare politician comunist sau de 
vreo pagubă în urma unui incendiu. Aspectul fețelor şi al trupului se 
încadra într-un rol deja cunoscut şi jucat după puterile minții fiecăruia. 

În câteva minute se stabilea programul serii, care era cam același. 
Bărbaţii treceau într-un salon unde discutau probleme politice. Dacă 
nu erau, jucau șah. 'Tovarăşele, care tot timpul erau atente la Coana 
Leana, acceptau orice dorință a acesteia. De exemplu, aproape la 
fiecare întâlnire jucau cărţi şi mai ales Popa prostu: Unele dintre ele, 
care aveau studii superioare, probabil că mai doreau şi altceva. Dar 
cum s-o scoţi pe Coana Lenuţa din asemenea plăceri? Iar o iniţiativă, 
în sensul schimbării jocului de cărţi cu altceva, mai trebuia susținută 
şi de o pregătire culturală făcută în mulți ani. 

Când se ajungea către orele 21.00, Nicolae Ceauşescu îi invita 
la masă într-un salon pregătit pentru aşa ceva. Aranjamentul mesei 
era deosebit. Existau și flori. De obicei, se cunoşteau gusturile 
culinare ale celor prezenţi şi preparatele răspundeau preferințelor. 
Se serveau şi băuturi de toate felurile. Fiecare consuma foarte puţin 
şi nimeni nu pleca ameţit, întrucât se ştia că o asemenea greşeală l-ar 
fi costat pentru tot restul vieţii lui de activist politic. Aici, la Club, 
nu veneau ca să se sature. În casele lor aveau ce doreau, pentru că 
erau în fruntea piramidei politice şi răsplătiți cum trebuia. Femeile 
mai ţineau şi la aspectul lor fizic, fiindcă erau nevoite de multe ori 
să participe, alături de soţ, la diferite activităţi protocolare. Unele 
conduceau chiar instituţii. 

În timpul cât serveau masa atenţia tuturor invitaţilor era 
îndreptată către soții Ceauşescu. Reacţiile acestora, dacă existau, 
trebuiau sesizate. Așa-i peste tot în lume. Bine că mai exista și o 
asemenea comunicare, deoarece, de obicei, în ţările în care dictatura 
unui regim politic era prezentă, conducătorul trăia o viaţă izolată! 

În sistemul comunist cel care nu respecta un asemenea mod de 
viaţă era Fidel Castro, în Cuba. Împreună cu alții din jur, inclusiv cu 

ofiţeri din garda personală, serveau ce li se aducea, chiar şi băuturi 
tari. Între ei nu exista un protocol impus. Toţi erau egali şi-şi 
spuneau pe nume. A extins acest comportament în toate sectoarele 
de activitate. 

După servirea mesei, către orele 22.00, soţii Ceauşescu se ridicau, 
fiind urmaţi de ceilalți. Câteva cuvinte amabile, pe urmă îşi transmiteau 
urări de noapte bună şi se despărțeau. După 5-6 minute plecau şi 
invitaţii, fiecare pereche în maşina pusă la dispoziţie şi aşteptându-i. 
Gândeau, probabil, că a mai trecut o seară fără probleme. 

Din 1982-1983, mesele de seară au dispărut. Nicolae 
Ceauşescu a intrat într-un regim alimentar impus de medici, dar 
şi de austeritatea situaţiei precare din țară. Se întâlneau tot acolo şi 
discutau, separat, probleme politice, dar şi jucând cu cărţi, şah sau 
şubah. De foarte multe ori era chemat, cu scopul de a da explicaţii, 
câte un ministru. 

Mai târziu, după 1990, unii dintre aceşti miniștri, prezenţi doar 
pentru 10-15 minute, vor povesti despre clipele pline de emoţii 
prin care treceau, deoarece reproşurile nu lipseau, fiind bazate pe 
informaţiile primite de la serviciile speciale, care dădeau peste cap 
multe minciuni ale conducătorilor de instituţii. Vinovaţi erau alții 
şi nu ei, care nu-şi făceau planul de activităţi. 

Întâlnirile de la Club se desfăşurau într-o totală siguranţă, datorită 
măsurilor de protecție existente. Erau prezenţi ofițeri din garda 
personală, aghiotanțţi ai celor invitaţi, cei din paza zonei speciale şi 
cei de la Informaţii. Lor li se adăugau conducătorii auto care, în cele 
două ore, numai ei erau peste cincisprezece, dacă erau numărați. 

La asemenea întâlniri nu erau chemaţi artiști, cântăreți şi 
instrumentiști. Nici actori sau profesionişti care au darul să creeze o 
atmosferă plină de distracţie. Activitatea se desfăşura într-o deplină 
linişte. 

Pe parcursul existenţei Clubului nu s-a reţinut ca frații soților 
Ceauşescu, împreună cu familiile lor, să fie invitaţi în acest loc. 
Măcar o zi pe săptămână sau dintr-o lună să fie dedicată familiei. 

Întrebarea, referitoare la cauze, are valoarea ei cu atât mai mult cu 
cât aceste rude nu erau vizitate de soții Ceauşescu și nici acestea 
nu veneau la reşedinţa prezidenţială! Nici nu erau create momente 
pentru asemenea împrejurări. 

Copiii soților Ceauşescu evitau să vină la Club. Singurul care-şi 
făcea prezenţa uneori era Nicu, fiul cel mic. Nu lipsea în noaptea de 
Anul Nou, după ce se mai liniştea petrecerea, către orele 1. 

La acest Club n-au fost invitaţi niciodată şefi de stat şi 
personalități din diplomaţie. Nicolae Ceauşescu a dorit ca aici să 
existe un loc strict privat, cu o participare redusă. 

Un aspect important al desfăşurării întâlnirilor de la Club, în 
afara sobrietăţii, era cel al ţinutei participantelor, în care se încadrau 
şi coafurile. Ajunseseră să fie convinse că trebuiau să se încadeze în 
ce vedeau la „tovarășa“. Altfel, ar fi putut dispărea din zona de interes, 
dar şi din marile funcţii pe care le deţineau. Procedând în acest mod, 
apărau şi statutul soțului. Neatenţia, indiferența sau nepăsarea se 
plăteau. Sigur. Fiecare avea în vedere vila, maşinile, aprovizionarea la 
domiciliu și mai ales onorurile cu care se învățase în zeci de ani. Deci, 
atenţia era reținută ca părul să fie strâns în coc la spate, şi nu după 
cum ar fi dorit vreuna ca să şi-l pună la o ureche! Rochiile, fustele şi 
puloverele să aibă culori acceptate, şterse, dintre cele de care piaţa era 
plină şi pe care nu le mai cumpăra nimeni. Pantofii trebuiau să aibă 
un toc mic, iar silueta, menţinută ca a „tovarăşei“, care, după 1982, 
începuse să slăbească, semn al unei diete stabilite. 

Printr-o analiză, chiar şi sumară, a modului cum s-au desfăşurat 
întâlnirile de la acest Club timp de 11 ani, putem să ajungem şi la 
concluzia: bine că a fost așa, şi nu altfel. Clubul a exclus vizitele la 
domiciliu care, sigur, atrag după sine prietenii, dar şi bârfe. Este un 
fapt ştiut că toţi cei care ajung şefi de stat exclud din viaţa lor zilnică 
relaţiile apropiate. Nu de puţine ori unii prieteni legau, la rândul lor, 
relații compromiţătoare pentru cel care este şef al statului. 

Cei invitați la Club erau puţini şi numai din vârful politicii. 
Toţi se înscriau în normele existente care le interziceau să aibă 

proprietăți. Nu aveau dreptul să cumpere case, pământ sau cabane. 
Se mărgineau la ce primeau de la stat. Posibilităţi de îmbogăţire nu 
existau. lar dacă acceptau vreun matrapazlâc, o păţeau, fiindcă era 
imposibil să nu se afle imediat. Aşa se şi explică de ce, în dorința 
de a-şi păstra poziţia socială, soțiile celor invitaţi la Club erau, 
permanent, atente la tot ce se petrecea în jurul lor, ca să nu spunem 
că trăiau într-o sperietură, cu manifestări diferite. 

Dar dacă în locul sobrietăţii şi reţinerii în consumarea de 
produse şi băuturi s-ar fi aflat un alt şef de stat şi partid căruia 
i-ar fi plăcut să trăiască într-o continuă petrecere, cu mulți invitați 
suportaţi de populaţia pe care o conducea? 


Bulevardul Mircea Eliade nr. 2: 
Alexandru Drăghici 


Aici a locuit împreună cu soţia lui, Martha (Cziko), şi fiica lor, 
Alexandra. 

S-a născut la 26 septembrie 1913 în comuna Tisău, judeţul 
Buzău, naționalitatea şi cetăţenia fiindu-i română. A decedat la 
12 decembrie 1993 în Budapesta, Ungaria, după o viață de 83 de 
ani. Plecase definitiv din România în 1990. 

După terminarea şcolii elementare s-a încadrat ca ucenic, 
devenind lăcătuș mecanic. 

S-a înscris în PCR în anul 1930, când avea vârsta de 17 ani. 
În anii următori, a desfăşurat o intensă activitate comunistă în 
ilegalitate. În 1936, a fost reţinut de organele statului și trimis 
în judecată împreună cu alți activişti comunişti, printre care şi Ana 
Pauker. A fost condamnat la 10 ani de închisoare. 

Imediat după Actul de la 23 August din 1944, când comuniştii 
vin la putere în România, este însărcinat ca să conducă Organizația 
PCR din Bucureşti. De acum şi până în anul 1968 va îndeplini 
următoarele funcţii politice: 

- membru supleant al CC al PCR (1945 - februarie 1948); 

- membru în CC al PCR (1948-1968); 

- membru supleant al Biroului Politic al CC al PCR (din 1945); 

- deputat în Marea Adunare Naţională (1946-1968); 

- preşedinte al Marii Adunări Naţionale (28 noiembrie 1949 - 
26 ianuarie 1950); 

- membru al Biroului Politic al CC al PCR (25 decembrie 1956 
- 23 iulie 1965); 

- ministru de Interne (28 mai 1952 - 20 septembrie 1952) 
şi (19 martie 1957 — 27 iulie 1965); 

- viceprim-ministru (18 martie 1961 - 27 iulie 1965) 
şi (9 decembrie 1967 — 26 aprilie 1968) 

- secretar al CC al PCR (1965-1967). 


Gradele militare care i s-au conferit: 


- general-maior (30 decembrie 1950); 
- general-locotenent (2 octombrie 1952); 
- general-colonel (20 august 1955). 


La 27 iulie 1965, a fost scos din funcţia de ministru al Afacerilor 
Interne, în urma analizării constatărilor făcute de către o Comisie 
de Control a CC a PCR, privind abuzurile comise pe timpul cât, la 
conducerea PCR, se aflase Gheorghe Gheorghiu-Dej. Întrucât noul 
conducător, Nicolae Ceaușescu, a apreciat că cercetările nu fuseseră 
încă terminate şi pentru a nu se lua o măsură pripită, Alexandru 
Drăghici a fost ales, în 1965, Secretar al CC al PCR. Până în 1968. 
Motivația nespusă era de a nu se mări reacţiile potrivnice ale celor 
cu funcții importante şi care nu-l acceptau pe Nicolae Ceaușescu. 

Într-o plenară a CC al PCR din anul 1968 s-a discutat situaţia 
lui Alexandru Drăghici. Se apreciase de către Comisia de Control, 
dar şi de către Nicolae Ceauşescu că venise momentul ca Drăghici 
să fie scos din CC al PCR. În final, a fost exclus şi din rândurile 

membrilor PCR. Se ajunsese la această concluzie pentru că în toată 
activitatea cât a fost ministru la Afacerile Interne (1952-1965), 
săvârşise foarte multe abuzuri şi fapte de o duritate pronunţată. 

În 1945, Alexandru Drăghici s-a căsătorit cu Martha Cziko, de 
etnie maghiară, devenită Marta Drăghici. Fusese şi ea comunistă 
ilegalistă, condamnată între anii 1941-1944 pentru activităţi 
politice ilegale. 

La o plenară a CC al PCR ţinută în 1945, Marta Drăghici este aleasă 
şef de secţie în CC al PCR. În acea perioadă avea relaţii foarte apropiate 
cu mai multe activiste ale PCR, printre ele găsindu-se Stela Moghioroş 
şi Elena Ceauşescu, soții de lideri importanţi. Peste câţiva ani, Marta 
Drăghici a fost retrasă din această funcţie în urma unei hotărâri care 
interzicea ca ambii soți să deţină funcţii de conducere în partid. 

După ce a fost scos din rândurile PCR, la data de 14 noiembrie 
1968, Alexandru Drăghici a fost trecut în rezervă şi degradat. 
A rămas doar soldat. Nu a fost trimis în judecată. În 1969, este 
numit director al „Intreprinderii Agricole de Stat Buftea“, iar în 
1979 a fost scos la pensie. 

În anul 1990, soţii Drăghici trec ilegal frontiera în Ungaria cu 
credința că în această ţară activitatea lor din trecut va fi apreciată 
ca opozantă comunismului şi nu numai față de Nicolae Ceauşescu. 
Aici, în Ungaria, se afla de mulți ani fiica lor, Alexandra. Amândoi 
au urmărit ca să scape de acuzaţiile pe care noile autorităţi din 
România i le imputau. 

În anul 1992, autorităţile române au făcut demersurile necesare 
către statul maghiar pentru ca Alexandru Drăghici să fie extrădat. 
Nu s-a dat curs demersurilor. Ca urmare, în 1993 Alexandru 
Drăghici este judecat în contumacie şi condamnat. În acelaşi an 
încetează din viață la Budapesta. 

A fost principalul factor de putere care, alături de Ana 
Pauker, Pantelei Bodnarenko, Teohari Georgescu, Emil Bodnăraş 
şi Gheorghe Gheorghiu-Dej, a produs o destabilizare gravă a 
societății româneşti, mai ales în perioada anilor 1948-1952. Aceştia 


192 


Activişti ai PCR care au locuit în Cartierul Primăverii între anii 1948-1989 


au acționat în numele şi pentru o putere străină de România, fiind 
tot timpul instrumente docile. 


Strada Mircea Eliade nr. 4: loan Ceaușescu 


Este cel mai mic dintre cei nouă frați ai familiei Andruţa şi 
Lixandra Ceauşescu din comuna Scornicești, judeţul Olt. Din 
amintirile acestei familii rezultă că străbunicul lor, Radu Ceauşescu, 
prin anii 1800, ar fi fost mare boier, proprietar a 250 hectare de 
pământ în vatra satului Scornicești. Nu s-au reţinut şi cauzele care 
au dus ca, în următoarea sută de ani, întreaga familie să ajungă în 
poziţia de țărani cu posibilităţi reduse de trai. 

Ioan Ceauşescu s-a născut în anul 1931. După terminarea şcolii 
primare, a urmat cursurile gimnaziale din Slatina. În 1949 este adus 
în Bucureşti de fratele său, Nicolae Ceaușescu, şi înscris la Şcoala 
Medie de Electrotehnică „Iosif Rangheţ“. A absolvit-o în 1953 cu 
calificarea de tehnician. 

În toamna anului 1953, în urma unor verificări și selectări, a 
făcut parte dintr-un grup de tineri care vor deveni studenți ai 
Institutului Energetic din Moscova. După un an refuză continuarea 
pregătirii şi revine în Bucureşti. Se înscrie şi devine student al 
Institutului Agronomic „Nicolae Bălcescu“, pe care-l absolvă în 1958 
cu diploma de inginer agronom. Avea 26 de ani. A fost încadrat mai 
mulți ani în funcţia de cercetător la Institutul de Cercetări Horticole 
şi Agricole (ICHV). 

După opt ani de activitate, în 1964, primeşte o bursă FAO şi 
pleacă în Olanda pentru un an ca să studieze cultura legumelor 
şi florilor în sere la un institut de cercetări. 

La întoarcere, în 1965, şi până la sfârşitul anului 1989, a fost 
încadrat la catedra de Legumicultură şi Floricultură a Institutului 
Agronomic din Bucureşti. Mai întâi ca preparator. Apoi a trecut 
prin toate treptele ajungând şi şef de catedră. 

În 1968, devine doctor în ştiinţe agricole. În toţi aceşti ani a 
continuat să aibă o intensă activitate şi în domeniile pomicultură 
şi viticultură. A fost şi membru al Academiei de Ştiinţe Agricole. 

Paralel cu activităţile lui ştiinţifice a deținut şi funcţii importante 
în administraţia statului: 


- secretar general în Ministerul Comerţului Exterior 
(august-noiembrie 1969 - 1972); 

- secretar general în Ministerul Agriculturii (1969) 

- ministru adjunct la Ministerul Agriculturii (1972-1981); 

- prim-vicepreşedinte al Comitetului de Stat al Planificării 
(1982-1989). 


Scoaterea lui loan Ceaușescu în 1981 din Ministerul Agriculturii, 
unde era legat direct de mai toate sectoarele importante ale agriculturii 
româneşti, a fost o lovitură neașteptată pentru el. Se ştia că avea 22 de 
ani de activitate practică şi că pusese în funcţiune peste 1 000 de sere 
mari în toată ţara, dar şi că asigurase producţii însemnate de legume 
care erau exportate. Va afla că măsura schimbării fusese hotărâtă de 
cumnata lui, Elena Ceauşescu, fără să i se dea vreo explicaţie până la 
căderea orânduirii comuniste în 1989. Atunci s-a apreciat, mai ales 
de către alţii, că o asemenea schimbare nu se putea face dacă n-ar 
fi existat şi acordul fratelui său, Nicolae Ceauşescu. Dar care au fost 
cauzele? Oricum, moralul lui loan Ceauşescu a fost profund afectat. 

În timpul activităţilor ştiinţifice, inclusiv cea de la catedră, 
profesorul Ioan Ceaușescu a publicat 72 de lucrări, cursuri şi cărți 
de specialitate în domeniile agriculturii, pomiculturii, legumelor, 
ierbicidelor şi producerii seminţelor. A fost şi autorul multor 
studii vizând cultivarea tomatelor, salatei, răsadurilor, depozitării 
şi ambalării acestora. Nu au lipsit și articolele scrise în presă cu 
conţinut de specialitate. 

Este căsătorit cu Maria Ceaușescu, fost conferenţiar doctor inginer 
la Institutul de Agronomie, considerată de ceilalţi colegi ca deosebit 

de energică şi cu o memorie remarcabilă. A manifestat o atitudine 
fermă pentru apărarea onoarei familiei. A fost singura dintre rude 
care a avut discuţii cu Elena Ceaușescu şi căreia i-a reproşat multe 
aspecte anormale din cadrul relațiilor de familie ale academicienei. 

Soții Ioan şi Maria Ceauşescu au locuit într-o vilă cu etaj, trei 
dormitoare, un birou, sufragerie şi bucătărie. Locuinţa făcea parte 
din rândul celor naţionalizate. Împreună au doi copii absolvenţi de 
facultăţi diferite. Au fost apreciaţi tot timpul pentru comportamentul 
lor civilizat. Fiul, Nicu, este inginer la o fermă de lângă București, 
iar fiica, Elena, s-a stabilit în străinătate. 

loan Ceauşescu n-a fost atras de problemele politice. A fost 
membru al CC al PCR şi membru în Comisia de Revizie a partidului 
pentru o perioadă de câţiva ani. 

În timpul evenimentelor din decembrie 1989, soţii loan și 
Maria Ceauşescu împreună cu fiica lor, Elena, au fost arestaţi. Casa 
le-a fost devastată. După 30 de zile, Maria și Elena au fost puse în 
libertate. loan Ceauşescu a mai stat în arest 7 luni şi jumătate. 

Au fost îndepărtați din învățământ. La cei 58 de ani pe care 
loan Ceauşescu îi avea, dar şi cu experiența deținută în domeniul 
agricol putea să fie de folos. Dar cui? Cele mai multe sere pe care 
le-a realizat în decursul multor ani au fost părăsite şi s-a furat tot 
ce s-a putut. Ca urmare, România a devenit ţară importatoare de 
legume după ce tocmai ea acoperise în bună parte nevoile țărilor 
europene. A fost îndepărtat şi din Academia Română. 


Valter Roman (Ernő Neulănder) 


S-a născut la 7 octombrie 1913 în Oradea, România. După 70 ani 
de viață a decedat la 11 noiembrie 1983 la Bucureşti. Studiile liceale 
le face la Oradea. În anul 1932 pleacă la Brno, în Cehoslovacia. Își 
continuă studiile la Universitatea Tehnică Germană. La absolvire 
devine inginer. Pe parcursul anilor va obţine şi titlul de doctor 

docent. A avut mai multe cetăţenii. Unii istorici afirmă că ar fi fost, 
după tată, de etnie evreiască. Se pare că în ultima parte a vieţii 
lui, etnia a stat, fără să i se spună, la baza multor măsuri care l-au 
dezavantajat. Numele pe care l-a avut până în 1936 a fost Ern6 
Neulânder. Apoi a devenit Valter Roman. 

După terminarea studiilor universitare pleacă în Franţa. Când în 
octombrie 1936 începe războiul civil din Spania se înrolează ca voluntar 
în brigăzile comuniste şi se îndreaptă spre această țară. Primeşte 
gradul de maior şi devine comandantul unui divizion de artilerie. 
La scurt timp, prin contopirea mai multor subunități de artilerie, este 
numit comandant al Regimentului de Artilerie „Ana Pauker“. A fost 
una dintre unitățile principale ale luptătorilor republicani comuniști 
pe toată durata războiului civil, care s-a sfârşit la 1 aprilie 1939. 

Războiul din Spania a fost rezultatul marilor interese ale URSS 
şi Germaniei conduse de Adolf Hitler. URSS a sperat, timp de trei 
ani, să poată instala în această țară un regim comunist, prin care să 
contrabalanseze puternic evoluţia instaurării regimului politic nazist 
din Germania. Republicanii au fost susținuți politic şi material de către 
URSS. Costurile au fost enorme şi, în aceeaşi măsură, dezastrul produs 
populaţiei Spaniei. Naţionaliștii au fost susținuți de Germania şi faptul 
că au ieşit învingători confirmă numărul mare de voluntari pe care i-a 
avut, majoritatea din țările europene, dar şi susținerea materială. 

După terminarea războiului în 1939, aproape toţi luptătorii 
din brigăzile comuniste au fost recuperaţi în URSS, pentru a nu fi 
încarceraţi în lagăre. 

Pe timpul cât s-a aflat ca luptător în Spania, Valter Roman a 
fost rănit de două ori. El şi colaboratorii lui apropiaţi au fost retrași 
din acest război în septembrie 1938. Explicaţia, despre care nu s-a 
vorbit, ar putea decurge din faptul că URSS, prin conducătorii ei, 
au prevăzut sfârşitul nefavorabil al acestui război şi n-au dorit să-i 
piardă pe combatanții care le fuseseră credincioşi, întrucât urmau 
să fie folosiţi în diferite țări europene ca luptători pentru cauza 
comunismului. Ceea ce s-a şi întâmplat. 

În timp ce se afla în Spania, Valter Roman s-a căsătorit cu 
Carmen, care era şi ea luptătoare comunistă. Aceasta este adusă 
în URSS înainte de 1938. Împreună au avut doi copii, pe Raul şi 
Mirela. S-au reîntâlnit la Moscova şi tot aici au divorțat. Din unele 
date, care au apărut în presă, a rezultat că Raul şi Mirela s-ar fi 
stabilit în URSS. 

A doua soție a lui Valter Roman a fost Hortensia Vallejo, tot 
spaniolă. S-au cunoscut la Moscova. Ea era directoarea postului 
„Radio România“, care transmitea emisiuni de propagandă în limbi 
străine de la Moscova. Prin căsătoria cu Hortensia au avut doi copii: 
Petre şi Carmen. 

Naşul de botez al lui Petre a fost Petru Groza, care în 1946 a fost 
numit prim-ministru al României. Mai târziu, în 1990, Petre va fi şi 
el prim-ministru. 

După ce în 1938 s-a refugiat în URSS, Valter este repartizat ca 
inginer la o fabrică de avioane din orașul Kaliningrad. În mod sigur 
că s-a aflat pe toată perioada cât va sta în această țară în atenţia 
organelor politice şi informative. Aşa se explică de ce în 1941, imediat 
după începerea războiului, este numit directorul emisiunilor în limba 
română ale postului de radio Moscova. Aici a fost coleg cu alţi refugiaţi 
politici comuniști, printre care Iosif Chişinevschi, Ana Pauker și 
Leonte Răutu. Toţi aceştia au fost în subordinea lui. Precizarea este 
necesară pentru evidenţierea viitoarelor relaţii existente între ei după 
23 august 1944, când se vor reîntâlni în România, fiecare cu activităţi 
importante în conducerea PCR. 

În 1942, este adus ca să lucreze în cadrul Cominternului aflat 
sub conducerea lui Gheorghi Dimitrov, viitorul şef al Partidului 
Comunist Bulgar după 1944. Aici se reîntâlneşte cu Ana Pauker 
şi Vasile Luca. După puţin timp, în mai 1943, Cominternul, o 
organizaţie internațională comunistă, este socotită de Moscova ca 
depăşită față de interesele existente. O şi desființează. Atunci, Valter 
Roman este repartizat ca să lucreze într-un institut de propagandă 
aflat sub egida CC al PCUS. Nici aici n-a stat mult timp. În același 

an, 1943, primeşte însărcinarea ca să se ocupe, împreună cu alți 
activişti comunişti refugiaţi în URSS, de înființarea Diviziei „Horia, 
Cloşca şi Crişan“. I se acordă gradul de locotenent-colonel. Această 
unitate era formată din militari români căzuţi prizonieri în timpul 
războiului împotriva URSS. 

Divizia „Horia, Cloşca şi Crişan“ intră pe teritoriul României 
în luna septembrie 1944. Valter Roman era comandantul unui 
regiment de tancuri. Nimeni nu ştie ceva mai mult. Tot ce s-a spus 
până în prezent despre Valter Roman, cât s-a găsit în URSS, rezultă 
din declaraţiile personale făcute în diferite ocazii, ca şi din unele 
amintiri ale câtorva foşti refugiaţi tot în această țară. 

Faptul că pe toată perioada cât s-a aflat în URSS, timp de 
aproape şapte ani, i s-au încredinţat numai sarcini politice foarte 
importante în domeniul propagandei evidenţiază seriozitatea 
şi dăruirea acestui om pentru ideile comuniste. Se presupune că 
tot timpul s-a aflat sub un control foarte strict pentru verificarea 
loialității lui. N-a dezamăgit pe nimeni. 

Imediat după sosirea diviziei în România, Valter Roman este 
transferat din armata sovietică în cea română şi numit şef al „Direcţiei 
de Educaţie, Cultură şi Propagandă a Armatei“. I se schimbă denumirea 
după scurt timp în „Direcţia Superioară Politică a Armatei“ (DSPA). 
Rămâne la conducerea direcției până în 1951. 

În anul 1946, i s-a acordat gradul de colonel. După doi ani, 
devine general. Avea vârsta de 33 de ani şi era cel mai tânăr dintre 
ceilalți care purtau acelaşi grad în România. Funcţia pe care 
o ocupa era echivalentă cu cea de adjunct de ministru pentru 
problemele politice. Totuşi, postul pe care era încadrat era mai mic, 
prin comparaţie cu cele pe care le deţineau foştii lui colaboratori, 
dar şi subordonați de la postul „Radio România“ din Moscova: Ana 
Pauker, Iosif Chişinevschi şi Leonte Răutu. Aceștia se aflau în prima 
garnitură din conducerea PCR. 

A fost pentru o perioadă scurtă de timp şi locţiitor politic al 
şefului Marelui Stat Major al Armatei. Funcţia aceasta de locţiitor 

politic şi, în general de ofiţer politic, avea rostul foarte precis 
stabilit de a aplica politicile comuniste şi de a face, în acelaşi timp, 
o educaţie în acest spirit. 

În anul 1949, Valter Roman este retras din armată și primeşte 
alte însărcinări în domeniul public. Este anul în care Stalin începe să 
nu mai aibă încredere în activiştii proveniţi din rezistența franceză, 
dar și în cei care luptaseră în Spania. În această perioadă unii sunt 
arestaţi şi chiar împuşcaţi. De ce? Existau suspiciuni că mulți ar fi 
fost colaboratori ai serviciilor de securitate din țările occidentale. 
Tot în aceşti ani Marcel Pauker, soțul Anei Pauker, şi încă un amant 
al acesteia, comunişti cu activități pe teritoriul Franţei, sunt aduşi 
în URSS şi executaţi. 

Când a fost scos din cadrele armatei, pentru o perioadă scurtă 
de timp, Valter și soţia lui, Hortensia, sunt puși sub stare de arest 
la domiciliu. Rezultă foarte clar că aici acționau serviciile de 
Informaţii sovietice, care deţineau toate datele şi îi suspectau pe cei 
doi soți. Bănuielile care au existat nu vor fi cunoscute niciodată. 

Anul 1950 marchează pentru Valter un început de reabilitare şi 
cu speranţe că lucrurile se clarificaseră. Este numit vicepreşedinte la 
„Societatea pentru Răspândirea Ştiinţei şi Culturii“. Şi-a desfăşurat 
activitatea timp de un an. La Congresul PCR, care a avut loc în 1951, 
este ales membru în CC al PCR. Ca urmare, este numit ministru la 
Ministerul Poştelor şi Telecomunicaţiilor. 

În 20 ianuarie 1953 are loc o şedinţă a Biroului Politic al PMR/ 
PCR, prezidat de Gheorghe Gheorghiu-Dej. Printre alte probleme 
discutate, Emil Bodnăraș, care avea un statut foarte bine definit, de 
om de mare încredere al PCUS şi îndeplinind şi funcţia de ministru 
al Armatei, îi acuză pe Valter Roman și pe Hortensia, soția acestuia, 
că au legături foarte apropiate cu Ana Pauker, aflată deja sub ancheta 
organelor de partid şi scoasă ulterior din funcţiile pe care le deținuse. 
Un alt membru al Biroului Politic, Petre Borilă, viitorul socru al lui 
Valentin Ceaușescu, îl acuză și el pentru atitudini şi comportament 
de tip burghez. Era evident că exista o acțiune coordonată şi axată 

pe scoaterea lui Valter Roman din viața politică. Se invocau situaţii 
minore, incredibile, adevărul fiind ocolit. Autorii au fost tot cei 
care au coordonat acțiunea împotriva Anei Pauker. Nu i s-a spus că 
neîncrederea era determinată de etnia pe care o avea. 

Norocul celor aflaţi în cercetări a fost că în primăvara anului 1953 
Stalin moare și odată cu el lucrurile încep să aibă alte interpretări. 

La sfârşitul lunii aprilie 1954, o comisie de anchetă a CC al 
PMR/PCR, formată din Gheorghe Apostol, Dumitru Coliu şi 
Constantin Pârvulescu, reia cercetarea lui Valter Roman. I s-a dat 
un vot de blam. Pentru ce? Avea rămășițe de educaţie burgheză, 
era îngâmfat şi lăudăros. Reieşea evident că Valter Roman nu mai 
prezenta garanţii. Însă ce urma să facă omul acesta, care toată viața 
lui fusese un luptător pentru cauza comunisă? S-a găsit soluţia: 


- director al Direcţiei Generale a Apelor, până în toamna anului 
1954 

- director la Editura Politică, un fel de exil pentru cei care nu se 
mai găseau în grațiile șefului Partidului Comunist. 


După venirea la putere a lui Nicolae Ceauşescu, în iunie 1965, la 
congres, Valter Roman este reales membru în CC al PCR. Avea 52 
de ani. A fost mai mult un act de a-i da satisfacţie. 

Datele cunoscute despre Valter Roman duc mai mult spre 
o caracterizare apropiată de aventurier politic. Sub aspectul 
îndeplinirii cauzei politice comuniste, pentru care a acţionat peste 
50 de ani, este un caz rar întâlnit. Mai ales că era printre puţinii 
intelectuali înregimentaţi. Nu a fost uşor să-şi expună viaţa într-un 
război civil, mai cu seamă că ţara nu-i aparţinea. Dar să mai şi stea 
prin hoteluri, îndeosebi în URSS, când nu dispunea decât de un 
geamantan cu îmbrăcăminte!? Iar soțiile, cele două pe care le-a 
avut, să se afle prin alte locuri, dirijate şi ele tot de idealul comunist. 
Dacă ar fi avut alte concepții, s-ar fi stabilit undeva prin lume ca să 
aibă şi ele un rost! 

În perioada 1946-1972, Valter Roman a scris 13 cărți, majoritatea 
cuprinzând amintiri despre evenimentele la care a participat. Mai 
puţin despre activitatea desfăşurată în anii cât s-a găsit în URSS. 

Foarte interesante sunt punctele de vedere ale celor care au luptat 
în războiul civil din Spania, republicani şi naționaliști. Toţi vorbesc 
de idealurile care i-au dus în această ţară şi de speranţele pe care 
le-au avut, complet diferite. Dar niciunul nu-și aminteşte că în timpul 
luptelor au provocat un adevărat prăpăd unei populaţii sărăcite prin 
prezenţa lor, oameni care priveau neputincioşi la ce li se întâmpla. 

Câteva titluri sunt semnificative: 


- URSS în război. Direcţiunea efortului principal (1946); 
- Probleme militare contemporane (1949); 

- Știința şi socialismul (1958); 

- Secolul XX: Secolul Marilor Revoluții; 

- File din trecut (1971); 

- Sub cerul Spaniei. Cavalerii speranţei. Amintiri (1972). 


În timpul activităţilor lui politice a fost decorat cu mai multe 
ordine şi medalii, cele mai importante fiind: 


- „Ordinul Steaua Roșie“, al URSS (1945); 
- „Ordinul Muncii“ clasa I (1963) România. 


Strada Herăstrău nr. 9: Emil Bobu 


Vila de la această adresă are multe camere spațioase şi este 
înconjurată de o grădină mare. În ea a locuit mulți ani Emil Bobu 
împreună cu soția lui, Maria Bobu, personalităţi politice cunoscute 
în societatea existentă din acea perioadă. 

S-a născut în 22 februarie 1927 în comuna Vârful Câmpului din 
judeţul Suceava, într-o familie modestă de țărani. După absolvirea 

a patru clase elementare a urmat o şcoală de meserii a CFR, fiind 
calificat strungar și apoi frezor. 

În anul 1945, s-a înscris în PCR. A atras atenţia prin spon- 
taneitatea și seriozitatea cu care îşi îndeplinea sarcinile și, după 
scurt timp, a fost angajat activist de partid. A avut naționalitatea şi 
cetăţenia română. 

A făcut parte din generația mai tânără a PCR. Pe parcursul anilor 
a ajuns şi procuror. A fost remarcat şi de Nicolae Ceauşescu, care, 
imediat după 1968, l-a numit prim-secretar de partid al județului 
Suceava. În același timp a fost ales membru în CC al PCR. 

În 1972, este adus în Bucureşti şi va avea următoarele însărcinări 
pe parcursul anilor: 

- consilier al președintelui RSR (1972-1973); 

- ministru la Interne (1973-1975); 

- vicepreşedinte al Consiliului de Stat (1975-1979); 

- viceprim-ministru al guvernului (1980-1989); 

- secretar al CC al PCR (1982-1989). 


Timp de 11 ani (1978-1989) s-a aflat în anturajul creat de Nicolae 
Ceaușescu. Întâlnirile lor aveau loc, aproape în fiecare seară, la 
Club-Bazin. Aici participau, de obicei, şi soțiile acestora. În cadrul 
unor astfel de întâlniri, mai erau invitate încă una sau două persona- 
lități împreună cu soțiile. Printre aceştia se găseau Gheorghe Oprea 
şi Constantin Dăscălescu, membri de seamă în conducerea PCR. 
Întâlnirile se desfăşurau într-o discreţie aproape totală. Discuţiile nu 
erau înregistrate, iar cei cu diferite funcţii în cadrul Cancelariei CC a 
PCR nu erau prezenţi, pentru că aici nu se prezentau documente de 
partid şi de stat. Subiectele discutate erau consemnate de participanți 
în mici carneţele şi, a doua zi, se transformau în hotărâri şi măsuri în 
evoluţia politicii. În felul acesta Club-Bazinul şi-a dovedit utilitatea. 
Prin existenţa lui se asigurau întâlniri ale şefului partidului cu invitaţii 
de care avea nevoie. Se eliminau, astfel, orice fel de relaţii apropiate şi 
prietenii care puteau fi interpretate sau să creeze obligații. 

Soţia lui Emil Bobu, Maria Bobu, juristă, se născuse în 1925. 
A fost una dintre puţinele femei acceptate de Elena Ceaușescu în 
anturajul ei semioficial. Şi aceasta, mai tot timpul invitată, dovedise 
de-a lungul anilor o loialitate remarcabilă față de soţii Ceauşescu. 
Din convingere. Aşa rezulta. În 1984, a fost aleasă membru în CCal 
PCR şi în 1987 ministrul Justiţiei. 

Amândoi soții Bobu s-au înscris foarte bine în toți anii de 
existență ai lui Nicolae Ceauşescu în fruntea PCR, în cerinţele 
acestei orânduiri, fără să lase vreo impresie că au urmărit alt scop 
decât cel a dăruirii politice în care erau înregimentați. Amândoi 
şi-au format un mod de viață particulară într-o tăcere şi discreţie 
care n-au creat, vreodată, discuţii. 

Mai mult decât mulțumirea unei vieţi îndestulate se pare că 
alte dorinţe n-au mai avut. Nu le-a fost deloc uşor ca mereu să 
accepte indicaţiile sau să aprobe părerile celor de care depindeau. 
Te poţi învăţa şi cu un asemenea mod de viaţă, dar nu poţi rezista 
permanent. Ei au suportat sau le-a plăcut timp de 17 ani. Orice 
este posibil. 

În timpul evenimentelor din decembrie 1989, Emil Bobu a fost 
arestat. A fost judecat şi condamnat la închisoare pe viață. Apoi i-a 
fost comutată pedeapsa la 10 ani. În 1996 a fost elibarat. 

A decedat la 13 iulie 2014 în urma unei congestii cerebrale. 

În timpul vieţii, soţii Bobu au avut ca venit numai salariile 
primite de la stat. N-au deţinut niciun fel de avere. A fost omul 
politic care a susținut, fără rezerve, patriotismul din politicile lui 
Nicolae Ceauşescu. 


Strada Herăstrău nr. 27: George Macovescu 


Este o vilă cu o construcție voluminoasă şi aspectuoasă, în care 
au locuit, după 1948, politicieni de prim rang. Aici a stat o perioadă 
scurtă şi Nicolae Ceauşescu. 

George Macovescu s-a născut la 28 mai 1913 în comuna Joseni, 
judeţul Buzău, fiu de ţărani de naţionalitate şi cetăţenie română. 
După 89 de ani de viață a decedat în anul 2002. 

A absolvit Facultatea de Drept din București în anul 1939. S-a 
dedicat profesiei de scriitor, cunoscut într-un mediu restrâns. Încă 
din tinereţe a fost atras de ideologia comunistă. În 1936, când era 
student, s-a înscris în PCR şi, în următoarea perioadă până în 1943, 
a desfășurat o activitate politică ilegală. 

După 23 august 1944 devine un personaj care intră în atenția 
conducătorilor comuniști. Aceștia apreciază că trecutul lui politic de 
ilegalist, dar şi calitatea de jurist completau profilul unui diplomat 
comunist de carieră. Ca urmare, este numit funcționar în cadrul 
Legaţiei României de la Londra (1947-1949). În această perioadă se 
însoară cu Tereza (Teri), devenită Macovescu. Era de etnie evreică 
şi origine maghiară, cunoscută comunistă din ilegalitate. Este 
exclusă din PCR în anul 1952, împreună cu mulți activişti politici 
de aceeaşi naționalitate. După această dată, Tereza s-a încadrat ca 
traducătoare la mai multe edituri. 

În acelaşi an, George Macovescu este exclus din corpul 
diplomatic. Din cauza soţiei lui, nu mai prezenta încredere. Este 
încadrat profesor la Facultatea de Litere din Bucureşti (1952-1959) 
şi, în același timp, redactor-şef la Gazeta Literară (1952-1959). 

După moartea lui Stalin, în 1953, atitudinea de distanțare față 
de evrei începe să scadă. Între timp, George Macovescu divorțează 
şi, ca urmare, este readus în diplomaţie. 

În 1959, este numit pe timpul lui Gheorghe Gheorghiu-Dej 
ambasador extraordinar şi plenipotenţiar în SUA (1959-1961), 
post considerat ca fiind deosebit de important. Este readus în țară 
şi numit adjunct al ministrului de Externe (1961-1967) şi apoi 
ministru de Externe (1972-1978). 

S-a însurat a doua oară cu Emilia Marinela Macovescu, care, 
după 1989, i-a criticat, în mai multe apariţii pe posturile de 
televiziune, pe soţii Ceaușescu. Au avut doi copii. Pe Sandra şi Vali. 

În 1978, George Macovescu este îndepărtat de la conducerea 
Ministerului de Externe. După 1989, a spus că hotărârea luată 
atunci de Nicolae Ceauşescu a fost determinată de el, pentru că nu 
mai putea accepta politicile pe care le promova. Aceeași motivaţie 
au folosit-o şi alții. 

Dar ce să se facă Nicolae Ceaușescu, în plină ascensiune, cu 
acest comunist aflat atâţia ani în CC al PCR şi la vârful politicii? 
A fost numit preşedinte al Uniunii Scriitorilor. Era locul de unde 
trebuia să fie ţinute în loc spiritele celor dedicați scrisului, mai 
tineri şi cu alte idei decât cele pur comuniste. Mai ales că respectivii 
se mai și agitau. Dar, tot în acel timp, a devenit chiar şi el un fel de 
nemulțumit. Apăruse, în URSS, Mihail Gorbaciov, cu programul 
lui de destindere „Perestroika“. 

Dacă n-ar fi fost membru de partid în timpul ilegalităţii PCR, 
nu şi-ar fi găsit locul în diplomaţie. Cerinţele unei astfel de profesii 
sunt diferite de cele ale unui scriitor, unde spiritul de libertate este 
în prim-plan. 


Vila din strada Herăstrău nr. 28: 
Silviu Brucan (Saul Bruckner) 


A locuit în această vilă, confortabilă, care-i răsplătea activitatea 
de politician comunist, aflat în vârful propagandei. A trebuit să 
o părăsească în 1987. Revine în același cartier, imediat după eve- 
nimentele din decembrie 1989, unde i se asigură vila din strada 
Heleşteului nr. 26. Până atunci acolo locuise Tudor Postelnicu, fost 
ministru de Interne. 

S-a născut la 18 ianuarie 1916 în Bucureşti. După o viaţă de 
90 de ani, a decedat la data de 14 septembrie 2006 în Bucureşti. 
Cetăţenia i-a fost română. Etnia evreiască. 

Cursurile primare le-a făcut la o şcoală evanghelică, după care 
6 clase la Colegiul Naţional „Sfântul Sava“ din Bucureşti. Declara 
că era ateu. 

A fost căsătorit cu Alexandra Sidorovici, jurist. Împreună au 
avut trei copii: Anca, Vlad-Silviu şi Dinu. 

Şi-a ales profesia de ziarist încă din tinereţe. A fost colaborator la 
ziarele Gazeta de seară şi Dacia Nouă, susținute de PCR care se afla 
în ilegalitate. La Dacia Nouă a fost şi secretar general de redacţie. 
Nu s-a remarcat cu alte activităţi. 

Se mai ştie, din declaraţiile pe care le-a făcut, că în 1935, când 
avea vârsta de 19 ani, s-a înscris în PCR și că participarea lui în presa 
timpului a avut scopul de a sprijini acest partid. Din acest motiv a fost 
considerat cu activitate ilegală comunistă în perioada 1935-1944. 

Imediat după schimbarea regimului politic la 23 august 1944, 
Silviu Brucan este repartizat în redacţia ziarului Scînteia. Din 
septembrie 1944, conducerea PCR îl numește secretar general 
de redacţie la acelaşi ziar, care trebuia să transmită ideologia 
comunistă şi directivele importante menite să orienteze activitatea 
politică. Acest ziar apărea în sute de mii de exemplare. Era citit 
în colectivele de muncitori din toată țara timp de 20 de minute, 
inclusiv articolul de fond scris, de cele mai multe ori, de el, Silviu 
Brucan. Exista o directivă a conducerii PCR, care indica necesitatea 
acestui sistem prin care se făcea propagandă. Consilierii sovietici 
erau de acord, pentru că permanent se lăudau cu realizările din 
URSS, care trebuiau să fie un exemplu pentru populaţia României. 

Toate articolele scrise de Silviu Brucan aveau un conţinut 
deosebit de virulent, neîntâlnit până atunci, în atenția lui 
găsindu-se toți politicienii care conduseseră partidele țărănesc şi 
liberal, țăranii înstăriți, industriașii şi toţi cei consideraţi dușmani 
ai comunismului. Se repeta situaţia din Rusia anilor 1920 și după 
aceea. Silviu Brucan cerea, în numele opiniei publice, judecarea 
şi condamnarea la moarte a multora, printre care Iuliu Maniu, 
Gheorghe I. Brătianu şi Corneliu Coposu. Dar şi a altor oameni de 
cultură ca Radu Gyr și Pamfil Șeicaru. 

După aproape 11 ani de activitate propagandistică pur stalinistă 
împotriva unor categorii sociale, cei care conduceau PCR au ajuns 

la concluzia că misiunea lui Silviu Brucan se terminase. Gheorghe 
Gheorghiu-Dej, care-l sprijinise, se săturase și el, probabil, de 
rezultatele nefaste în care se ajunsese şi de faptul că societatea nu 
putea să se desfăşoare numai pe existenţa violenţei şi a unor măsuri 
având la bază inclusiv ura. Concluzia a fost mai bine conturată 
după moartea în 1953 a lui Stalin şi când evreii nu mai prezentau 
un interes semnificativ. 

Soluţia finală de a scăpa de Silviu Brucan a fost căutată şi găsită. 
A fost trimis, în 1955, ambasador al României în SUA până în 
1959. Apoi, în perioada 1959-1962, numit ambasador la ONU. I-a 
convenit şi lui şi a învățat limba engleză. 

La revenirea în țară, în 1962, a fost instalat ca director la două 
instituții de propagandă: Radio şi Televiziune. Le-a organizat după 
cum a vrut el şi nimeni n-a îndrăznit să-i spună acestui mare 
comunist ilegalist că mai existau şi alte variante de organizare. Este 
înlăturat din acest post de director general în 1966, după ce Nicolae 
Ceauşescu luase conducerea PCR. 

Se ştia că Nicolae Ceauşescu nu-l agrease niciodată. Ca 
urmare, nici n-a mai apărut în presă şi pe posturile de radio şi 
televiziune. Silviu Brucan avea suficientă experienţă în domeniul 
politicii. Era, încă, în putere fizică. Avea 50 de ani. Ajunsese şi 
la concluzia că trebuia să acționeze, prin alţii, în aşa fel ca să se 
ajungă în situaţia de a fi încadrat ca potrivnic politicii lui Nicolae 
Ceauşescu, dar şi al comunismului. Interesantă această schimbare 
de concepţie! Acţionase 25 de ani pentru apărarea comunismului 
şi, dintr-odată, ajunsese la o concluzie opusă, după o staţionare în 
SUA de șapte ani. 

O asemenea atitudine capătă noi dimensiuni din 1985, când 
în URSS vine la putere Mihail Gorbaciov. Vorbele dușmănoase 
la adresa lui Nicolae Ceaușescu şi a celor din jurul acestuia se 
înmulțesc. Rezulta chiar că dorea să se întreprindă asupra lui 
măsuri care să-l evidenţieze. Ca urmare, cei din CC al PCR îl scot, 
în 1987, din vila în care domicilia. I se dă un apartament cu câteva 

camere în Cartierul Dămăroaia şi, în plus, organele puterii de stat îi 
stabilesc domiciliu forţat. 

Atât de obligatoriu era, încât era văzut zilnic că pleca de acasă 
când voia. S-a dus şi la sediul Direcţiei de Paşapoarte, unde a depus 
o cerere de plecare în SUA, Anglia şi Austria pentru a-și putea 
revedea prietenii şi rudele. Alții, care depuseseră de mulți ani 
asemenea cereri, nu obțineau nimic. Dar, în faţa cerinţelor lui Silviu 
Brucan, pline de atâtea sentimente, nu au putut rezista! Era acest 
om stăpânit de atâtea calități omenești, încât nu mai putea trăi fără 
relaţiile lui apropiate? Se ştia de la început că totul era determinat 
de interesele politice personale. I s-a aprobat după ce, în acest sens, 
se înregistrase o susținere din partea Ambasadei SUA la Bucureşti, 
dar şi a Securităţii din România. 

În acel timp, în 14-15 noiembrie 1987, se produce o revoltă 
a muncitorilor din Braşov, cu un puternic conţinut social, dar şi 
împotriva regimului politic din România. Silviu Brucan foloseşte 
prilejul şi scrie un articol care i-a fost transmis pe postul de radio 
BBC din Anglia. Devenise un vizitator al ambasadelor. 

Imediat după obținerea avizului de la paşapoarte pleacă în 
SUA, unde prietenii lui i-au făcut o remarcabilă primire. Unii 
dintre ei ştiau că avea domiciliu forțat. Atunci, cum de a plecat din 
România? Probabil că le-a dat explicaţii. Aici, în SUA, a fost primit 
la Biroul pentru Europa de Est al Departamentului de Stat. S-a 
întâlnit şi cu ambasadorul URSS în SUA, Anatoli Dobrînin. Acesta 
din urmă i-a aranjat o întâlnire, la Moscova, la scurt timp, cu Mihail 
Gorbaciov. Ca să se cunoască. Doar Silviu Brucan era unul dintre 
opozanţii importanţi în România ai lui Nicolae Ceauşescu. Iar 
Mihail Gorbaciov era marele comunist din URSS şi şeful imperiului 
comunist! Se încălcau, evident, nişte principii existente în sistemele 
politice de peste tot. 

După plecarea din SUA trece prin Anglia. Stă şi aici mai multe 
zile ca să-şi revadă prietenii. Însă cine-i tot plătea mâncarea zilnică, 
hotelul, avioanele, taximetrele? Nu s-a dat răspunsul. Erau treburi 

minore faţă de rolul care începuse să se contureze în viitoarele lui 
acțiuni din România. 

Din Anglia s-a deplasat în Austria, unde i s-a pus ştampila, la 
vamă, ca să se ştie că a trecut pe acolo. Apoi, fără niciun aviz, s-a 
îmbarcat într-un avion de pasageri şi a plecat la Moscova. Nu l-a 
întrebat nimeni cine era şi de ce se urca în avion. Părea om de-al 
casei. Totul era aranjat de alții. 

Mai târziu s-a aflat că s-a văzut cu Mihail Gorbaciov. După 
discuţii, în mod sigur că a simţit că, deja, purta în buzunar un 
firman important. Conţinutul l-au ştiut doar cei implicați. Deci, 
Silviu devenise, în mare secret, omul în care se puneau speranţele 
pentru reușita evenimentelor din România, care se apropiau foarte 
repede. Cele din 22 decembrie 1989. 

Apoi Silviu Brucan pleacă şi de aici. La vama aeroportului din 
Moscova nu i s-au pus ştampile nici la sosire şi nici la plecare. Ca 
şi cum n-ar fi trecut prin acest loc. Revine la Viena. Aici i se pune 
ştampilă pe pașaport. Cea de ieşire, după care vine în România. Deci, 
la Moscova n-a fost! În felul acesta Securitatea Română trebuia să 
rămână cu credinţa că Silviu a fost numai în SUA, Anglia şi Austria, 
ca să-şi revadă prietenii. Nici n-a mai fost întrebat. Deja lucrurile 
se precipitau în decembrie 1989 şi situaţia era foarte încordată în 
întregul sistem comunist, inclusiv în România. 

Rar să se poată găsi în lume un asemenea om, care să adopte 
poziţii radical diferite în cadrul aceluiaşi regim politic totalitar, 
care-l consacrase în domeniile ziaristic şi diplomatic! 

La reîntoarcerea în ţară a urmat domiciliul obligatoriu. Dar 
el era mulțumit. Aştepta evenimentele cu firmanul ştiut de el şi 
de Ambasada Sovietică prin care era recunoscut ca om de mare 
încredere şi dirijor principal al viitoarei revoluţii. Sfârşitul trebuia 
să ducă la căderea comunismului. 

Evenimentele au început în decembrie 1989. Încă de la început 
s-a remarcat prin indicaţiile pe care le dădea. Scurte şi clare. Avea 
experienţa anilor 1944-1953, când îi dărâmase pe toți cei care nu 


209 


Cartierul Interzis 


fuseseră de acord cu doctrina comunistă. Iar, în 22 decembrie 1989, 
constata că era tot atât de ascultat şi că nimeni nu i se opunea. Nici 
măcar nu era întrebat pe cine reprezenta. Nu fusese văzut nici pe la 
baricade şi nici la manifestații. Apăruse la televiziune şi era destul ca 
să-şi aroge dreptul de salvator al naţiei române. De acum nu mai era 
tovarășul Brucan, ci domnul Brucan. S-a întâlnit și cu ambasadorii 
principalelor state ale lumii şi mai ales al URSS. Avea, deja, o 
organizare a evenimentelor care urmau să se producă. Aşa rezulta. 

Principala lui cerință, care a devenit şi hotărâre, a fost ca soții 
Ceauşescu să fie terminaţi. Să nu mai existe. I s-au alăturat şi alții. 
S-a şi realizat. 

A făcut parte din Consiliul Frontului Salvării Naţionale. După 
două luni a demisionat. Mai târziu a motivat că se alesese, de către 
ceilalți, un drum greşit. Sau poate că se aştepta să nu fie întrebat 
ce-a învârtit timp de zeci de ani în comunism, numai în funcții 
mari de decizie!? 

Silviu Brucan n-a vorbit niciodată despre soţia lui, Alexandra 
Sidorovici. Oricum, în perioada 1945-1953 s-au remarcat ca un 
cuplu de pomină. El cerea pedepsele cele mai grele pentru multe 
categorii de români, iar ea acuza pe bandă rulantă în numele legii, 
în calitate de acuzator public la Tribunalul Poporului. Acuzaţiile ei 
se bazau pe comentariile din presă ale soţului său. Au fost sprijiniți 
de toți liderii politici şi îndeosebi de Gheorghe Gheorghiu-Dej. Se 
ştia că era susținut şi de oamenii politici ai Kremlinului. 

I-au tocat, amândoi, pe toți foştii lideri ai României de până în 
1944, fără rezerve. Şi ea, Alexandra Sidorovici, a fost deputat mulți 
ani în Marea Adunare Naţională, ca şi soțul său. 

Încă din 1990, Silviu Brucan s-a apucat să scrie cărți. Ca să 
spună ce gândea, în continuare, celor care aveau curiozitatea să-l 
citească. Iată câteva titluri dintre cele șase care au apărut: 


- Generaţia irosită (1990); 
- Îndreptar-dicționar despre politologie (1993); 

- Stâlpii noii puteri în România (1996); 
- De la capitalism la socialism și retur (1998). 


Despre activitatea deosebit de dură, desfășurată în anii 
comunismului, lui Silviu Brucan, nu i s-a reproșat nimic după 1989. 
Nici chiar de către cei care i-au căzut victime în perioada 1944-1953. 

Din anul 1996 a fost prezent, în fiecare duminică la orele 13.00, 
pe un post de televiziune, într-o emisiune intitulată „Profeţii despre 
trecut“. Spunea despre ce urma să se întâmple în plan politic în 
următoarea săptămână. Părea mulțumit de ceea ce făcea. 

Într-o zi, 14 septembrie 2006, a decedat. S-a încheiat astfel viața 
unui politician controversat. Nimeni nu mai aminteşte de el. 


Strada Herăstrău nr. 33: lon Dincă 


La această adresă se află o vilă cu etaj şi multe încăperi. Are şi o 
curte mare. Aici a locuit şi Ion Dincă, un activist politic important 
în toată perioada cât la conducerea PCR s-a aflat Nicolae Ceauşescu. 

S-a născut la 3 noiembrie 1928 în comuna Cobia, județul 
Dâmboviţa. A decedat după 79 de ani de viaţă, la 9 ianuarie 2007 
în Bucureşti, în urma unui accident vascular. Este înmormântat în 
Cimitirul Militar Ghencea. 

A avut naționalitatea şi cetățenia română. Un om foarte activ în 
rezolvarea sarcinilor pe care le avea, cu dese momente explozive 
în gesturi şi vorbire. 

Până în anul 1948 a profesat meseria de strungar. După această 
dată i se schimbă întregul curs al vieţii în urma faptului că s-a 
dedicat politicii PCR desfăşurată în armată. 

Redăm mai jos cursurile de pregătire, dar şi funcţiile deținute în 
întreaga lui viaţă: 


- Şcoala de ofiţeri politici (1948-1949); 

- curs de pregătire pentru ofiţerii politici la nivel de regiment şi 
mari unități (noiembrie 1950 - mai 1951); 

- curs academic militar superior (octombrie 1954 - octombrie 
1955); 

- Academia Militară Generală (1965-1968). 


Gradele care i s-au conferit: 
- locotenent (1949); 

- locotenent-major (1950); 
- căpitan (1951); 

- maior (1952); 

- locotenent-colonel (1954); 
- colonel (1959); 

- general-maior (1961); 

- general-locotenent (1969). 


Funcţii îndeplinite: 

- locţiitor politic de batalion (mai 1951 - martie 1951); 

- şef de birou în Direcţia de Organizare a Armatei 
(martie 1951 — mai 1951); 

- locţiitor al şefului Direcţiei Organizare din DSPA; 

- şeful Secţiei politice la un corp de armată 
(mai 1955 - iunie 1965); 

- consilier militar al lui Nicolae Ceaușescu în 1968; 

- adjunct (1968), prim-adjunct (1970) şi şef de secţie militară a 
CC al PCR (1971); 

- membru al CC al PCR (începând cu 1972); 

- secretar al CC al PCR (1972-1973); 

- membru al Consiliului Apărării (1972-1973); 

- prim-secretar al Comitetului de Partid din Argeş 
(iunie 1973 - iunie 1976); 

- prim-secretar al Comitetului Municipal Bucureşti al PCR şi 
primar al Municipiului Bucureşti (mai 1976 - februarie 1979); 

- viceprim-ministru şi ministrul Construcţiilor Industriale 
(februarie 1979 - aprilie 1980); 
- prim viceprim-ministru (1980 - decembrie 1989). 


A fost căsătorit. Împreună cu soţia lui a avut două fiice: Doina, 
căsătorită cu Gabriel Popoviciu, om de afaceri, şi Liliana, care a fost 
căsătorită cu Nicolae Badea, şi el cunoscut ca afacerist în mai multe 
domenii. 

Imediat după producerea evenimentelor din decembrie 1989, 
Ion Dincă a fost arestat. Apoi judecat şi condamnat. Cinci ani mai 
târziu a fost eliberat. 

În toată perioada, cuprinsă între 1948 şi 1989, a fost apreciat ca 
deosebit de activ în rezolvarea sarcinilor politice şi administrative 
care i s-au încredințat. S-a găsit, permanent, în atenţia lui Nicolae 
Ceaușescu, secretarul general al PCR. 

Deşi Ion Dincă a fost apreciat şi promovat în funcţii importante 
din vârful partidului şi statului, el nu s-a aflat niciodată în cercul 
de relaţii apropiate al soților Ceaușescu şi nici invitat la Club- 
Bazin. Ion Dincă a evidenţiat un alt fel de personaj, format în timp 
de Nicolae Ceauşescu, conducătorul partidului, special pentru 
executarea indicaţiilor care i se dădeau. Spre deosebire de Emil 
Bobu, Manea Mănescu şi Gheorghe Oprea, consideraţi ca oameni 
de salon, care învăţaseră regulile protocolare şi de acceptare de a 
face parte din anturajul şefului statului şi, îndeosebi, de a se găsi 
într-o formă de legătură cu restul celor care participau direct la 
punerea în aplicare a sarcinilor politice. 


Strada Intrarea Gogol nr. 2: Cornel Onescu 


S-a născut la 28 ianuarie 1920 în comuna Gogoşu, județul Dolj. 
După 73 de ani de viaţă, în 15 noiembrie 1993 a decedat. Părinţii 
lui au fost țărani. În urma absolvirii şcolii primare, a fost dus la oraş 

ca să înveţe o meserie. La început a fost ucenic şi apoi muncitor 
tipograf. 

Când avea 22 de ani s-a înscris în PCR. N-a fost cunoscut cu 
activitate propagandistică înainte de 1944 şi, din această cauză, 
n-a fost reținut şi judecat. După 1944 i s-a recunoscut faptul că 
aderase la activităţile comuniste în timpul ilegalităţii. A fost trimis 
la Moscova, unde a urmat cursurile „Școlii Superioare de Partid“ de 
pe lângă CC al PCUS. 

În 1958, era adjunctul şefului Secţiei Organizatorice din CC al 
PCR, șeful fiind Nicolae Ceaușescu. Se aprecia că între ei exista o 
colaborare foarte bună. A fost şi membru al CC al PCR. 

Având o origine socială şi o calificare profesională de muncitor 
tipograf, la care se adăuga şi Şcoala politică de la Moscova, a fost 
ales şi şef al Secţiei Cadre din CC al PCR. 

În 1965, a fost numit ministru de Interne în locul lui Alexandru 
Drăghici, care fusese îndepărtat, susținut fiind de Ion Gheorghe 
Maurer. N-a stat mult timp în acest post şi au urmat alte însărcinări. 

A fost şi prim-secretar PCR la un judeţ în cadrul reciclărilor 
permanent practicate în toate cazurile în care cineva ieşea din 
interesul conducătorului partidului. 

S-a menținut ca membru în CC al PCR până în 1982, când 
s-a pensionat pentru a nu participa - după cum a declarat el — 
la „persecutarea“ adepților „meditaţiei transcendentale“. Fl ar fi 
trebuit să predea casa în anul 1982. În 1990 a fost evacuat şi mutat 
la bloc, în Bariera Vergului. 


Mihai (Mișu) Dulgheru (Moise Dulberger) 


Reprezintă un caz obişnuit, ca și al altora aduși în România în 
fuga cea mai mare de către NKVD, din interese politice şi pentru 
a dezlănţui o ură rar întâlnită, urmată de măsuri represive, lipsite 
de sentimente omeneşti. A fost dirijat. Cazul lui este cu atât mai de 

neînțeles cu cât chiar el şi familia lui trecuseră prin persecuțiile şi 
lagărele de exterminare naziste, fiindcă erau evrei. 

S-a născut la 16 iunie 1909 în Tecuci, judeţul Galaţi. Părinţii lui 
au fost Sache şi Olga Dulberger, mici comercianţi. A absolvit un 
liceu comercial din Miinchen, Germania, în anul 1922. După aceea 
s-a angajat ca funcționar. 

A revenit în România în anul 1930, când activităţile politice 
naziste din Germania erau într-o permanentă dezvoltare. Se 
căsătoreşte cu Liza Marcusohn. Amândoi erau angajaţi la o societate. 
În 1938, pe timpul guvernului Goga-Cuza, sunt concediaţi ca 
urmare a unor puternice influențe naţionalist-fasciste, care 
ajunseseră şi în România. Împreună cu soţia lui au fost nevoiţi să 
se ocupe de mici activităţi ale comerțului ambulant pentru a putea 
să-şi câştige existența, mai ales că aveau şi două fiice. 

În 1940, soţii Dulberger sunt angajaţi la Ambasada URSS din 
Bucureşti. leşeau astfel din situaţia grea în care se găseau. El pe post 
de şofer şi soţia lui, secretar-dactilograf. Ştiau amândoi limba rusă. 

Când începue războiul în 1941, soții Dulberger sunt arestaţi şi 
încarceraţi în lagărul de la Târgu-Jiu. Rămân în detenţie până la 23 
august 1944, când sunt puşi în libertate. Se angajaseră în diferite 
acțiuni organizate de PCR, cu retribuţie, socotiți şi comunişti cu 
activitate politică în ilegalitate. 

Situaţia lui Mişu Dulberger se schimbă radical începând cu 
data de 6 martie 1945, când se instalează la putere guvernul condus 
de Petru Groza. Este reîntâlnit de Vanea Dudenko, fostul coleg 
din detenţie care devenise de puţin timp Ion Vidrașcu, aflat în 
conducerea PCR. Îl face pe Mişu Dulberger agent în SSI. În acei ani 
procedează şi el ca şi alții, foarte mulți, şi îşi schimbă numele. Din 
Moise Dulberger devine Mihai Dulgheru. 

Când se înfiinţează, în 1948, Direcţia Generală a Securităţii 
Poporului, lui Mişu i se acordă gradul de colonel. Se aprecia 
că din 1945 şi până în 1948 avusese timp să se documenteze. 
Devine şeful de cabinet al ministrului Securităţii, Teohari 


215 


Cartierul Interzis 


Georgescu. După o perioadă scurtă, este numit şeful Direcţiei 
de Anchete din Securitate. 

A mai fost trecut şi prin alte funcții unde era nevoie de 
devotamentul lui. Aşa a ajuns şi în Direcţia Generală a Miliției. Aici 
s-a ocupat, împreună cu alt individ, tot ca el, Alexandru Nicolschi, 
de deportarea saşilor şi şvabilor în URSS, pentru a fi folosiți, mai 
ales în activităţile de minerit. 

Pentru activitatea desfăşurată, a fost promovat activist în Secţia 
Organizatorică a CC al PMR (1949-1952). 

A făcut parte din grupul care l-a anchetat pe liderul comunist 
Lucrețiu Pătrăşcanu, condamnat şi executat prin împușcare în 1954. 
Totell-a anchetat şi pe pastorul Richard Wurmbrand, care avea origine 
evreiască. A fost prezent şi în ancheta altor comunişti din anturajul 
politic al lui Lucrețiu Pătrășcanu, ca şi a altor persoane învinuite că ar 
fi sabotat lucrările de la Canalul Dunăre- Marea Neagră. 

Acţiunile începute în URSS din dispoziţia lui Stalin în 1952, 
împotriva evreilor, s-au extins și în România. N-a scăpat nici Mihai 
Dulgheru. La 16 octombrie 1952 este destituit în acelaşi timp cu 
comunişti din vârful PCR: Ana Pauker, Teohari Georgescu şi Vasile 
Luca. Este şi arestat în aceeaşi lună şi ținut în detenţie până în 1955, 
când este eliberat şi degradat, ajungând un simplu soldat. 

Întrucât Stalin murise în primăvara anului 1953, situaţia celor 
care erau evrei se schimbă în bine, dar nu prea mult. Mihai Dulgheru 
este readus în atenţie şi numit director al unei întreprinderi de 
canalizare. 

După ce vine la putere Nicolae Ceauşescu, acesta doreşte 
să cunoască împrejurările în care a fost arestat şi ucis Lucrețiu 
Pătrăşcanu. Printre cei vizaţi ca autori s-a găsit şi Mihai Dulgheru. 
Apoi a fost anchetat de ofițeri din Direcţia de Anchete a Securităţii 
Statului. 

Cele două fiice ale soților Dulgheru emigraseră, una în Israel 
şi a doua în Canada. În 1981 pleacă şi ei în calitate de părinți. Mai 
întâi în Israel şi apoi în Canada. 

Probabil că în statele în care a emigrat, Mihai Dulgheru a 
revenit la numele pe care l-a avut iniţial. Și, tot probabil, nu le-a 
spus autorităților de acolo mai nimic despre isprăvile făcute în 
România. Dar, sigur, a declarat că a fost un disident şi prigonit de 
regimul comunist. Ca şi mulţi alții. 


Strada Crângului nr. 17: Vasile Pungan 


A făcut parte dintr-o constelație a politicii PCR, mai înde- 
părtată. În 1978, a fost numit consilier al preşedintelui României. 
După câţiva ani a devenit şi şeful celorlalți consilieri. Apoi Nicolae 
Ceauşescu i-a încredinţat funcţia de ministru al Comerţului 
Exterior. Şi-a încheiat cariera politică prin exercitarea atribuţiilor 
de ambasador extraordinar şi plenipotenţiar al României în 
Bulgaria până la 15 martie 1990, când a fost rechemat în ţară şi 
trecut la pensie. 


Constantin Pârvulescu 


S-a născut în Olăneşti, judeţul Vâlcea, la data de 10 noiembrie 
1895, a trăit 97 de ani şi a murit în 11 iulie 1992. A avut naționalitatea 
şi cetățenia română. A absolvit şcoala elementară. Căsătorit până în 
1942, când i-a decedat soția. Nu a avut copii. A trăit în concubinaj cu 
Ana Toma, soţia lui Sorin Toma, ziarist, pe timpul cât soţul ei se afla 
în URSS, înainte de 1944 și care, după 23 august 1944, a fost numit 
redactor-şef la ziarul Scînteia. Ana Toma era şi ea comunistă, bună 
prietenă cu Ana Pauker. A deținut mai multe funcţii importante, 
printre care şi cea de adjunct al ministrului la Externe. 

Constantin Pârvulescu a lucrat la Atelierele CFR din Tighina, 
Basarabia, şi din Bucureşti, unde s-a calificat în meseria de ajustor 
mecanic. Când avea 23 de ani, în 1918, trece ilegal frontiera în 

Rusia, unde, din câte a declarat, s-a încadrat ca voluntar în noua 
Armată Roşie. 

În 1921 participă la Congresul I de înființare a PCR, fiind 
considerat ca „membru fondator“. În continuare a devenit activist 
în cadrul partidului. Din declaraţiile lui rezultă că a urmat Școala 
superioară de partid la Moscova (1921-1926). În 1934, a fost ales 
membru al CC al PCR. Tot în acest an a fost reținut şi condamnat 
în contumacie la zece ani de închisoare pentru că a organizat, 
împreună cu alții, „Sindicatele Roşii“. Hotărârea judecătorească a 
fost pusă în aplicare în 1935. Este pus în libertate în 1939. La ieşirea 
din detenţie a fost numit secretar al Regionalelor PCR Prahova şi 
Dobrogea. 

În anul 1941, când începuse războiul, este ales membru în 
Secretariatul PCR, şeful partidului fiind Ştefan Foriş. După doi ani, 
din cauza unui comportament anarhic, determinat şi de lipsa unei 
pregătiri culturale şi sociale, Constantin Pârvulescu este înlăturat 
din funcţie. Se afla în relaţii foarte apropiate cu alți activişti de 
partid, care şi ei trecuseră prin diferite stagii de pregătire politică 
în URSS. Printre aceştia se găseau Ana Pauker, Iosif Rangheţ, Emil 
Bodnăraş, Vasile Luca şi Teohari Georgescu. 

La data de 4 aprilie 1944, în timp ce PCR se afla tot în ilegalitate, 
Constantin Pârvulescu acționează împreună cu Emil Bodnăraş și 
Iosif Rangheţ la sechestrarea lui Ştefan Foriş, care, după scurt timp, 
va fi omorât. Cazul a fost anchetat de o comisie de partid, formată 
din dispoziţia lui Nicolae Ceauşescu în 1967, după 23 de ani de la 
producerea acestei morţi violente. S-au stabilit niște adevăruri, dar 
vinovaţii, care mai erau în viaţă, n-au fost trimişi în justiţie. 

Imediat după 23 august 1944, când PCR a ieşit din ilegalitate 
şi ajunsese la putere, Constantin Pârvulescu este trimis în URSS 
pentru a participa la organizarea politică a diviziei „Horia, Cloşca şi 
Crişan“. După câteva luni se reîntoarce în ţară şi, ţinându-se seama 
că fusese membru de partid în timpul ilegalității comuniste, i se 
încredințează multe funcţii: 

- preşedinte al Comisiei de control a partidului; 

- membru al CC al PCR; 

- preşedinte al Marii Adunări Naţionale (decembrie 1948 - iulie 
1949) şi (ianuarie 1953 - 20 martie 1961); 

- preşedinte al Comisiei Centrale de Revizie a PCR (fosta 
Comisie de Control a PCR). 


La Congresul al III-lea al PCR din luna mai 1960 este scos din 
Biroul Politic, dar îşi păstrează funcţia de preşedinte al Comisiei 
Centrale de Revizie. O va pierde şi pe aceasta în 1961, fiind acuzat 
de deviaţionism de la ideologia PCR. Aceeaşi soartă au avut-o şi 
apropiații lui, Iosif Chişinevschi şi Miron Constantinescu, care, din 
câte se stabilise, doreau să-l înlăture pe Gheorghe Gheorghiu-Dej 
de la conducerea PCR. Toţi trei reprezentau interesele PCUS, care 
constatase că Gheorghe Gheorghiu-Dej începuse să balanseze spre 
ramura naționalistă și să apere cât putea interesele României. Dar 
despre acest aspect nu s-au dat explicaţii. 

Ca urmare a atitudinilor vehemente împotriva lui Gheorghe 
Gheorghiu-Dej, Constantin Pârvulescu este exclus din PCR. 
Probabil că noua situație în care se găsea, cea de disident, şi-o 
dorise. Se urmărea, de el şi de alţii, crearea unei breșe în interiorul 
PCR. Lupta pentru a ajunge în vârful partidului s-a accentuat. Se 
afla într-o dirijare permanentă. 

După ce Nicolae Ceauşescu a ajuns la conducerea PCR, în 1964, 
analizează situaţia lui Constantin Pârvulescu şi, împreună cu alți 
membri importanţi ai partidului, ajung la concluzia ca vechiul 
membru comunist să fie reprimit în PCR. Nicolae Ceauşescu era 
sigur că repara o nedreptate politică, pe care o făcuse Gheorghe 
Gheorghiu-Dej. Aşa s-a şi întâmplat. L-au şi invitat ca participant 
de onoare la Congresul al XII-lea al PCR din anul 1979. Atunci a 
luat cuvântul şi Constantin Pârvulescu. 

În timpul expunerii lui, primită la început cu puternice 
aplauze, acesta a lansat o serie de critici dure la adresa lui Nicolae 

Ceaușescu, spunând, în esenţă, că preşedintele era preocupat 
numai de realizarea unor interese personale, şi nu de cele generale. 
Cel care conducea şedinţa, ca și alţii din sală, au intervenit pentru 
a-i opri discursul. Atunci, Nicolae Ceauşescu a cerut să fie lăsat 
ca să-şi ducă până la capăt ideile în timpul acordat. Nimeni nu 
se părea că prevăzuse o asemenea atitudine expusă în faţa ţării şi 
a lumii întregi. Sau mulți știau, dar tăcuseră, fiindcă le convenea 
ce se întâmpla, de vreme ce totul se regăsea în cadrul politicii 
comuniste moscovite, în raport cu cea din România. 

Au luat cuvântul, în replică, doi foşti ilegalişti ai PCR: George 
Macovescu și Ion Popescu Puţuri. Au intervenit şi alţii. Ca urmare, 
Constantin Pârvulescu a fost exclus din partid pentru a doua oară 
şi scos din sală. Însă jocul lui a avut efect. Se ştia de cei care-l 
susținuseră că va fi sacrificat. Această situaţie fusese acceptată şi 
de el. Avea 84 de ani. Prin tot ce făcea se încadra într-un caracter 
pe care şi-l formase încă din tinereţe. Faptul că la 22 de ani plecase 
din România ca să lupte în războiul civil din Rusia în favoarea 
comuniștilor demonstra tocmai că era omul care proceda și după 
judecăţi făcute pe moment. 

După zeci de ani, în martie 1989, este găsit de Silviu Brucan 
şi de alţii ca să fie şi el, în mare secret, semnatarul „Scrisorii celor 
şase“, cu conţinut potrivnic politicilor lui Nicolae Ceauşescu. Avea 
94 de ani. Nu mai ştia nici ce era cu el pe lume. Lângă semnătura 
lui se mai găseau cele ale nemulțumiţilor: Alexandru Bârlădeanu, 
Corneliu Mănescu, Gheorghe Apostol, Grigore Răceanu şi Silviu 
Brucan, toți aflaţi şi ei la vârste foarte înaintate. 

La câteva luni, în 22 decembrie 1989, regimul comunist a 
căzut. Pe Constantin Pârvulescu nu l-a mai băgat nimeni în seamă. 
Crezuse în Silviu Brucan şi că, dându-l jos pe Nicolae Ceauşescu, 
orânduirea comunistă nu va mai avea sfârşit, mai ales că PCR urma 
să se afilieze politicilor moscovite. 

Toată viaţa lui a fost un instrument al politicienilor din PCUS. 
Probabil că nu şi-a dat seama. Era prea slab pregătit. 

Strada Herăstrău nr. 33: Alexandru Bârlădeanu 


A locuit la această adresă după 1950. Este născut la 25 ianuarie 
1911 în comuna Comrat, Basarabia. După 86 ani de viaţă moare în 
Bucureşti, la data de 13 noiembrie 1997. Din declaraţiile lui rezultă 
că a fost de naționalitate română. Se mai ştie că mama lui, Perpetua 
Cais, era fiică de preot şi că ar fi fost învăţătoare. 

În 1933 a absolvit un liceu din Iași şi în acelaşi an începe să 
urmeze cursurile Facultăţii de Drept, tot la Iași. Le termină în anul 
1937, devenind apoi asistent universitar. Când în 1940 Basarabia 
este anexată de URSS, Alexandru Bârlădeanu pleacă definitiv 
în Uniunea Sovietică, legal sau prin trecere ilegală a frontierei, 
deoarece acest aspect, în decursul anilor, nu a fost clarificat. Nu 
apar nici motivele care l-au determinat să-şi schimbe cursul vieţii, 
într-o altă ţară, când avea 29 de ani. Cazul acesta, prin ceea ce 
va urma, poate fi încadrat în politica desfăşurată de URSS, care, 
din 1938, a început să atragă sau să recupereze diferite persoane 
din străinătate. În anii cât a durat războiul vor pregăti pentru a 
pune în aplicare, în țările din care proveneau, politicile comuniste, 
sub toate aspectele. Ceea ce s-a şi întâmplat în România, începând 
cu 1944. Din prezentarea momentelor principale ale vieţii multor 
activişti politici comuniști, la care se referă prezenta carte, se 
constată şi astfel de aspecte, care sunt asemănătoare. 

În România, în timpul facultăţii, a fost pregătit ca să devină jurist. 
După ce a ajuns la Moscova, a fost încadrat la un institut de cercetări 
economice. Probabil cercetător. Nu se spune mai mult. Nici nu a fost 
vreodată cazul ca să i se pună întrebări lămuritoare. De fapt, pentru toți 
cei care s-au găsit în poziţia de refugiaţi în URSS din diferite motive 
şi care, ulterior, au revenit în România, datele despre preocupările pe 
care le-au avut sunt foarte sumare. Adevărata lor activitate pe timpul 
cât s-au aflat în Uniunea Sovietică nu va fi cunoscută, poate, niciodată. 

În 1946, Alexandru Bârladeanu revine în ţară. Până atunci 
populaţia din România nu auzise de el. În mod cert că a fost susținut 

de consilierii sovietici. Probabil că era şi purtător de vreun firman. 
Imediat a fost făcut membru al PCR şi ales supleant al CC al PCR. 
În anii care vor urma şi până în 1968, vom constata că va fi numit 
numai în posturi deosebit de importante. Le exemplificăm: 


- secretar general în Ministerul Economiei Naţionale 
(1946 — 1948); 

- ministrul Comerţului Exterior (1948 - 1953); 

- deputat în Marea Adunare Naţională (1948 - 1975); 

- vicepreşedinte al Comitetului de Stat al Planificării 
(1953 — 1955); 

- reprezentant al României la CAER (1955 - 1966); 

- vicepreşedinte al Consiliului de Miniştri (1955 - 1968); 

- membru al CC al PMR (1955 - 1965); 

- membru al CPEx (1965 - 1968); 

- membru al Biroului Politic al CC al PCR. 


După sosirea în România, a acţionat pentru organizarea unei 
economii planificate conform sistemului sovietic. A avut un 
sprijin deosebit din partea lui Gheorghe Gaston Marin (Gheorghe 
Grossman), care a trăit între anii 1918-2010. Acesta avea studii 
superioare, făcute în Franţa, era membru al Partidului Comunist 
Francez şi luptător în rețeaua franceză de rezistență. Întrucât era 
originar din România, a revenit în ţară, unde a fost numit în funcţii 
importante: ministru al Energiei Electrice (1949-1954), membru 
al Comitetului de Stat al Planificării (1954-1965) şi vicepreşedinte 
al Consiliului de Miniştrii (1962-1969). A mai fost şi deputat. 
Secretarul general al PMR/PCR, Gheorghe Gheorghiu-Dej a avut 
mare încredere în Gheorghe Gaston Marin şi pentru faptul că îi era 
rudă. În 1985 a emigrat în Israel, dar s-a reîntors după mulţi ani în 
România. 

Toate numirile sau alegerile lui Alexandru Bârlădeanu s-au 
făcut cu ştirea şi din dispoziţiile lui Gheorghe Gheorghiu-Dej, care 

a ţinut seama de rolul pe care acesta îl avea în evoluţia economiei 
româneşti. Că din anii 1961-1962 Gheorghe Gheorghiu-Dej şi 
mai toți colaboratorii şi-au mai schimbat atitudinea în raporturile 
politice cu conducerea PCUS şi cu agenţii lor în România este o 
realitate. Printre aceştia s-a găsit şi Alexandru Bârlădeanu. 

După moartea lui Gheorghe Gheorghiu-Dej, Nicolae Ceauşescu 
îl scoate din atenţia sa, iar acesta, la rândul lui, constată că noile 
politici, cu o doză crescută de patriotism, nu mai intrau în accepţia 
lui. Ca urmare, în anul 1968, după expunerea şi mai clară a poziţiilor 
lui Nicolae Ceaușescu, Alexandru Bârlădeanu îşi prezintă demisia 
din toate funcţiile pe care le deţinea şi trece la pensie. 

Poziţia lui politică potrivnică lui Nicolae Ceauşescu era evidentă. 
În anul 1989, vara, împreună cu alții semnează „Scrisoarea celor şase“. 

Imediat după evenimentele din decembrie 1989 revine în 
activitatea politică, fiind considerat un politician cu mare experiență. 
Se ţinea seama că nu-l acceptase pe Nicolae Ceauşescu. Este ales 
preşedinte al Senatului României (1990-1992) şi copreşedinte al 
Adunării Constituantei. 

În viaţa lui a avut două soţii. Prima a fost actrița Marcela Rusu. 
Aceasta mai fusese căsătorită cu regizorul Moni Ghelerter. După ce 
s-a săturat de Alexandru Bârlădeanu, a divorțat şi s-a recăsătorit cu 
scriitorul Aurel Baranga. Toţi au fost mulțumiți că aveau lângă ei o 
asemenea nevastă, cunoscută prin talent, dar şi cu o independenţă 
a sentimentelor remarcabilă. 

A doua soţie a fost Michaela Pamfil. Şi ea fusese căsătorită. Nu 
se cunoaşte mai nimic din ce realizase în viață. 

Alexandru Bârlădeanu a avut doi copii. Pe Irina şi Alexandru. 

După moartea lui în 1997, când gândurile multora au început 
să se adune, din concluziile desprinse s-au remarcat următoarele: 


- a fost omul providenţial pentru România în cele două etape 
1946-1968 şi 1990-1992, contând gradul de cunoştinţe favo- 
rabile naţiei în care trăia? Sau 

- s-a găsit în concepţiile politicii comuniste de care nu se putea 
desprinde şi care, încă, erau acceptate? 

- a fost un om cinstit, care a preferat toată viața să nu vorbească, 
lăsând astfel loc la multe interpretări? 


Toată viața Alexandru Bârladeanu a fost un om liniștit şi tăcut. 


Strada Herăstrău nr. 33: Serghei Nicolau 
(Serghei Nicanov) 


Datele existente despre acest personaj, care a făcut parte din 
spionajul sovietic încă de prin 1930, sunt foarte puţine şi nu vor fi 
cunoscute, întrucât serviciile de Informaţii, de obicei, îşi protejează 
oamenii. 

Este născut în 1905. A decedat în 1999 după 94 de ani. 

În 1930, a fost descoperit de Serviciul Secret de Informaţii (SSI) din 
România că desfăşura activitate de culegere de informaţii în favoarea 
NKVD. A fost arestat şi încarcerat în mai multe penitenciare împreună 
cu alți agenţi sovietici, tot în domeniul Informaţiilor. Printre aceştia se 
găseau Valeriu Bucicov, ajuns după 1944 general de securitate, Simion 
Rubenko, Piotr Gonciariuk, Pantiușa Bodnarenko și alții. 

A fost eliberat din detenţie în 23 august 1944. Nici atunci nu se 
ştia dacă a fost ofițer de securitate sovietic sau numai informator. În 
martie 1945 este numit de conducerea PCR director la SSI, iar din 
ianuarie 1947 şi până în aprilie 1951 devine director general. 

Ca urmare a faptului că la 30 aprilie 1951 Direcţia Generală a 
Securităţii Poporului se reorganizează şi devine Direcţia Naţională 
a Securităţii Statului, apare o nouă unitate, Direcţia A, care se va 
ocupa de Informaţiile Externe. Şeful acestei Direcţii a fost numit 
Serghei Nicolau (aprilie 1951 - martie 1954). 

În luna martie 1954 se înființează o nouă unitate pentru spionaj 
militar, cu denumirea Secţia a II-a, care intra în competenţa Marelui 

Stat Major al Armatei. Era o copie a GRU sovietic, parte componentă a 
NKVD. Şeful noii secţii este numit Serghei Nicolau. Rezulta foarte clar 
că prezenţa lui era necesară peste tot în interesul serviciilor sovietice. 

Pentru activitățile desfăşurate, a fost avansat la gradul de 
general-maior în 1947. Celelalte grade de până atunci unde le 
obținuse? Apoi, în 1958, i s-a mai acordat încă un grad, cel de 
general-locotenent. 

În 1960, când avea 55 de ani, a fost scos la pensie. Ca să se 
odihnească. 

A fost căsătorit cu Nina Nikonova, angajată ca secretară 
a lui Gheorghe Gheorghiu-Dej, Şeful PCR. Alte date care să 
întregească o imagine despre această femeie nu sunt. Prezenţa 
ei lângă Gheorghe Gheorghiu-Dej atrage atenţia: a făcut parte 
din NKVD? S-a dorit prin plasarea ei ca secretară a omului care 
conducea PCR să i se afle acestuia întregul comportament, dar şi 
conţinutul documentelor ce intrau şi ieşeau la un asemenea nivel? 
A fost rusoaică şi ea? 

Răspunsul la astfel de nedumeniri nu se va da de cineva vreodată. 
Nici nu mai are cine. Au trecut prea mulți ani. 


Strada Armindeni nr. 33: Mihail Sadoveanu 


După ce în 1945 s-a încadrat în noua orânduire socială, 
controlată de comuniști, Mihail Sadoveanu s-a mutat în vila de la 
această adresă. O casă impunătoare, care trebuia să-l răsplătească 
pentru pasul politic pe care-l făcuse. 

S-a născut la 5 noiembrie 1880 în Paşcani şi încetează din viață 
la 19 octombrie 1961. A trăit 81 de ani. Studiile gimnaziale le face la 
Fălticeni și cele liceale la Liceul Naţional din Iași. Încă din al doilea 
an de liceu i se publică în revista Viața nouă din Iaşi mici povestiri. 

Anul 1904 marchează începutul apariției primelor lui volume: 
Povestiri, Șoimii şi Dureri înăbușite. La vârsta de 30 de ani, în 1910, 


225 


Cartierul Interzis 


este numit director al Teatrului Naţional din Iaşi. Cinci ani mai târziu, 
publică volumul Neamul Şoimăreştilor, care a avut o contribuţie 
însemnată în primirea lui ca membru al Academiei Române. 

În anii următori, în 1928, apare Hanul Ancuţei şi în 1935 trilogia 
Fraţii Jderi. La vârsta de 56 de ani, când devenise un apreciat scriitor, cu 
opinii şi în domeniul politic, dar şi un membru important al masoneriei 
din România, părăseşte Iaşiul şi se stabilește în Bucureşti. Aici devine 
şi mai cunoscut prin colaborările lui la ziarele Adevărul şi Dimineata. 

Pentru întreaga lui activitate în domeniul literaturii, în 1938 i se 
decernează titlul de Doctor Honoris Causa al Universităţii din Iaşi. 

Imediat după 1945, când se schimbă radical structura societății 
din România, prin venirea la putere a comunismului, Mihail 
Sadoveanu acceptă noile principii. Ca răsplată, este ales preşedinte 
al Marii Adunări Naţionale. Nu se găsea la primul pas de acest gen. 
Îl mai făcuse şi în alți ani, înainte de 1940. Marii politicieni ai acelor 
timpuri se întreceau ca să-l aibă în apropierea lor, întrucât devenise 
o mare personalitate în România. 

Pentru conducătorii comuniști, prezenţa lui Mihail Sadoveanu 
era un mare câştig. I-au acordat toate onorurile. Scoteau în evidenţă 
faptul că îl socoteau un mare scriitor, mai ales că în romanele scrise 
de el se arată viața plină de nevoi a ţăranilor de pe pământurile 
deținute de moșieri. 

În acei ani Mihail Sadoveanu lansează sloganul, devenit ime- 
diat cunoscut prin propaganda existentă, că „Lumina vine de la 
Răsărit“. Se putea înţelege astfel că românii aveau toate motivele 
să se bucure de tot ce li se oferea de marea lor prietenă şi vecină, 
URSS. A fost o teză nefericită pentru el, fiindcă s-au creat multe 
rezerve în caracterizările făcute ulterior. Dar se pare că nu l-au 
afectat. La vârsta de 66 de ani pe care o avea existau alte preocupări 
lumești, printre care vânătoarea şi pescuitul. Simţea că deja se putea 
considera un om căutat, căruia noua societate îi era datoare. 

În 1949, publică romanul Mitrea Cocor şi la scurt timp, în 1952, 
apare Nicoară Potcoavă. 

Pentru întreaga lui activitate în domeniul literaturii, în 1955, 
când avea 75 de ani, i se conferă titlul de „Erou al Muncii Socialiste“. 
Atunci PCR se afla în plină asccensiune. 

Un important critic, scriitor şi istoric literar, George Călinescu, 
autor al Istoriei Literaturii Române, îl caracterizează pe Mihail 
Sadoveanu într-un mod cu totul diferit față de miile de specialiști ai 
literaturii române, care se evidenţiaseră în acest domeniu timp de 
peste 50 de ani. El ajunge la concluzia că „în literatura sadoveniană 
există o monotonie în subiecte, pentru că s-a ocupat de evidenţierea 
sufletelor simple şi că eroii lui sunt din rândul moşilor şi babelor, 
hoţilor, dezertorilor, ca şi din oamenii care trăiau într-o pustietate 
a vieţii lor“. Ne mai spune că „în ultima parte a vieţii lui a compus 
nişte romane de un epic superficial, a căror valoare stă în încercarea 
de reconstrucție a unei Dacii absolute, a unei societăţi rare, 
pierdute pe teritoriul geto-dacic...“ Tot George Călinescu afirmă în 
finalul caracterizării că „Mihail Sadoveanu e un mare povestitor, 
cu o capacitate de a vorbi enormă“, dar şi că „idilicul lui Sadoveanu 
fiind în înţelesul cel mai larg asiatic (dar nu slav), revărsat într-o 
neturburată placiditate, într-o cantitate mută“. (Istoria Literaturii 
Române, ediţia 1963, pp. 219-223) 

Părerile şi caracterizările despre Mihail Sadoveanu nu se vor 
termina. Se vor găsi şi alții în generaţiile viitoare care-i vor întări 
şi mai mult poziția de mare scriitor sau vor căuta să-i reducă 
autoritatea obținută prin exprimarea gândurilor despre vieţile 
unor oameni aflaţi în păturile de jos ale societăţii anilor de până 
în 1930. 


Strada Herăstrău nr. 33: 
Gheorghe Stoica (Moscu Cohn) 


S-a născut în 20 iulie 1900 și a decedat în anul 1976. A fost unul 
dintre cei mai vechi comuniști care au desfăşurat activitate şi pe 

timpul lui Nicolae Ceauşescu. A participat la înființarea PCR în 
1921, remarcându-se printr-o susținută propagandă în perioada 
de ilegalitate pentru organizarea Uniunii Tineretului Comunist. 
Este cel care l-a atras şi introdus pe Gheorghe Gheorghiu-Dej în 
PCR. A făcut parte ca membru organizator al grevei din 1933 de 
la Atelierele CFR Griviţa. Evreu ca etnie, a avut cetățenia română. 

În timpul războiului civil din Spania a fost prezent ca 
ofițer politic într-o brigadă republicană. Când acest război a 
luat sfârşit a fost recuperat în URSS, împreună cu majoritatea 
participanţilor. 

A revenit în România în 1945. Avea calitatea de ofițer politic în 
cadrul Diviziei „Horia, Cloşca şi Crişan“. La terminarea războiului 
s-a stabilit în Bucureşti. A fost ales membru al CC al PCR la primul 
Congres al PCR (1945). 

Între anii 1950-1953, activează ca prim-secretar al Comitetului 
Orășenesc Bucureşti al PCR. Din anul 1968 a devenit membru 
al Comitetului Politic Executiv al CC al PCR, funcţie pe care a 
menţinut-o până în 1974. 

În 1966, Nicolae Ceauşescu l-a numit membru într-o comisie 
a CC al PCR, care a anchetat împrejurările în care a fost asasinat 
liderul comunist Lucrețiu Pătrășcanu în 1954, când în fruntea 
partidului s-a aflat Gheorghe Gheorghiu-Dej. 

Era cunoscut ca fiind mai mult atașat de politicile moscovite 
decât de cele cu accent naţionalist ale lui Nicolae Ceauşescu. 

S-a ţinut seama, în toată perioada cuprinsă între 1945 şi până 
când a decedat (1976), de faptul că a fost comunist cu activitate pe 
timpul cât PCR s-a aflat în ilegalitate. 

A fost ambasador al României în Republica Democrată Germană 
(1953-1956). La terminarea mandatului, timp de trei ani a participat 
la rezolvarea mai multor activități de partid în cadrul CC al PCR. 
În 1969, a fost numit din dispoziţia lui Nicolae Ceaușescu director 
general al Direcţiei Generale pentru Consiliile Populare. 

Pe parcursul anilor a fost decorat cu multe ordine şi medalii. 

Str. Kalinin nr. 22: 
Leonte Răutu (Lev Oigenstein) 


S-a născut la 28 februarie 1910 în Bălți, Basarabia. A trăit 83 de ani. 
Decedat în 1993 la Bucureşti. A avut cetăţenia română. Părinţii lui, 
evrei, au fost farmacişti. S-a înscris în PCR în anul 1931, în perioada 
în care acest partid se afla în ilegalitate. A fost reținut şi cercetat pentru 
activitate comunistă de mai multe ori. A urmat primii ani ai Facultăţii 
de Matematici, Universitatea din Bucureşti, pe care nu o termină. 

În 1940, când era în detenţie, evadează și după un an fuge în 
URSS, unde începe să desfăşoare o intensă activitate de propagandă 
comunistă organizată. După scurt timp este angajat la Postul 
de Radio Moscova ca şef de secție în limba română, avându-i în 
subordine pe Petre Borilă, Ana Pauker, Valter Roman şi pe alți 
refugiaţi. De ce a fost el ales ca şef este o întrebare care nu şi-a găsit 
răspunsul, pentru că nici nu s-a dorit. Ceilalţi deja aveau câte o 
carte de vizită importantă în activitatea comunistă internaţională. 

Pe timpul şederii în URSS a avut cetăţenie sovietică, iar 
activitatea politică şi-a desfăşurat-o în cadrul PCUS. 

A revenit în România în toamna anului 1944, împreună cu alți 
activişti care se aflau în URSS. Încă de la sosire a fost folosit de 
Gheorghe Gheorghiu-Dej în activitățile de propagandă, în noua 
calitate care i s-a încredințat, de adjunct al lui Iosif Chişinevschi, 
aflat în grupul de conducere al PCR. A făcut parte din puținii 
jurnalişti care editau ziarul Scînteia. 

În anii următori s-a remarcat numai în activităţile de propagandă 
ale PCR. Funcţiile avute au fost: 


- membru în CC al PCR (1948); 

- şeful Secţiei de Propagandă şi Cultură din CC al PCR (1956 
- 1965); 

- membru al CPEx (1955 — 1981); 

- secretar al CC al PCR (1965 — 1969); 

- vicepremier; 
- rector al Academiei Politice „Ştefan Gheorghiu“. 


Până în 1965 s-a aflat în strânse relaţii cu alți activişti importanţi 
din partid, printre ei găsindu-se Silviu Brucan, Nestor Ignat, Traian 
Șelmaru, Sorin Toma, Ștefan Voicu, Miron Radu Paraschivescu şi 
Iosif Chișinevschi. 

Calitățile lui politice au fost apreciate şi de Nicolae Ceauşescu, 
care l-a menţinut în funcţii politice importante. În 1965, este ales 
membru al Secretariatului CC al PCR. 

Este cel care a organizat şi exercitat un puternic control asupra 
activităților culturale din România. I-a avut în echipă pe Paul 
Niculescu-Mizil, Pavel "Ţugui, Manea Mănescu şi Ofelia Manole. 
În 1952, a fost autorul denunţării scriitorilor şi poeţilor care, încă, 
nu se încadraseră în politicile PCR. O acţiune asemănătoare fusese 
practicată şi în URSS. 

În perioada 1950-1980 aproape că nu a existat o comisie sau 
delegaţie la nivelul cel mai important din care să nu fi făcut parte. 
A fost apreciat, tot timpul, ca un activist foarte bine documentat şi 
de mare încredere. 

S-a căsătorit încă din tinereţe. A avut două soţii. Pe Tatiana 
Leapis, care, mai târziu, divorțează şi devine soţia lui Ştefan Foriş. 
A doua soție a fost Natalia, încadrată până în toamna anului 
1944 la Secţia de limba română la Radio Moscova. Era folosită 
ca dactilografă. Când a venit în România, a fost aleasă ca şefă de 
cabinet al lui Iosif Chişinevschi. Soții Răutu au avut doi copii: 
Anca Răutu, căsătorită Oroveanu, născută în 1947, şi Elena Răutu, 
căsătorită Coler (Kofler), născută în 1949. 

Leonte Răutu a avut doi frați cunoscuţi ca scriitori: Mihail 
Oişteanu (Mihai Oigenstein) şi pe Dan Răutu (David Oigenstein). 

Leonte Răutu a avut şi o soră, Maria Răutu. Aceasta a condus 
Secţia Extene a CC al PCR, înaintea Ghizelei Vass, o altă comunistă 
din ilegalitate. 

Când fiica mai mică a lui Leonte Răutu, Elena Coler, a cerut 
în 1981, prin actele pe care le-a depus la Direcţia de Paşapoarte, 
să emigreze în Israel, a produs o adevărată descumpănire la vârful 
politicii PCR. După aceea s-a ajuns la concluzia că Leonte Răutu ştia 
de discuţiile şi hotărârea familiei pentru ca Elena să plece definitiv 
din ţară, împreună cu soţul ei. 

Ceilalţi conducători ai partidului se pare că nu mai găseau 
o ieşire din starea de uluială şi din repercusiunile de pe urma 
loviturilor primite de partid din partea celui care îi indrumase 36 
de ani ca să înţeleagă ideologia comunistă din România. Numai că 
nimeni nu spunea că toţi ştiau că ar fi fost omul de mare încredere, 
permanentă, al Kremlinului. 

Ceva mai ştiuse doar Nicolae Ceauşescu şi posibil câțiva mai 
apropiaţi de-ai lui. Așa se explică de ce în ultima parte a vieţii 
lui Leonte Răutu este numit rector la Academia Politică „Ştefan 
Gheorghiu“. Doar se cunoştea foarte bine că funcția asta, ca şi cea de 
director al „Editurii Tehnice“, ce aparținea de „Academia Română“, 
deveniseră nişte linii de garare ale unei căi ferate unde erau duşi 
cei care dădeau semne că li se alterase mintea sau că începuseră să 
fluiere prea tare melodii aiuritoare. În asemenea situaţii s-au mai 
aflat George Macovescu, Ion Iliescu, Dumitru Popescu-Dumnezeu, 
Valter Roman şi alţii. 

Găsindu-se într-o asemenea situaţie, Leonte Răutu a fost nevoit 
să-şi prezinte demisia din toate funcţiile pe care le deținea. A şi 
uitat că fusese membru de partid prin PCUS şi PCR. Părea total 
dezinteresat. Bine că n-a mai stat! 

Odată cu el au căzut toți ceilalți din familie. S-au terminat şi 
beneficiile materializate în vilele de locuit din Bucureşti şi de prin 
alte părți, mașini şi posibilităţi de aprovizionare la comandă. 

A reprezentat un caz tipic, prin care puterea sovietică a exercitat 
un control permanent asupra unei ţări. Dar n-a fost singurul. 

Traian Băsescu, al IV-lea preşedinte al României, după 
încheierea celui de-al doilea mandat, la 21 decembrie 2014, a fost 
obligat să părăsească Vila de protocol Lac 3. După o perioadă 
marcată de indecizie, în care a locuit provizoriu într-o vilă de pe 
domeniul Scroviștea, a acceptat propunerea R.A.PPS. şi s-a mutat 
în vila situată în strada Nikolai Gogol nr. 2. 

Dacă în anul 2001 Traian Băsescu l-a detronat de la conducerea 
Partidului Democrat (PD) pe Petre Roman, luându-i locul, în 2014 
a preluat şi casa în care încă mai locuia fosta soţie a lui Roman. 

Traian Băsescu a fost co-preşedinte al Alianţei Dreptate şi Adevăr 
(Alianţa D.A.), formată, în 2003, din Partidul Naţional Liberal 
(PNL) şi Partidul Democrat (PD). În urma retragerii inexplicabile a 
lui Theodor Stolojan (PNL) din cursă, a devenit candidatul Alianţei 
D.A. pentru preşedinţia României, pe care a şi câștigat-o la alegerile 
din 21 decembrie 2004. 

A condus România timp de două mandate într-o modalitate 
diferită de predecesorii lui. Cea mai importantă realizare a 
României, petrecută în timpul mandatelor sale, a fost aderarea țării 
noastre la Uniunea Europeană (UE), în data de 1 ianuarie 2007. 

Direcţiile politice ale mandatelor lui prezidenţiale au fost, în 
plan intern, modernizarea statului şi lupta anticorupţie, iar în plan 
extern, dezvoltarea politicii europene şi a relației cu Statele Unite 
ale Americii, precum și mai multe accente particulare în relațiile cu 
Republica Moldova şi Federaţia Rusă. 

În anul 2005, Traian Băsescu împreună cu forța politică ce l-a 
susținut, Alianţa D.A., şi prim-ministrul Ion Popescu Tăriceanu 
au promovat trei acte normative, respectiv, Hotărârea de Guvern 
nr. 361 din 28 aprilie 2005 prin care s-a înființat ANRP, Legea 
247/2005 (restitutio in integrum) şi Hotărârea de Guvern nr. 1481 
din 24 noiembrie 2005 privind înființarea Societăţii Comerciale 
„Fondul Proprietatea“ - S.A. 

Acestea au generat, ulterior, nemulțumiri în masă şi fraude in- 
comensurabile din patrimoniul naţional, plasând România într-o 
poziţie singulară în rândul statelor est-europene, referitor la 
problematica restituirilor proprietăţilor confiscate abuziv de gu- 
vernele comuniste. 

Eficienţa şi coerenţa actelor politice ale lui Traian Băsescu vor fi 
putea fi apreciate de istorici în viitor. 


Vila Lac 3: Klaus lohannis 


După plecarea lui Traian Băsescu de la Vila Lac 3, la terminarea 
ultimului mandat, în decembrie 2014, imobilul a fost reamenajat 
şi, ulterior, ocupat de cel de-al V-lea preşedinte al României, Klaus 
Werner Iohannis. 

Profesor de fizică la bază, Iohannis a fost primar al Municipiului 
Sibiu, în perioada 2000-2014, din partea Forumului Democrat 
al Germanilor din România. Are merite incontestabile în 
modernizarea şi punerea în valoare a orașului Sibiu, care a fost 
declarat Capitală Culturală Europeană, în anul 2007. 

În 2009, Iohannis a fost propus de conducerea Partidului 
Naţional Liberal (PNL) şi a Partidului Social Democrat (PSD) 
pentru funcția de premier, însă preşedintele Traian Băsescu a 
refuzat nominalizarea. 

Iohannis a devenit membru al PNL în anul 2013, fiind ales 
ca prim-vicepreşedinte, iar un an mai târziu a fost desemnat 
preşedintele partidului. 

În perspectiva alegerilor din 2014, a format o alianță cu Partidul 
Democrat Liberal (PDL), denumită Alianţa Creștin Liberală (ACL), 
care i-a asigurat victoria la alegerile prezidenţiale din 21 decembrie 
2014. 

În primul an al mandatului său a promulgat Legea 217/2015 
care, prin accentele sale de îngrădire a libertăţii de exprimare, 
a generat nemulțumire majorităţii reprezentanţilor societăţii civile. 

Parcul Bordei 


Până în anul 1935, pe locul actualului Parc Bordei era un teren 
viran la marginile satului Herăstrău şi ale unui lac neîngrijit, plin 
de stuf şi papură. Întreaga suprafață avea 40 de hectare. Terenul 
aparținea unui pictor, Lecca. Satul Herăstrău se afla în apropiere 
de Bucureşti. Pictorul Lecca vinde terenul şi, printr-o hotărâre a 
Tribunalului Ilfov, Secţia Notariat, din data 26 noiembrie 1919, 
noul proprietar devine „Banca Marmorosch Blank & Co“. 

Şefii acestei bănci, afacerişti de profesie, au calculat foarte bine că, 
prin cumpărarea acestui teren şi a lacului din zonă, realizau un câştig 
foarte mare. În mod sigur că tot ei studiaseră planul de dezvoltare al 
oraşului București, care prevedea că, pe locul pe care ei îl cumpăraseră, 
urma să se realizeze un parc, dar şi un cartier de locuinţe. Nu au greşit 
în calculele făcute. Nimic nu se făcea întâmplător. 

După numai câţiva ani suprafaţa de teren şi lacul intră în atenţia 
Primăriei Municipiului București, care declanşează acțiunea de 
cumpărare. Cele două instituții ajung la o înţelegere şi, ca urmare, 
Banca Marmorosch Blank & Co vinde o porţiune în suprafață 
de 130 000 metri pătraţi, aflaţi în vatra satului Herăstrău, județul 
Ilfov. În contractul încheiat s-a menţionat scopul cumpărării: 
utilitate publică. Preţul plătit de Primăria Municipiului Bucureşti 
a fost de 16 milioane lei. În contractul încheiat mai exista o 

prevedere prin care Banca Marmorosch Blank & Co se obliga 
să contribuie cu 35% din costul viitoarelor lucrări de pavaj ale 
şoselei Jianu din apropiere şi să cedeze gratuit o altă suprafaţă de 
teren, tot în zona Bordei, care cuprindea 124 238 metri pătraţi 
pe care să se construiască un parc, străzi, piaţă, şcoală etc. Actul 
de vânzare-cumpărare a fost semnat de reprezentanţii celor două 
instituţii la data de 23 septembrie 1933. 

În următorii ani, Primăria Muncipiului Bucureşti începe să 
vândă locuri pentru construcţia de case, parcelate, fiecare cu 300- 
400 metri pătrați. Printre cumpărători apare şi Uzina de Gaze şi 
Electricitate. Aceasta începe să vândă salariaţilor săi loturi pentru 
case, fiecare având o suprafață de 300-400 metri pătraţi. Era un 
ajutor important şi, ca urmare, începe să apară un nou cartier 
căruia, de la primele lucrări, i s-a dat numele Cartierul Primăverii. 

Începând cu anul 1935, Primăria dispune începerea lucrărilor 
de amenajare a unei mici zone de agrement, pe care a numit-o 
Parcul Bordei, situat la marginea lacului căruia i se va spune Lacul 
Floreasca. S-a scos stuful şi s-a pietruit malul. Au apărut alei din dale 
de piatră şi bănci, arbuşti şi pomi cu coroane mari, care să asigure 
umbra specifică parcurilor. De acum, pe toată fâşia de pământ din 
această zonă a parcului încep să apară aspectele de civilizaţie așa 
cum erau în alt parc, Herăstrău, aflat în apropiere. 

Odată cu începerea amenajării acestui parc, fericirea celor 
mulţi care formau pătura de jos a societăţii bucureştene încetează. 
Ei veneau aici, cu neveste și copii, mai ales duminicile de 
dimineață şi până seara, ca să se odihnească. Bărbaţii intrau în 
rolul de grataragii. 

Înainte de a începe treaba se mai odihneau după un drum făcut 
cu mijloacele rudimentare de transport şi într-o mare aglomeraţie. 
Apoi se duceau cu câte o cană la micul izvor aflat tot pe malul 
lacului, în apropiere, ca să bea apă călduţă, cu miros de pucioasă. 
Se dusese vestea, purtată de la o generaţie la alta, că apa aceasta 
făcea bine la stomac şi intestine, dar şi că potolea arsurile la stomac, 

după ce bărbaţii beau prin cârciumi „Adio mamă“ şi câte o secărică, 
de-i spuneau „Te-am văzut printre morminte“. Băuturile, făcute din 
alcool ieftin, aveau culoarea verde, iar secărica, galbenă. Credinţa 
că respectiva apă de izvor le făcea bine era nelimitată şi, din această 
cauză, fiecare bea cât mai multă până își umflau burţile. Duceau apă 
şi nevestelor care şedeau liniștite pe o pătură. De fiecare dată când 
acestea gustau apa din cană o scuipau cu zgomot ca să se înțeleagă 
că nu puteau suporta aşa ceva. 

Bărbaţii mai şedeau puţin, ca să le mai treacă gustul de ouă 
clocite şi să li se mai dezumfle burţile, după care se puneau pe 
treabă. Săpau în pământ o groapă pentru a face un foc şi, când se 
formau cărbunii, puneau peste ei o plasă de sârmă făcută la locul 
lor de muncă. Mult fum şi grijă ca focul să fie bun pentru pregătirea 
micilor şi cărnurilor pe care le aduseseră cu ei. 

La orele prânzului întreaga suprafață de teren de la marginea 
acestei bălți din apropierea satului Herăstrău era plină de fum şi 
de miros atrăgător. Nimeni nu-i întreba de ce-au făcut focul şi că 
poluau atmosfera. Distracţiile acestor oameni vor continua şi în 
următorii ani. Toată lumea era mulțumită că avea ocazia să audă 
orăcăitul broașştelor şi țipătul păsărilor de baltă, care nu lipseau din 
stufărişul abundent care exista peste tot. 

Aici, la marginea lacului, mintea şi mâna omului nu interveniseră 
pentru a-i da o înfăţişare plăcută. Cei care veneau să se liniştească 
trăiau într-o lume asemănătoare cu cea a copilăriei lor. Se simțeau 
liberi. Nimeni nu le spunea ceva ca să-i supere. Mai şi cântau, 
mulțumiți că şedeau pe o pătură, timp în care mai consumau câteva 
stacane cu vin sau bere. 

La doar câteva sute de metri depărtare, tot pe marginea unui 
lac căruia i se spunea Herăstrău, exista un parc mare, amenajat 
după ultimele cerinţe ale timpului. Fusese terminat de curând. 
Petrecăreţii de duminică, cei cu posibilităţi reduse de trai, care 
veneau pe malul lacului Floreasca, treceau rar, din curiozitate, ca 
să constate ce noutăţi s-au mai făcut în Bucureşti. Vedeau cupluri 

care se plimbau agale, îmbrăcate cu haine elegante, despre care 
auziseră că erau foarte scumpe şi aduse de prin alte țări. Sau 
copiate de la cei bogaţi de prin Paris şi Viena. Făceau ochii mari 
când vedeau damele care-şi însoțeau bărbaţii că purtau pălării cu 
boruri largi şi cu fel de fel de fundiţe, rochii lungi şi mai ales că 
duceau în mână şi câte o umbrelă. Iar partenerii lor aveau pălării 
într-un anumit fel făcute, guler alb, scrobit, şi cu cravată, fiindu-le 
vizibilă mândria că mai purtau cu ei şi câte un baston subțire, cu 
mâner din argint. 

Privitorii, cei care se duceau să petreacă în apropiere, îmbrăcaţi 
în cămăși simple, fără cravată şi cu pantaloni făcuţi din pânză de 
bumbac, ca şi soțiile lor purtând pe cap câte o basma înflorată, pe 
care şi-o păstrau numai pentru zilele de duminică, erau foarte atenţi 
la acest spectacol. Constatau că parcă aici, în acest parc, veneau mai 
mulți oameni avuţi şi părând plini de satisfacţii şi cu dorinţa de a 
fi observați. 

Când treceau bulevardul Kiseleff, care despărțea Parcul 
Herăstrău de locul lor de petrecere, mai observau și altceva care, 
pentru mulți, era un adevărat spectacol. Paralel cu bulevardul exista, 
în ambele părți, câte o alee largă cu nisip, pentru deplasarea cailor. 
Doamne şi domni de diferite vârste, cu ţinute alese, se plimbau, 
fiecare aflându-se pe câte un cal mare și îngrijit. Curiozitatea tre- 
cătorilor era atrasă şi mai mult când vedeau că doamnele şedeau 
cu picioarele numai într-o parte a şeii şi cu grija ca unul dintre 
genunchi să fie mai ridicat. O adevărată măiestrie! Se încadrau în 
moda adusă din depărtări. 

Aceşti curioşi mai constatau că boierii, care trecuseră bine 
de 40 şi ceva de ani, se plimbau pe bulevard în trăsuri trase de 
cai nărăvaşi, bine întreținuțţi, ţinuţi în hăţuri de birjari, îmbrăcaţi 
într-un anumit fel. După orele 13.00 acest spectacol lua sfârşit. 
Damele şi soţii se retrăgeau în casele lor mari, situate de-a lungul 
bulevardului, iar în curți aveau câte un grajd care, după mulţi ani, 
va fi transformat în garaj. 

Se pare că mai toţi cei ce priveau acest spectacol, care până 
atunci nu-şi închipuiau că mai poate exista pe lume, rămâneau 
convinşi că tot mai bună era viața lor. 

Să revenim pe malul lacului Floreasca. Aici, până să se facă 
jarul pentru mici şi fripturi şi după ce-şi umpluseră burţile cu apă 
clocită de izvor, familia şi eventual prietenii lor trăgeau la măsea 
prăştină facută din dude, corcodușşe, mere sau prune, adusă de 
ei sau de părinţii lor de la ţară. Ciocneau cănile şi credeau că 
pe lume nu existau alții mai fericiţi ca ei. În timpul mesei beau 
molan făcut din struguri negri, cu un gust plăcut şi inegalabil. Ei, 
care-l beau, îl apreciau ca pe ceva de care nu doreau să se despartă 
niciodată, mai ales că începuse să circule vorba că vinul, prin 
marile magazii ale unor speculanţi, se mai făcea şi din altceva 
decât din struguri. 

Tot ciocnind pahare şi căni cu vin cu arome ale pământului 
românesc, adus în damigene îmbrăcate în împletituri din nuiele 
de răchită, acesta se mai și termina. Nemaiavând ce să consume, 
bărbaţii se culcau, păziți de neveste. Când se deşteptau scuturau 
pătura şi cearceaful de praf, îşi adunau farfuriile şi grătarul şi 
plecau. Rămâneau după ei bucăţi de pâine şi hârtii în care fuseseră 
împachetate alimentele. Sticlele goale le aruncau. Rămânea o tristeţe 
peste tot, dar acest aspect intra într-o normalitate a timpului. 

După o asemenea petrecere, nevestele, care şi ele ciocniseră 
destule pahare, păreau cele mai obosite. Cântaseră împreună 
cu bărbaţii lor în ritmul melodiilor unor lăutari care nu lipseau 
duminicile din acest loc şi care îşi făceau meseria cu câte o vioară 
şi un țambal. Cântecele erau cunoscute de toţi şi, împreună, se 
completau. 

Cei care veneau şi în alte zile la izvorul de pe marginea lacului 
Floreasca îl priveau şi lăudau apa limpede cu miros de ouă stricate, 
pe care ei o beau pentru a-şi reface sănătatea. Observau că pietrele 
peste care cădea această apă aveau culoarea roşie, de fier ruginit, iar 
dacă o puneau în sticle, după câteva ore începea să se tulbure din 

ce în ce mai mult şi gustul i se schimba, încât n-o mai puteau bea 
cu uşurinţă. 

Prin 1935, cineva cu simţ practic a adus de acasă o ţeavă din 
fier şi a înfipt-o în malul din care curgea apa. A reuşit astfel ca s-o 
capteze şi să curgă mai uşor în căni. 

Când în 1938 au început lucrările de amenajare a Parcului 
Bordei, petrecerile de duminică a celor care veneau din mai toate 
cartierele Bucureștilor au încetat. Nu mai aveau unde să stea 
pe iarbă și, mai mult, nici nu mai erau lăsaţi, pentru că încurcau 
desfăşurarea lucrărilor. 

Cu această ocazie a fost amenajat şi izvorul. S-a construit un fel de 
zid din bucăţi mari de piatră cioplită, lat cam de doi metri şi înalt cam 
tot la fel. La mijloc s-a fixat o placă din marmură în care se săpase 
„Izvorul Aviatorilor“. Din aleea pentru plimbare, care trecea prin fața 
izvorului, se coborau câteva trepte pentru a se ajunge la ţeava cu apă. 

Am dat aceste amănunte pentru a înţelege la ce distrugere 
barbară urma să fie supus acest izvor, ca şi parcul, în anul 2007. 
Reuşise să dăinuiască amenajat aproape 70 de ani, timp în care toți 
cei care au fost la putere s-au îngrijit de întreţinerea parcului, dar 
şi a izvorului. 

Parcul Bordei a fost completat, începând cu anul 1948, cu noi 
amenajări. S-a montat şi o bordură din beton la marginea lacului 
pentru a proteja pământul de eroziune. S-au plantat noi soiuri de 
pomi, îndeosebi sălcii pletoase. Au fost aduse multe bănci. Peste tot 
iarbă şi pajişti îngrijite. Din bulevard şi până la izvor exista o scară 
cu multe trepte, realizată din bucăţi de piatră cioplită. 

După 1970 apare şi un studiu al profesorului doctor în medicină, 
Teleki, şi al specialiștilor din colectivul pe care-l conducea, în care 
se menționau mineralele conținute de apa izvorului. Se arăta că 
avea aceleași calităţi ca şi apa Izvorului nr. 24 de la Olăneşti. Acest 
studiu, rezumat într-o pagină de o coală, fusese multiplicat şi circula 
în rândul bucureştenilor. Exista mult interes din partea celor care 
doreau să se trateze. 

În perioada de până în 1989, dar şi după acest an, până în zilele 
noastre, Ministerul Sănătăţii, ca şi Primăria nu şi-au înștiințat 
medicii pentru a pune în valoare apele izvorului din Parcul Bordei. 
Circula chiar părerea multor oameni, care beneficiaseră de calitățile 
acestei ape, că nu se dorea acest lucru, pentru că ar fi intrat în 
concurenţă cu interesele stațiunilor cu ape termale din toată țara. 

În aceeași zonă, în partea de nord a Bucureştilor, în spatele fostei 
Case a Scânteii, a existat până în anul 2007 o bază de tratament 
pentru reumatism cu apă termală, scoasă de la mari adâncimi, şi 
aparținând întreprinderii „Foradex“, cea care, de altfel, forase la 
1 300 m în pământ. Proprietăţile apei erau asemănătoare cu cele 
din stațiunea Herculane. Aici exista un bazin de 6,15 metri cu o 
adâncime, în pantă, până la 1,80 metri, acoperit cu o structură 
metalică şi geamuri groase. Apa caldă era introdusă prin două 
vane, în mod permanent, dispuse într-o singură parte a bazinului. 
Fiecare pacient îşi găsea locul dorit. 

Se amenajaseră şi câteva încăperi cu ziduri din cărămidă, 
în care se făceau tratamente cu nămol adus zilnic din stațiunea 
Amara, județul Ialomiţa, dar şi masaje. Se lua şi tensiunea de către o 
asistentă medicală. Prezente erau şi câteva angajate pentru masaj şi 
curăţenie. Zilnic venea şi un medic care intervenea, la cerere şi fără 
plată, pentru stabilirea diagnosticelor şi sfătuia cum trebuia făcut 
tratamentul. 

Acest punct de sănătate avea o curte mare, îngrijită, cu iarbă şi 
mulți pomi. După ieșirea din bazin, pacienţii se așezau pe câte un 
cearceaf adus de acasă, pentru a se usca la soare. 

Ca să se ajungă în acest loc, exista o linie de autobuze, iar o stație 
de oprire se afla chiar în fața porții de intrare. În curte se făcuse şi 
un loc pentru parcarea autoturismelor celor care veneau cu astfel 
de mijloace. 

În imediata apropiere a porţii de intrare, pe stradă, erau 
vânzători de fructe şi zarzavat din jurul Bucureştilor, prezenţi de 
dimineaţa şi până seara. 

La intrarea în acest mic centru de tratament, fiecare plătea o 
taxă mică. Existau şi abonamente. Nimeni nu se gândea să facă 
afaceri din existenţa acestui loc de sănătate. Zilnic veneau cam 
200-300 de persoane. Anual, din luna mai şi până la începutul 
lunii octombrie, în acest loc se înregistrau peste 40 000 de 
oameni, majoritatea în vârstă. Cu 150-200 lei îşi rezolva fiecare 
tratamentul pentru un an. 

După evenimentele din 1989, acest loc dătător de sănătate a mai 
funcţionat câţiva ani. Au intervenit interesele celor dornici de a-l 
vinde şi cumpăra. A fost închis după privatizarea întreprinderii 
„Foradex“ de către noul proprietar. Înainte de evenimente era 
profitabil prin taxele încasate şi important prin ameliorarea stării 
de sănătate. După închidere a urmat jaful. S-a furat tot ce s-a 
putut. Până şi cărămida pereţilor. În bazinul, golit de apă, creşte 
stuf. Instalaţia de scos apa termală este deterioarată şi ruginită. Un 
aspect dezolant. 

Nimeni din partea primăriilor, centrală şi a sectorului 1 nu 
se interesează de acest izvor cu apă termală. Mai ales că, pentru 
existenţa lui, nu se consumă nimic de la stat. Acest mic punct de 
tratament ar mai putea aduce sănătate, venituri, inclusiv locuri 
de muncă. 

Nu este prea greu să-ți dai seama de scopurile care au adus acest 
loc deosebit, având calităţi prelungitoare de viaţă, cu o suprafață 
de aproape 10 000 metri pătraţi, în halul în care se află acum. 
Găsindu-se în partea de nord a capitalei, este foarte căutat. Atrage 
atenţia celor cu posibilități de a-l cumpăra. Măcar să-l aibă şi să-l 
transmită urmaşilor dacă, în prezent, din cauza posibilelor anchete, 
nu pot face nimic. 

Interesul este mare. Noile feţe care-l vizitează continuă să-şi facă 
diferite calcule, în ascuns, despre ce-ar putea realiza pe acest loc 
lăsat în paragină. Mai ales că fiecare speră să-l ia cu bani puţini. 
Există şi o frică de a nu se descoperi eventuale aranjamente cu 
licitaţia care, cândva, va avea loc. 

După vânzarea acestui teren se va spune, prin mijloace de 
comunicare, ca să priceapă toți, că statul a făcut o adevărată afacere. 
Se va mai preciza că tot statul este şi un gestionar nepriceput, care, 
atunci când el conduce, prin oamenii pe care-i are, provoacă numai 
pierderi. Se va încălca vreo lege? Nu, din moment ce a existat o 
licitaţie! 

Să revenim la „Izvorul Aviatorilor“. Din 1938 parcul şi izvorul 
s-au aflat tot timpul sub o îngrijire atentă a Primăriei. Cei care 
beau apă din acest izvor mai şedeau pe câte o bancă pentru a le prii 
tratamentul. 

Dar într-o zi, în luna septembrie 2003, după nişte afaceri care 
erau considerate în concordanţă cu legile existente, gardul exterior 
al parcului a fost acoperit cu foi de tablă, ca să nu se mai vadă nimic 
în interiorul lui. S-au desființat și cele două uși de acces. Cei care 
veneau ca să ia apă de la izvor se uitau foarte atent prin crăpături. 
Constatau că dispăruse scara de coborâre spre lac, făcută din bucăţi 
de piatră cioplită, dar și izvorul, care fusese nivelat cu pământ și pe 
deasupra se puseseră brazde cu iarbă. 

Curiozitatea a devenit şi mai mare. Ce se dorea să se facă tocmai 
aici? Au aflat că parcul lor intrase în proprietatea omului de afaceri 
Costică Constanda. Acesta, ca să ajungă să aibă acest Parc Bordei, 
făcuse schimb de terenuri pe care le cumpărase de la alţi parteneri. 
Trocul a fost posibil în baza a două dispoziţii semnate de primarul 
general al Municipiului Bucureşti, prin care permitea abuziv 
schimbul de terenuri în suprafață totală de 33 829,52 metri pătraţi, 
între Parcul Bordei și cartierul Satul Francez. 

Nemulţumiții şi-au pus şi o altă întrebare: primarul general 
avea competența necesară de a semna asemenea dispoziţii, 
prin care 33 829,52 metri pătraţi ai parcului, declarat încă din 
1933 „de utilitate publică“, să fie scoşi din proprietatea statului? 
Prevederea „de utilitate publică“ fusese menţionată în contractul 
de vânzare-cumpărare, încheiat între Banca Marmorosch Blank & 
Co S.A şi Primăria Municipiului Bucureşti, primar D.I. Dobrescu. 

Prin semnarea celor două decizii ale primarului a fost încălcată 
Legea nr. 215/2001 fiindcă primarul are atribuţii numai de 
administrare a patrimoniului, şi nu de schimb de proprietăți. 

Nemulțumirile s-au extins şi au cuprins mii de oameni, cei 
mai mulți fiind locuitori ai cartierelor din apropiere. Printre ei şi 
senatorul Marius Marinescu. În sprijinul lui a venit toată familia sa, 
dar şi cunoscuţi şi mulți oameni politici, cu diferite profesii, care, 
prin manifestații repetate, fiind prezentă şi poliţia, pentru a veghea 
la păstrarea ordinii, cereau apariţia unei legi prin care parcul să fie 
readus în zona de utilitate publică. 

Noul proprietar a acționat în continuare pentru realizarea 
scopului său. Au fost tăiați sute de copaci seculari, de pe timpul 
codrilor Vlăsiei. Trebuia să creeze locuri libere pentru construirea 
de vile şi blocuri, chiar în apropierea malului Lacului Floreasca. 

După scurt timp, în iunie 2007, senatorul Marius Marinescu, 
susținut de mii de oameni revoltați de ce se întâmplase, constatând 
că se continuă distrugerea parcului, înaintează Biroului Permanent 
al Senatului României propunerea legislativă prin care să se declare 
de utilitate publică terenurile, proprietate a lui Costică Constanda, 
pe care era situat Parcul Bordei. 

Propunerea făcută de senatorul Marius Marinescu, inițiatorul 
legii, a mai fost semnată şi de alți doi co-iniţiatori, senatorii Ion 
Iliescu, fost preşedinte al României, şi Nicolae Văcăroiu, fost 
premier şi președinte al Senatului în acea perioadă. 

Senatorul Marius Marinescu a inițiat şi a participat la toate 
mitingurile de protest pentru salvarea Parcului Bordei împreună cu 
soţia sa, Liliana, şi fiul său, Dan. De fiecare dată, câinele familiei, 
celebrul Patrocle, le-a fost alături. În timpul unui asemenea protest, 
un jandarm l-a lovit cu bocancul pe micul patruped, care şi-a 
pierdut câțiva dinți în urma agresiunii. 

Printre participanţii la manifestaţiile potrivnice unor asemenea 
dispoziţii ilegale ale primarului Municipiului Bucureşti s-au găsit 
personalităţi politice cunoscute ale acestui timp: Ion Iliescu, avocata 

Paula Iacob, Codrin Ştefănescu, Dan Trifu (Ecocivica), primarul 
sectorului 1, Andrei Chiliman, cel al sectorului 5, Marian Vanghelie 
şi Dan Iosif. Se combătea și mai mult scoaterea din circuitul 
statului a terenurilor declarate de utilitate publică şi transferarea 
acestora către afacerişti dornici să realizeze, în acest loc, un cartier 
rezidenţial. 

După un an de la depunerea propunerii legislative în Senat, 
Camera Deputaţilor, în calitatea ei de Cameră decizională, a aprobat 
propunerea. A fost promulgată şi publicată în Monitorul Oficial. 
A devenit Legea 170/2008, prin care Parcul Bordei îşi dobândise, 
din nou, regimul de utilitate publică. Redevenea parc. 

Pretinsul afacerist Costică Constanda a atacat, la Curtea 
Constituţională, prevederile Legii nr.170/2008 (legea „ Marinescu”). 
Analizând solicitările acestuia, judecătorii Curţii, sub conducerea 
preşedintelui Augustin Zegrean, prin Decizi nr.105/2014, au 
hotărât ca toate prevederile Legii respective sunt constituționale. 
Prin urmare, Parcul Bordei a ramas cu regim de utilitate publică, 
deci în folosul comunităţii bucureştene. 

Cine a fost primarul care a semnat cele două decizii? Traian 
Băsescu! Dar domnia sa n-a avut în subordine directori şi consilieri 
specializaţi în domeniul public? Inclusiv jurişti care trebuiau să 
apere acest bun care aparţinea statului? Și cine au fost cei care au 
scris conţinutul deciziilor? Fapta lor a rezultat din necunoașterea 
legilor, superficialitate sau intenţie? 

Când Parcul Bordei a revenit Primăriei dispăruseră sute de 
copaci mari. Nu mai era nici izvorul. Aleile se deterioraseră. Refacerea 
a costat mulți bani, care au fost suportaţi de populaţie. 

Datele obţinute, tot în acea perioadă, dezvăluiau că tăierea 
copacilor s-a făcut după ce s-a dat aprobarea de către şeful Direcţiei 
pentru Protecţia Mediului din cadrul Primăriei Capitalei. El, ca şi 
specialiştii din subordinea lui, împreună cu toţi ceilalți din Primărie 
care aveau datoria de salvare a Parcului Bordei, l-au cedat într-o 
mulțumire generală. Cel puţin aceasta este impresia care s-a desprins. 

Dar cu izvorul? A fost turnat un zid din beton, nefinisat, în care 
a fost înfiptă o ţeavă din fier. Debitul apei care curge în prezent 
este mult mai mare decât atunci când lumea venea să bea ca să se 
facă bine. Acum, apa este rece. S-a făcut captarea unei alte ape. Are 
numai un uşor gust de sulf. Pe nimeni nu interesează ce au făcut 
nişte oameni nepricepuţi sau interesaţi. 

În acelaşi registru, nu puteam să nu readucem în atenția 
cititorilor un fapt similar, dar mai puţin cunoscut în profunzimea 
lui şi care a fost prezentat graţie imaginilor spectaculoase filmate de 
televiziuni la o şedinţă a Consiliului General al Primăriei Capitalei, 
ai cărui protagonişti au fost senatorul Marius Marinescu şi Codrin 
Ştefănescu. 

Totul se întâmpla în ziua de 30 septembrie 2009, când Marius 
Marinescu ar fi trebuit să-şi serbeze ziua de naştere. 

În acea zi consilierii generali aflaţi în slujba lui Traian Băsescu 
au impus pe ordinea de zi câteva puncte care vizau supunerea la vot 
spre aprobare a 54 de Planuri Urbanistice Zonale care urmau să radă 
de pe harta oraşului parcele din mai toate parcurile bucureștene. 
Se punea la cale o afacere uriaşă a mafiei imobiliare, estimată la 
circa zece miliarde de euro. Cât despre Parcul Cișmigiu, acesta ar fi 
devenit şantierul pentru construirea a patru blocuri turn. 

Graba mafiei de a aproba acele Planuri Urbanistice Zonale 
era de înţeles, de vreme ce a doua zi, mai precis începând cu ora 
24.00, intrau în vigoare Normele de aplicare a Legii nr. 24/2007, cu 
privire la interzicerea construcţiilor pe spaţiile verzi, act normativ 
propus de Marius Marinescu în calitate de senator, în Parlamentul 
României. Iniţiativa legislativă a senatorului Marius Marinescu 
fusese promovată şi acceptată în contextul în care România 
devenise deficitară în asigurarea suprafeţelor verzi locuitorilor din 
oraşe. Deşi normele europene în materie cer ca fiecărui locuitor să-i 
revină 23 metri pătraţi de spaţiu verde, iar Organizaţia Mondială a 
Sănătăţii stipulează de 50 metri necesari, unui bucureștean îi revin 
doar 6 metri pătrați. 

Conștientizând atât corupţia din Primărie şi Consiliul General, 
cât şi nivelul exagerat al construcţiilor mastodont preconizate, 
senatorul Marius Marinescu şi tovarășul lui de luptă anticorupţie, 
Codrin Ştefănescu, sprijiniți şi de manifestanți ecologişti, au reuşit 
să-i convingă pe consilierii din opoziție de necesitatea renunțării 
la aceste infecţii distructive pentru sănătatea publică. Drept 
urmare a intervenţiei civice realizate, s-a reuşit păstrarea Parcului 
Cişmigiu aşa cum l-a conceput generalul Pavel Kiseleff în timpul 
Protectoratului rusesc din perioada 1829-1834. 

Pentru o imagine mai clară asupra zestrei de spaţii verzi lăsate 
Capitalei de „Epoca Ceauşescu“, trebuie spus că, până în 1990, 
suprafața verde din București totaliza 3 600 ha, prin comparaţie cu 
stadiul actual al spaţiilor verzi bucureștene, care însumează doar 
1 500 ha. Obligatoriu de menţionat este starea îngrijorătoare a Pădurii 
Băneasa, adevărată perdea de oxigen şi filtru de praf pentru Capitală, 
distrusă în proporţie de 50%. De altfel, Pădurea Băneasa reprezintă 
un reper al jafului imobiliar cu suprafeţe verzi. Declarată de Carol 
al II-lea, în 1930, ca având regim de utilitate publică, pădurea 
a pierdut, în zilele noastre, prin retrocedări abuzive, aproximativ 
600 ha. 

Rezultatul diminuării continue a „plămânului verde“ al Capi- 
talei are consecinţe care ar trebui să pună pe gânduri întreaga 
populaţie, dar mai ales pe cei care își asumă rolul de a conduce 
comunitatea: „400 de tone de praf pe fiecare kilometru pătrat şi 
moartea prematură a aproximativ 9 000 de bucureşteni anual“. 


248 


Postfaţă 


Am dorit să aducem în atenţia cititorilor mai multe aspecte 
care au caracterizat Cartierul Primăverii şi împrejurimile acestuia 
până în anul 1989. La evoluţia lui au contribuit şi locatarii care, 
la domiciliul fiecăruia, au adoptat un comportament de izolare, 
evitând astfel naşterea unor discuţii, mai ales din partea vecinilor, 
pentru a nu-i dezavantaja. 

Faptul că Parcul Bordei a fost recâștigat în folosul utilității 
publice în 2008, după ce, cu o ușurință condamnabilă, fusese 
cedat de Primăria Generală a Municipiului București în 2003, ne-a 
atras atenţia pentru a vi-l prezenta cu scopul de a nu se mai repeta 
asemenea acţiuni. 

Suntem sceptici, în continuare, după multe atenționări făcute 
prin intermediul câtorva canale de televiziune, că nici cele două 
izvoare de apă termală aflate în zonă nu vor fi aduse la valoarea lor 
pentru a contribui la o mai bună sănătate publică. Rolul Primăriei 
Municipiului Bucureşti şi a sectorului 1 este extrem de necesar în 
abordarea acestor probleme în interesul locuitorilor orașului. 


Mulţumim că ne-aţi citit 
Autorii 


249 


Bibliografie 


Ziarul Adevărul, articole, comentarii, până în 2015. 

Adevărul, Weekend, apariţiile din 2014. 

Congresul al IX-lea al PCR, Editura Politică 1965. 

Congresul al X-lea al PCR, Editura Politică 1965. 

Betea Lavinia, Povești din Cartierul Primăverii, Editura Curtea 
Veche, București 2010. 

Betea Lavinia, Fiul Poporului, Editura Adevărul, 2014. 

Cristea Adrian Eugen, Familia Ceaușescu şi Direcția a V-a, Editura 
Paco, Bucureşti 2006. 

Cristea Adrian Eugen, A fi sau a avea, Editura Paco, Bucureşti 2008. 

Cristea Adrian Eugen, Conspirație şi interese, Editura Alt Press 
Tour, București 2011. 

Cristea Adrian Eugen, Cădere hotărâtă, Editura Paco, Bucureşti 2013. 

Cristea Adrian Eugen, Dinastie în informare, Editura Paco, 
Bucureşti 2014. 

Jurnalul Naţional, diferite numere până în 2014. 

Click, diferite numere. 

Libertatea, diferite numere. 

Studii personale ale autorilor. 

George Călinescu, Istoria Literaturii Române, ediţia 1963, pp. 219-223. 


250 


Abrevieri și acronime 


ARLUS Asociația Română pentru strângerea legăturilor cu 
Uniunea Sovietică 
Bolșevic Comunist. Leninist. Aderent la teoria și tactica mișcării 
comuniste 
BP Biroul Politic 
CC Comitetul Central 
CAER Consiliul de Ajutor Economic Reciproc 
CPEx Comitetul Politic Executiv 
DSPA Direcția Politică Superioară a Armatei 
MAN Marea Adunare Naţională 
NKVD, KGB Serviciul de Securitate Sovietic 
ONU Organizația Naţiunilor Unite 
PCR Partidul Comunist Român (1945-1948) și (1965-1989) 
PMR Partidul Muncitoresc Român (1948-1965) 
RPR Republica Populară Română 
RSR Republica Socialistă Română 
SOVROM Societate mixtă sovieto-română 
SUA Statele Unite ale Americii 
URSS Uniunea Republicilor Socialiste Sovietice 
UTC Uniunea Tineretului Comunist 
UGSR Uniunea Generală a Sindicatelor din România 

Cuprins 


Abrevieri și acronime 

Prefaţă 

Cartierul Primăverii 

Activiști ai PCR care au locuit în Cartierul Primăverii 
Gheorghe Gheorghiu-Dej 
Gheorghe Apostol 

lon Stoian 

Pantelei Bodnarenko (Gheorghe Pintilie, Pantiușa) 
Ana Toma 

Ana Pauker 

Constantin Dăscălescu 

Emil Bodnăraș 

Manea Mănescu 

losif Chișinevschi 

Nicolae Ceaușescu 

Elena Ceaușescu 

Nicu Ceaușescu 

Zoie Ceaușescu 

Valentin Ceaușescu 

Andruţa și Alexandrina Ceaușescu 
Vasile Bărbulescu 

Zamfir Rusu 

Angela Romeo Miculescu 

Petre Borilă 

Chivu Stoica 

Gheorghe Oprea 

losif Banc 

Vasile Vâlcu 

lon Gheorghe Maurer 
Nicolae Giosan 
Cornel Burtică 
Gheorghe Pană 
Dumitru Petrescu 

Ilie Verdet 

lon Iliescu 
Constantin Olteanu 
Dumitru Popescu 
Victor Atanasie Stănculescu 
Tudor Postelnicu 
Nicolae Pleșiţă 

lon Păţan 

Club-Bazin 
Alexandru Drăghici 
loan Ceaușescu 
Valter Roman 

Emil Bobu 

George Macovescu 
Silviu Brucan 

lon Dincă 

Cornel Onescu 

Mihai Dulgheru 
Vasile Pungan 
Constantin Pârvulescu 
Alexandra Pârvulescu 
Serghei Nicolau 
Mihail Sadoveanu 
Gheorghe Stoica 
Leonte Răutu 

Traian Băsescu 

Klaus lohannis 

Parcul Bordei 
Postfață 

Prezentare autori: 


1. Adrian Eugen Cristea este absolvent al Şcolii de 
Ofiţeri de Marină Militară şi al Academiei Navale, 
Facultatea de Navigaţie. A fost ambarcat la bordul 
mai multor nave militare, apoi a luat comanda unei 
nave în cadrul Apărării Apelor Teritoriale, fiind 
ulterior Comandant al unui Divizion de Nave Maritime și Fluviale. 
După 15 ani de activitate în domeniul marinei, a fost transferat la 
Departamentul Securităţii Statului. A activat în Direcţia de 
Securitate şi Gardă Prezidenţială, unde a fost şef de serviciu şi pe 
urmă director adjunct. A participat direct la organizarea şi 
desfăşurarea activităţilor de protecţie a preşedintelui României în 
țară şi în străinătate, inclusiv a protecției acestuia şi a familiei lui. 
A cunoscut evenimentele și întâmplările din viața particulară a 
familiei Ceauşescu, multe dintre constatările făcute fiind redate în 
câteva cărți publicate. Şi-a manifestat dorinţa ca adevărul să fie 
prezentat în limita obiectivității. 


2. Marius Marinescu, locuitor al Cartierului 
Primăverii din Bucureşti: 
- Absolvent al Facultăţii de Instalaţii din cadrul 
Institutului de Construcţii, București; 
- Inginer la Întreprinderea de Şisturi Bituminoase 
Anina (Mina Anina), jud. Caraş-Severin 
- Director în cadrul Primăriei Municipiului Bucureşti 
- Senator al României în legislatura 2004-2008; 
- Autorul a 12 legi împotriva actelor de corupție şi inițiatorul 
unor Comisii parlamentare de anchetă. 


N 

I. LEGI INIȚIATE DE SENATORUL MARIUS MARINESCU ÎN PARLAMENTUL 

ROMÂNIEI, 

INTRATE ÎN VIGOARE 

Legea nr. 380/2006 din 5.10.2006 pentru modificarea și completarea 
Legii nr. 544/2001 privind liberul acces la informaţiile de interes public 
(desecretizarea achizițiilor publice) 

Legea nr. 394/2006 din 30.10.2006 pentru completarea art. 3 din Legea 
nr. 32/1994 privind sponsorizarea (interzicerea sponsorizărilor pentru entitățile 
private din partea instituțiilor de stat) 

Legea nr. 330/2006 din 17.07.2006 pentru modificarea Ordonanţei 
de Urgenţă a Guvernului nr. 104/2002 privind regimul vamal al mărfurilor 
comercializate în regim duty-free (interzicerea magazinelor duty-free terestre) 

Legea nr. 250/2006 din 22.06.2006 pentru modificarea Legii nr. 90/2001 
privind organizarea și funcționarea Guvernului României și a ministerelor 

Legea nr. 188/2007 din 19.06.2007 pentru completarea art. 5 din Legea 
nr. 544/2001 privind liberul acces la informaţiile de interes public (dese- 
cretizarea contractelor de privatizare) 

Legea nr. 170/2008 din 10.10 2008 privind declararea de utilitate publică 
a terenurilor situate în București, zona, Parcul Bordei 

Legea nr. 239/2008 din 31.10.2008 privind modificarea art. 5 din Legea 
nr. 118/2002 pentru instituirea indemnizaţiei de merit (pentru personalitățile 
de prestigiu în cultură, știință și sport) 

Legea nr. 37/2008 din 19.03.2008 pentru completarea Legii nr. 282/2005 
privind organizarea activității de transfuzie sanguină, donarea de sânge și 
componente sanguine de origine umană, precum și asigurarea calităţii 
și securităţii sanitare, în vederea utilizării lor terapeutice 

Legea nr. 144/2008 din 10.07.2008 pentru completarea art. 7 din Legea 
învățământului nr. 84/1995 (privind înfiinţarea de școli fără autoritate juridică 
în localitățile izolate) 

Legea nr. 234/2008 din 31.10.2008 privind modificarea și completarea 
Legii nr. 61/1991 pentru sancţionarea faptelor de încălcare a unor norme 
de convieţuire socială, a ordinii și liniștii publice, republicată (interzicerea 
petrecerilor organizate între blocuri de locuințe) 

Legea nr. 214/2008 din 24.10.2008 pentru completarea Ordonanţei de 
Urgenţă a Guvernului nr. 100/2005 privind asigurarea respectării drepturilor 
de proprietate industrială 

Legea nr. 9/2008 din 11.01.2008 pentru modificarea și completarea legii 
nr. 205/2004 privind protecţia animalelor 

II. COMISII PARLAMENTARE DE ANCHETĂ CONSTITUITE LA PROPUNEREA 
SENATORULUI MARIUS MARINESCU 

Comisia senatorială de anchetă având drept scop investigarea condiţiilor 
de legalitate privind privatizarea Societății Naţionale a Petrolului „PETROM” 
(iunie 2007) 

Comisia comună de anchetă a Camerei Deputaţilor și a Senatului privind 
cazul Parcul Bordei (martie 2008) 

Comisia senatorială de anchetă având drept scop investigarea părăsirii 
României de către numitul Omar Hayssam (aprilie 2008) 

Comisia senatorială de anchetă având drept scop investigarea tăierilor 
ilegale din fondul forestier și a modului în care s-au respectat contractele 
între statul român și marile societăți comerciale privatizate, cu referire la 
angajamentele de protecţie a mediului (septembrie 2008) 


- Actualmente, preşedintele fondator al Federaţiei pentru 
Protecţia Animalelor, Mediului și Patrimoniului Cultural. 


3. Col.(r) Mihai Mitran este absolvent al Facultăţii de 
Drept (Universitatea București) și al Şcolii Militare 
de Ofiţeri Activi a Ministerului de Interne. A activat 
în Direcţia de Securitate şi Gardă Prezidenţială şi 
ulterior în Serviciul Român de Informaţii. Activitatea 
profesională desfăşurată îl plasează în categoria celor puţini care 
pot sesiza diferenţele dintre „a şti“ şi „a cunoaște“ în abordarea 
istoriei recente a României, care o lungă perioadă va rămâne dificil 
de interpretat chiar şi pentru istorici. 

